
Shenjime biografike mbi A. Shtjefen Konstantin Gjeçov

A. Shtjefni u lé në Janjevë (Kosovë) me 12 Korrik 1874. Mësimet fillore i krej në vend të vet e mësimet gjimnazjare në kolegjë françeskane në Troshan.

Parija e Urdhnit Françeskan vendoi qi djelmt shqyptarë të kësaj kolegje t’u çojshin me krye mësimet e veta në Provinçe Françeskane të Bosnes. Ndoshta parija e Urdhnit mendoj se, tuj pasë kênë Bosna mâ se 400 vjet nden sundim të Turkut, Françeskant e Bosnes kishin muejt me u dhânë Françeskanve të rí të Shqypnís nji edukatë qi mâ fort u pershtatej këtyne.

A. Gjeçov shkoi në Bosne në vjetë 1888 e me 15 Gusht t’atij vjeti hini n’Urdhen Françeskan në Kuvend të Fojnicës. Mbas vjetit të provës vijoi mësimet liceale e filozofike në kuvende të Derventës e të Banjalukës e mësimet theologjike në kuvend të Kreshevës, kû pat rasen me ndêjë tri vjet me të permendunin vjershtar kroat A. Gegë Martiq, qi thirret Homeri i Kroacís. A. Shtjefni kje dashtë fort prej A. Martiq, i cilli at herë ishte mâ se 70 vjetsh e ndoshta me at mende të kthiellt të veten parashifte ça kishte kênë A. Gjeçov per Shqypní.

A. Shtjefni pat shokë klaset në mësime edhè tre Shqyptarë: Shtjefen Dod-Gegaj prej Vigut të Mirditës, i cilli para se të mbarojte mësimet, pat dalë prej Urdhnit Françeskan, e tash ka dekë; A. Fran Koliqin prej Cernagoret të Kosovës, i cilli kje vrá në Laç të Kurbinit me 16 Tetuer 1919; A. Pashk Bardhin, i cilli në kujtim të paharrueshmit kolegës së vet po i shkruen këta pak rreshta mbi jetë të tij.

Mbasi krej mësimet theologjike, kje bâ meshtar me 25 Korrik 1896, e me nji herë kthej në Shqypní, e tha meshen e parë me 2 Gusht t’atij vjeti në kishë të Troshanit.

Sherbej si famullitar në Pejë, në Laç të Kurbinit e në Gomsiqe (Mirditë). Si famullitar u dá në shêj gjith herë per zéll e mësime fetare e patriotike, qi i nepte popullit qi i ishte lânë në kujdes, e tuj i dalë zot kundra padrejtsive. Kohen e luftës balkanike gjindej famullitar në Gomsiqe, e veç nji Zot e din shka hoq tuj mprojtë popullin. Diftoj urtí të madhe, por edhè energjí të fortë. Prandej kje dashtë e çmue fort prej popullit.

Provinçja françeskane e Shqypnís dijti me i çmue zotsín e meritimet e tija, tuj e bâ mësues në kolegjë Françeskane, Guardjan në kuvend të Gjuhadolit në Shkoder, Definituer e Sekretár Provinçjet.

N’at kohë qi A. Shtjefni filloj apostullimin e vet, literatyra e gjuhës s’onë ishte në fillim të vet, e A. Gjeçov kje nji nder atà shkrimtarë qi mâ së mirit me shkrime të veta i ndimuen literatyrës. Me shum kujdes shkoj tuj mbledhë prej popullit fjalë e fraze, të cillat i perdoroi në botime të veta.

Librat e botuem prej A. Gjeçov janë:


	Jeta e shë Luçís, pajtores s’arkidieçezit të Durrsit, në vjetë 1904.

	Agimi i qytetnís, në vjetë 1910.

	Shna Ndou i Padues, mbas A. N. Dal-Gal, në vjetë 1912.

	Atil Reguli. Perkthim i lirë i dramit me tri pamje të Pjeter Metastasit, në vjetë 1912.

	Vajza e Orleans-it ase Joana d’Ark, mbas A. F. prej Bergamos, në vjetë 1915.



Por nji êmen të padekshem fitoj A. Shtjefni me botim të Kanunit të Lekë Dukagjinit, qi e permblodh prej goje së popullit, e e botoj së parit në „Hŷll të Dritës“, e tash po del liber në vedi. Mbi ket veper po bâhet këtu nji studjim i posaçem.

A. Gjeçov kje çmue edhè si arkeolog. Vjetersít qi aj mblodh neper Shqypní e qi ruhen në muzé të Provinçes Françeskane në Shkoder, kjén çmue fort prej arkeologjvet, si prej prof. Marucchit n’ekspozicjon të Vatikanit; prej Dr. Ugolinit, Drejtorit të misjonit arkeologjik italjan në Shqypní; prej baron Nopcsës e tjerë. Sá intelektual shqyptarë e të huej qi kan vizitue muzén françeskan, e kan levdue fort kolekcjonin arkeologjik t’A. Shtjefen Gjeçov.

Ky pat perpjekje me njerz mâ të permendun të kohës së vet, Shqyptarë e të huej. Ket punë na e bâjn dishmi letrat e marrdhânjeve të tija, të cillat ruhen në bibljotekë të Provinçes Françeskane në Shkoder, e me kohë kan me muejt me vjeftë si dokumenta per historí t’atdheut t’onë.

* * *

Provinçja Françeskane e Shqypnís, perpara luftet Europjane, ka pasë në Kosovë shêjtnoren e shëna Ndout në Gjakovë, e kater famullija: Pejen, Zllokuqanin, Gllogjanin e Zymbin. Mbas luftet Europjane i u desht me i a lëshue këto vende Provinçes Françeskane të Bosnes. Por mbasi n’ato vende populli ishte shqyptar, e Provinçja e Bosnes nuk kishte freten qi dijshin shqyp, parija e Urdhnit Françeskan i urdhnoj Provinçes s’onë me çue disa freten t’onë n’ato vende per sherbim fetar t’atyne popujve. A. Shtjefni, qi ishte Kosovar, kje nji nder atà qi lypen me shkue në Kosovë, e kje shenjue famullitár në Zymb. Pak dit para se t’a vritshin, pat ardhë në Shkoder e në Tiranë per me u pá me miq e dashamirë. Kúj i vejte mendja at herë se A. Gjeçov së kishim per t’a pá mâ me sŷ?

As prej Provinçjalatit Françeskan të Bosnes as prej fretensh shqyptarë qi janë në Kosovë nuk kemi muejt me pasë ndonji lajm mbi rrethana të të vramit të tij. Por parija e Provinçes s’onë terthueras ka muejt me pasë këto lajme të sigurta: Me 13 Tetuer 1929 dy vetë veshun ushtarisht e lajmuen A. Shtjefnin se Prefekti e thirrte në Prizren. N’e nesre me nji polic të Bashkís e me leterprûsin e postës u nis e shkoi në Prizren, e lajmoi Ipeshkvin per të thirrun qi i kishte bâ Prefekti. Mbasandej shkoj te Prefekti, por ky i tha se nuk e kishte thirrë. Prej këso pune A. Gjeçov dresht mos t’i u bâjte ndoj pusí, e kthej te Ipeshkvi e i kallëxoj shka i kishte ndollun. Ipeshkvi desht me e ndalë mos të kthejte at ditë në Zymb. Por, mbasi do të niseshin dy shokët qi kishin ardhë me té, dresht se n’e nesre do të kthejte vetem, e prandej kthej at ditë me ata të dy, me të cillët kishte ardhë.

Mbasi paten kalue Drinin, tuj kalue nji prozhem, kje gjuejt me pushkë, e nji plum i rá në krye afer sŷnit të djathët. Atà dy vetë të pa armë, qi ishin me A. Shtjefnin, iken e, mbasì ky kje rrëxue per tokë, dy gjaksit duelen mballafaqe. Ishin dy vetë veshun si ushtarë, mbas gjaset, shi njatà qi i kishin çue lajmin se e thirrte prefekti. Këta, mbasì e shanë A. Gjeçov me fjalë të poshtra, qiten edhè gjashtë herë në té e e lanë dekun. Këjo punë ndolli me 14 Tetuer 1929 n’oren 3 mbas mjesditet.

Ndonsè në rrethe të Prizrenit e të Gjakovës e dijnë të gjith se kush janë gjaksit e A. Shtjefnit, me gjith këta na vjen keq, pse nuk rezulton qi atyne u ka hî ferrë në kâmbë per ket punë.

Lajmi i vrasës s’A. Shtjefnit theku zemrat e gjith Shqyptarvet, pse të gjith e paten dashtë e çmue si letrar të vjefshem e atdhetár të flakët.

Me 26 Tetuer, 10 dit mbas kësaj ndollje, në Kishë Françeskane në Shkoder i kje bâ nji salikim i madhnueshem, në të cillin mueren pjesë gjith Ipeshkvijt e Shqypnís, qi n’at rasë qilluen në Shkoder, bashkë me Delegatin Apostolik; Auktoritetet qytetnore e ushtarake; Korculladet e shteteve të hueja, kleri katolik shekullar e rregulltar e nji shumsí e madhe popullit.

Me 11 Nânduer, neper inicjativë të deputetvet katolikë, i kje bâ nji salikim i madhnueshem edhè në kryeqytet, Tiranë, në të cillin mueren pjesë Kryeipeshkvi i Shkodrës, Emz. Lazer Miedia, Ipeshkvi i Lezhës, Emz. Luigj Bumçi, Shkelqesa e Tij Musa Juka, Ministri i punvet botore, Provinçjali i Françeskajvet, A. Vinçenc Prennushi, me poetin komtár, A. Gjergj Fishten, i cilli mbajti fjalimin e permortshem; Kryetari i Parlamentit e gati të gjith deputetët; Auktoritet qytetnore e ushtarake e nji shumsí popullit.

Bashkija e Shkodrës në kujtim të tij ja ndrroi êmnin Rrugës së Spitalit — qi prej Udhe së Madhe kundruell Bashkijet del n’Udhen Skanderbeg — tuj e thirrë Rruga Atë Shtjefen Gjeçov.

Pushosh në paq, o Atë Shtjefen! Provinçja Françeskane e Shqypnís e atdheu mbarë, të cillët ti aq fort i deshte e per të cillët aq fort u mundove, e i nderove me vepra t’ua, kurr nuk kan me të harrue.


A. P. Bardhi, O. F. M.






Parathâne


1. — Randsija e Folklores komtare.



Kushdo nieri i leters e i kalemit, e qi të jetë i zoti me perftue në mende të vet idén «Atdhé», kupton mirfillit randsín e madhe qi per kóm ká në vedvedi të mledhunt e «folklorës» së tij komtare.

«Folklora» âsht pasqyra e kthjelltë e psihes së komit; âsht rrasa mermerit, më të cillen historija zgavrron t’endunt e të shendunt e popujvet; âsht cehja e pashterrshme e gjuhsís e e letersís komtare. «Folkloren», po, do të skjyrtojsh, po deshte me shkrue historín e komit, e cilla me hamende nuk shkruhet, por qi edhè pa tê komi jetë nuk ká; «folklores» do t’i siellesh, po deshte me shtue pasunín e gjûhës me fjalë të permvehtsueme, me frazeologí shprehsore, me shembulltyra të gjalla, dramatike; në «folklorë» prap ké me ndeshë më type mâ të nalta, më karaktere mâ të forta, e më motive mâ t’ardhuna e të perkueshme per zhvillimin e leteratyrës komtare. — Epopét mâ të mdhá e mâ të bukura të botës: si nji «Iliade», nji «Shah-Name», nji «Niebelungen», nji «Fingal» etr. etr. kan ngallitë e janë zhvillue mbí bazen e «folklorës» komtare.

Mjerisht disa nder atà të bij të fisit shqyptar, qi mbahen per intelektuala e udhëhjeksa të fatit e të shartevet të komit, por qi shkolla, neper të cillen paten kênë pershkue, nuk mrrîjti me u a qirue shpirtin krejt prej zdramit të do parimeve sterelizuese e shkatrrimtare, e as me u a hjekë at lmashk pedantizmi e kulimlleku vagabond-modern, qi atà quejn «kulturë», perbuzin njomsín e vallevet popullore, bâjn n’asgjâ bukurín gjithmonë të njethtë e të kerthnestë të rapsodijavet kreshnike, kerveshin buzen mbí randsí të vendimevet të kanunit doketar — droit coutumier — mbí fjeshtsín e artë të mytologís, të prrallavet, e mbí marë «folkloren» t’onë komtare. E pra, sa bukurija thânjesh, sa njomsija e naltsija mendimesh nuk âsht strukë permbrenda ksajë «folklore», më të cillen ká punue psihja heroike e komit marë e i kan rá më limë kavaljetet e gjata, të palodhshme! Per shembull: kû m’a ké — s’po tham në leteratyrë shqype: se mâ kjo e shkreta hecë faqet per dhé, si grami; por edhè nder leteratyra të reja të komevet të gjytetnueme — nji pershkrim, prû me njyre mâ të gjalla, me shembulltyra mâ të pershtatuna, e me nji burrní mâ bujare, mâ fisnike e të njerzishme mbí hijeshín e nji vashe, se, pershkrimin, me të cillin fatosi i rapsodís «Martesa e Halilit», botue në «Hýll të Dritës» (1924, f. 261) paraqet hijeshín e Tanushës, së bijs së krajlit:


„…E un Tanushen vetë e ko’ pa,

Kúr kem pasë besë me krajlí:

Gjâ mâ të mirë s’shef nieri nen ket diell?

Vetulla e sajë ndrejt, si fiskaja1;

Shteku i ballit, si shteku i malit,

Kúr merr hana me prendue;

Syni i sajë, si kokërra e qershís;

E ká qerpikun, si krahi i dallndyshës;

Ftyra e sajë, si kuqet molla m’degë:

Hunda ndrejt, si kalemi i Tushes2;

Goja e vogel, si lulja qi shperthen;

Dhâmët e bardhë, si gurzit e lumit,

Fíll mbas shiut, kúr po i shndritte dielli;

Qafa e sajë, si qafa e pllumit;

Shtati i sajë, si ’i shtat çetine;

Misht e dorës, porsi rremi i shemshirit“.



Kû e ká Petrarka — mbreti i vjerrshës së bukurís e të dashtnís — nji pershkrim të hijeshís së grues mâ të bukur se ky? Petrarka, mshilë prej mbramjet n’odë të vet, hupë — të thuesh — krejt nder libra e karta të vjetra, në dritë të zbetë e të marrët të nji flake kandili vojit, e cilla herë trashet e herë tëhollohet — thue se po fiket m’ilik të vetin të shkrûmuem: grumullue në magazinë të fantazís së vet allabastra, fildisha, ixhí, zadefa, perle etr. qi ká mûjtë me pá kund në ndonji kishë, në ndonji salon, a duqan sendesh të rralla e të kushtueshme: si edhè kroje e gurra të hartueme, lule e lulishta, kodra e suka të blera, ograja e senjore zotnísh etr. edhè me nji cenë, me nji duresë pernjimend monakale, vêhet e pershkruen në poezí idealin e vet të bukurís — Lauren, tue peshue ç’do mendim, tue matë ç’do fjalë, tue limue ç’do germë; e gjithmonë tue fshâ, tue rektue mbas sajë, sa qi edhè sod — mbas gjashtqind-shtatëqind vjetsh — të bâhet se po i ndîen ato të fshâme e të dihame të tijat. Ndersa rapsodi i malevet t’ona neper biga e hije blinit — atjè kû ktheter-rrëmysja shqype murrojë bân çerdhen neper gallushtra të stênavet t’ashklatisuna, çá neper duhme të ndonji rrfeje zharritse, dermuese — gjithkah âsht rrethue me madhní të pamatne të natyrës e me at bukurí dermore të luginavet të karmatisuna e të grykavet t’errta hijet të qarravet e të lisavet disa herësh shekullorë. Ktej nji mal i blertë, me vithna, thana, e stane; andej nji bjeshkë e naltë e rryeshme, randë ngarkue me borë; pertej nji humnere mija metrash shpatit të malit thikë n’teposhtë zgavrrue; në fund t’asajë humnerje nji lum tue gjimue zallit; nji çuterr m’at anë, krejtë bardh prej shkumet, tue u dikue nper krepa: e gurgullo gurra të cemta, e vallzo bylbyla neper brej, aha e çetina: edhè huti tue hukue, edhè ujku tue ulrue, çakalli tue lehë: prap tingllo koçana e capit, blegro kingji i delmes, thuja bariu kangës «terthorçe» e «maje krahit», çurliko fýll e zanamare: kce blegreshat hijevet, porsì Zanat mrizevet: e rrethon, po, nji jetë, nji gjallní, nji galldim, nji gaz, si gazi i prendverës së rruzullimit! Edhè ky, rapsodi, a se në zheg të ditës te mrizi i ahit, a se në mbramet mbas darke urë voters së vet mirëpritse, kapë lahuten në dorë, e plot menden e zêmren me Zot e Shen Nkollë, me Orë e me Zana, me drangoj e kulshedra, e me fatosa, kreshnikë, pleq, krén, bajraktarë, pansira, heshta, armë të ngrîjta, tagana, kual mejdanash, besë e burrní shqyptare, pa matë vjerrshë, pa lmue fjalë, e rrmye mendjet në naltsí e bukurí t’argumentit, lshue krejt vedin m’flatra të fantazís së vet t’entuzjazmueme — si thote Ovidi:


Est deus in nobis; agitante calescimus illo,

Sedibus ætheriis spiritas iste venit.3

(Fast., VI, 6-7).



tue perkue zanin me tingell të lahutës, i a hîn me pershkrue bukurín e Tanushës, së bijs së krajlit, e tue e ndigjue nji qiell e kaltert, do bjeshkë të nalta, ulkoja e bylbyli, e shokët e vet zêmret bujare, kndon: «E un Tanushen vetë e ko’ pá — Gjâ mâ të mirë s’shef nieri nen ket diell»! E pse s’din shka janë allabastrat, fildishat, ixhít, zadefat, perlet, mergjanet, rubinat e tjera kso çikrrísh salonash e duqanesh, per me pershkrue nji bukurí jo grueje, jo fêmne — e cilla e hiejshme mund të ndollë edhè në mal, në fushë, në stan e nder shpija të nderit të dyshimtë — por bukurín e nji vashe fisnike, e të nji typi grueje bujare, ky — Titan i rí — me fuqí të fjalës së vet rrmyese, të pushtetshme, perkulë madhnín e natyrës nen lëmaje të harkut të lahutës së vajtueshme, edhe merr ktû nji shtek malit, kû prendon hana: atjè nji çetinë: pertej molla, qershija; nji qafë pllumi, nji krah dallndyshe: gurzit e lumit, fíll mbas shiut kúr po i shndritte dielli, lulet qi shperthejn: prap kalemin e Tushës, rremin prej shemshirit, edhè kta, kaq me nji forcë e gjallní shembulltyrash, naltsí mendimesh, pershtatsí e permvehtsí fjalësh, sa me të vojtë mendja, se jé tue ndigjue kund ndonji thermí të «Titanomakís» s’Eziodit. Posë të dámit të Hektorit prej Andromaket, pershkrue prej Homerit n’Iliade, nuk më bjen nder mend, se kam lexue kund ndonji pershkrim mâ të frymzuem me fisnikí e me burrní, e kû titanizmi e njomsija e shembulltyravet të perkojn mâ ambel me naltsín e idévet, se ket pershkrimin e rapsodit malsuer mbí bukurín e Tanushës, së bijs së krajlit. Prandej, mund të jét, ndoshta, se «Laura» e Petrarkës âsht nji «Venus», mbrû m’shkumë të detit; por sugurisht se «Tanusha» e rapsodit të Dukagjinit âsht e bardha ajo «Athenaja», shperthye e armatisne prej rrashtet të Zeusit rruféflakrues.

Prej ktyne fjalve shifet kjartas randsija e madhe, qi per kóm mund të ketë të mledhunt e «folklorës» komtare. E do vû n’oroe, se ktû, prej ngushticet të vendit, kjo randsí u prû vetem në pikpame estetike-letrare e tue skjyrtue vetem nji degë të «folklorës»: poezín popullore. Po t’ishte vendi, po t’a lypte puna me e peshue ket randsí nder të gjitha pikpamet shkencore e letrare, kishte me u pá fort mâ kjartë detyra, qi ká Qeverija e intelektualt shqyptarë, mendjet të kthjelltë e vullndeset të mirë, me u perkujdesë per të mledhunt e të bashkuemt e ktij visari komtár, qi âsht «folklora».


2. — Randsija e të mledhunit të ligjvet dokesore.



Françeskâjt shqyptarë kjenë njatà, qi nder mâ të parët në Shqypní pán randsín e madhe e ndîen nevojen e të mledhunit të «folklorës» komtare; e nder kta mâ i pari kje — dritë pasët! — Át Shtjefen Konst. Gjeçov, qi me zéll, entuzjazm e duresë i u vû ksajë pune.

Të kryemen kndimet e veta e të marrmen qi muer Urdhnat e Meshtarís, ky françeskan i shkelqyeshem me nji herë i a nisi me mledhë kangë e valle popullore, prralla, bestytní mitologike, thânje, fjalë e kashë — të lashta, lojna, lojë fjalësh, fjalë synonime etr. të popullit t’onë. Edhè mbas pak vjetsh bashkoi nji materjal folkloristik mjaft të madh. Françeskâjt, at herë, ndertuen mbrenda rrethit të vet vepren «Visari komtar», per të mledhunt e të botuemt e «folklorës», në të cillen veper mueren pjesë edhè do djelm civila, atdhetarë entuzjastë shkodranë. Edhè kshtû vjetin 1910 botuen të parin blê të ktij kolekcjoni folkloristik, nen titullin: «Visari Komtar» të perbâm prej kangësh, vallesh popullore e rojmesh fmijsh, të mledhuna — sidomos prej A. Shtjefen Gjeçov — n’anë të Gegnís. — Kjo veper do të kishte vijue botimet e veta metodikisht, por erdhen kryengritjet, luftat, kohët e vshtira e jo veç se nuk u botue mâ ndondi tjeter blê, mu hupi shumica e materjalit të bashkuem.

Gjatë ksajë kohe A. Sh. Gjeçov, tue vijue gjithnji me nji cenë e duresë të pa shoqe nder rmime të veta folkloristike, kishte bashkue shum materjal mbí Kanunin e Lekë Dukagjinit: e kúr Françeskâjt (1913) ndertuen të perkohshmen «Hylli i Dritës», nisi me botue m’tê numer per numer shinimet e pikzimet e veta mbí kanûn. Botimi i ktij studjimi të tij mbí kanûn kje pritë me entuzjazm prej Shqyptarësh e prej dijetarësh jashta Shqypnijet. — Disá profesora Akademísh e Universitetesh: nder të cillët edhè Thallòczy: me inzistenca të mdhá lypen prej drejtimit të së perkohshmes autorizimin, qi me mûjtë e me perdorue ato studjime nder vepra të veta. — Nderkaq A. Shtjefni vijote pa i a dá kurr nder rmime e studjime mbí kanûn, edhè pat shtue materjal tjeter të rí kshtû, qi botimi definitiv i kanunit do të kishte dalë, nen ç’do pikpame, nji veper pernjimend fort e interesantshme. Veç shka se u vrá mizorisht në Jugoslaví, e i hupen edhè dorshkrimet, posë qi vepra i mbet pa krye. Tash, Françeskâjt i kan bâ bashkë kto studjime t’A. Shtjefnit Konst. Gjeçov, të botueme rresht mbas rreshti në «Hýll të Dritës», e po i botojn tok në nji liber: të sugurtë se me ket veper i ngrefim nji pomendore të padekshme êmnit t’Auktorit, e nji sherbim të pelqyeshem marë komit shqyptár.

Me të vertetë se neper botim të «Kanûnit të Lekë Dukagjinit» i bâhet komit nji sherbim i dobishem, mbasì per ç’do nji Shtet, qi thotë, se do me jetue e me u zhvillue mbas parimeve t’arsyes e të hullís së gjytetnís së vertetë, ligjët gojdhânse e qi permlidhen në kanunin doketar të komit, kan nji randsí të madhe fort në vetvedi: e se prandej duhen pasë para sŷsh prej gjith njatyne, qi presin e zbatojn ligjët e Shtetit.

Të bashkuemt e shum njerzve nuk mund të quhet — shoqní, po s’paten të gjith nji qellim të perbashktë. — Qellimi i perbashktë paracakton natyren ase esencen e shoqnís civile të Shtetit.

Nieri ndollë në shoqní në nji mëndyrë të domosdoshme: prandej nieri âsht i detyruem me bashkveprue me tjerë shokë, per pranimin e qellimit të perbashktë. — Veprimi i perbashktë konsolidon ekzistencen e Shtetit.

Per me veprue mbas nji qellimit, nierit i duhet me kqyrë neper arsye, qi mjetet të jenë të perkueshme me pronim të qellimit: neper vullndesë me nzitë fuqít shpirtnore e fizike per pronim të ktij qellimi. Prandej, per me bashkveprue nieri me shokë tjerë, per nji qellim të perbashktë, lypet arsyeja e vullndesa. — Arsyeja e vullndesa zhvillojn perparimin moral e materjal të Shtetit.

Por arsyeja e vullndesa, qi do të bâjn me veprue kolektivitetin në hullí me pronimin e qellimit, per arsye qi gjithkush i shef e i kupton, nuk mund të jenë individuale, por kolektive, — të perbashkta. Ligja âsht arsyeja e perbashktë; Auktoriteti vullndesa e perbashktë. — Në të pershtatunt me ligjë e me auktoritet ngallitë lumnija e mjerimi i Shtetit: i gjytetasvet marrë kolektivisht e individualisht.

Tash, mâ së pari ligja, per me detyrue gjytetast, do të jét e drejtë ase e ndershme: pse ligja e padrejtë e jo e ndershme nuk mund të krijojë detyrë.

Së dyti, ligja do të jét e dobishme, e preme per të sjellë njimend të miren e posaçme: mbasì shî prej ksajë të mire ngallitë të kênunt e karakteri i ç’do shoqnije të konkretueme e i ç’do auktoriteti qi e qeverisë.

Por në çë mndyrë mund do të reshet kjo e mirë dobije të perbashktë? Mjetet do të jenë të pershtatuna subjektit, qi do të lvitet, do të veprojë: ligjët prá do të jenë të pershtatuna popullit, qi do t’i qesë në punë e jo vetem në pikpame t’idés shoqní, por edhè të rrethânavet individualizuese të tija (Tapparelli). Prandej nji ligjë mund të jét e mirë per nji vend e e keqe per nji tjeter (Beutham). Nji ligjë e preme, po zâmë, per ingliz, aleman e tjerë popuj të shtruem e të gjytetnuem, sugurisht nuk bân — sado e drejtë e e ndershme të jét — per rrebela të Balkanit, fatalista të Azís, kanibal t’Afrikës etr. Por edhè kodi penal, per arsye qi ndeshkimi do të jét i pershtatun me vehtjen qi ndeshkohet, si thotë Tapparelli, ndryshon mbas kohve, vendit e komevet; pse shekuj e popuj të ndryshem duen të mira të ndryshme. — Lodra, fjala vjen, dikúr edhè naten permallote gjinden në Shqypní; por sod merzitë gjithkendin edhè diten. Kohët ndrrojn, e na me to! Shifet kjartas, pra, se ligjët, per me kênë vertè të dobishme, posë se të drejta e të ndershme, do të jenë edhè të gjashme, due me thânë: të préme mbas psihes e mbas nevojve të njimendta të popullit, qi do t’i majë; e se prandej fuqija ligjdhânse e nji Shteti, para se të presë nji ligjë të ré, duhet t’a njofë mirë shpirtin e popullit e t’i peshojë sa duhet nevojët e kohvet e të vendit, per të cillat ajo ligjë pritet. Per ndryshe ligja del dhûnë e jo hullí jete. Prandej nji filozof i madh thote, se ligja, para se me kenë ligjë, âsht nji fakt — nji doke, zakon, „adet“ e se ligja e drejtë âsht të shprehunt e nji faktit të vertetë — ligjë e kanuni populluer. Kta nuk do me thânë, se dokja, zakoni, „adeti“ — kanuni të bâhet ligjë, pa kenë sankcjonue prej auktoritetit; por do me thânë, se nji auktoritet i drejtë do të prese ligjët, tue pasë gjithmonë para sŷsh doket, zakonet — kanunin e vendit.

Por kû mâ mirë e mâ kjarët se nder ligjë doketare të nji kanuni ligjdhansët e Shtetit kan per të njoftë shpirtin, karakterin e nevojët e verteta të popullit? Fuqija ktyne ligjve, mâ fort se prej sankcjonit të ligjdhânsve, u vjen prej faktit se janë bâ doke e prej vedit kan hî shî në jetë të popullit; e prandej janë mâ të gjashme, pse edhe influencen e kan mâ të madhe mbí masat, qi merr seicilli nder ato intereset e veta. Ligjët neper kohë e rrethâna ndrrojn: prandej edhe ligjët e kanunit do të ndrrojn; por, para se të ndrrohen, jurista të specjalizuem do të studiojn kohen, mndyren se si me i ndrrue, tue ruejtë gjithmonë frymzimin karakteristik të tyne edhè nder ligjë të reja, neper të cillat të zevendsohen. Kshtû kan punue të gjitha kombet e gjytetnueme, e dér dikû edhè Turkija vetë. — Prane Mehqemes Turkija mbate në Shqypní edhè Xhibalin, i cilli nder do çashtje gjykote mbas ligjvet gojdhânse të kanunit.

Prandej me gjith arsye tham, se botimi i «Kanunit të Lekë Dukagjinit», perpilue prej A. Shtjefnit Konst. Gjeçov, O. F. M. — dritë pasët! — i sjellë komit nji sherbim të dobishem, të pelqyeshem.


3. — Kanuni i Lekë Dukagjinit.



Fjala kanûn s’ká dyshim, se etimologisht rrjedhë prej fjalet greqishte κανών, qi don me thânë: mastár — njajo vegel drunit a e ndonji brumit tjeter, qi vien me terhjekë viza të ndrejta. Metaforikisht shenjon shtillin e ligjvet gojdhânse e të pa kodifikueme, mbas të cillave hecte dikúr hullija e jetës e e veprimit të popullit shqyptár.

Por pse i thonë: i Lekë Dukagjinit? qe nji çashtje e cilla enè nuk âsht zhvillue krejt mirë e me sugurí të plotë. Nji palë thonë, se quhet i Lekë Dukagjinit, per arsye qi ky Leka e paska mledhë e kodifikue i pari. Ktij mendimi duket se ká kênë edhè D.r Milan Šufflay, i cilli në librin e vet «Serbtë edhè Shqyptarët» (perkthye prej slavishtes) thotë faqe 90 — «Gojdhâna, mbas së cillës këto zakone ligjare të quejtuna me êmnin «Kanuni i Lekës», âsht në lidhje me Leken III. Dukagjinin» (1459-1479). E vertetë se Auktori i famshem, nuk thotë, se ky Lekë Dukagjini III. ká permledhë e kodifikue Kanunin në fjalë; por prej do vendeve tjera të librit të tij të sypripermendun mund të thohet edhè, se pernjimend Kanuni ká mûjtë me kênë kodifikue prej Lekës III.

Prej vepret të citueme të D.r Šufflay theksohen do fakte, qi mund të kenë të perpjekun me kodifikim të ligjvet në Shqypní. Qe nji herë Auktori thotë, (f. 23 et seq.) se që prej së të tremdhetes qindvjetë nder do gjytete të Shqypnís gjindeshin zyre noterjale, kû u shkruejshin e prej kahë u perhapshin lajmet gjygjtare të vendit. «Prej trajtës e prej mbrendsís së lajmevet noterjale shqiptare — dukljane, shkruen mandej (f. 25 et seq.) mund të xjerrim ndonji gjâ mbí farët e statutevet të gjytetevet…» Në nji tjeter vend mandej shton (f. 27) «…qytetasit e Durrsit kishin qenë të shternguem t’i mshehshin statutet e veta. Në fillimin e periudhës së Venedikut (1398) u gjet vetem nder Franciskâjt e atjeshem neni 35 i nji Statuti, i shkruem mbí papír». Paska pasë pra aso kohe statute të shkrueme në Shqypní.

Mâ teper (op. cit. f. 87 et seq.) Dr. Šufflay kallxon, se si rreth së të tremdhetës qindvjetë filluen me u trajtue në Shqypní si do republika të vogla të perbâme prej disá fshatesh a bajrakësh, «tue marrë me vedi dý elemente të reja: nji ushtarak e nji ligjuer» Kshtû (1414 «e mâ tutjè») bâhet jashtzakonisht i fortë fisi i Hotit, kryetari i të cillit quhej: Kapetan (Capitaneus montanae Hottorum), e rreth vjetit 1415 trajtohet lidhja e bajrakvet të Mirditës, e cilla aso kohe mund të dyndte nji ushtrí 12,000 luftarësh. — Se do të ketë pasë dikúr kso republikash të vogla në Shqypní, na difton — mbas mendimit t’êm — fakti, qi ktû ka vise, qi quhen me dy êmna pllojcë. Per shembull: Shalë e Shosh, Pukë e Iballe Shllak e Temal, Mat e Çidhen etr. Tash, tue kênë se Auktori thotë, se edhe Drishti n’interland të verit të Shqypnís — ká pasë Statutin e vet të kodifikuem (op. c. f. 25) nuk âsht krejt fjalë e pa vend, me thânë, se edhè kto republika kan mûjtë me pasë të kodifikueme ligjët e veta — mos seecilla m’vedi, nji kanûn të perbashktë të gjitha.

Masandej Auktori shkruen, (f. 91 e 180 op. c.) se disá nder kryetarë fisesh në Shqypní u naltsuen në dinast të pamvarun. T’a merr mendja prá, se kta dukë e princa, qi drejt per së drejti e n’êmen të vet lidhshin besë e merrshin e epshin me Shtete të mdhá t’Europës, s’do të kenë lânë mbas dore kodifikimin e ligjvet per vise të veta: mbasì aso kohe u gjindshin kso ligjësh e kso statutesh të kodifikueme. Prandej âsht të gjith gjasa se «Kanuni i Lekë Dukagjinit» dikúr ká kênë i kodifikuem. Ket punë e dishmojn edhè analogít e shumta, qi ligjët e Kanunit të sodshem kan me ligjë të Romës, të Byzantit, të Serbvet. — Merret vesht prej vedit, se, mbas të hîmit të Turqvet në Shqypní, «Kanûni i Lekës» ká hupë si formë kodi, e âsht perdhosë si landë drejtsije.

E po nder cillat vise të Shqypnís qitej në punë, a — si thonë sot — zbatohej «Kanuni i Lekë Dukagjinit»? Qe nji tjeter pvetje, së cilles nuk mund t’i pergjegjet me sugurí; pse mjerisht per shum do arsye mungojn shenime pozitive mbí ket çashtje. Por, per me folë pergjithsisht, mund të thohet se ká pasë vlerë legale nder Lekë (Malsorë të Mbíshkoders) e në Dukagjin. — Dukagjini nder kohë të kalueme perfshîte Shalë e Shosh, Pukë e Iballe, Mirditë, Kthellë e Selitë e Zhuben (Malsín) e Lezhes. — Per ket punë thonë nji palë, se Kanuni quhet i Lekë Dukagjinit, jo pse ká kênë kodifikue prej Lekë Dukagjinit, por pse ká kênë zbatue nder «Lekë» e «Dukagjin»; pra: «Kanuni Lekë-Dukagjin», e jo i «Lekë Dukagjinit». Kto çashtje tash i zhvillon me kohë historija.


4. — Kanuni i Lekë Dukagjinit në pikpame juridike.



A ká pasë vlerë juridike «Kanuni i Lekë Dukagjinit»?

Kjo pvetje e kupton Kanunin në fjalë, si ky ká ngelë mbas pushtimit të Shqypnís prej anës së Turkut; pse, mbas fjalve qi u thanë sypri, merret vesht, se perpara ká pasë sugurisht vlerë juridike, due me thânë, se ká kênë mbajtë si ligjë e detyrueshme e visevet, kû ky Kanû shtîhej në pûnë.

Nji çdo shoqní, nji ç’do Shtet quhet i lirë jo aq pse ká per krye nji mis të vetin, sa per pûnë qi ligjët i ká të preme mbas psihes së vet, si edhè mbas nevojve të njimendta a se reale të veta. Per shembull: Shqypnija per katerqind e pêsdhetë vjet ká kênë robneshë e Turkut jo aq pse Sulltani i Turkís ishte edhè sovrani i sajë, sa per punë qi ky Sulltan ligjët per ktê i pritte me hamende të vet, e mâ fort se m’interese të ksajë, n’interese të Turkís a se të nji kastes rrebele, qi neper korrupcjon erdh tuj u formue permbrenda gjiut të sajë. Lirija e nji shoqnije a se e nji Shteti bazen e vet e ká m’vullndesë të kolektivitetit të tyne. Tash, tue kênë ligja hullija e vullndesës, nji shoqní a nji Shtet — per me folë mbas kensís së punës — nuk mund të quhen rob, po kje se kjo hullí e vullndesës së tyne âsht e çilne në drejtim të qellimit, per të cillin atà u unjisuen në kolektivitet. Kúr prá nji popull mâ i fortë pushton nji tjeter mâ të vogel a mâ të ligshtë, po kje se aj mâ i forti nuk e pushton atê mâ të ligshtin, per me e mbajtë rob; por, per me lehtsue neper ktê sa mâ plotsisht zhvillimin moral e materjal të vetin e të ktij, zakonisht populli pushtues i a lên të pushtuemit ligjët e doket, mbas të cillave ky kje sundue, mos tjeter, dér në nji kohë, në të cillen interesja e perbashktë e të dyvet mos t’u a kshillojë ndrrimin e tyne.

Kjo punë âsht vertetue heret e vonë në historí të popujvet. Per mos me folë mbí popuj të gjytetnuem të sodshem, të cillt të gjith — sidomos Inglizi — janë rregullue ndaj kolonít e veta mbas ktij parimi, ktû po bijmë nji shembull prej historijet të Romakvet. — Kúr Evrejt zûn Krishtin e i a çuen Pilatit, qi t’a gjykote per dekë, Pilati, (si kallxon Unjilli), u thotë atyne: «Merrnje pra ju vetë, e mbas ligjet t’uej gjykonje». Shifet kjartas pra, se Romakët, edhè mbasì kishin pushtue Palestinen, pergjithsisht m’ligjë e m’doke t’Evrejvet s’kishin prekë.

Por edhè Turku — sado qi jo Shtet i gjytetnuem — jo veç se maleve t’ona nuk u a preku Kanûnin e doket, mû mâ teper u a njofti nji autonomí të vertetë, tue i detyrue vetem me i nihmue nder lufta edhè vjetë per vjetë me i lá nji parez a se «haraç» të vogel. Edhè ket «haraç» qeverija s’do t’a xierte vetë drejt per së drejti mbrenda vendit të Kanunit, por do t’a mlidhte vendi e do t’i a dorzote qeverís Otomane jashta kutîve të kanunit. E verteta e kësajë fjale forcohet prej nji dokumenti të vjetës 1639, qi ruhet n’arkiv të hospicit françeskan në Shosh, gjetë e botue në librin «Skanderbegu mbas gojdhânash» (f. 122) prej P. Marinit Sirdani, e qi thotë: „Cum namque quidam Sangiacus, armis et militibus stipatis, ut eis (Dukagjinit) nova vectigalia imponeret et malis eos afficeret, et decrevisset contra consuetudinem ad eos intrare: quod ut primum cognoverunt, miserunt nuncium qui significaret, illos paratos esse ad defferenda consueta tributa usque ad confinia, et propterea eum haud debere ultro progredi“. Por, tue mos u vû vesh aj fjalve të tyne, i msyni, prandej, vijon dorshkrimi: „loca Maurichij, Scialae et alia contra injustum aggressorem conspirarunt et magna celeritate super exercitum irruentes, Sangiakum ipsum, pluresque milites occiderunt, et quod amore consequi nequiverant, ejectis Turkis, vi impetrarunt“. E vertetë pra, se Turku — mos tjeter — maleve të kshtêna u pat njoftë autonomín, edhè nji heri vleren juridike të Kanunit. Medjè Turku, per interpretim të Kanunit, ngrefi në Shkoder nji zyre të posaçme, «Xhibalin», krejt m’vedi e të pamvarshme prej Prefekturet të Vilajetit.

Nuk ká dyshim pra, se «Kanuni i Lekë Dukagjinit», kohen e pushtimit otoman në Shqypní, ká pasë vlerë juridike e âsht njefë per ligjë civile detyruese nder male të Mishkodres e në Dukagjin.


5. — Kanuni në sý të kulturës e të gjytetnís.



Jo vetem kundershtarët e komit t’onë por edhè shum do pedanta vêndas e muhaxhirë të Shtetit shqyptár Kanunin e mbajnë ligjë barbare e popullsín, kû Kanuni pat vlerë juridike, per njerz t’egjer. E lypë arsyeja pra, qi në ket studjim të vogel mbí Kanunin e Lekë Dukagjinit, të skjyrtohet edhè çashtja se ç’vend zên ky Kanû në sý të kulturës e të gjytetnís. Por, mbasì pergjithsisht «folklora» marë e në nji mndyrë të posaçme ligjët dokesore janë shprehja e psihes së popullit, qi kto ligjë i ká pré, kshtû, per me u sugurue a janë a jo ligjë barbare ligjët e Kanunit të Lekë Dukagjinit, duhet mâ para me pá, se ç’shkallë kulture ká xânë popullsija e malevet t’ona, qi ket Kanû pat mbajtë per ligjë detyruese të veten, dér në ditë qi Qeverija e vetë Shtetit shqyptar nuk i hoq vizë, edhè s’e pat shue fare.

Nieri prej natyret të vet lén i shoqnueshem: prandej shoqnija njerzore as s’âsht as s’mund të jét nji institucjon i nierit. Shoqnín njerzore e ká ndertue Njaj, qi krijoi natyren edhè nierin. Por Shtetin, si shoqní t’organizueme, ktê po se e ká ndertue nieri. Tash, nder të gjitha veprat e veta, qi janë të perbâme prej elementash të ndryshem e me veprim të ndryshem, por të drejtuem neper mende të nierit m’nji qellim të vetun, nieri kopjon vedin. Per me i a shenjue, prandej, nji populli shkallen e kulturës e të gjytetnís, duhet me njoftë nji herë mirë, se shka âsht nieri i gjytetnuem në shoqní njerzore.

Nieri, si vehtje individuale, âsht i perbâm prej shpirtit e trupit, qi kan per qellim të perbashktë pronimin e së të mirës (possessio boni) nen dý duksime: kohsore e të caktueme, e në relacjon me jeten shoqnore të nierit, marrë si individuum e si kolektivitet: të pacaktueme e të perjetshme n’amshim, e në relacjon me jeten fizike e individuale të tij. Por pse nieri m’ket qellim të vetin do të kapet jo neper instinkt, jo në fuqí të lvitunit e të ligjvet të domosdoshme të natyrës, veç neper veprim të vetin, gjithmonë të matun mas do parimesh morale a prej vedvedit të njoftuna a se të zbulueme prej së Vertetet të hyjnueshme, kshtû aj ká arsyen, qi e dallitë prej gjitha sendevet tjera e e bân mbret — sovran — mbí të gjith natyren; ká menden, per me dá rrugen e mjetet per me u kapë m’qellim; ká vullndesen, per me qitë në punë fuqít shpirtnore e landore e me vue mâ së miri detyrët ndaj Zotin e shoqin. Veç shka se, tue kênë qi sa mâ e kthjelltë e e zhvillueme të jetë mendja, aq mâ të perkryeme gjinden mjetet, per me u kapë m’qellim, e mâ e kandshme del jeta: e sa mâ fort e ushtrueme në të kryem të detyrvet të jetë vullndesa, aq mâ i letë e mâ i lirë del veprimi, kshtû nieri vijanos do të shkojë tue perfekcjonue vedin mbas gjêjes shoqnore të veten në shoqní njerzore; e prandej, posë detyrësh ndaj Zotin e shoqin, ká detyrë per të kryem edhè ndaj vedin. Mâ teper — per me e mbajtë gjithmonë të lakuem ndaj qellimin e vet — ká edhé zanin e ndergjegjes, qi i dikton se si i ká vue detyrët e perdorue tagret gjatë shtekut të ksajë jete kohsore. E nieri, qi s’e djerrë sŷsh kurr qellimin e vet — ashtû si e ká nen dý duksime — kryen detyrët e perdorë tagret me kohë, me vend, me mndyrë, e vijanos perfekcjonon vedin e mjetet e pronimit të qellimit, quhet e âsht pernjimend nieri i gjytetnuem.

Kshtû, per analogí, âsht njapernja edhè Shteti. Shpirti i Shtetit âsht popullsija perkatse, e trupi, pershtrimenija toksore mbrenda kufîjve të caktuem e të njoftun. Ky edhè ká per qellim të perbashktë pronimin e së mirës, nen dý duksimet e dý relacjonet sypripermenduna. Arsye, ká sovranin, qi e individualizon e njiheri konkreton pamvarsín e lirín e tij: mende, ká auktoritetin legjislativ: vullndesë, auktoritetin ekzekutiv: ndergjegje, auktoritetin judicjar, e qi të gjith janë të perbashktë e mbahen e veprojnë me mjete të perbashkta. E si nieri individuum, kshtû edhè Shteti do të perfekcjonohet e vijanos do të perparojë moralisht e materjalisht — kah aftsija e mjetet — si ndaj kolektivitetin si ndaj individujt. E Shteti, qi ká në vedi të gjith kta elementa, quhet e âsht pernjimend i gjytetnuem.

Ktû do theksue puna, qi qellimi i perbashktë cakton natyren e shoqnís e të Shtetit; aftsija a se perfekcjonimi moral e materjal, shkallen e kulturës e të gjytetnís.


6. — Shkallët e ndryshme të kulturës e të gjytetnís së popujvet.



Mbas ktyne parimeve shifet kjartas, se kultura mâ e perkryeme e perfekte âsht kultura kristjano-okcidentale; pse së pari qellimin e perbashktë e merr nen dý duksimet e relacjonet, qi u permenden sypri; pronimi i së mirës (bonum) në relacjon me jeten shoqnore — e mira kohsore e e caktueme — e njiheri edhè në relacjon me jeten fizike të nierit, e si ky âsht kreatyrë e individualizueme në rruzullim — e mira e pacaktue e e perjetshme — së dyti, perfekcjonimin e vet moral e materjal e bazon mbí parime të njoftuna prej vedvedit si edhè mbí ato të zbulueme prej së Vertetet të hyjnueshme. Ksajë kulture — posë Rusís së sotshme — i perkasin të gjith popujt kristjan — mâ të gjytetnuemt e botës. E kta janë Shtete pernjimend civile.

Mbas ksajë vjen kultura e atyne popujve, qi janë të perfekcjonuem kulturalisht e materjalisht; por qi perfekcjonin moral nuk e bazojn mbí parime morale të zbulueme prej së Vertetet të hyjnueshme, veç a se mbí parime prej vedvedit të njoftuna, a se edhè mbí parime të rrêjshme. Ket shkallë kulture kan pasë motit Grekët e Rromakët, e sod mund t’a ketë edhè ndonji popull, qi s’âsht kristjan, e mund të quhet: greko-rromake. Edhè kta popuj quhen civil, pse pergjithsisht janë të ndertuem mbi parime të Filozofís shoqnore.

M’treten shkallë të kulturës gjinden njata popuj, qi edhè atà kan per qellim t’unjisimit të tyne të miren e perbashktë, si kjo kuptohet prej kulturet kristjane a greko-romake, por qi prej erresijet të mendes, në të cillen kan rá neper rrethâna të vshtira per ta, nder perlime t’auktoritetit perkatës e në të prém të ligjvet pergjithsisht nuk marrin në kujdes perfekcjonimin kultural e materjal të kolektivitetit, tue i a lanë ket barrë krejt inicjativës private — posë se në të ndertuemt e në të mbajtun të ndonji vije ujit. Prandej nuk kan mjete materjale të perbashkta, edhè të gjith veprimi i auktoritetit — sado qi i ndertuem të shumen e herës mbí parime shoqnore t’arsyeshme — permlidhet m’kta: me pré ligjë, e me dá gjŷgj. Veç, po; moralit, burrnís, virtyteve familjare, nderit personal e kolektiv mundohen me u dhânë zhvillimin sa mâ të plotë, tue i mprojtë me ligjë, e tue i ushqye me ndiesí fetare e ndiesí nderi. E shî per kta do të jét, qi nder popuj të ksajë kulture feja e nderi kan randsín mâ të madhe e mâ decizive. E pse popullsija e ktyne shteteve zakonisht jânë të gjith t’armatisun, e të dám nder fise si janë, e mâ teper mprojtja e nderit privat të fisevet të ndryshme e të personavet de fakto i lêhet inicjatives private, e kshtû, virgjin tue kênë prej do vesesh shkatrrojse të vullndetit e të fuqís fizike, si edhè menden plot idealesh trimnije e lumnije, tash e mâ vonë prej asajë popullsije dalin fatosa, qi kryejn pernjimend vepra heroike. Prandej kjo kulturë mund të quhet legendare a se heroike, pse në tê edhè, si nder ligjë si nder doke, gjithkund zotnon parimi i lirís, i nderit e i burrnís. — Aj Agamemnoni, Akili, Uliksi, Dhiomedi, Herkuli etr. nuk jânë kênë barabarë, sado qi, në kuptimin e vertetë të fjalës, as të gjytetnuem, jo.

E katerta shkallë u perket atyne Shteteve, kû per qellim nuk âsht e mira e perbashktë, por ajo e sovranit a se e kastes zotnuese mbí popull; edhè mjetet e perbashkta perdoren per me zdeshë popullin e me i pengue lirín. Në ket gradë kulture sovrani quhet: tiran, e populli: raja. Kjo shkallë kulture âsht fjeshtë barbare. M’tê jânë gjetë shum Shtete t’Azís e t’Afrikës.

E pêsta e mâ ulta shkallë kulture perbâhet prej familjesh zakonisht të nji fisi, t’unjisueme nen nji krye e me të vetmin qellim, qi me mprojtë ekzistencen fizike, e qi mâ të shumen e herës nuk kan vend të ngulun, as ligjë të perbashkta, per posë haëmendes së Kryetarit të tyne. Gjindja e ksajë kulture quhen: t’egjer.


7. — Shkalla e kulturës e popullsís nen kanû të Lekë Dukagjinit.



Tue ndjekë kto parime e mbas kontekstit të Kanunit, kishte me thânë nieri, se kultura e popullsís së malevet t’ona e kû ishte nji fuqí Kanuni i Lekë Dukagjinit, hinë në të treten shkallë të rendit sypri rreshtue.

E vertetë se Kanuni ka ndonji ligjë e në popull ká metë ndo’i doke, si b. f. të perjashtuemt e grues prej çë do tagrit civil, vercalli e gjâma mbî të dekun e ndonji tjeter këso dore; por, të thuesh, të gjitha ligjët tjera perkojn me ato të Romës, të Bizantit, të Kanunit dokesuer të Teutonvet, të Slavvet, të Hindjanvet, ase nuk hîjn në rrethin e ligjvet barbare. Se në popull të malevet t’ona ká metë ndonji ligjë jo krejt civile, këta ká ndollë per arsye, qi Shqypnija tash e mâ vonë që prej kohvet para Krishtit ká kênë parashtrue të msŷmevet e invazjonevet të hueja e gadi gjithmonë giatë bregut të detit e fushavet të plleshme të saja. Kshtû populli i malevet t’ona met i vetmuem edhè i shkputun prej kontaktit me vise shqyptare mâ të gjytetnueme. Këta të shkputun u vertetue edhè mâ teper neper autonomí, qi ktyne malevet u a njofti sundimi otoman. Prandej mund të pohohet se të gjith zhvillimi gjytetnues i tyne mvarej prej parimevet fetare kristjane e të ndonji tradicjonit, trashigue prej ndo’i kulture të hershme e të shueme. Veç se arsyeja mâ e forta, qi si kundershtarët e kombit t’onë si edhè shum do pedanta semi-analfabeta perdorin per me vertetue barbarsín e ligjëvet, egersín e popullsís, nder të cillat pat fuqí Kanuni i Lekë Dukagjinit, pa dyshim âsht: «gjaku» — la vendetta. Prandej po më kândet me e shtrî biseden pak mâ giatë, e po bij këtû shka do vjet para shkruejshe mbî ket çashtje në librecin «Shqyptarët e të Drejtat e Tyne», Shtyp. Franç. 1920 faqe 15-17:

Ktû vjen tash puna e gjakut — la vendetta — prej të cillit fakt kundershtarët e Shqypnís e pedantat presuntuoza t’onë duen me prû egersín e popullsís së malevet t’ona.

Kurrkush mâ fort se un — si kishtár katolik — nuk mund t’a dnojë punen e gjakut në vedvedi e të marrne si nji fakt të zdeshun prej mndorjevet, ndermjet të cillavet ndollë. Veç shka se, per me caktue gjêjen shpirtnore a âsht a s’âsht barbare në nji njeri ase në nji kómb, nuk do të merret aq fort në kujdes fakti, sa shkasi psihik, qi e shtŷn njerin ase kombin me veprue. Bje fjala: Kanibali mytë nji njeri, por edhè gjykatsi europjan mytë njeri: a thomë na se të dy janë njâ barbarë? Jo; pse Kanibali mytë njerin per me i hanger misht, e prandej âsht barbar; ndersá gjykatsi europjan mytë njerin, as per me i hanger misht, as per me shfrye mnín e vet në tê, por per me pshtue shoqnín prej nji elementi të rrezikshem, e prandej nuk âsht barbar. Per ne e marrshim pra punen në pikpame psihologike, un tham se puna e gjakut në Shqypní nuk âsht nji argument per me percaktue barbarsín e egersín e kombit shqyptár; por âsht rezultati i do mndorjeve, qi nuk mvaren prej shpirtit të ktij kombi.

Mbas Kanunit, qi âsht të shprehunt e shpirtit të kombit shqyptár, vrasa âsht e ndeshkueme me dekë. Prandej, po t’i kishte rá gjaksi në dorë auktoritetit eksekutiv të Kanunit, ky do t’a kishte mytë në vend, pa kurrfarë hutimit. Por gjaksi biku; lshoi vendin e vet e vojt e u struk, si mik, nên mproje të njij Bajraku tjeter, e kshtû i rrshiti gjygjit të Bajrakut të vet. — Duhet dijtë, se miku në Shqypní âsht i patrazueshem e s’mund të ngîtet prej kurrkuej; pse, po ndolli qi ngau kush mikun e knej, kjo dhûnë e bâme mikut s’mund të lahet ndryshej veç se me gjak prej anës së mprojsit të tij. Kshtû ndolli qi auktoritetet e Bajrakut të gjaksit nuk mujten me i a dhânë ktij ndeshkimin e dekës, tue kênë se, po t’a kishin vrá në ndore të Bajrakut tjeter, do t’ishte ngrehë luftë ndermjet ktyne dý bajraqevet. Per mos me i dhânë shkas pra njaj lufte civile auktoritetet e Bajrakut të gjaksit, i dogjen shpín gjaksit — i vetmi ndeshkim qi, mbas mndorjevet të vendit, mund t’i epet — e per shka i perket ndeshkimit të dekës, i a la ket perkim shpís së të vramit, qi t’a kerkote e t’a vritte gjaksin; pse në ket mndyrë mund të bite në kundershtim, per shkak të vrasës së gjaksit, ndermjet të shpís të të vramit e shpís mprojse të gjaksit; por jo ndermjet të njanit Bajrak e tjetrit. E ket punë kan mujtë me e bâ auktoritetet e Bajrakut, tue kênë se në sŷ të tyne seicilli njeri, i zoti i armvet, âsht i majtun si ushtar i Bajrakut. Mâ teper do dijtë edhè, se kto vendime të Kanunit, kan kênë njoftë zyrtarisht prej sovranit të vendit, qi ishte Sulltani i Stamollës.

Shqyptari, pra, tue vrá gjaksin e vet, nuk bân tjeter, veç se me çue në vend nji ligjë, qi aj e man per të drejtë. Prandej, per me folë mbas pikpames psihologike, veprimi i tij âsht nji veprim i ligjshem e nuk mund të quhet uhá-marrme — vendetta. — As aj gjaksi i Luigjit XVI kúr i preu kryet, nuk pveti a ishte gjŷgj a jo m’e mbytë; por e mbyti, pse mendote se ligja ishte e mirë, e arsyeshme. E prandej atij nuk i u desht me i pergjegjë kurrkuej, pse i kishte pré kryet krajlit të Francës, e as nuk thotë kush sot se aj kje barbar. — E se vrasa e gjaksit në pikpame psihologike nuk âsht nji vendetta dán edhè prej faktit, se vrasa ndermjet dý familjeve hasme nuk shtŷhet në nji numer të pacaktuem; por, të vramen gjaksin, dý familjet marrin e apin njana me tjetren, si me të gjitha familjet tjera të Bajrakut — mostjeter n’at masë, sa Shtetet e gjytetnueme t’Europës mbas luftës botnore.

Por âsht edhe gabim me thânë, se të marrunt e gjakut shênjon barbarsín e kombit: per në kjoftë se, nen êmen barbarsí, kuptohet egersija ase breshtnija e shpirtit të tij, si duen me e kuptue kundershtarët t’onë, kúr flasin per kómb shqyptár. Të marrunt e gjakut burron prej mndorjevet të jashtme e prej të metavet t’organizmit shoqnuer të njij kombi, e jo gjithmonë prej gjêjes shpirtnore të tij. E verteta e ktyne fjalve caktohet edhè prej historís së popujvet, per të cillt nuk mund të thohet se kjenë t’egjer e breshtnorë. Në Biblje Shêjte kndohen kto fjalë: Propinquus occisi homicidam interficiet: statim ut apprehenderit eum, interficiet. Cognatus occisi statim ut invenerit eum (homicidam), iugulabit. (Num. XXXV, 19, 21). Kshtû edhè në lib. IX (vv. 632-634) t’Iljades gjêjm kto vjerrsha, qi un po i bie tekstualisht:


… καὶ μέν τίς τε καδιγνήτοιο φονῆος

ποινὴν ἤ οὗ παιδὸς ἐδέξατο τεθνηῶτος·

καὶ ῥ᾽ ὁ μὲν ἐν δήμῳ μένει αὐτοῦ …4



Duket pra mirfillit se prej të marrunit të gjakut — vendetta — nuk mund të thohet qi kombi shqyptár âsht barbar e qi nuk âsht i zoti me u qeverisë në vedvedi i pamvarshem.

* * *

Kaq shkrova jo aq per me shtrî nji parathâne ksajë vepre, sa per me diftue mallin e pakufîjshem, qi kam per të paharrueshmin Auktorin e sajë.


P. Gjergj Fishta, O. F. M.






Ca kujtime mbi At Gjechovin

At Gjeçovin e pata njohur me anë letrash disa vjet perpara luftës Ballkanike.5 Më 1913 shkova në Shkodrë dhe atjè, në Kuvënt të Franciskânëve, nji ditë u-njohmë me sy e me fjalë të gjalla. Mendimet nderimi, që kisha patur për At Gjeçovin për së largu, m’u-shtuan ca më tepër që kur u-poqmë. I mesmë nga gjatësia e trupit, pakë si i thatë, me një palë sy të zeza ku çkëlqente mendia po dhe zëmërmirsia, At Gjeçovi fitonte menjëherë besimin dhe dashurinë. Fjalët i kish të paka po kurdoherë në vënt. Vetëm kur në të kuvënduar e sipër takohej nonjë pikë mi të cilën kish diturí të veçantë — si për shembëll Kanuni i Lek Dukagjinit ose vjetëritë greko-romane — At Gjeçovi çelej ca më gjatë, dhe ahere ish gëzìm t’a dëgjonte njeriu.

Asì kohe At Gjeçovi ish „famulltár“, domethënë prift i ngarkuar me shërbimin e një fshati ose rrethi, dhe rronte në Gomsiqe, i pari katûnt i Mirditës mb’udhë nga Shkodra n’Orosh. A i vemi musafirë At Gjeçovit nonjë ditë të kësáj jave? më pyeti një herë At Fishta, me të cilin píqesha çdo ditë në Shkodrë. Mendimi i një vizite At Gjeçovit më pëlqeu pa masë. Ashtû, pa humbur kohë, u-nismë. Një gjë për të vënë ré, dhe që më mbushi me habí dhe trishtìm, është se nga Shkodra gjer në Gomsiqe, një udhëtìm shtat’ a tet’ orësh me kalë, nukë gjetmë as katûnt as shtëpí; veç një hani të varfër, ku qëndruam për të pirë një kafé, s’pamë gjëkundi nonjë shënjë gjallësie: një vênt i zbrazur e i shkretë, si i harruar nga Perëndia dhe nga njérëzit. Po mërzia e udhëtimit na u-çpërblye përtèj shpresës posa arrijtim në Gomsiqe, ose, që të flasim me dréjt, në famullí të Gomsiqes, — se katundi vetë i shpërndarë tutje-tëhû, një shtëpí këtû, një shtëpí nj’a dy mile me tej, as që dukej.

Famullia — një biná prej guri, e ndritur dhe e paster, gjysm’ e zbrazur nga plaçka po e mbushur dhe e zbukuruar nga zëmëra e madhe dhe nga buzëqeshja e të zotit shtëpisë — qëndronte, mirëpritëse dhe e qetë — anës një lumi. Këtû ronte At Gjeçovi. Këtû e shkonte jetën, në mes të lutjes e mësimeve, një nga njérëzit më të lartë që ka patur Shqipëria: një lartësí e përulur, në munt t’afròj e të lith dy fjalë aqë të perkûndërta; një lartësí shpirti dhe mendjeje e panjohur nga njeriu vetë, i cili, bir i vërtetë i të Várfërit t’Assisit, në pastërí e në vobësí të zëmrës tij e dinte veten të vogël. Famullia, shkollë dhe vént këshillash të mira, u jipte fëmíjëve themelet e stërvitjes, u përndante fjalët e urta dhe ngushëllimet njérësve në nevojë. Kohën që i tepëronte, Át Gjeçovi j’a kushtonte studimit.

Merej ahere me institutat e vjétëra të Shqipërisë, nga të cilat një që arriu gjer në ditët t’ona është Kanuni i Lekë Dukagjinit. Askùsh nukë munt t’i afrohej At Gjeçovit në diturín’ e këtij Kanuni. Na tregój një dorëshkrìm nj’a dy-mij faqesh, studiím i palodhour e i hollë ku kish mbledhur, radhitur dhe ndritur të gjitha sa kanë mbetur nga mendimet juridike të Shqipërisë në Kohën e Mesme, mendime të cilat ngjan t’i kenë rrënjët shumë përtèj Kohës së Mesme.

Në kat të sipërm të famullisë, permi një tryezë të madhe, ishin shtruar një tok vjetërirash greko-romane, të zbulúara e të mblédhura një nga një, me një fatbardhësí të rallë dhe me një shie të mbaruar, nga dora vetë e At Gjeçovit. Mbaj mënt, veçàn, një enë të vogël të qojtur „lacrumatorium“ lotore, asìsh që të vjétërit, në besim se të vdékurit qajnë të shkúarit e jetës tyre, i mbulojin në varr bashkë me të vdékurin që ky të kish se kû t’i mblithte lottë. Nuk më shkonte ahere kurrë nër mënt se pas ca vjet sicilidò prej nesh, miq dhe admironjës të tij, do të kishim nevojë qi në gjallësí për nga një lotore ku të mbledhim lottë t’ona për At Gjeçovin…

Bir i përulët i Shën Franciskut, e ditur me një diturí pa tingëllìm, po dhe Shqipëtár i kthiellt, At Gjeçovit, që përkiste çdo mirësí, nuk i mungój asnjë hidhërim, asnjë çpifje, më e çudítshmia e të cílave ndoshta është të mohúarit se ay ish Shqipëtár. Sepsè ish lindur në një kufí gjúhërash, në një kufí ku sot mbaròn shqípia dhe nis një tjatër, ca mëndje të klasës katërt, të pazonjat të kuptojnë se fólësit e shqipes në vijën me të perparuara janë stërnípërit e atýreve që me qëndrimin e tyre në Kohën e Mesme dhe pastaj ndaluan të mprápsurit e vijës më tehû, ca mëndje të klasës katërt e përmbysin të vërtetën dhe e kthejnë në të sharë atë që është një lavdí.

Po At Gjeçovi është përmi çdo sharje. Emëri i këtij njeriu të rallë do të vejë duke u-ritur — dhe një ditë famullia e Gomsiqes do të jetë një nga gurët e shëntëruar të Shqipëtarësisë.


Faik Konitza






Libri i parë - Kisha


Artikull i parë.

PJESA QYTETNORE.

KRYE I PARË.

Hija e Kishës, Vorret, Pronet e pasunija e Kishës, Famullitari, Rrogtari, Puntorija e Kishës.




NYE I PARË.

Hija e Kishës.



§. 1. Kuptimi i Hijes së Kishës.

Per hije kishet xêhet rrethi mje kû mrrîn kufîni i tokës, në të cillen âsht ndertue:

a) Kisha, b) bâna (qela) e famullitarit.

§. 2. Tagri i Kishës.

„Kisha bân tym në famullí.“

1. — Kisha ká tager pasunijet si per gjâ, si per tokë e shpija mbrendë e jashta famullijet.

2. — Kisha ká pjesë në mal, në vrrî, nd’ujë e në mullî të kujrís së famullís.

3. — Kishës i duhet bâ pjesë në giobë të famullís.

4. — Kisha ká tager me blé e me shitë, si edhè me mârrë e me mbajtë të falunat, qi i vînë prej bujarís së bâmirve e me i vendue si t’a shofë vetë me udhë.

§. 3. Paperlimsija e Kishës.

„Kisha nuk giobitet.“

„Kisha s’ká pêng me kend.“

1. — Kisha gjindet e vendosne nen sundim të të Parit të Fés e jo nen lìgjë të Kanunit: prandej Kanuni s’mund t’i vêjë kurrnji barrë kishës, veç se ká detyrë me i dalë zot, kúr kjo hupë ndihmen e tij.

2. — Me bîjtë ndonji kundershtim ndermjet kishës e famullís, famullija s’mund t’i lypë pêng kishës; veç do të bâjë váj te i Pari i Fés — te Ipeshkvi — e gjygjit të këtij, si kisha si famullija, do t’i rrîjn pá fjalë.

3. — Per çdo mungesë, qi kisha mundet me bâ në sŷ të famullís, kishës s’mund t’i mirret gioba, vetun i vêhet me lá damet, qi t’jenë bâ per shkak të saj.

4. — Kisha s’ep pagesa, as del n’ushtrí, as u qet buken djelmve të Bajrakut, as shkon angarí nder pûnë të famullís. Veç se kúr famullija dán me bâ ndo’i pûnë per me mbajtë a per me shtue pasunín e kujrís së vendit, në të cillen kisha të két pjesë, kjo, atëherë, âsht në detyrë me lá pare, me qitë buken e me çue pûntorin në pûnë, mbas mndyret qi famullija t’i a u ketë dá të gjithve per tym.

§. 4. Ndera e Kishës.

„Kisha shpatë e konop s’ká.“

„Kush dhûnon Kishen, dhûnon Famullín.“

„Nderen e Kishës e lypë Famullija.“

„Kishës, mullìnit, farkës e tregtores nuk i pritet kush mik.“

1. — Kush dhûnon kishen, ká detyrë gioben a) kishës, b) famullís, c) Flamurit (Bajrakut). — Dhûnon kishen njaj, qi fjaliset, shán a i kercnohet kuej, qi rreh a vret kend në Hije të kishës.

2. — Gioben fajtorit i a mêrr famullija e jo kisha; pse kisha shpatë e konop s’ká.

3. — Kush vritet a rrihet a në çë farë-do mndyre koritet prej kuej, tuj hî a tuj dalë prej Hijes së kishës, marre kishës nuk i lên; pse kishës s’i prîtet kush mik.

4. — Por, me pasë me krisë pushka jashta Hijes së kishës e me i rá kush ndore kishës, atëherë aj njifet miku i kishës; e me pasë me i a çartë kush ndoren kishës, famullija âsht në detyrë me e çue nderen e saj në vend (Vinctum, si aedes ejus (Dialis Flaminis) introierit, solvit necessum est. — Gellius, b. 10. c. 15. —)


NYE I DYTË.

Vorret.



§. 5. — 1. — Në vorre të njij vllaznije a të njij fisi s’hìn i dekuni a i vrami i vllaznís a i fisit tjeter. — Po e bâni kush ket pûnë pá lêje të vllaznís a të fisit, të cillit jânë vorret, Kanuni i vên detyrë me xjerrë të deknin prej vorrit të huej.

2. — Me ardhë me ngulë në katund nji shpí, qi s’ká vllazní as fis, mbas të pelqyemit të katundit, i caktohet vendi i vorreve nder vorre të famullís, tuj i a vû detyrë me lá si ’i vjetë nji vjetë, nji çmim kishës per me blé qira a ndo’i send tjeter per ltér.

3. — Kush fjaliset, a shán e i kercnohet kuej, e kush vret a rreh kend nder vorre, bjen në giobë si per Hije të kishës.


NYE I TRETË.

Pronet e Pasunit e Kishës.



§. 6. Pronet e pasunija e kishës jânë të paprekshme.

1. — Pronet e pasunija e kishës jânë të paprekshme e s’mundet kush me vû dorë më ’to.

2. — Pronet e pasunija e kishës jânë nen rojë të Meshtarit të kishës e të famullís.

3. — Atê, qi guxon me u shtŷ kah pronet e pasunija e kishës, e bjen në mend famullija, tuj e bâ, mbas Kanunit, me hjekë dorë prej sosh.

4. — Kúr ndokush t’i bâjë dâm kishës kah pronet e pasunija, famullija çmon dâmin, qi do t’a lajë dâmçori.

5. — Kush vjedhë gjânë e kishës, posë se do t’a kthejë at gjâ mbas Kanunit të vêndit, kû gjindet kisha, ká edhè detyrë me i lá gioben kishës per nderë të mârrme, e gioben famullís per ndore të çartne, pse kisha âsht ndorja e famullís.

6. — Kúr cubi e njef gabimin e vet e, pá u mârrë vesht dhûna, qi i ká bâ kishës, i bjen në dorë Meshtarit të Famullís, tuj i a kthye gjânë e vjedhme, s’ká detyrë kurrfarë giobet: Meshtari ká tager me e falë.

7. — Me pasë me i rá cubi në dorë Meshtarit mbasi ky t’a két leçitë vjedhsin në famullí, famullija ká tager me i a mârrë gioben si per vedi si per kishë, edhè pse famullitari t’i a két falë gabimin, me gjith gjâ të vjedhne.

§. 7. Rregullimi i pasunís së Kishës.

1. — Pronet e pasunín e kishës e rregullon Famullitari, e famullija nuk ká tager me i lypë arsye Famullitarit per perdorim të frytit të xjerrun prej pasunís së kishës.


NYE I KATERT.

Meshtari i Famullis, ase Famullitari.



§. 8. T’êmnuemt e Famullitarit.

1. — Famullitarin e vên Ipeshkvi në Famullí, edhè Ipeshkvi vetun ká tager me e hjekë prej Famullije.

§. 9. Tagri e detyrët e Famullitarit.

1. — Famullitari ká tager me mësue e me qortue Famullín e me i krye zyret e Fés gjithsi t’a lypë pûna e shpirtit, e kurrkush i famullís s’ká pushtet me i u perzie nder detyrë të Meshtarís.

2. — Famullitari, per sherbim, qi i bân Famullís, ká tager me mârrë të dhettat e kishës, mbas Kanunit të vendit kû gjindet kisha.

3. — Famullija nuk ká detyrë me i a çue famullitarit të dhettat te dera; por Famullitari do t’i xjerrë e do t’i bajë me pûntorë të vet.

4. — Famullitari ká tager me mârrë frytin e pasunís së kishës si të tokve, ashtû edhè gjâve të gjalla, e kurrkush per tê s’mund t’i lypë arsye perposë të Parit të vet.

5. — Famullitari ká detyrë me i bâ Famullís gjith at sherbim shpirtit e Fejet, qi atij i a vên barrë Kanuni i kishës; e mâ teper edhè do sherbime tjera të posaçme nder do ditë të shênjueme, si me thânë: me bekue shpijat, me thânë Meshë ndo’i herë në motmot nder vorre të largta prej kishës së Famullís etj.

§. 10. Vehtja e Famullitarit âsht e paprekshme.

„Prifti âsht ndorja e Famullís.“

„Prifti s’bjen më gjak.“

„Prifti s’çohet në bé.“

1. — Kush vên gojë në Famullitár, a e shán e i germushet, e vên dorë më tê e e rreh, ase e vret aj do t’i perligjet Famullís në mëndyrë të Kanunit të vendit. Famullija âsht në detyrë me e lypë nderen e Famullitarit të vet.

2. — Me vrá kush Famullitarin, gjaksin e ndjekë Famullija, Bajraku e shpija e të vramit.

3. — Me u vrá dorërasi prej Famullije a prej Bajrakut, shpija e Meshtarit nuk mund të vrasë tjeterkend prej shpís së gjaksit; pse ndryshej e çon gjak te shpija.

4. — Me vrá kend Meshtari, as kisha as Meshtari s’giobiten, edhè Meshtari nuk bjen në gjak: gjakun e bán shpija e Meshtarit.

5. — Rrallë e gadi kurr s’çohet Meshtari në bé6 e vetun per pûnë të madhe fort.

6. — Me ndollë qi Meshtari çohet në bé, a per me dlirë vedin a per Poronik, ky vetem do të njehet e do të zêhet per njizet-e-kater vetë.

7. — Kúr Meshtari bân bé, tuj kênë se xêhet per nieri i drejtë e i kushtuem së Drejtës së pasosme, nuk lypet qi aj të perkasë Unjillin me dorë; por mjafton qi të shqyptojë fjalët e bés para Unjillit.

8. — Me rá Famullitari nen giobë s’e kapë Kanuni: âsht pûna e të Parit të vet.

9. — Po kje teper i randë faji i Meshtarit ndaj Famullín, Meshtari do t’i shtrohet gjygjit të Kanunit. I Pari dergon nji Meshtár tjeter me shtrue pengun në Kanû n’êmen të Famullitarit.

10. Meshtari i Famullís mundet me i u mâtë edhè me i rá ndokuej e me gjith këta s’i lshon marre as të rrahunit as vetë nuk bjen në faj para Kanûnit.7


NYE I PÊSËT.

Rrogtari i Kishës.



§. 11. — 1. — Rrogtari i kishës âsht lirë me pûnue në shtek të vet.

2. — Rrogtari i kishës kûdo të shkojë e per çë do fjalë qi do t’i trokllojë kuej te dera mbas urdhnit të zotnís së vet, aj shkon e tregon n’êmen të Famullitarit.

3. — Me e tundue kush rrogtarin e kishës me fjalë a me pûnë, zêhet se tundon Famullitarin, e bjen në giobë të kishës mbas Kanunit.

4. — Gioba, qi mirret per pûnë të rrogtarit të kishës, nuk i perket rrogtarit, por kishës e katundit.

5. — Me vrá kush rrogtarin e kishës, dorërasi per në kjofët i Famullís së vendit, ndiqet vetem prej shpís së të vramit; por, në kjoftë se âsht i katundit të huej, atëherë e ndjekë edhè Famullija, në të cillen rrogtari kje vrá.


NYE I GJASHTËT.

Pûntorija e Kishës.



§. 12. — 1. — Me ngá kush pûntorët e kishës, bjen në giobë të Famullís.

2. — Sado pûntorë me pasë per të kênë në pûnë të kishës gergasi lán vetem nji giobë, por mâ të randë.

3. — Gioba, qi mêrret per ngase të pûntorís së kishës, dahet ndermjet kishës e pûntorve.


Artikull i dytë.

PJESA NDESHKIMTARE.




NYE I SHTATËT.

Amtyra e ndeshkimeve.



§. 13. Kuptimi i Ndeshkimit.

Per ndeshkim kuptohet nji e keqe, qi prej pushtedit të ligjshem i pertrîhet kuej per faj të bâm.

§. 14. Të caktuemt e Ndeshkimeve.

Vetem Bajraktari me krenë, e ndo’i herë edhè me të Parë të kishës, ká tager me i a caktue ndeshkimin fajit të bâm kundra kishës.

§. 15. Të dhânunt e ndeshkimit.

Fajtorit, qi ká fye kishen, ndeshkimi i epet prej krenve e prej vogjlijet.

§. 16. Cilltija e Ndeshkimeve kundra fajtorve të kishës.

Ndeshkimet, qi nepen per faje kundra kishës, jânë njikëto:

a) të gjykuemt per dekë;

b) të xjerrunt prej Bajrakut me rob e robí;

b) të djegunt e shpís;

c) të lânunt e tokës djerr a të prémt e pêmve;

d) gioba me gjâ të gjalla;

e) gioba me pare.

V. O. Mbas Kanunit gioba me pare mundet me u lá me do gjâ, tuj dhânë oken e drithit 1 grosh, oken e rakís 5 grosh, e kán e hullís 400 grosh.


NYE I TETËT.

Caktimi i Ndeshkimit mbas cillsis së fajit.8



§. 17. — 1. — Kush then kishen, âsht i djegun e i pjekun e i qitun me rob e robí jashta Bajrakut. Fajtori — dorërasi — bâhet batare prej Bajrakut, e shkon gjakhupës. Vllaznija a fisi mâ i afermi i bâkeqit e blén token e tij, e çmimi i saj i shkon kishës së thyeme.

2. — Kush vjedhë gjân e huej, e shkon e e mshehë në kishë, pá dije të Famullitarit, i ká detyrë kishës 1000 grosh giobë per nderë të mârrme, e 100 desh e 1 ká giobë Bajrakut, posë gjâsë, qi do t’i a kthejë të zot’t në mëndyrë të Kanunit.

3. — Kush të vjedhë gjânë e gjallë të kishës, më rreth kû pershîn Kanûni, ká me lá dŷ per nji, si gjithkuej.9

4. — Kush të vjedhë në qelë a bânë të Famullitarit, do të lajë dŷ per nji gjân e vjedhne, 100 grosh kishës per nderë të mârrme, e 100 desh e 1 ká giobë Bajrakut.

5. — Aj, qi shán a vên gojë më Meshtár të Famullís perpara popullit, ká 100 grosh giobë kishës, e 100 desh e 1 ká giobë Bajrakut.10

6. — Aj, qi i kercnohet a i germûshet Famullitarit, do të láj 10 desh giobë.

7. — Kush t’i shpifet Meshtarit në pûnë të randë kah ndera, ká shpín e djegun e 100 desh e 1 ká giobë Bajrakut.

8. — Me vû kush dorë më Meshtár, me e rrahë, me e shtŷ a se me e pshtŷ, aj digjet e piqet e qitet jashta vendit, tuj i a lânë token bár (djerr) per disá vjetë.

9. — Aj, qi vret Meshtarin, bâhet batare prej Bajrakut e gjaku i hupë. Mâ teter i digjet shpija, toka i lîhet bár, pêmët, vneshta e kopshtîjet i priten e i rrênohen. Toka e pronet e dromet e tija jesin per kishë; por vllaznija munden me i shperblye me pare.

10. — Me i folë ndokush keq, a me ngá rrogtarin e kishës, aj do t’apë 10 desh giobë Bajrakut, a se edhè mâ, mbas randsís së fajit.

11. — Aj qi vret Rrogtarin e kishës, po kje dorërasi i katundit, i digjet shpija e i mirren 100 desh e 1 ká per giobë.

12. — Me ngá kush me fjalë a me pûnë puntorët e kishës, fajtori do të lajë gioben e 10 deshve.

13. — Aj, qi s’i vêhet ndeshkimit të kishës e të Kanûnit, Bajraku do të mblidhet tok te shpija e tij e do t’i mârrë gjithshka të két në vathë.




Libri i dytë - Familja


KRYE I DYTË.

NDERTIMI I FAMILJES.




NYE I NANDËT.

Familja e kuptueme në vedvedi.



§. 18. Percaktimi i familjes.

Familja âsht nji të mbledhun gjymtyrësh, të cillët gjallisin nen nji kulm, qellimi i të cillvet âsht të shtuemt e gjindes nper mjet të martesës, të mkambunt e tyne kah zhdrivillimi i shtatit e kah zhvillimi i mendes e i shises.11

§. 19. Pjestarët e Familjes.

Familjen e perbâjn gjindja e shpís; si të shtohen këta, dahen në vllazní, vllaznija në gjiní, gjinija në fise, fiset në flamur e të gjith zbashkut permblidhen në nji Familje mâ të hapët, e cilla quhet Kóm, e kan nji atme, nji gjak, nji giûhë, e doke.12

§. 20. Tagri, perlimi e detyra e të zot’t të shpís.

Mbas Kanunit, sundimi i shpís i perket mâ të vjetrit nen kulm të shpís a se vllaut të parë; po s’paten ato vetí, qi duhen per me krye ket zyre si e lypë detyra, atbotë zgidhet kuvendisht prej shpijakve njaj, qi të jét mâ i mêçem, i urtë e mâ kujdestár.

Zot shpije mundet m’u bâ edhè nieri i pamartuem.

I zoti i shpís ká tager:

1) me ndêjë në krye të vendit në shpí të vet, edhè pse gjinden mâ të vjeter se ky në shpí;

2) mbí armët e veta, edhè njiqind qese n’i bâshin; mbí kál të shalës; mbí shtrojë e mblojë të veten; mbí veglat e kafes, e këto sende as kanuja e dahes s’i pershîn;

3) mbí fitime të gjindes së shpís, të rrogës a të të falmeve;

4) me blé, me shitë e me ndrrue tokë, si arë, livadhe, xâna (ograja), prozhme, rendin e vadës, gjâ të gjalla e rêmet;

5) me dhânë e me mârrë uhá e me hî dorzânë;

6) me ndreqë shpija, ksolla, vithna, etj.;

7) me çue në pûnë a në shtek gjinden e shpís;

8) me çue gjinden e shpís per pûntorë uhá a edhè falë;

9) mbí vênë e rakí, a me blé a me shitë a me dhânë uhá;

10) me ndeshkue gjinden e shpís, kúr mos të hecin si e lypë e mara e shpís.

Ndeshkimet jânë njikëto:

a) Me lânë pá hânger;

b) Me u hjekun armët e krahit a të brêzit per nji a dŷ javë;

c) Me lidhë e me burgosun në shpí;

d) Kryekcyemin me e dá shpijet me pjesë, qi i perket, per me shporrë shnjerzimin e rrezikun.

11) Me hî dorëzânë kush i shpís pertej se i bân arma; me shitë, me blé a me ndrrue gjâ pá lêje të zot’t të shpís, ká tager mos m’u pergjegjë, se Kanuja s’e xên per të zakonshme as të shitmen, as të blemen as të ndrruemen e as dorëzanín këso dore, e çdo send a gjâ do të shkmehet, se â’ bâ pá lêje të zot’t të shpís.

§. 21. Perlimi e detyra e të zot’t të shpís.

1) M’u perkujdesë per të marët e gjindes e të shpís;

2) Me mbajtë në frê gjinden e shpís të mos t’i sjellin ndo’i dâm a rrênim;

3) Me prî mâ i pari në pûnë, qi i perkasin vehtjes së tij;

4) Me mbajtë sŷ mbí tokët, të mos të jesin djerr; mbí tufë të gjâs s’gjallë, të mos praptohet e mara e sajë;

5) Me pûnue me mend e urtí mbrenda e jashta shpijet e të mos t’a çojë kah rrênimi e fika shpín.

6) M’u perkujdesë per veshë e mbathë të gjindes së shpís prej fitimeve të shpís;

7) Me mbajtë udhen e drejtsís në shpí, e mos me i a mbajtë krahin mâ teper njênit se tjetrit;

8) M’u blé armët djelmvet, kúr të shofë se jânë bâ per ’to.

§. 22. Tagri i së zojës së shpís.

E zoja e shpís ká tager:

1) Mbí të gjitha sendet, qi bâhen në shpí;

2) Me dhânë a me lypë uhá miell, bukë, krypë, djathë a tlyen;

3) Me i urdhnue grát e shpís, me i çue per ujë, per drû, m’u çue bukë pûntorvet, me ujët (me vaditë), me bajtë pleh, me korrë a me mihë a me qirue.

§. 23. Perlimi i së zojës së shpís.

E zoja e shpís ká:

1) Me bâ gati mjesditen e darken, me zie, me ndreqë tryezen e me dá haenat;

2) Me i a vû menden bylmetit të mos të shkojë dâm;

3) Mos me shitë, as me blé a me ndrrue gjâ pá lêje të zot’t të shpís. E zoja e shpís s’gatuen, s’shkon per ujë, s’bán drû, as pleh, as me ujët as me korrë a me qirue, as bukë m’u çue pûntorvet;

4) Me shikjue drejtsín në të ndrequn të gjindes e të fmive të shpís; mos me i a mbajtë krahin kuej mâ teper se tjetrit;

5) E zoja e shpís do të perkujdeset per fmí, sá të jenë në pûnë grát.

§. 24. Tagri i gjindes së shpís.

Gjindja e shpís ká tager:

1) Me hjekë të zo’n e shpís per në pashin se nuk pûnon per të marët e shpís a i çon kah fika;

2) Me hjekë të zojen e shpís, per n’u raftë per sŷsh se bracnon, a shet gjâ tinëz — edhè nji kokerr voejet me kênë — a n’u mbajtë krah fmîvet të vet mâ teper se të tjervet.

3) Mbí armët e veta seicilli; munden me shitë, me ndrrue, a me lânë pêng, porse s’kan tager me lypë tjetren në shpí;

4) Mbí qé ká tager bulku, qi i nget; me i ndimue kuej a uhá a falë pá pasë nevojë per lêje të zot’t të shpís;

5) Mbí tufë dhênsh ká tager bariu, qi i ruen; i zoti i shpís s’ká tager me i u perzie në ket zyre; para se të shese gjâ a të prese ndo’i kambë berri, bariut do t’i thotë, e ky e din se çë farë berri a lope âsht per t’u hjekë.

§. 25. Perlimi i gjindes së shpís âsht:

1) Mos me hî dorzânë pá lêje të zot’t të shpís;

2) Munden me hî dorëzânë edhè pá e pvetë të zo’n e shpís, porsè per aq, sá u bân arma, se kjo âsht e vehtja;

3) Nuk munden me i shkue kuej per pûntorë pá lêje të zot’t të shpìs;

4) Nuk munden me shitë as me blé as me ndrrue gjâ;

5) Gjindja e shpís nuk munden me mundshtue të zo’n e shpís në pûnët e shpís a të krahit;

6) Me ndigiue, e me shkue gjithkund t’urdhnoje i zoti i shpís;

7) Kuej t’i a njese gishtin i zoti i shpís me dalë n’ushtrí, do të dale;

8) Granija jânë në detyrë me pûnue per shpí: po u teproi koha, si të lirohen prej punve të shpís, munden me bâ punë doret të vetat.


NYE I DHETËT.

Familja e kuptueme në Katund e në Flamur.



§. 26. Tagri i Familjes.

1) Ka tager e zâ në kuvend të katundit;

2) Ka tager në pjesë të giobës së katundit;

3) Ka tager në kujrí të katundit;

4) Ka tager me mârrë më ndore kêdo;

5) Ka tager me prî me ûnë zjarmi e me spatë në të djegun të nji shpije në fis të vet;

6) Ka tager me u prî giobtarvet në vathë të fisit të vet;

7) Me rá në ndo’i faj të randë shpija, per të cillin i shkon ndeshkimi i ûnës së zjarmit e i spatës, as katundi as Flamuri s’mund vêjë dorë më rrênim pá prî vetë fajtori.

§. 27. Perlimi i Familjes.

a) në Katund:

1) I zoti i shpís do të pergjegjet per çdo dâm, qi t’i bâjn kuej gjindja;

2) Do të dalë në kuvend gjith sá herë të mblidhet katundi;

3) Do të çojë pûntorin në pûnë, qi ká katundi rrethas;

b) në Flamur:

1) Do të dalë në kuvend të Flamurit kúr të thirren «Burrë per shpí»;

2) Do të pergjegjet rrethas me katund per «dŷ hae bukë» djelmvet të Flamurit;

3) Do të lajë 400 grosh giobë Derës së Gjomarkut per çdo vrasë;

4) Do të dalë n’ushtrí të Flamurit.




Libri i tretë - Martesa


NYE I NJIMBDHETËT.

Percaktimi e mëndyrët e Martesës.



§. 28. Percaktimi i Martesës në Kanû.

M’u martue më kanûn do’ me thânë m’u bâ shpí, me i a shtue shpís nji rob mâ teper, sá per krah të pûnve, sá per të shtuem të fmive.

§. 29. Mëndyrët e Martesës13:

a) Martesa me kunorë, e pelqyeme kah Feja e kanuja e Lekës; b) Grueja e mbajtne mbí kunorë, kundra Fejet e kanujet të Lekës; c) Grueja e vajza e grabitme, e jasht-zakonshme kahë Feja e kanuja14; ç) Martesa me provë kundra Fejet e kanujet.


NYE I DYMBDHETËT.

Tagri i djalit e i vajzës.



§. 30. Tagri i djalit.

„Djali ká tager me mendue per martesë të vet, po s’pat prind“.

Djali sá të két prind s’ká tager:

a) me mendue per martesë të vet;

b) me shênjue shkuesin;

c) m’u perzie në fejesë të vet;

ç) as në shêj, as në petka, as në këpucë, e as në të prém fejet.

§. 31. Tagri i Vajzës.

Vajza, edhè në mos pasët prindt, ajo s’ká tager me mendue per martesë të vet, tagri âsht në dorë të vllazenve a të kushrîjve.

Vajza s’ká tager:

a) me zgjedhë fatin e vet; do të shkojë per atê, per të cillin t’a fejojn15;

b) m’u perzie në shkuesí as në fejesë;

c) as në këpucë as në petka.


NYE I TREMBDHETËT.

Detyrët e burrit e të grues.



§ 32. Detyrët e burrit ndaj gruen.

Burri â’ në detyrë:

a) me u perkujdesë per veshë e mathë e per gjithshka të lypet per me mbajtë jeten;

b) me ruejtë nderen e grues e mos me e lânë me u ankue per kurrnji nevojë.

§ 33. Detyrët e grues ndaj burrin.

Grueja â’ në detyrë:

a) me i a ruejtë nderen burrit;

b) me i rrogue pá zhibla;

c) me i ndêjë nen sundim;

d) m’u pergjegjë detyrve të kunorës;

e) me rritë e me mkambë fmín me nderë;

f) me i ndêjë gadi me të veshmen e të mathmen (kah e qepmja);

g) mos me i u perzie në fejesë të të bijve e të të bijave.

§ 34. Tagri i grues.

Grueja ká tager me lypë prej burrit të mbajtmen, e veshen e mathen.


NYE I KATERMBDHETËT.

Tagri i burrit të vejë e i grues së vejë.



§ 35. Tagri i burrit të vejë.

Burri i vejë, po s’pat prind, ká tager me folë vetë per martesë të vet, (porse burri i Malevet të Shqypnís s’e bân ket pûnë, edhè në dijtë se do t’jesë pá u martue; dokja âsht me qitë nji tjeter qi të flasë per tê perkah martesa).

§ 36. Tagri i grues së vejë.

«Grueja e vejë flet vetë. — Grueja e vejë i kthen krushqt m’udhë».

Grueja e vejë ká tager:

a) me folë vetë kah martesa;

b) me zgiedhë per fat atê, qi t’i pelqejë per sŷ;

c) me dá me gisht shkuesin, qi t’i a biej shêjin.


KRYE I TRETË.

SHKUESIJA-FEJESA.




NYE I PÊSËMBDHETËT.

Shkuesija.



§ 37. Percaktimi i Shkuesit.

Shkues thirret njaj, i cilli rreket m’u bâ fjalë-mirë a te prindja e djalit a te prindja e vajzës, qi të mârrin a të napin vajzen per at djalë.

§ 38. Tagri e perlimi i Shkuesit.

1. Shkuesi âsht ndermjetsi te dhandrri e te nusja (te djali e te vajza), të mos të luejn fjalet as njana as tjetra lagje.

2. Shkuesi ká tager mbí 50 grosh të shkuesís, per kpucë, të preme prej kanuje.

3. Kpucët e shkuesit e kan vaden në ditë qi të mirret nusja.

4. Shkuesin e gjên a shpija e vajzës a shpija e djalit.

5. Kpucët e shkuesís i bân gjith-herë shpija e dhandrrit, edhè ne e shênjoftë shkuesín shpija e nuses.

6. Shkuesi ká tager me folë sá per prindt e vajzës, ashtû edhè per prindt e djalit.

7. Perlimi i shkuesit âsht me hecë per të mârrun vesht, per me çue paret me t’a’n a të vllán e dhandrrit te prindja e vajzës.

8. Shkuesi ká tager m’u perzie në çdo pûnë ndermjet prindës së djalit e të vajzës, mje në ditë të martesës.


NYE I GJASHTËMBDHETËT.

Fejesa.



§ 39. Të ndaluemt e martesës në Kanûn.

Në fejesë varzash do të shikjohet:

a) Të mos të jetë gjak e gjiní;

b) Të mos të jetë të njij fisit;

c) Të mos të jetë mesë fisit të djalit, qi do me e xânë;

d) Të mos të jetë grueja e lshueme;

e) Të mos të ketë kumarí: 1) në të peshuem në derë të Kishës; 2) në Kunorë; 3) në të mârrun të flokvet; 4) të mos të jetë vllaznue me gjak të pím.

Kanuja s’e bán fejesen e martesen, kúr të ndermjetsohen ndalimet e naltpermenduna, edhè në katerqind brêza me kênë16.

Në fejesë të lirë âsht kanú qi të shkoje shkuesi e i ati — a i vllaj — i djalit te prindja e vajzës, per me çue shêjin në nâtë të dame.

Të hìmit n’ânë, shkuesi do të perpushë zjarmin, para se të lypë vajzen; si t’a perpushë zjarmin, flet.

Si të ketë hânger darkë, i ati i dhandrrit do t’i apë shkuesit në dorë si paret, si shêjin. Shkuesi si të njehë paret më qêthit, do të çohet më kambë, e lshon në dorë të t’et të vajzës si paret, si shêjin.

§ 40. «Nuse pá shkuesí s’bâhet».

Vajza e grabitne a e hikne, me gjetë burrë, nuk mund të stoliset si nuse; do të shkojë vajzënisht — me petka vajzënijet — per arsye, qi u muer e shkoi jashtë kanujet pá shkues.


NYE I SHTATËMBDHETËT.

Shêji.



„Shêji, mje ke të hjekish dorë, t’a bân nierin t’ândin“.

§ 41. Percaktimi i Shêjit.

Shêji perbâhet prej njij unâze të rêmët a t’argjanët (tash vonë), se arit s’i dihet fija nder malcí t’ona.17 — «Unaza e dhetë grosh» jânë me kanún.

Shêji as ndrrohet as kthehet per të gjallët t’atij, qi e xên vajzen.

Me shêj perdorohet vajza, e, po duelen fjalet, prindja e vajzës shpís së dhândrrit i kan nji gjak.

§ 42. Tagri i djalit per me lshue vajzen e zânun.

Njatë herë kúr t’i teket djalit, âsht i lirë me lshue vajzen e xânun, porsè shêji e gjithsá pare të két lá per vajzë i hupin; arsyeja âsht: «Kush e lshon vajzen nder unazë, kanuja i a bân gjobë hêm shêjin hêm paret sá të két lá per tê.»

Para se t’a lshojë vajzen djali, do të bâjë me dije shkuesin e ky me dŷ shokë të katundit të djalit do të shkojë te prindja e vajzës, e nder sŷ të dŷ shokve të katundit të vajzës, u kallxon, se djali, qi e pat xânë vajzen e tyne, â’ tue hjekë dorë, e jânë lirë me e martue njeti.

§ 43. Vajza nen unazë nuk ká tager me lshue djalin.

Vajza e xânun nuk mundet me e lshue djalin edhè në mos e pasët per sŷ.

Po s’ndigioi vajza me shkue m’at fat, qi e ká xânë, e edhè prindja i perkrahen së bís, kjo s’mund të martohet mâ per të gjallët e dhandrrit me tjeterkend.

Prindja e vajzës jânë detyrë me i a kthye shpís së dhândrrit mje në mâ të mbramin dŷsh, qi kan lá per at vajzë.

Shêji e dhetë grosht e kanús, qi i jânë çue vajzës kúr u xû, do të jesin n’arkë të sáj deri diten e dekës së dhandrrit; e të dije si vajza, si djali, si prindja se aj shêj s’i lên me luejtë.

Kah kanuja, vajza jet e lidhun, e veç me lêje të dhandrrit qi e pat xânë e per në hjekët dorë ky, se s’mund të martohet, e s’â’ kanún qi të shkojë tjeterkush me e lypë, si të dijë se gjindet e pengueme.

Edhè po muer tjeter grue dhandrri vajza e xânun prej tij jet e lidhun se e lidhun.

Me dekë të dhandrrit, kanuja e liron vajzen, e, po desht, mund të martohet, per arsye qi «me dekë të dhandrrit, shêji xêhet i hupun».

— Po s’ndigioi vajza me shkue m’at fat, qi e pat xânë, edhè me perdhûni do t’i a apin atij, qi e ká xânë me «Fishek më shinë»; e per n’i raftë per sŷ vajza tue hikun, ky e vret me fishek të prindës së sáj, e gjaku i vajzës shkon hupës, per arsye qi me fishek të tyne e vrau.


NYE I TETËMBDHETËT.

„E premja e Fés“. – Dita më shêj.18



§. 44. Percaktimi i „Fés së preme.“

«Me pré Fén» do’ me thânë me dá diten e vaden e kputme se kúr me nisë krushqt per me mârrë nusen.

Si t’i «pritet feja» vajzës, tuj kênë ditë më shêj, krushqt do të nisen at ditë pá tjera fjalë, e ket ditë as kanuja s’e shtŷn, as bán qi të shtŷhet.

Krushqt do të shkojn me mârrë nusen at ditë, edhè me dijtë se â’ tuj dekë nusja, zhargas e rrshânas do t’a çojn në shpí të dhandrrit.

Krushqve s’u ndalet udha, edhè me pasë të dekmin në shpí, prindja e dhandrrit a prindja e vajzës.

I dekni në shpí, krushqt do të nisen; nusja hînë në shpí, i dekni del shpijet. Andej të vajtohet, këndej të këndohet. (Kjo thohet per me diftue se as deka ket ditë s’mund t’i ndalë krushqt, se me këndue nuk këndohet.)


NYE I NANDËMBDHETËT.

Çmimi, qi nepej e nepet per grá.



Çmimi, qi nepej per varza a grá, tash 50 vjetë e andej, perbâhej prejë 50, 100 200 mje 400 groshësh.

Çmimi i kanús së vonë perbâhet prej 1500 groshve, aq sá bân gjaku i grues.


NYE I NJIZETËT.

Trashigimi i grues Shqyptare.



Grueja shqyptare farë trashigimit s’ká te prindja, as më plâng, as në shpí, — kanuja e xên gruen si nji tepricë në shpí.

Prindja s’mendon per pajë as per kurrnji send per vajzë të vet; aj, qi e xên do t’i a baje kujdesin.

Prindja e djalit, qi e xûn vajzen do të mendojn per gjith shka duhet per martesë të saj.19


KRYE I KATERT.

DARSMA.




NYE I NJIZETEPARË.

Gatimi i darsmes në Kanûn.



§. 45. Per darsem do të gatohen:

a) Kau i darsmes do të qesë 100 okë mish e vjamë;

b) nji barrë miell kallamoqit;

c) 4 babûne grûnë — miell grûnit;

ç) 4 okë kafe;

d) 12 okë sheqer;

e) 8 okë oriz;

f) 4 okë mjalët;

g) 10 okë djathë;

h) 2 okë tlyen;

i) 3 okë voj të butë;

j) 70 okë rakí.

V. O. Heret në vend të rakís ishte vêna.

§. 46. Në darsem të Kanús hîjn:

a) 12 Krushq e 13 Krushka;

b) Thirca;

c) Strafuleca;

ç) Magjatore (gatojce);

d) Sherbtorë;

e) Kcimatare;

f) Desharët;

g) Kângë vallesh;

h) Dhandrri e Nusja:

i) Dy dishmitarë (Kumarët e Kunorës);

j) Kunora.

§. 47. Detyra e të zot’t të Darsmes.

Kater javë para darsmet i ati i dhandrrit a i zoti i shpís do të shkojë vetë me krye me thirrë krushqit.

Mâ para thirren krushqit miq, mandej krushqit shokë.

§. 48. „Âsht Kanún, qi mikut t’i shkohet në darsem me dash.“

Desh do të çojn:

a) Nipa e sternipa, edhè në djep me kênë e âma do t’a két dashin per doret e djepin më shpînë;

b) i ûngji i dhandrrit.

§. 49. Rendi kúr do të shkohet në darsem.

a) T’Êjten shkojn bijat e nipat;

b) Të Prenden mbrâma shkojn Thirrca, Strafuleca, Magjatore, Ujatore, Deshtarët, e Krushqit miq.

Deshtarët, të mrrîjtmit n’oborr të dhandrrit, do të qesin ka ’i pushkë per krye.

c) Të Shtunden nadje shkojn Krushqit shokë.

Të Shtunden, si të nisen Krushqit, do të theret gjedhi i darsmes.


NYE I NJIZETEDYTË.

Prîja e Krushqvet.



§. 50. «Prîjen e kryshqve lype e pvete e veç atij qi i perket, se s’ká burrë, qi mund të prîjë». — Âsht e rrebët kjo Kanû.

Prîja e krushqve s’luhet as ndrrohet.

Me bâ me hutue i zoti i darsmes, e me shênjue per krushk të parë atê, të cillit s’i shkon prîja e krushqís, posë qi bjen në giobë, edhè krushkaparin, qi aj e shênjoi, kanuja s’i a xên.

Krushkapari s’mundet me kênë:

a) Mik, por shoq i katundit të dhandrrit;

b) nuk do t’jét prej vllaznijet a fisit të dhandrrit, por prej fisit tjeter.

Krushkaparin kanûja s’e shikjon per dukë, por të cillit i perket prîja, e edhè fmí e shemtim per sŷ me kênë, shpija e dhandrrit do t’a pelqeje.

§. 51. Vargu i Krushqve m’udhë.

Rreshti i krushqve kúr të nisen me mârrë nusen, e tuj u kthye me tê, mbas kanûnit âsht njeky:

I. — Krushkapari, shoq, prîn

II. — Krushku mik

III. „ shoq

IV. „ mik

V. „ shoq

VI. „ mik

VII, „ shoq

VIII. „ mik

IX. „ shoq

X. „ mik

XI „ mik

XII. „ shoq me dash per doret.

XIII. Krushka tuj e reshtë dashin.

Mâ i mbrami do të shkojë i ati a i vllaj i dhandrrit me kál per doret.

Krushqit, tue u nisë per nuse, do të qesin ka nji pushkë per krye n’oborr të dhandrrit.


NYE I NJIZETETRETË.



„Krushqit pá e me nuse, e percjellsa me të deknin, s’mund t’i kalojn kuej per derë, posë me kênë shteku a udha e katundit a udha e madhe“.

§ 52. Udhen e katundit e udhen e madhe, s’ká burrë qi mund t’i a ndale kuej, edhè me kênë se i kalon para derës së shpís.

Aty, kû kalon nieri, kalon edhè bagëtija, kalon i gjalli, e kalohet me të dekunin.

M’u bâ rrênim m’udhë të madhe, zhyt e mbyt, aty do të kalojë shtektari e bagëtija, nusja me krushq, e percjellsa me të deknin.

Zâmêja e të zot’t lypet — pá ndryshim — per me i kalue rrâzë shpijet, e ky mundet me lirue shtekun, porse me fjalë, të mos t’i jesë aty udhë, e të mos t’i bâhet ndera dhûnë.

Me bâ me u trimnue kush, a krushqit a percjellësat me të deknin, me i kalue per derë, kanuja e ep me i këthye dalë, per arsye qi shtekun e shpís e të pronevet të veta e ká per vedi e jo per udhë të madhe.

Me qillue se shtŷhen me besat (forcade), ká ndollë, qi i jânë bâ shokë të deknit, e nuses i a vû futa më krye.


NYE I NJIZETEKATERT.

„Krushku i vendit t’i a lshojë udhen krushkut mik“.



Krushqit m’udhë, tue shkue per nuse s’mund të qesin pushkë, e kanuja vên leçí mos me i ngae kush.

Shtektarët, çfarëdo kâmbet e nderjet të jenë, qi ndeshen më krushq, do të shmangin udhen sá të kalojn krushqit.

Krushku i vendit do t’i a lshojë udhen krushkut mik; kjo âsht kanû detyret e burrnijet, qi e kan pasë malet t’ona që se mbahet në mend.

M’u ndeshë me krushq miq në katund a në Flamur t’êm, kanuja më vên detyrë m’u shmângë me krushqt e mí, sá të kalojn krushqt miq.

M’u ndeshë dŷ lagje krushq në katund a në Flamur të huej, kanû detyret âsht të shmangen sá njâna sá tjetra lagje, e të dahen me nderë e pá fjalë.


NYE I NJIZETEPÊSËT.

„Krushku – krushk, Miku – mik“.



§ 53. Kanuja s’na vên leçí mos me ngá mikun në shpí t’onë.

«Krushku â’ krushk» e kanuja na lên shtekun të lirë me e ngá, edhepsè na xên carânin e votres. — Me ngá krushkun s’i quhet kuej per marre.

Qe arsyeja:

Krushqt vîjn edhè biejn me vedi mish, meze, rakí (vênë) paret e së bûjtmes e tjera; kah kunûja krushqt hán buken e vet në shpí t’ême.

§ 54. Krushqit do të bijn me vedi:

1. — Dashin 12 okësh rrûmull; po erdh mengut, i ati i nuses ká tager me ngushtue Krushkaparin qi të blejë ’i dash tjeter si e lypë kanuja;

2. — Në ditë krezhmijet do të bjejn 8 okë peshk të thát;

3. — Djathë 2 okë;

4. — Vênë 8 okë;

5. — Rakí 2 okë;

6. — 12 grosh pare të s’bûjtmes; — këto pare jânë per bukë, qi u qet krushqve shpija e nuses okë e grosh;

7. — Djalit, qi u del krushqve perpara 5 grosh;

8. — Grues, qi e veshë nusen 5 grosh.

9. — 10 grosh ungjit të vajzës — vllaut të s’amës.

a) Krushqt vîjn si grabitçarë e si nji tubë cubash at natë, per me rá pré e me mârrë nierin si rob të xânun, e s’vîjn si miq;

b) Edhè i zoti i shpís, prá, e ká shtekun çilë me i ngucatë, m’u rá pré tuj u ndalë armët, e peng me tê s’mund të qesin, se kanuja s’jau gjegjë vajin.

§ 55. Darsma në shpí të nuses.

Në shpí, prejë së cillës del nusja, s’â’ kanûn me kndue, as me qitë pushkë.

Krushqt edhè në mrrîjshin heret në katund të nuses, s’â’ kanû m’u nisë kah shpija, pá prendue dielli e pá u muzgë.

Nji hollí kaut larg shpís së nuses, nji prej shokësh të katundit të nuses, i cilli s’do të jét as gjak as fis me nusen, do t’u dalë perpara krushqve.

Krushqt, tuj mrrîjtë n’oborr të nuses do të qesin ka nji pushkë per krye, ashtû edhè kúr të dalin m’u nisë me nusen.

Krushkapari vetem flet, krushqt tjerë s’â’ kanû qi të flasin, posë n’u thirrët a n’u pvetët kush me êmen.

Krushqt me krushken do të hajn bukë zbashkut më nji tryezë; s’â’ kanû me i dá dyzash.

Si të kryhet buka, do të lshojn darsmorët dhântít per nusen mbí bukë të pathyeme më tryezë.

Dhântija perbâhet prej nji groshit per krye, s’â’ kanû me dhânë as mâ teper as mengut.


KRYE I PÊSËT.

KANUNI I DHANDRRIS.




NYE I NJIZETEGJASHTËT.



„Me dekë dhandrri, prindja e nuses jânë në detyrë me i a kthye gjysen e çmimit shpís së dhandrrit“.

§ 56. Tagri i shpís së dhandrrit e detyra e mikut.

Me dekë dhandrri pá e mârrë nusen, mikut i jet në dorë Shêji (unaza) e dhetë grosh të kanús, se paret tjera do t’i a kthejë prindës së dhandrrit deri në mâ të mbramin dŷsh.

U martue dhandrri e veç nji natë e kaloi me nusen e diq, gjysen e çmimit do t’i a kthejë miku prindës së dhandrrit.

Me dekë dhandrri n’at vjetë qi u martue, gjysen se gjysen e çmimit i a kthen miku prindës së dhandrrit.

Me dekë dhandrri në krye të dŷ vjetve mbas marteset, dŷ pjesë të çmimit miku i ndalë per vedi, të treten i a kthen prindës së dhandrrit.

Me dekë dhandrri edhè vjetin e dytë, por tuj lânë fmí në carâ të voters, miku s’i ká farë detyret prindës së dhandrrit, per arsye qi bîja i a la shpín të perzieme e çmimin i a lau me fmí qi i a la në plâng.

Me dekë dhandrri në krye të trí vjetve, prindës së këtij s’i jet gjâ me mârrë te miku, per arsye qi bija e ktij i a bâni rrogen në derë20.


NYE I NJIZETESHTATËT.

Deka e nuses.



§ 57. Tagri i prindës së nuses.

Me dekë nusja në krye të trí vjetve mbas marteset, pá lânë fmí në plâng të burrit, prindja e kësaj kan tager me mârrë petkat e rrgjânet, porsè arka me drŷ me nji palë petka do të jesin ke prindja e burrit.

Me dekë grueja, tuj lânë nji djalë a vajzë te burri, prindja e kësaj kan tager mbí rrgjânet e fytit, se tjera sende do të jesin në shpí të burrit.


NYE I NJIZETETETËT.

„Grueja s’bjen në gjak“. – „Grueja lshon më gjak prinden“.



Njimend se mbas kanunit t’onë «Gjaku shkon per gisht», porsè kjo kanû s’e pershîn gruen, per arsye, qi «Grueja s’bjen në gjak» edhè me qillue se vret kend.

Me vrá grueja burrin e vet a kêdo, prindja e kësaj do t’apin arsye per at gjak.

Burri e blén mundin e të jetuemt e grues, por jo jeten e saj.

Me e gjetë gjâ gruen per faj të burrit, prindja e kësaj i lypin arsye më kanú.

Me rrahë burri gruen, nuk bje në faj kah kanuja, e as prindja s’mund t’a kerkojn të rrahmen.

Me plyrë burri gruen, e po bâni váj kjo ke prindt, burri do t’u apë arsye.

Me mbytë grueja burrin, e m’u çue i kunati me vrá të kunaten, pse i a vrau të vllán, kjo s’âsht e perligjme më kanún. — Gjaku i grues s’bâhet krahas me gjak të burrit; prá, tepricen e gjakut të burrit do t’a perligjin prindja e grues.

Sikursè jânë në detyrë prindja me dhânë arsye per çdo pûnë të ligë qi të bâjë në derë të burrit a kuejdo bija e tyne, ashtû çmimin e gjakut të saj e bán prindja e jo burri as djali i saj.


NYE I NJIZETENANDËT.

„Grueja âsht shakull per me bajtë“.



Grueja njifet si nji calikë per me bajtë sá të jetë në derë të burrit, se prindja së hjekin dorë prej sojet, e ndalin per vedi e mbí vedi të pergjegjmen per tê, por edhè me lypë arsye, me bâ me e gjetë gjâ.


NYE I TRIDHETËT.

Grueja e vejë.



Grueja, qi mbet e vejë e pá fmí, tuj u dá me shpí të burrit, petkat, qi pat prû si nuse e arken me drŷ i mêrr me vedi.

Grueja e ré, qi mbet e vejë, por me fmí, po desht me ndêjë në plang të burrit me fmí, do të dorzanitet me dŷ lagje dorzânë: dy dorzânë do të jenë të katundit kû mbet e vejë, se s’ká me pasë kush pûnë me tê, e se s’do t’i a korisin êmnin prindës as burrit të dekun; dy tjerë do të qesë prindja a kushrinija e saj se s’do t’a dajn prej fmive, veç në lypët vetë m’u dá e m’u martue.

Grueja, qi mbet pá burrë e pá fmí, e, pse e shtŷme në vjetë, i lutet prindës me e lânë në plang të burrit, s’guxon me e trazue kush prej vllaznís a fisit të burrit.

Grueja e vejë e pá djelm, per në pasët varza të martueme, ká tager me ndêjë e me jetue në plang të burrit. Mundet me shkue edhè ke prindët a ke ndonjâna bijë e martueme me gjallitë, e toka e burrit do t’i qesë buken e gojës — trí barrë drithë per vjetë deri në dekë.

Po u martue grueja e vejë, atbotë rrnesen e vet e gjênë te burri i dytë, se toka e burrit të parë s’qet bimë mâ per tê.


NYE I TRIDHETEPARË.

Theku i prém21

(Me lshue gruen)



Po s’u prû grueja si duhet te burri, kanuja i nep lêje me i pré thekun a flokun e me e lshue22.

Kunora jet, e as burri as grueja nuk mund të martohen per të gjallët. — Po u qortue grueja, mbas së lutmes së dashamirve, qillon qi burri e mêrr persrí.

Per dŷ pûnë e ká fishekun në shpinë grueja e per nji pûnë i pritet theku e lshohet.

a) Per kurvní; b) per mik të prém.

Per këto dŷ pûnë të pabesijet i shoqi e vret të shoqen, e rrîn pá ndore, pá besë e pá kênë i ndjekun per gjak, se prindja e grues së vrame mârrin çmimin e gjakut, e këtij do t’i napin fishekun e do t’i qesin dorëzânët.

Per bracní a cubní burri e lshon gruen, porse tjeter dhûnë s’ká tager me i bâ grues23.

Grueja, qi lshohet, tuj dalë shpijet të burrit, kurrnji send s’ká tager me mârrë me vedi posë petkash, qi ká në shtat. I hupin petkat grues së lshueme, persè çmimi, qi ká pasë lá burri per tê, i jet ke prindt24.

Me pasë djalë prej gjiut grueja e lshueme, i shoqi, edhè pse e dán kathedret, âsht në detyrë me i a shênjue nji vend rreth plangut të vet, me i a dhânë djalin e me e mbajtë me veshë e mathë e me bukë.


NYE I TRIDHETEDYTË.

Grueja e pá-kunorë.



Aj, qi të mârrë gruen pá kunorë, jet i lidhun kah Feja edhè kah kanûja.

Grueja e pá-kunorë farë tagrit s’ká në shpí të burrit.

Kanuja i nep këto ndeshkime burrit, qi mêrr grue të pá kunorë:

a) shpija i digjet e toka i jet djerr;

b) xieret prej vendit, e s’mund t’a shklasë token e vet mje qi t’a largojë gruen e mbajtne pá kunorë.

c) në pasët fmí me grue të pá kunorë, njehen të pá-ligjë e prandej s’mund të bâhen kurr perkaes (trashigues).


KRYE I GJASHTËT.

PRINDJA. (Baba – Nâna – Djelmt)25




NYE I TRIDHETETRETË.

Baba – Burri.



§. 58. Tagri i burrit mbí gruen.

Burri ká tager:

a) me kshillue e me qortue gruen;

b) me rrahë e me lidhë gruen e vet, kúr të mbrrijë me i a perbuzë fjalen e urdhnit.

§. 59. Tagri i babës mbí të bijt.

Baba ká tager:

a) mbí jetë e mbí gjallnim të të bîjve26;

b) me rrahë, me lidhë, me burgosë a edhè me vrá të birin e të bín, kanuja s’i lypë arsye, edhè i a xên se vret vedin: «Kush vret vedin shkon gjak-hupës»27;

c) me njitë të birin në rrogë sá herë të duej, per arsye, qi «Sá të jét i ati gjáll, i biri njehet si bulgë28»;

d) mbí fitimet e të birit, të rrogës a sidò kjoshin29;

e) me shitë e me blé, me dhânë e me mârrë;

f) me karmue të birin shpijet pá pjesë, kúr mos t’i rrîje nen sundim e ndigiesë30; — porsè, si të desë i ati, i biri vjen në trashigim të t’et.

§. 60. Detyra e babës.

a) Baba âsht në detyrë m’u rrekë per të mirë të të bijve si kah ndera si kah pasunija;

b) m’u blé armë djelmve, si të bâhen per ’to;

c) mos me bâ testamende, si të két të bijt;

d) trashigimin paraz m’u lânë djelmvet.


NYE I TRIDHETEKATERT.

Nana – Grueja.



§. 61. Paperlimsija e grues.31

a) Burri nuk ká tager mbí jetë të grues;

b) Grueja farë tagrit s’ká as mbí të bijt as në shpí;

c) Me vrá i biri t’âmen, bjen në gjak me prindt e s’âmës;

d) Me rrahë, me plyrë a me vrá gruen e burrit dora e huej, nderen i a kerkon burri, varren e gjakun prindja;

e) Me rrahë kunetija gruen e burrit, prindja e grues i a lypin nderen, në mos i raftë mbrapa i shoqi;

f) Me kênë nâna gergase (qi perzien shpín), i biri e qet t’âmen prej shpijet pá njesë e pá gjâ, veç se vjetin e parë do t’i apë buken e gojës (trí barrë drithë) e tjeter s’i ká.


NYE I TRIDHETEPÊSËT.

Djelmt.



§. 62. Detyra e perlimi i djelmvet.

a) Bijt jau kan detyrë prindës bindjen e ndigiesen;

b) do të rrîjn nen sundim të t’et mje qi të desë ky;

c) s’mund të sjellin doren më ‘ta, as m’u rá ndesh fjalës;

d) per çdo pûnë do të mêrren vesht me t’anë;

e) pá lêje të t’et s’mund të shkojn kund;

f) pá zamê të t’et s’mund të blejn as s’mund të shesin gjâ, e as farë mârrdhâniet s’mund të kenë me kend;

g) s’munden me hî dorëzânë, posë per aq, sá u bâjn armët e brêzit:

h) s’munden me qitë t’anë më rrugë të madhe edhè pse â’ plakë jetòs.

i) me pretue (me mârrë pré), me vjedhë a me vrá kend i biri, i ati do të pergjegjet per arsye qi «Fitimi e rreziku i të bijve i perpjesënohet t’et e vllazenve»;

j) me vrá i biri t’anë, fisi a grîn dorërasin ase e xjerrë vendit per gjith herë32;

k) me i u mbushë mendja ndonjênit nder djelm me u dá prej t’et, del pá pjesë e pá gjâ.

§ 63. Tagri i Parbinís (i djalit të parë).

a) Djalit të parë i perket sundimi i shpís mbas dekës së t’et;

b) Vllau i parë do të pvetet per gjithshka mbrenda e jashta shpijet;

c) Me kênë derë Flamurtari, djalit të parë të vllaut të parë i perket Flamuri;

d) Me kênë derë Vojvodet, djalit të parë të vllaut të parë i perket prîja;

e) Me kênë Plak katundit, djalit të vllaut të parë i perket strapleqnija.

Oroe: Sá të jét pá u dá shpija, i ungji i të bijve të vllaut të parë del nder zyre të katundit e të Flamurit; si të dahen, s’kan tager m’u perzie nder zyre të naltpermenduna as i ungji as të bijt e tij, pse jânë të të bijve të vllaut të parë.


KRYE I SHTATËT.

TË DÁMT.



§ 64. Në Kanû të të damit pershîhen:

1. Shpija, troje e vithna. 2. Toka: a) arë, b) vneshta; c) livadhe; d) xâna, ograja; e) prozhme-zabele; 3. Vada (rendi i ujit); 4. Mullîni; 5. Fitim e të prishuna; 6. Armët; 7. Rêmet, hekurishta, almistra qésh; 8. Rraqe shpijet — shtroja e mbloja —; 9. gjâja e gjallë: lopë, qé, kual, dele e dhí; 10. Drithi e çdo bimë aret; 11. Bletët; 12. Djathi e tlyeni; 13. Vêna e rakija; 14. Pleqt e të damit.

§ 65. Shpija, troje e vithna.

1. Shpija me tokë, qi të ketë per rreth, i perket vllaut të mbramë.

2. Prroje e vithna dahen per vllá — aq pjesësh, sá zjarmijesh të dahen vllazent. —

§ 66. Toka.

1. Toka e të parve do të dahet me terkuzë — per vllá —.

2. Toka e bléme prej djelmve — mbas dekës së prindës — do të dahet per pushkë.

3. Vllau i ndermjemët ká tager me zgiedhë tokë kû të duej.

4. Ara, vneshta, livadhi, xâna – ograja, prozhme e zabele do të dahen me terkuzë — per vllá, sá njani tjetri.

5. Kujnija, mali e bjeshka s’dahen; do t’a kenë zbashkut, si per drû si per kullosë.

§ 67. Vada.

Rendi i ujit do të dahet me kerçik mbas oket.

§ 68. Mullîni.

Mullîni, si toka, dahet per vllá.

§ 69. Fitime e të prishuna.

1. Fitimet e të prishunat jânë të plangut: shpija i gzon e, pá u dá shpija, do të lahen.

2. Fitime të posaçta kanuja së veçon: «Shka të xânë të dámt në shpí, jet mbrendë.»

3. Paja e grues nuk hîn në pleqní të të damit.

4. Dhantít, qi i mblidhen nuses në ditë të martesës, si te prindja, si te burri, kanuja e të damit nuk i pershîn; jânë të grues.

§ 70. Armët.

Armët do t’i epen vllaut të parë.33

§ 71. Rême, hekurishta, almistra qésh.

Rêmet do të dahen per vllá, si edhè hekurishtat: spata, sheten, kosa, kmesa, kîza, sharra, thadra, dalta, etj.; ashjû edhè almistra qésh.

§ 72. Rraqe shpijet.

a) Shtroja e mbloja do të dahen per vllá:

b) vozga, govixha, fuçija, sheka, per vllá:

c) lugë, qêtha, vjedra (mjelca), mtîj, turren e drûve, vegsha, vorba, kuça, e shka të jenë ênë drûnit e dheut, i dán e zoja e shpís per mbas msimit të pleqve, ashtû adhè pulat.

§ 73. Gjâja e gjallë.

«Berret dahen per pushkë». — Në të dám të berrevet, të lopvet, të qevet e të kualvet mârrin vetun ata, qi jânë të zot me bajtë armë.

§ 74. Drithi.

1. «Drithi dahet per gojë». Burravet, gravet e fmivet do t’u epet buka e gojës në ditë të të damit.

2. Fmija — djalë a vajzë — pá e mbushë vjetin, s’kan tager në bukë të gojës. Si të mbushin vjetin, do t’u dahet pjesa e bukës si tjervet.

3. Jo veç drithi, por edhè çdo bimë tjeter e arve a e kopshtîjeve, do të dahet per gojë.

§. 75. Bletët.

1. Zgjojt e bletve do të dahen per vllá.

2. Mjalti dahet per gojë.

§. 76. Djathi e tlyeni.

Bylmeti e çdo melmesë do të dahet per gojë.

§ 77. Vêna e rakija.

Vêna e rakija, me nji fjalë, gjithshka hahet e pihet, do të dahen per gojë.

§ 78. Pleqt e të damit.

1. Pleqt e të damit do të jenë dŷ a kater, a si t’a lypë nevoja e shpís, qi dahet.

2. Pleqt e të damit kan tager me mârrë ka nji berr per krye plakut.

3. Kpucët e pleqve të të damit do t’i apin zbashkut vllazent, qi dahen.


Oroe.



§ 79. a) Plakut të shkretë do t’i epen të prishunat e drekve pá u dá shpija.

b) Vllaut të pamartuem do t’i epen të prishunat e martesës pá u dá shpija.

c) Granija s’hîjn në pjesë të të damit, posë per bukë të gojës — në të gjitha sendet, qi hahen e pihen —.

d) Grazhdi — sâna e kashta — dahen mbas gjâjet.

§ 80. Po u u mbush mendja vllazenve me u dá per të gjallët e t’et, këta nuk kan tager me u perzie as në tokë, as në pasuní, e do të shkojë seicilli n’at pjesë, qi t’u a shênjojë i ati.

§ 81. Mbas deket të t’et, kanuja e të damit nuk i veçon vllazent, por, sá të jenë, aq pjesësh do t’a dajn pasunín e t’et, si të tundshmen si edhè të patundshmen.

§ 82. Me kênë kater vllazen, e per në qitshin Pleqt per m’u dá, token e të parve do t’a dajn me terkuzë34 per vllá. (Shif. Krye i VII, § 66, 1)

§ 83. Me u dá dy vllazen më nji krah e dy tjerë më nji tjeter, token e të parve e dajn per gjymës, token e bleme prej sish per pushkë. (Shif. Krye VII § 66, 2).

§ 84. Me dekë njani vllá prej dy të damve, pá lânë djalë në voter, toka, qi i pat rá në pjesë, do të dahet trísh, posë tokësh të bleme mbrapa e posë gjâsë së gjallë të pertrîme mbasi jânë dá.

§ 85. Paragrafi 83 e 84 pershîn edhè vllazen dŷ nanash.

§ 86. Vllazent e dám nji herë me gúr e kufî, po u perzien persrí, e mbas do kohe u mbushet mendja me u sterdá, tokët i dajn mbas kufînit të së dames së parë. Per në paçin blé tokë të reja e pertrî gjâ të gjalla permbasi u perzien, do të qesin në pûnë § 83.

§ 87. Me kênë dy a mâ shum vllazen, e me dekë njani tuj lânë djalë mbrapa, kúr të dahen, djali i vorfen dahet me t’ungjin si vllá, mêrr pjesen e t’et.


KRYE I TETËT.

TRASHIGIMET.




NYE I TRIDHETEGJASHTËT.

Tagri i trashigimit në Kanû.



§ 88. Kanûja njef per trashigues djalin e jo vajzen.

§ 89. Djalin të pakunorë kanûja s’e njef per trashigues.

§ 90. Nipit të trungut a të gjakut i perket trashigimi, e jo nipit të tamblit a nipit bijash.

§ 91. As te prindja as te burri grueja s’hînë në pjesë të trashigimit:35

a) të mos të dyndet nipnija me ngûlë në plang t’ungjit të dalë;

b) të mos ngrehen prindja e grues me ngulë në plang të dhandrrit të dalë fare;

c) të mos perzihen fiset e nji flamurit me fise të tjetrit flamur.

§ 92. Me dalë fare mashkullimi i njij shpije e njiqind bija me pasë dalë aso dere, s’kan tager me u perzie në trashigim të prindës as këto, as bijt e bijat e tyne. «Nip bije nuk mund të varet në krrabë t’ungjve.»

§ 93. Me mbetë nji djalë ferishte djepi, i pá tatë e i pá nanë, i pá vllá e moter, kushrinija e ngiatë jânë në detyrë me e rritë, gjânë e token me i a ruejt, porsè s’kan tager as me shitë e as me ndrrue gjâsend.

§ 94. Kushrinija edhè pse jânë në detyrë me rritë e me mkambë djalin e vorfen, me i a ruejtë gjânë e tokët, mundin e djersve të veta kan tager me e mârrë: «pûntori do rrogen e vet.» Bîmët i gëzon, e shtojet e gjâs do t’i dajë mbas kanûnit, si të bâhet i zoti i vedit djali.

§ 95. Si të bâhet 15 vjeç djali, kanûja e njef per burrë e per të zo’n e krahve të vet, atbotë edhè do t’i dorzohen pronet e pasunít e sundimi i shpís së vet.

§ 96. Me kênë shpija kushrîjsh, qi kan sá njana tjera, plangun e shuem do t’a dajn zbashkut.

§ 97. Po s’pat kushrîj të ngiatë plângu i shuem, vllaznija a fisi edhè më njiqind brêza në kjoshin, kan tager mbí gjâ, prone e pasuní të këtij plangu.

§ 98. Me mbetë plangu në bija, kushrini mâ i ngiati, a shkon te ato, a i mêrr në shpí të vet, e aty e m’at hov mêrr sundimin mbí gjâ, pasuní e prone.


NYE I TRIDHETESHTATËT.

Detyra e kushrîjve e tagri i bijave:



§ 99. Me mbajtë në shpí varzat e plangut të shuem, me i a bajtë kujdesin per kah vesha e mbatha.

§ 100. Me martue varzat e vorfna.

§ 101. Me i pritë në të pám e me i percjellë mbas kanûnit.

§ 102. Me u bâ drekët bijave, po diqne në shpí të vet para a mbas martese.


NYE I TRIDHETETETËT.

Vllau i shpifun.



§ 103. Vllá i shpifun, mbas Kanûnit, thirret njaj, i cilli i lén nânës me burrë të dytë.

§ 104. Vllau i shpifun s’ká tager trashigimi as perkasije në plâng të burrit të parë të nânës.


KRYE I NANDËT.

TË LÂNUNAT.

(Testamendet).




NYE I TRIDHETENANDËT.

Percaktimi i testamendeve.



Oroe: Kanûni i Lekës nuk njef testamende; e, per në dashtë kush me lânë gjâ prej pasunísh të veta per shpírt, duhet doemos pelqimi i kushrîjve.

§ 105. Percaktimi i të Lânunave (i Testamendeve).

Per të lânunat a të falmet a, si thotë goja e kombit t’onë «me lânë gjâsend per shpírt» mêrret vesht me lânë gjâ per kishë, si arë a livadh, kopshtë a vêshtë, prozhem a zabel, rendin e ujit, a edhè lang e plang me t’eger e të butë, do të két:

a) mendt e shndoshta në krye;

b) të jét i lirë kah e lânmja;

c) mos të jét i tutun prej kercnimit të ndokuej;

d) të két tager me lânë.


NYE I KATERDHETËT.

Mëndyrë të Lânunash.



§ 106. Të lânunat jânë dŷ mëndyrësh: me barrë e pá barrë.

a) Të lânunat me barrë (me detyrë) jânë ato kúr lânësi i cakton kishës nji detyrë, b. f. me thânë nji a dŷ Meshë në vjetë per shpírt të tij a të parvet të tij, per at pasuní, qi po lên.

b) Të lânunat pá barrë jânë ato, kúr lânësi lên gjâsend per kishë pá i caktue kurrfarë detyre, e xêhet si e falun.

c) Lânësi âsht në detyrë me mbledhë kushrinín e vet e Pleqt e fisit me dishmitarë, e, si lânësi si këta, do të vêjn gisht në leter si e lypë kanûni.


NYE I KATERDHETEPARË.

Tagri i të dalunit fare.



§ 107. Gjithkush âsht i zoti i pasunís së vet, e aj, i cilli don me lânë gjânë e vet per kishë, âsht i lirë e nuk mund t’a ndalë kush.

§ 108. Baba edhè në mos pasët djelm, nuk mundet me u lânë bijave as tokë, as plâng, as shpí.

§ 109. Baba, per të gjallë të vet, ká tager me u falë bijavet të holla, rraqe, çakla; permbas deket të t’et s’ká tager bija me lypë të falmet e të folmet e t’et.


NYE I KATERDHETEDYTË.

Tagri i kushrinís.



§ 110. Kushrinija e të dalunit fare kan tager me shperblye token e gjânë e të dalunit fare; porsè çmimin e kësaj pasunije do t’i a dorëzojn Kishës, mbas mendes së të dalunit fare.

§ 111. Me pasë lânë uhá e detyrë gjaqesh i daluni fare, do të lahen prej pasunísh të shperblyeme prej kushrîjsh, e tepricen do t’i a dorëzojn Kishës per shpírt të të dalunit fare.

§ 112. Me dekë në të papritun i daluni fare, kushrinija, kan teger mbí gjâ e pasuní të tij36.

§ 113. Edhè në mos lashtë gjâ me shkrim i daluni fare, kushrinija jânë në detyrë me mendue per shpírt të tij; po s’e mueren në kujdes ket pûnë kushrinija, fisi e Pleqt e katundit, kúr t’a dajn pasunín e tij, u caktojn se shka do të lânë per Kishë.

§ 114. Në pasët bija të martueme i daluni fare, e per ne e shperbleshin pasunín e tij kushrinija, në detyrë jânë me i pritë e me i percjellë mbas kanunit.

§ 115. Po pat djelm, i jati nuk mundet me bâ testamend.

§ 116. Po diq i ati në të papritun, tuj lânë djalin ferishte djepi, kushrinija do t’a mârrë në kujdes pasunín e djalin mje qi të bâhet 15 vjeç37.


NYE I KATERDHETETRETË.

Rrogtari.



§ 117. Zotnija ká urdhnesen, rrogtari ndigjesen.

§ 118. Rroga lahet mbas vendimit, qi të bâhet ndermjet zotnís e rrogtarit.

§ 119. Per ndo ’i faj, qi të bâjë rrogtari zotnija s’mund i a bâjë giobë rrogen.

§ 120. Po vodh a vrau kend rrogtari me bukë e me fjalë të zotnís, rrogtari bjen në faj e në gjak, porsè dâmi âsht i zotnís, e ky do t’a xjerrë së keq rrogtarin.

§ 121. Po ndolli cubnija a vrasa në katund të zotnís, do t’a largojë rrogtarin, porse do t’a percjellë me rrogë të motmotit per arsye qi faji kje i zotnís e jo i rrogtarit.

§ 122. Po bâni ndo ’i mbrapshtí rrogtari a në katund të zotnís a jashta këtij, porsè në mende të vet e pá dije të zotnís, dâmin e gioben do t’a hjekë rrogtari, e në dashtë zotnija me e percjellë, rrogen deri n’at ditë do t’i a apë.

§ 123. Me vrá kend rrogtari në mende të vet, gjakun e çon te shpija e vet.

§ 124. Me vrá kush rrogtarin, bjen në gjak me shpí të tij, por zotnís i pritet mik.

§ 125. Me i u mbushë mendja zotnís me e dá rrogtarin, veç pse nuk i pelqen e pá e gjetë në faj, rrogen e vjetit do t’i a lajë.

§ 126. Me u dyndë zotnija me plang prej njij krahine në nji tjeter, po s’e muer rrogtarin me vedi i a ká detyrë rrogen e vjetit; po s’u gjegj rrogtari me i shkue mbrapa, i a ká rrogen deri n’at ditë.

§ 127. Po i kcej rrogtarit me u dá prej rroget para vadjet, veç pse i merzitun, zotnija do t’i apë rrogen mje m’at ditë.

§ 128. Po s’heci mbas andes së zotnís rrogtari, mund t’a dajë, ’se me vû gojë keqas mbë tê e me vû dorë nuk mundet.

§ 129. Me shá keqas a me rrafë rrogtarin zotnija, e per n’u daftë ky para vadjet, per të rrafme e per të shame do t’i ligjohet.

§ 130. Brimen e qortimin e zotnís do t’i kaperdîje rrogtari.

§ 131. Me rrafë rrogtarin dora e huej, ky lypë gjŷgj e zotnija buken e dhûnueme.




Libri i katërt - Shpi, Gja e Pronë


KRYE I DHETËT

SHPIJA E RRETHI I SAJ




NYE KATERDHETEKATERT

„Shpija e thyeme ká 500 grosh giobë e dý per nji të zot’t“.38



§.132. Në themel xêhet shpija, po kje kullë, mëdheskë a ksollë, mjaft qi të két carânin e votres e të qesë tym.

§.133. Çdo ndertesë qi të gjindet n’oborr, âsht e njitun me shpí, pse gjindet në hije të saj; po u tye, ká giobë e dý per nji.

§.134. S’i hîhet kuej në shpí, per pá i bâ zâ n’oborr.

§.135. Thirre e, s’t’u pergjegj kush, a rrî e prit, a nisu në pûnë t’ande.

§.136. Po u shtŷne e çile deren, shpija xêhet e thyeme edhè e pruejtun, e cilla ká 500 grosh giobë, e rraqet e hupuna dý per nji.

§.137. Kanuni thotë: kush t’i a thejë shpín kuej, per nderë të mârrun ká 500 grosh giobë Flamurit (Bajrakut), e prej sendesh të vjedhuna dý per nji të zot’t.

§.138. Vathi e gjâs ká 500 grosh giobë e dý per nji të zot’t.

§.139. Vathi i bletve ká 500 grosh giobë e dý per nji të zot’t.

§.140. Çerraniku i tamblit ká 500 grosh giobë e dý per nji të zot’t.

§.141. Koshari i drithit ká 500 grosh giobë e dý per nji të zot’t.

§.142. Me i a thye kuej shtegun e oborrit, t’arës, të livadhit a të kopshtit, qi i ká para shpije, ká 500 grosh giobë, e të zot’t pûnen të ndreqme.


KRYE I NJIMBDHETËT

GJÂJA E GJALLË




NYE I KATERDHETEPÊSËT

Bariu.



§.143. Barí thirret aj, qi i prîn tufës-gjâs në kullosë.

§.144. Bariu-rrogtár âsht në detyrë me i a vû menden tufës të mos t’i damtohet as mos t’i bâje dam kuej.

§.145. Po i bâni dam kuej bariu me gjâ, i zoti i tufës e lán e jo bariu.

§.146. Me i tretë ndo’i kambë berri bariut, do t’a bâje me dije të zo’n e tufës, e, si i zoti si edhè bariu do të perpiqen në hetim të tij.

§.147. Po i treti bariut ndo’i berr pá shêj e pá dukë, i zoti i tufës ká tager me e çue barín deri në bé; po i u lá me bé, s’i ká tjeter detyrë.

§.148. Po thej qafen a u kafshue prej bishe ndo’i berr, bariu â’në detyrë me i a çue shêjin të zot’t e tjeter detyrë s’i ká.

§.149. Po i a vodh kush ndo’i berr bariut, detyra e këtij âsht me e bâ me dije të zo’n e tufës, tuj i a kallxue vendin e kohen se kû e kúr u vodh; tjeter detyrë s’i ká.39

§.150. Po duel cub bariu vetë, gjânë e vjedhun do t’i a kthejë të zot’t në mëndyrë të kanunit, edhè e percjellë në pûnë të vet. Në mos e pasët krye vjetin, rroga do t’i epet mje në ditë, në të cillen u gjet në faj.

§.151. Me vrá bariu cubin tuj vjedhë a tuj pretue tufen, gjakun e çon te shpija e vet, e sá per berr a tufë të pretueme, i zoti do të krepatohet.

§.152. Bariu âsht në detyrë me ruejtë gjân, e nuk do të pshtetet në të thurun a të pá thurun, sepse «gjâja do rojë, ’se hecë, e toka nuk luen».


NYE I KATERDHETEGJASHTËT

Skjapi a dashi i kumbonës (Ogiçi).



§.153. «Ndera e vathit âsht në kumbonë».

§.154. Po u muer pré, per dhûnë a prej ndo’i marazit e faqe bariut skjapi a dashi i kumbonës, e po s’u vrán n’at hov, 500 grosh giobë i mirren pretarit e gjâja dý per nji.


NYE I KATERDHETESHTATËT

Gjâja per gjymës.



§.155. Kryegjâja âsht e të zot’t; me cofë ndo’i kâmë, dâmi âsht i të zot’t. Per vertetim do t’i çohet të zot’t shêji prej atij, qi e ká per gjymës.

§.156. Po u dhán per gjymës dhí a dele, pjella, këmenda e leshi dahen per gjymës ndermjet zotnís e bariut.

§.157. I zoti s’âsht me detyrë me mendue as per krypë as per kësollë, por bariu qi i mêrr per gjymës.

§.158. Po u dha viçi fêmen e u rrit në derë të bariut, si të pjellë, pjella e parë âsht e bariut, qi e rriti, e bylmeti per gjymës.

§.159. Po e prishi bariu bylmetin e gjâs, qi ká per gjymës, detyrë i a ká të zot’t a pjesen e bylmetit a pjellen.

§.160. Gjâja per gjymës nepet e mirret gjithherë në vjeshtë.

§.161. Lopa per gjymës i sjellë të zot’t 4 okë djathë e 2 okë tlyen.

§.162. Në dhetë krenë dhí, i zoti mêrr 5 okë tlyen — gjymës oke per krye.

§.163. Në dhetë krenë dele, i zoti mêrr 5 okë tlyen — gjymës oke per krye.

§.164. Në djathë s’ká tager i zoti as në të dhive, as në të deleve.


NYE I KATERDHETETETËT

Kryegjâja.



§.165. Kryegjâja âsht e të zot’t, e cilla as nuk shtohet, as nuk dnohet kurr.

§.166. Kryegjâja kurr s’cofë.

§.167. Lesht e kmenda e kryegjâs âsht e të zot’t.

§.168. Pjella âsht krejt e bariut, mje qi t’i rrîje në derë kryegjâja.

§.169. Bylmeti dahet si të bâhet ndermjet tyne. — Vende vende bylmeti nuk nepet aspak. —

§.170. Po u damtue ndo’i kambë berri, dami âsht i bariut, e do t’a pertrîjë per me e mbushë numrin.


NYE I KATERDHETENANDËT

Gjâja me pergjegje.



§.171. «Gjâja me pergjegje nuk mirret».

§.172. Po more gjân per gjymës, detyra e pergjegjes nuk të lidhë; dami âsht i të zot’t.

§.173. Po u shkaktue dami prej pákujdesit të bariut, dami âsht i tij e gjânë e damtueme do t’a pertrîjë.


NYE I PÊSËDHETËT

Dosa per gjymës.



§.174. Po u muer derku fêmen per gjymës e porsá t’a daje dosa, edhè e rriti aj, qi e muer, pjellen e saj do t’a dajë per gjymës me të zo’n.

§.175. Dosa i jet bariut, qi e rriti, per të cillen do t’i apë të zot’t nji derk mâ teper.

§.176. Po s’u mbarrs dosa n’at vjetë, bariu nuk mund t’a shesë as s’mund t’a presë, por do t’a lâjë qi të pjellë nji herë.

§.177. Po u kervis dosa e puell e i shkuen dam dirqt pá i dá e âma, do t’a ruej bariu mje qi të mbarrset e të pjellë së dyti, e dirqt dahen si në § 174.

§.178. Dirqt dahen ’si t’i dajë e âma e jo para.

§.179. Po u dha per gjymës dosa e rritun, pjella dahet per gjymës, e dosa i kthehet të zot’t, per të cillen do t’i lêhet bariut nji derk mâ teper.


NYE I PÊSËDHETEPARË

Steli i qênit.



§.180. Qêni i hekurave ká stelin e vet.

§.181. Steli âsht tbâna e rojsit të shpís e të vathit.

§.182. Po vrau kush qênin në stel të vet, i ká 500 grosh të zot’t të qênit.

§.183. Qêni i hekurave lshohet mbas darkësh të mdhaja, e rrîn zgidhë mje qi të dalë drita.

§.184. Të shkrepunit dielli, qêni i hekurave do të gjindet në stel me hekura në qafë.

§.185. Po t’u turr qêni n’udhë të madhe, ’si të dalë drita, e nuk mund i pshtove pá e vrá, edhè e vrave, peng e plak nuk mund të lypë i zoti i qênit, per arsye qi «Udha e madhe nuk lán gjâ».

§.186. Po t’u turr qêni në çdo kohë të ditës, i drodhe pushken edhè e vrave, tuj i rá a ballit a krahnorit, qêni shkon hupës.

§.187. Qêni në dam vritet, por at-botë veç kúr të gjindet me «mish në gojë» b. f. tuj të bâ dam ndo’i kambë berri në tufë.

§.188. Qênit në mal, tuj shkue mbas tufës së vet, s’i pritet gjygji; po e vrave, lán qênin.

§.189. Prifti nuk mundet me mbajtë qên hekurash te Qela (Kisha), per arsye qi Prifti do të gjindet gadi natë e ditë per çdo nevojë të popullit.

§.190. Po desht me mbajtë qên hekurash Prifti, as natë as ditë nuk mund t’a lirojë prej hekurash.


NYE I PÊSËDHETEDYTË

Kau më hú.



§.191. Kau më hú po e dimnoi bulku, ká nji barrë drithë; po e dimnoi i zoti ká nji barrë e gjymës.

§.192. Po u vodh kau më hú, bulku e i zoti i kaut do të rreken në hetim të tij.

§.193. Kapucarín do t’a lajn zbashkut, sá njani tjetri.

§.194. Po i vojt mendja të zot’t, se bulku i a ká damtue kán, ky do t’i lahet me bé.

§.195. Po e kaptoi kán bisha a e xû’ gjarpni në mal e bulku e gjet cofët, do t’i a çojë të zot’t lkuren a ndo’i shêj tjeter.

§.196. Po hupi kau pá shêj e pá dukë, bulku do t’i ligjohet të zot’t me bé, se nuk ká gisht në dam të kaut.

§.197. Po s’e ngau kán bulku, aj pasët e grazhdofët; porse të zot’t i a ká hûnin.

§.198. Bulku do t’i a çojë të zot’t bimen te dera.


NYE I PÊSËDHETETRETË

Bleta.



§.199. „Vathi i bletës i thyem ká 500 grosh giobë e dý per nji të zot’t.“

§.200. Vathi i bletve, kah Kanûja, i parazohet shpís së thyeme, vathit të gjâs, kosharit të drithit e çarranikut të tamblit.

§.201. Kush të vjedhë nji zgjue bletet në vathë, vathi xêhet i thyem, prá ká 500 grosh giobë, e të zot’t dý zgjoj per nji.

§.202. Po i rá mohit, bén e ká me 12 poronikë, 6 të njehun e 6 të panjehun.

§.203. Zgjoni i bletës me miza mbrendë, mbas çmimit të Kanûs, bân 50 grosh.

§.204. Oka e mjaltit bân 5 grosh, oka e dyllit 5 grosh.

§.205. Bleta e hikun, qi xên vend në pêmë a gardh të huej, âsht e të zot’t, qi i vêhet permbrapa, e i zoti i pêmës a i gardhit nuk mund t’i a ndalë.

§.206. Bleta e hikun prej vathit të vet, po zû’ vend në pêmë a gardh të huej pá e mârrë mbrapa kush, i zoti i pêmës e i gardhit ká tager mos me i a dhânë kuej, e me e ndalë per vedi.

§.207. Bleta, qi lshon, do të mirret mbrapa kambë me kambë e do të ndiqet mje qi të zatesë kund, e, kûdo qi të ndalet, e mbledhë i zoti.

§.208. Po lshoi bleta edhè shkoi me zatetë kund pá e mârrë mbrapa kush, aj qi t’a gjêjë mâ i pari, e mbledhë per vedi.

§.209. Po u çue kush atje vonë, edhè i duel zot bletës së hikun, pá e pasë mârrë mbrapa, kanûja nuk i a gjegjë vajin e bé per bletë nuk i epet kuej, per arsye qi nuk mundet kush me thânë se kjo bletë âsht e êmja, po s’e pat mârrë mbrapa kambë me kambë kúr i hiku, ’se «Bletë kjo, bletë ajo».

§.210. Bleten e gjetun nder kopshtîje të hueja a në rrethînë të shpís së huej nuk mund t’a mbledhë kush; âsht e atij, në kopshtë a në rrethînë të të cillit u gjet.

§.211. Bleta e gjetun në mal a nder prozhme të hueja, po kje larg shpijash, âsht e atij, qi e gjet.

§.212. Bleta e gjetun nder shpella të shkambîjve të vendit të huej, po kje larg shpijash, âsht e atij, qi e gjet; per ndryshej âsht e atij, në rrethînë të të cillit u gjet.


KRYE I DYMBDHETËT

PRONET




NYE PÊSËDHETEKATERT

Caktimi i pronevet.



§.213. Shkaf â’ shpí, qi qet tym, do të két pronet e veta.

§.214. Plangu i shpís ká oborr e kopshtë, ká vêshtë e arë, ká livadh e xâna, ká udhë e shteg, ká kufîj si në mal, si në vrrî, si në fushë.

§.215. Të gjitha tymet kan pjesë në kujrí.

§.216. Ara, vêshta, kopshti e livadhi, xâna, prozhme e zabele, jânë të dame me kufîj.

§.217. Kujrija, mali e bjeshka jânë të perbashkta si per të ngulun të tbanave, si per landë e almiste, si edhè per drû.

§.218. Shpijat plangçore munden me pasë mâ se nji per tekë (thuper), qi u kan mbetë trashigim prej të dalunve faret.

§.219. Aj, qi të shkojë me ngûlë vathë a tbânë në bjeshkë, me truell, kopshtë a ndo’i copë arë, po desht me i çilë, i çilë e jesin të tijat, e nuk mundet kush as me e ndalë e as me e xjerrë prej atij vendi.

§.220. Mrizat a lisat, qi lên kush per me mrizue gjân, nuk mund t’i a presë kush, pse jânë t’atij, qi nguli mâ i pari n’at vend.

§.221. Me u dyndë nji shpí e me u zhgulë fare prej katundit të vet, po s’e shiti trollin e token, ashtû do t’i rrîje e nuk ká tager kush me ngulë mbë ’to.

§.222. Po shiti token me lang e me plang, vendi i tbânës âsht i tij, e mje qi të qindrojë shpija e tij, nuk mund t’i pushtojë kush.

§.223. Se e cilla shpí e katundit në Flamur ká tager me shtî në pûnë aq tokë në kujrí sá të pershîje rreth e rreth me gúr të hjedhun me dorë të majtë.

§.224. Atŷ, kû të fillojë me mifë do t’ulet kambkryq, do të mârrë nji paperdhok në dorë të majtë, edhè e hjedhë në kater ânë kryq e rreth vedi: aj vend âsht i tij. Heret kan pasë doke me hjedhë latushen (spaten).

§.225. Token e çilne nji herë a per kopshtë, a per arë, a per tbânë, edhè ne e lashtë djerr i zoti per qinda vjeç, tjeterkush i katundit as i flamurit nuk mund të hîjë me e pûnue. Djalë mbas djalit jet e tija, qi e pat çilë i pari. (Malcija e Lezhes).

§.226. Aj, qi mos t’i biej mbrapa tbânës së vet per 10 vjetë, mbas 10 vjetësh i del dore e i jet atij, qi t’a xâjë i pari. (Oroshi)


NYE I PÊSËDHETEPÊSËT

Me bâ vllá kend në katund.



§.227. Me bâ vllá kend në katund, don me thânë me pelqye nji shpí të flamurit të huej, qi të mundet me ardhë e me ngulë në katund të flamurit tjeter.

§.228. Si t’a bâjë vllá at shpí katundi, kushdo i këtij katundi mundet me i a shitë token, porse nder kater kufîjt.

§.229. Në bjeshkë, në vrrî e në kujrí, si të katundit si të flamurit gjâ s’i shitet e pjesë zotnimi nuk mundet me pasë kurr; sá per kullosë e per drû e almiste i nepet lirija e perdorimit per nderë.40

§.230. Zyrevet të perbashkta të katundit do t’u pergjegjet.

§.231. Mort e darsem, peng e giobë e uhán e miellit e ká uhazisht me katund. Do t’apë giobë, ashtû edhè në pjesë të giobës ká tager.


NYE I PÊSËDHETEGJASHTËT

Kujrija.



„Kujrija shkon per tym“.

§.232. Kujrija âsht vendi, qi e ká perbashknisht nji katund a nji flamur per kullosë, per landë, per drû, per gjojë e per tjera nevojë.

§.233. Kujrija nuk dahet; por, sá shpí a tyme të jenë në katund, kan tager në kujrí të katundit, e sá tyme të jenë në flamur, kan tager në kujrí të Flamurit.

§.234. Visarin e kujrís s’mund e shesë nji pá tjerë; dâmi e fitimi âsht i të gjitha tymeve të katundit a të flamurit.

§.235. As arë, as vêshtë, as kopshtë s’mund të çilë kush në kujrí, pá u pushue pûna prej gjith katundit a prej flamurit.

§.236. Kush vên ndo’i pêmë në kujrí, aj, qi e vûni, ká tager mbí landë të sajë e mund t’a presë kúr t’i mbushet mendja, porse tjeterkush nuk mund t’i a ngulë spaten.

§.237. Pêma a landa e vûme në kujrí, âsht e atij, qi e ká vû, porse kokrrat i han kush të mundet pá muejtë me i ndalë aj, qi e ká vû.


KRYE I TREMBDHETËT

KUFÎNI




NYE I PÊSËDHETESHTATËT

„Kufîjt e tokës nuk luhen.“



§.238. Kufîni perbâhet prej gurësh të mdhaj e picigiatë edhè ngulen sá nen, aq mbi dhé. Per kufî mund të sherbejë edhè ndo’i landë e motnueme.

„Guri i kufînit ká dishmitarë mbrapa“.

§.239. Guri i kufînit ká per rreth dishmitarë. Këta jânë a gjashtë a dymbdhetë paperdhokë (gurë të vogjel), të cillt vorrohen nen dhé rreth e rreth gurit të kufînit.

§.240. Në të ngulun të kufîjve, posë shpijave nder fjalë, duhet të jenë edhè pleqt e katundit, pleqt e flamurit e sá mâ shum prej të rísh e fmísh e edhè prej katundesh të rrethit, qi të mbahet në mend kufîni.

§.241. Se e cilla tokë, po kje arë a livadh, kopshtë a vêshtë, prozhem a zabel, xânë a ograjë, a rrethi i shpís, katundi me katund a Flamuri me Flamur e shpija me shpí, kan të damet me kufî.

§.242. «Kufîni i ngulun nji herë, nuk luhet mâ».

§.243. Eshtent e vorrit e guri i kufînit faqe Kanunit jânë paraz. Me luejt kufînin âsht nji si me luejt me eshtent e të dekunve.

§.244. Aj, qi të hîjë me dá kufîj, a me drejtue ndo’i kufî të harrue, do t’a mârrë në shpírt, do të ngarkojë në cup të krahit nji gúr e nji bûcë dheu, e do t’u prîje dý shpijave a dý katundeve, a dý Flamurve, tuj ngulë kufînin e rí a tuj kallxue shêjet e kufîjve të vjeter.

§.245. Me gúr e dhé në cup të krahit, plaku, qi prîn në të dám të kufîjve të vjeter, do të perbehet para se të niset.41

§.246. Mëndyrët e bés mbas Kanunit jânë njekëto:

1) «Per ket gúr e dhé (ase per ket peshë), me të cillat e ngarkova vedin, per shka kam pasë ndie prej së parësh, vêset e kufîjve jânë kênë sikurse do të ju diftoj tash, e më sá m’â mêrr mendja e shpirti, s’do t’i randohem kurrnjanes lagje».

2) «Per ket peshë, këtû e këtû kan kênë kufîjt e hershem e këtû po i nguli edhè un. I bajsha n’at jetë, në kjosha tuj ju rrêjtë.»

3) «Per ket peshë, e cilla m’u randoftë n’at jetë, njekëtû jânë kênë shêjet e vjetra të kufîjve, si më ká pasë kallxue tatgjyshi, kúr ishe camerdhok e barí dhizësh me ’tê. Aj e ká pasë mârrë n’at jetë, se kufîjt jânë këtû e këtû, e per mbas fjalës së tij edhè un po e mârr në shpírt.»

4) «M’u randofët në ket e n’at jetë kjo peshë, mos shkosha me shpírt kah kufîjt e vjeter.»

§.247. Si t’a mârrsh me peshë (si t’a mârrsh gurin e kufînit në krah), s’ká burrë, qi mund t’a luej.

§.248. Po i u dha plakut guri e plisi, i vûni në krah e u vû per me diftue kufîjt, nuk mund të dalë kush me e ndalë, por i thohet: Prîj prá, e mos pûnojsh me të drejtë, kjo peshë t’u randofët n’at jetë!

§.249. Si t’a ngulë kufînin plaku, do të mbajë doren mbí ’tê edhè thotë: «Aj qi e luejtët ket gúr, atij i u randofët n’at jetë!»

§.250. Kush t’a luejë kufînin me qellim qi me ngatrrue a shpín me shpí, a katundin me katund, a Flamurin me Flamur, i shtŷm prej së folmesh e së falmesh, po u hetue, posë giobet e faqes së zezë, atij i randohen edhè damet, qi do të shkaktohen prej këtij ngatrrimit.42

§.251. Po u bâ ndo’i vrasë mbas ngatrrimit të kufînit të luejtun, ngatrrestari do të lajë per giobë 100 desh e 1 ká, e grîhet katundisht.


NYE I PÊSËDHETETETËT

„Kufîni nuk bân lak.“



§.252. Per me shporrë çdo pamarrveshtje, kufîni s’do të lakojë e s’do të shkojë dredha-dredha, por do të çajë drejt.


NYE I PÊSËDHETENANDËT

Kufîni i fituem me gjak.



§.253. Me u shtŷ kush mbrenda kufînit të huej pá diejtë se âsht vendi i huej, e kush s’i shkoi te dera as s’i bâni zâ, per me i thânë se ká kalue ne e huejen, edhè në pasët bâ ndo’i dam në landë a në shkado diten e pengut, s’i vêhet me lá gjâ per dame të bâme, veç se del vendit, mbasi duel i huej.

§.254. Po u kapen per kufîj vllazen, a kushrîj, a fisi me fis, a katundi me katund, njiqind me u vrá, veçse fiken, se kufîjt nuk luhen. Pengjet e Pleqt do t’i shgatrrojn.

§.255. Me ndollë vrasa mund në kohë të të damit të kufîjve, a me qillue vrasa nder barí në mal, tuj u shtŷ nder vedi per kahë kufîjt e kullosës në mal a në bjeshkë, atbotë kputet çdo pleqní per kah vendi i kufînit. «Aj më lypi pashtrakun, un i a ktheva hekurin e çarkun». Atŷ kû t’u ngulen muranat, jet vendi i kufînit.

§.256. Gurët e muranave jesin per kufîj per gjithmonë.

§.257. Me qillue se vriten dy vetë flakë per flakë e bukur larg prej shoqi-shoqit, kufîni i njanës lagje jet ke murana e njanit, e i tjetres ke murana e tjetrit.

§.258. Vendi, qi âsht ndermjet dý muranave, jet i të dyja lagjeve.

§.259. Me ndollë se i vrami nuk rrxohet prej pushket, i ep zêmer vedit e shtŷhet, kû tuj u çue, kû tuj u rrxue rrshanas kah kufîni i huej, sado kthellët me hî, atŷ kû të rrxohet, e i lodhun prej varret, des, i vêhet murana; ajo muranë jet per kufî, edhepse në vend të huej.

§.260. Vendi i jet atij katundi e Flamuri, të cillvet u perkitte i vrami, qi u shtŷ, e s’ká burrë, qi guxon me luejt muranen, qi mbet per kufî, pse u muer me gjak e me rradake të lamun.

§.261. Ky tager âsht vetem kúr të vriten per kufîj e jo per çdo vrasë.


NYE I GJASHTËDHETËT

Kufîni i fituem me „Gurapesh“ a me rrasë të ngarkueme.



(Heret-heret, kúr s’ká kênë pushka ndoshta, në të dám të kufîve qitej në pûnë gurapeshi per kufîje t’aferta, e per të lartat bâhej gadi nji rrasë a gúr sá bindi me nji «kush i del!» d. m. th. me u ngarkue me tê.)

§.262. Dý flamuret e ngatrrueme do të gjêjshin ka nji burrë të fuqishem e të dámt e kufîve do t’u lêhej atyne.

§.263. Me gurapesh: Aj, qi mbrrijte me hjedhë gurin kah vendi i huej mâ larg, aj vênd i jitte flamurit të tij. Mâ çiltas: po e ferfllova gurin un mâ larg, t’a mirrshe at vend tý; po e ferfllove ti, m’a mirrshe vendin.

§.264. Me rrasë a gurë të madh në shpinë: tuj ngarkue rrasen a gurin, shtŷheshin mje qi jitshin nen tê. Aj, qi shtŷhej mâ larg, vendi i kufînit të flamurit të tij do t’jitte atŷ. (Si i Nen-nderfandori në Fusha të Lugjeve në Mal Shêjt të bjeshkve t’Oroshit.)


NYE I GJASHTËDHETEPARË

Kufîni i ngulun me „spatë“.



§.265. Po më ngushtoi nevoja me xjerrë ndo’i landë a prej se s’kâm bjeshkë, ase nuk mund të gjêjë aso lande, qi më lypet, rroki latushen (spaten) e hîj në bjeshkë të huej. Mbas krizmes së spatës, vînë rojtarët e bjeshkës edhè më gjêjn tuj trupue arrnej të perhjedhun.

§.266. Po u shterngue me të shpejt damçori, e i punoi fuqija e krahve, edhè i dha spatës tuj e ngulun mje më tû në trup t’arrnênit, e po s’mund e xueren rojtarët e bjeshkës, kufîni i flamurit të këtij, qi e nguli spaten, jitte atŷ. (Si i ká pasë ndollë Gjokë Buçës s’Kaçinarit me Kushnê.)

Oroe: Kufîjt e fituem me gjak, me gura-pesh e me të ngulun të spatës, do të njehen nder kanune Vigâjsh, per arsye qi per të fituem të tyne ká pûnue fuqija per të shporrë marren e korín. Do të kuptohen edhè mâ kjartas, kúr të fillojm me îmtue doket e Maleve t’ona.


NYE I GJASHTËDHETEDYTË

Udha e katundit.



„Udhët jânë dejt e tokës“.

§.267. «Udha e shtegu ndermjet dý megjeve lypë pashin e vet».

a) Udha e lagjeve të katundit do t’jét e gjânë tetë pllâmbë; kater pllâmbë njani, kater tjetri.43

b) Per të ngulun të gardhit ndermjet dý arnajve, do të lêhen tetë pllambë: sá njâni sá tjetri.

c) Po s’kje udhë katundi, por udha e dý kufîjarve, këta, në laçin rrugë ndermjet, do të lânë ka nji pllambë per shoq, ashtû qi kufîni të jesë në mjedis; po s’lân rrugë, gardhin do t’a thurrin zbashkut.

d) Po u rrethue vendi me ledh, aq larg kufînit të huej do të fillohet, sá âsht trashsija e ledhit.

e) N’u ndertoftë shpija, do të ndertohet larg kufînit të huej sá xên vend streha.

f) N’u çilët pusi, do të çilet aq larg, sá mos t’a thithë ujët e pusit të kufîjarit, ase sá âsht e gjânë gryka. «Ujët âsht gjaku i tokës.»

g) Po u vû ullîni a fiku a çdo landë e dobishme, do të vêhet pêsë kambë larg kufînit të huej; po s’u bajtë, do’ vû dhetë kambë larg kufînit.

h) Po bîni landa mbrenda kufînit, porsè teper afer kufînit të tjetrit, po s’e shkmesi i zoti, kufîjari ká tager me e shkmesë e me largue damin: «Jezullín e huej shkmese, mje kû të mrrîje kmesa».44

i) Po desht kush me vû ndo’i landë çfaretdo, dhetë kambë do t’a largojë prej kufînit të huej.45

j) Landa a pêma, qi i bân dam arës së huej me hije, a do t’a zhgulë i zoti, a do t’i a lajë damin e pervjeçem të zot’t t’arës (Malësija e Lezhës).

k) Kush t’i presë kuej a landë a pêmë rreth shpijet, veç prej mnijet, 500 grosh do t’i lajë të zot’t të landës a të pêmës së preme.46


NYE I GJASHTËDHETETRETË

Udha e madhe.



§.268. Udha e madhe do t’jét e gjânë aq, sá mund të kalojë kali me barrë e qét me zgiedhë.47

§.269. Udha ndjekë dellin, e s’ndalet as mund pritet.

§.270. E mira e perbashkët i paravêhet dâmit të veçanët.

§.271. «Pûna e largon udhen e madhe, porsè s’mund e qesë n’ujë, kû mbytet bagtija, as në shkallë (shkamb), kû then qafen bagtija».48

§.272. Po e largove udhen e katundit prej vendit t’and, nuk do t’a terthorzojsh shum, edhè mundim e së ndreqmes do t’a hjekish vetë.

§.273. Po e ndreqe keq, në të gjet dami tý, e paç per vedi; po e gjet dami tjetrin, tý të zhgarkohet, e do t’epsh arsye permbas damit.49

§.274. «Udha e Flamurit do të jét e gjânë aq, sá âsht e gjatë shtîja e Flamurit».


NYE I GJASHTËDHETEKATERT

Udha e verbët.



§.275. Shtegu a kapercyelli a, mbas kanunit, udha e verbët, po kje në kater kufîj t’ue, ndrŷje e token pûnoje.

§.276. Po kje shtegu i kênë gjithherë, kû kan kalue kambsorët (shokët e katundit), porsè tuj t’a shkaktue dâmin nder arnajë, kopshtîje, nder vêshta e nder pêmajë, ne e mbyllsh, do të çilish nji tjeter, por jo teper në të rrethuem.

§.277. Po kje shtegu i lshuem per nderë e me fjalë, e të del dhûnë, ké tager me e ndrŷ, e me i lshue fjalë katundit të mos të bije mâ atŷ pari.

§.278. Po kje shtegu kû kan kalue shokë, krushq me nuse e percjellsa me të dekun, a kah Kisha a kah vorret, e kênë atŷ motit, nuk mund e ndrŷsh.

§.279. Per të luejtun të çdo shtegut duhet, doemòs, pelqimi i katundit.


NYE I GJASHTËDHETEPÊSËT

Pashtraku.



§.280. «Pashtrakun epe vetë, perndryshej t’a mârrin edhè me perdhûni».

§.281. Pashtrak thirret vendi i kullosës mbrenda kufînit të njij flamuri, në të cillin nuk mund të hîje me kullotë tufa e njij flamurit tjeter.

§.282. Po u xû nji tufë e hueja në mal a në vrrî të flamurit tjeter, i zoti i tufës do të lajë pashtrakun.

§.283. Dâmi i pashtrakut do të lahet me krye berri.

§.284. «Kumbona e ogiçit nuk mund, të mirret pashtrak; âsht ndera e tufës.

§.285. I zoti i malit nuk ká tager me prekë tufen e as me mârrë me dorë të vet berrin; dora e të zot’t të tufës do t’i a apë vetë berrin per dâm.

§.286. I zoti i malit nuk ká tager me zgiedhë berrin, por do të mârrë at berr, qi t’i apë dora e bariut.

§.287. Njiqind herë në ditë në hîfët tufa e huej në mal të huej, aq berre do të lajë i zoti i tufës.

§.288. Po s’u gjegj bariu me lá pashtrakun, e u çue i zoti i malit me disá shokë edhè i rá pré tufës në mal të vet, atbotë si katundi, si flamuri i perkrahen pretarit, e lypin arsye prej të zot’t të tufës. Katundi e flamuri i bariut a do t’a ngushtojn me lá pashtrakun, a do të hjekin dorë prej si.




Libri i pestë - Puna


NYE I GJASHTËDHETEGJASHTËT

„Pûna luen shtegun.“



§.289. Pûna e largon udhen e madhe, porsè s’mund e qesë nd’ujë, kû mbytet bagtija, në shkallë (shkamb), kû then qafen bagtija» (Shif Nye LXIII, «Udha e madhe» § 271.)

§.290. Po të kaloi mun neper vend t’and udha e madhe e t’u mbush mendja me e çilë at vend, udhen mund t’a largojsh; porsè nuk mund e qesish neper prroje e rmore a buzë ujnash, as me e njitë shkrepave e shkambijve.

§.291. «Pûna e luen shtegun». Po t’u mbush mendja me pûnue at tokë, neper të cillen âsht shtegu i katundit, pûnoje, porsè shtegut do t’i gjêjsh vend.

§.292. Kanûja s’don qi t’i bâhet kuej dâm toka, e prandej thotë se «Shaterkazi e luen udhen», porsè udha e shtegu do të perligjen me nji vend tjeter.


NYE I GJASHTËDHETESHTATËT

Bulgu.



§.293. Bulg thirret njaj, i cilli hînë me pûnue token e njaj zotnije.

§.294. Zotnija do të kujdeset me ndertue nji ksollë, mdheskë a kullë per bulg e per shpijarët e tij.

§.295. Per qé, si të bâjë me zotnín.

§.296. Po pat qét e vet bulgu, pûnon token e, sá per hú, si të vendohet me të zo’n e tokës.

§.297. Po s’pat qét e vet bulgu, nuk mund t’i mârrë njeti, por te zotnija i tokës.

§.298. Almiset, hekurishtat e të prefunt e tyne, jânë në shpinë të bulgut.

§.299. Me dá e me reshtë ujët e vís, e me jau vû menden dasave, detyra e bulgut âsht.

§.300. Po theu ujët e vís në rend të huej e në mende të vet bulgu, dâmin e lán bulgu.

§.301. Me i çilë qerme (hendiqe) tokës, detyra âsht e zotnís e jo e bulgut.

§.302. Të thurmen e tokvet e ká bulgu e jo zotnija.

§.303. Lavrimin e tokvet, të mjellmen, të mifmen, t’ujtmen, të korrunt, të çveshunt i ká bulgu e jo zotnija.

§.304. Gjithshka të mbjellë bulgu në tokë të zotnís (çdo bîmë), do t’a dajë me zotnín mbas vendimit, qi të kenë bâ.

§.305. Pêmë (fiq, arra, shega, molla, dardha e këso tjerash) bulgu i shkundë e i mbledhë e i dán pergjymës me zotnín.

§.306. Bulgu ká tager me çilë nji copë kopshtë në tokë të zotnís e këtê per vedi, sá per lakna, qepë, hudra e per perime tjera.

§.307. Në vêftë edhè duhan n’at kopshtë, e ká per vedi.

§.308. Në vêftë bulgu a duhan a kertolla jashta kopshtit të caktuem, i ká pergjymës me zotnín.

§.309. Ne e pasët bulgu gjân e zotnís pergjymës, kashta i rrîn bulgut e me pleh do të plehnohen tokët. Mundin e pûntorís e hjekë bulgu.

§.310. Në pasët livadhe të njituna me tokë të bukës, bulgu i kositë e sânen e dán pergjymës me zotnín; porsè të thurmen e t’ujtmen i ká bulgu.

§.311. Kullosen e livadhevet e ndalë bulgu, qi i ruejti, i thuri, i ujti e i kositi e zotnija nuk mund t’i a apë tjeterkuej, porsè edhè gjâja e zotnís do të kullosë nder ’to.

§.312. Sânen e livadhevet bulgu e vên mullár, porsè të bajtmen e ká zotnija.

§.313. Të korrmen, të qiruemen e të shimen e misrit e ká bulgu, perposë ne e mbledhët zotnija nder koteca rrûm a kallzë edhè e grumbullon n’oborr të vet; atbotë bulgu i a bán e per të qiruemen mendon zotnija.

§.314. Per t’ujtun të perimevet të kopshtit, bulgu mêrr ujët në rend të tokve të zotnís.


NYE I GJASHTËDHETETETËT

Farketari.



§.315. «Farkës (si edhè Kishës, mullînit e perbûjtores) s’i pritet kush mik».

§.316. «Farka e ká me rend, si edhè mullîni».

§.317. Farketari do të farkojë me at rend, qi i bjen kush hekurishtat.

§.318. Farketari nuk do të shikjojë dashamirsín, as nuk do të veçojë të pasmin prej të papasmit, të largtin prej të ngiatit. Detyra e tij âsht me i a vû menden rendit.

§.319. Mundi i farketarit lahet koshiq per pendë të dheut.

§.320. Farketari âsht në detyrë me farkue, porsè hekurin do t’i a bijë se i cilli per vedi.

§.321. Rrshiqi, frŷsi, kullma e tjera vegla jânë të farketarit. Eshken do t’i a bijn të zotët e hekuravet.

§.322. Detyra e farketarit âsht me mbathë e me prefë hekurishtat rrokull vjetit.

§.323. Të zotët e hekurishtavet kan diten e vet të caktueme ka nji herë në vjetë; e në ket rend të farkimit i a kan detyrë farketarit buken e ditës e pûntorín. — Rrokull vjetit s’i kan detyrë.

§.324. Farketari âsht i lidhun me farkue per nji vjetë e nuk mund të kthejë kend.

§.325. Po shtoi gjâ prej hekurit të vet farketari, të zotët e hekurishtavet do t’i lajn të hollat per hekur, qi ká prishë per ’ta.

§.326. Per farkim të vargojve, të kurthave, të hekuravet të qênit e të hekurishtave tjera, qi nuk hîjn në bulkí, po desht kush me i farkue, mundin e farketarit do t’a lajë posaçe.

§.327. Rrogen e farkimit s’âsht në detyrë kush me i a çue farketarit te dera; do të dalë vetë me e mbledhë.

§.328. Farketarin me shpí të tij nuk i kapë detyra e ushtrís.

§.329. Detyra e farketarit âsht me farkue ka nji spatë krye dhetë vetësh të katundit të vet, qi dalin n’ushtrí.

§.330. Farketari, me gjith të shpís së tij, prej kurrnji zyres së katundit nuk âsht i jashtuem.


NYE GJASHTËDHETENANDËT

Mullîni.



§.331. «Mullîsi e perbûjsi do të flêjn në njânin brryl».50

§.332. Mullîsi do të rrîjë gadi nâtë e ditë sá per rojë të barrve, sá per të bluem, sá edhè mos t’u hupë gjâ barrtorve.

§.333. Gjithshka t’u dorëzojn mullîsve barrtorët, do t’a mârrin me pergjegje.

§.334. Po hupi gjâ, dâmi âsht i mullîsit e jo i barrtorit; aq sá u hupi mullîsi, do t’u lajë.

§.335. «Mullîni e farka e kan me rend.»

§.336. Me at rend, qi të vîjn barrtorët, mullisi âsht në detyrë m’u blue barrët, pá pasë para sŷsh mik e dashamirë.

§.337. Mullîni i lshuem katundisht ditët e rendit i ká të caktueme.

§.338. Po e pat të zo’n mullîni, blîmi shkon si të vîjn barrtorët, gjithnji si te farka, te kroni e te trapi. Të gjitha këto ndjekin rendin e t’ardhunit.

§.339. Po pate rendin e blîmit të caktuem, nji ditë a gjymës, shkove me blue edhè e gjete xânë, tager ké me ndalë gurin e me i a kputun blîmin, me i a hjekë millët e drithët e me blue vetë.

§.340. Nuk pate rendin e blîmit të caktuem, shkove në mullî edhè gjete njiqind barrtorë, do të rrîsh me pritë, a shko në mullî tjeter.


NYE I SHTATËDHETËT

Vija e Mullînit.



§.341. Vija e mullînit, po kje e bleme me plang, nuk mund t’a ulë kush, s’mund t’a luej e s’mund t’a thajë kush.

§.342. Kjo ví, po kje e bleme me âmë e me plang, thirret plangçore; prá, edhè në thaftë ara, gurët nuk mund t’i thajë kush.

§.343. Po kje nji ví, si e mullîjve si e arnâjeve, e me ujët e kësaj vije ujten arnâjet e bluejn mullîjt, gurët e mullînit do t’jesin në të thát e bîmët do t’ujten, per arsye qi «Po s’pate shka me korrë, s’ké as shka bluen.»

§.344. Sá per brimë të mullijsve, pse u thajn gurët e mullijve, qi ata kan veçanerisht, kanuja nuk u a gjegjë vajin edhè i thotë se «Per dugâjë e per mullî nuk giobiten shokët.»

§.345. «Vija e mullînit lypë udhen e vet.»

§.346. Udha do të jetë e gjânë tetë kambë, sá kû mund të kalojë kali me barrë.

§.347. Kjo udhë lypet, pse do të kalojë mullîsi per me dlirë vín e per me reshtun ujët.

§.348. Per të reshtun t’ujit, gjithsá mullîs të jenë, do të dalin zbashkut në ví; aj, qi të mungojë pá lêje të shokvet (të mullîsvet), do të lajë giobë permbas së premes së mullîsvet. Në ket giobë nuk mêrr pjesë tjeterkush posë mullîsvet.

§.349. Po i diq kush ndo’i mullîsit në shpí, kanuja e liron per tetë ditë prej çdo pûne, qi t’a két katundi perbashknisht, e nuk mund t’i shkojë kush te dera, per me i a lypë pûntorín as per katund as per mullî.

§.350. Mbas tetë ditësh do të çojë pûntorin, me kênë edhè i Derës së Gjomarkut.


NYE I SHTATËDHETEPARË

Vada.



§.351. «Vija e arnajeve nuk luhet as nuk ndalet.»

§.352. Vija do të jét qitë heret me nji farë tregut e të lidhun ndermjet të shoqnís; at treg tash nuk mund t’a luej kush.

§.353. Vendet, neper të cillat kalojn vijnajet, jânë të shkeluna me Pleq e me gjind: ajo e shkelme thirret e dame edhè e kputme e âsht bâ pleqní.

§.354. Pleqnija e ré s’mundet me shkelë të vjetren, sepsè «Plak mbí plak kanûja s’bán.»

§.355. Shka kan pá me udhë të parët, nuk mund e prishin të mbramët.

§.356. Edhepsè të kjahet kush per ví, vaji nuk i gjegjet, pse vija ká pasë kalue neper at vend para se ká fillue vaji: prá edhè n’u shkrîftë me pêgje, s’ká gjygj, qi mund t’a ndalë vín.

§.357. Vija ká rrjedhë, edhè e ká bâ vendin âmë; âma e bân vendin plang; prá atŷ do të rrîjë, do të hecë e do të pûnojë.

§.358. Prej plangut të vet nuk mund t’a luej kush kend; pûnen s’mund t’i a ndalë kush kuej, sepsè e ká bâ themel: «themeli nuk zhgulet», â’ në kanû.

§.359. Vija, si e arnâjeve si e mullijve, âsht per të mirë të shoqnís; doemòs do të kalojë nper nji vend. Kû t’i biej shesta, kanûja na vên detyrë me bajtë si të leten si të randen.

§.360. «Per nji shpí s’lêhet m’u thá nji katund». «E mira e perbashkët i paravêhet dâmit të veçanët».

§.361. «Vija e katundit të kalon rrâzë votret».

§.362. Tuj kênë se pûnohet per të mirë të perbashkët, kû t’i biej shesta vís, atŷ do të kalojë, edhepsè nuk ké rend ujit në ví.

§.363. Ujët nuk din të dredhun termal e teposhtë: n’i raftë kryet kah vendi i yt, s’mund e ndalish.

§.364. Si të shestohet të kaluemt e vís, e të mbushet mendja me trajtue shpín nder shêje të vís, nuk mund t’i luejsh, edhè votra me të rá atŷ; rrâzë kësaj do të kalojë vija.

§.365. Po rá vija neper truell t’and, ti nuk mund e ndalish, porsè shoqnija do t’a perligjë dâmin, qi të gjên, a tuj të bâ pjestár n’ujët e vís, a me çmim, a tuj të lshue nji vend tjeter.

§.366. Po të ngurroi mendja në kryeneçí, vija s’ndalet; e mira e bashkarís e lypë: po s’u ndreqe me shokë, gjygji t’a mêrr vendin e mundet edhè me t’a bâ giobë.

§.367. «Pûna e çon vín e ujit, por nuk mund t’a ulë».

§.368. Me ulë vín e vadës kanûja s’e bán, pse kishte me dalë mâ poshtë se i âsht kênë lshue masa, e kishin me mbetë në të thatë arët e hueja.

§.369. Aj, qi të vêhet me pûnue n’âmë a në plang të vís, a do t’a prishë, a do t’a ulë, a do t’a çojë vín.

§.370. Të prishmen e t’ulmen e vís kanûja s’e bán; prá do të çohet.

§.371. Atê, qi të perkasë në plang të vís per të mirë të shpís së vet, kanûja s’e ndalon, porsè do të shikjojë mos me i a sjellë dâmin kuej, qi mos të mêjë ujët, a mos të shkojë vonë e ardhmja e ujit prej dredhimesh.

§.372. Po e luejti kush plangun e vís per fitim të vet, në detyrë âsht me pûnue vetë me e çue më tê, pá i dhânë kush ndimë e krah me pûntorí.

§.373. Dâmi e fitimi jânë per shpí të tij.

§.374. Po i u mbush mendja kuej me e çue mâ nalt vín e ujit, por në truell të vet, per me trajtue a mullî a valanicë, âmen e ré të vís do t’a qesë vetë, porsè ujët do të hecë neper ví plangçore.

§.375. Po e prishi kush vín e kuej deshtas, posë qi do t’a ndreqë, aj do t’u láj edhè dâmin rendtarvet, e giobitet per mbas randsís së fajit.

§.376. «Vija e ré s’mund t’a thajë të vjetren».

§.377. Vija e vjeter e ká xânë plangun e vet; prá vija e ré nuk mund t’a thajë.

§.378. Kanûja ká vû ket leçí të mos shumohen vijnajet, se nuk kishte me u dalë në skâj padive e pêgjeve.

§.379. Nji ví ká xânë plang kush e din tash sá faqe nierit; s’ká prandej as plak as kanû, qi mund t’a thajë me ví të ré.

§.380. «Vija e katundit ká dasat e veta».

§.381. Aj, qi ká rendin e ujit e qi i duhet me ujtë a aren a livadhin a kopshtin etj., vetë âsht në detyrë me dalë e me xânë dasat.

§.382. Dasat e vís xêhen e hiqen me të rám a me të mârrun të diellit, a si t’a két kush ujët: krejt a gjymsen e vís a nji kerçik.

§.383. Me shterrë vija qyshë m’âmët, a prej shinash, a prej se u shperthye vetë, të gjith sá pjestarë të jenë në ví, do të dalin me e ndreqë e me e reshtun ujët.

§.384. Po u thye ujët në vend të ndonjanit, qi ká kerçikun në ví, do t’a ndreqë vetë.

§.385. Po u thye vija në vend të njanit, qi s’ká pjesë në ví, rendtarit t’ujit i perket me dalë e me e xânë.

§.386. Po thej ujët e vís bagtija, i zoti i saj do t’i a lajë dâmin të dâmtuemit.


NYE I SHTATËDHETEDYTË

Ujemi.



§.387. Ujemi i blîmit, qi mêrr mullîsi per se të cillen barrë, perbâhet prej njij babûnie.

§.388. Mullîsi ká tager n’ujem, si gjith i cilli pûntuer në rrogë të mundit. Pûntori don rrogen e vet, ashtû edhè mullîsi don ujemin e vet.

§.389. Barrtori âsht në detyrë me lá ujemin mbas së premes së kanunit.

§.390. «Kishës, mullînit, farkës e perbûjtores s’i pritet kush mik.»

§.391. Në mullî bluhen gjithfarë kokrrash edhè msŷn gjithnduer nieri, seicilli per pûnë të vet e nevojë të vet.

§.392. Tuj shkue në mullî, strajcen e bukës e mêrr seicilli me vedi e, sá të rrîjë në mullî, han buken e vet.

§.393. Mullîsi bluen jo per nderë, por per me mârrë ujem per fitim të vet.

§.394. Mullîsi mêrr pergjegje per barrtorë e per barrë mje qi të ngarkojë barren e blueme e t’u thonë «udha e marë».

§.395. Si të shtegtohet barrtori e, porsá të largohet prej hijes së mullînit, i duel kush para e, a e vret a i a mêrr kush kalin me gjith barrë, mullîsit as s’i pritet mik as s’i xêhet kryet, perposë n’i rafët ndore barrtori.


KRYE I KATERMBDHETËT

GJOJA




NYE I SHTATËDHETETRETË

Percaktimi i gjojës.



§.396. Kanûja nuk ká caktue ndo’i kohë per ndalim të gjojës; në çdo stinë gjoja âsht e lirë nder male t’ona.

§.397. Me ardhë kush me gjuejtë me langoj a me zagarë nder rrethe shpijash të hueja, i zoti i vendit ká tager me e ndalë e mos me e lânë me gjuejtë.

§.398. Mbrenda kufînit të huej nuk mundet me hî kush per gjojë; po muer ket guxim kush, gjoja i ndalet e kthehet në shpí pá gjâ.

§.399. Po duel katundi katundisht me gjuejtë, gjithshka të vrasin do t’a dajn rrethas.

§.400. Pêsëdhetë vetë me kênë tuj gjuejtë e nuk vrasin tjeter por veç nji leper, aq pjesësh do t’a dajn.

§.401. Me dalë 50 vetë me gjuejtë e me kênë gjymsa me armë e gjymsa tjeter pá armë, paraz mârrin pjesen e gjojës, per arsye se me nji qellim duelen në mal. Të pá-armatosunt u apin ndimë t’armatosunvet, kû me brimë kû me rojë e kû me rrethim të vendit.

§.402. Po e çoi ndo’i gjâ zagari i gjuetarvet, e kjo msŷhet me kapercye udhen e madhe, udhtari, qi ndolli atypari dredhë armen edhè e vret, nuk mund t’a mârrë.

§.403. Shpêzi i vrám âsht i të zot’t të zagarit e, udhtarit, qi e vret, i lahet dâmi i fishekut me fishek.

§.404. Aj, qi t’a pergjakë a t’a vrasë shpêzin, i a mêrr «Shengjeten».

§.405. Shengjeta perbâhet prej mushknísh, e kaptinet per shpêz, qi bahen.

§.406. Shengjeta e derrit (thiut t’eger) perbâhet prej kaptinet, mushknísh e prej njij shollit të lkurës, qi dorërasi do t’a ketë posaçe.

§.407. Aj, qi mêrr shengjeten, do të mârrë edhè shpatullen si të derrit si edhè të kaprollit e mbas kanunit do t’i a çojë Priftit të Famullís.

§.408. Dorërasi, posë shengjetet, ká pjesë në mish e në lkurë të çdo shpêzit të vrám, si të gjith gjuetarët tjerë.

§.409. Po duelen gjashtë gjuetarë me gjuejtë edhè vrasin nji derr, shengjeten e mêrr dorërasi e misht e lkuren e dajn zbashkut.

§.410. Po kjenë permbí gjashtë, dorërasi mêrr shengjeten e krejt lkuren e misht e dajn per krye gjuetari.

§.411. Po s’u hetue dorërasi, shengjeten e mârrin të gjitha pushkët e shtîme, misht e lkura dahen per krye gjuetari.

§.412. Mos qitët lkura e derrit aq parë opanga sá gjuetarë të jenë, do t’a presin e do t’a dajn copa-copa.

§.413. Aj, qi e shiton shpêzin, i lír âsht me e mârrë mbrapa neper çdo katund a flamur.

§.414. Me u vrá shpêzi i shituem prej gjuetarësh tjerë, shengjeten e mêrr aj, qi e shitoi, misht e lkuren e dajn të dyja lagjet e gjuetarve.

§.415. Shpêzi i shituem, po s’u ndoq prej atij, qi e shitoi, âsht i atij, qi t’a vrasë.

§.416. S’âsht kanû me e peshue në kandár misht e gjâs, por, si t’a coptojn aq pjesësh sá gjuetarë të jenë, e qesin short si t’i biej kuej; ase i a lâjn njanit edhè e dán si t’i vîjë per doresh.

§.417. Me ndollë gjuetarët në mal tuj gjuejtë e, porsá të qesin pushkë, bertet prej malit kush: «A e vrát, or juni?» — edhè u turren e erdhen, tuj e gjetë shpêzin pá u luejtë prej vendit e të rrxuem prej pushke, ata bâhen pjestarët e gjojës, si të gjith tjerët.

§.418. Po shpejtuen gjuetarët edhè e dynden shpêzin prej atij vendi në tjeter, s’kan tager n’at gjojë.

§.419. Po dole me gjuejtë, edhè t’u shoqnue ndokush me pushkë a edhè pá pushkë, në vrafsh gjâ, do t’i apish pjesë.


NYE I SHTATËDHETEKATERT

Shpêzi i ndjekun mbas gjurmësh.



§.420. Gjât e ndjekuna mbas gjurmësh, po u gjeten të hîme a në zgaver të lisit, a në shpellë, aj, qi i ndoq e i gjet, do t’a rrethojë me gjurmë trí heresh lisin a tre rreshta gjurmësh do të bâjë para shpelle.

§.421. Atŷ, kû të shifen gjurmë, sá per at herë nuk mund të hullet kush.

§.422. Njiqind dhelpna, shqerth a vjetulla të ndjekuna prej njij tjetri e të hîme mbrenda gjurmësh, nuk ká tager kush me u húll; tagri âsht i gjurmve të para.

§.423. E vûna per gjurmë nji shpêz e del tjetri edhè m’a pret rrugen, pá diejtë se ká kend permbrapa, edhè e mshilë në shpellë a në zgaver të lisit, tuj e rrethue trí herësh me gjurmë, e mbas do kohe behem un, qi e pata vû perpara, nuk kam tager m’at shpêz: âsht i atij, qi e mshili.

§.424. Po e vûna per gjurmë nji shpêz edhè e mshila a në shpellë a në zgaver të lisit e u vûna me pré lisin a e msŷna shpellen per me e xjerrë, ky më del e hikë, e mârr mbrapa edhè e ndjeki mje qi më futet në shpellë a në zgaver të lisit të gjurmuem mbas kanunit, nuk mund t’i shkapercej gjurmët: do t’ulem atŷ me pritë mje qi të vîjë i zoti i gjurmvet.

§.425. Si të vîjë i zoti i gjurmvet, mundin e së premes së lisit do t’a hjekin zbashku, e shpêzët e xjerrun do t’i dajn.

§.426. Me bâ me i kcye mendja të zot’t të gjurmvet të para e mos me lânë tjetrin me mârrë shpêzin e vet, qi i hiku e u mshil atŷ, kanûja i nep tager me mârrë shpêzin e hikun prej vathit të tij në vath të huej.

§.427. Shpêzi i ndjekun prej njanit, hikë edhè futet në shpellë a në zgaver të lisit të xânës a t’ograjës së huej, ky nuk mund të hîjë mbrenda xânës a ograjës pá lêje të zot’t. Po desht me xjerrë shpêzin, do t’a dajë pergjymës me të zo’n e xânës a t’ograjës.

§.428. Duel kush me gjuejtë e i u vû mbrapa zagari i huej, çdo gjâ qi të vrasë, i zoti i zagarit s’ká pjesë. N’e kapët me padí, pûntorín e ditës do t’i a lajë të zot’t të zagarit: 5 grosh.


NYE I SHTATËDHETEPÊSËT

Gjoja e peshkut.



§.429. Gjoja e peshkut, si edhè gjoja e gjâs, nuk ká ndalim të caktuem prej kanûnit. Në çdo stinë të vjetit gjoja e peshkut âsht e lirë.

1. Gjoja nder lume e prroje.

§.430. Per të giatë të rrjedhës së çdo lumit, mbrenda kufînit të katundit të vet, mundet me gjuejtë peshk kushdo i katundit e nuk mund t’a ndalë kush.

§.431. Mbrenda kufînit të njij katundi nuk mundet me ardhë e me gjuejtë nji i katundit të huej.

§.432. Neper prroje, qi jânë në nji lagje të katundit, nuk mund të shkojë kush me gjuejtë peshk veçmas, por do të dalë kuvendisht.

§.433. Sá peshk të xêhet, do të dahet per tym t’asaj lagjje.

§.434. Po u çuen pêsë-gjashtë vetë prej njij shpije e prej njij tjetre nji nieri kalli i vetem, peshkun e xânun do t’a dajn per shpí e jo per krye.

§.435. Në prrue, qi âsht râzë shpís së njanit, pá lêje të zot’t nuk mund të shkojë kush me gjuejtë atŷ peshk; por do t’a bâjë me dije të zo’n, e ky, a shkon vetë, a çon nji xêvendsë të vetin, a i ep lêje atij, qi e hetoi peshkun, qi të gjuej lirisht.

§.436. Po u beh kush — a mik a kushdo i katundit — mun në kohë të gjojës së peshkut, do t’i epet pjesa në gjojë. Kanû âsht mos me percjellë as mikun as shoqin pá gjâ.

§.437. Peshku, qi xêhet me rret, plûmç, me perzivoj e kariqe, të zotët e këtyne veglave mârrin ka dý pjesë të gjojës.

§.438. Peshku i xânun do të dahet me kokerr e aq pjesësh a grumbujsh sá gjuetarë të jenë, e mandej dahet me short, si t’i biej kuej.

2. Gjoja e peshkut me kosh a me kofen.

§.439. Kofna a koshi nuk mund të vêhen per báll t’arve të hueja, nen të cillat rrjedhë lumi.

§.440. Po i u mbush mendja kuej me vû kofnen a koshin per báll të tokve të hueja, do të mêrret vesht me të zo’n e tokës e, per ne e lashtë ky me i vû, si kofnen si koshin, do të gjuejn zbashku, ase herë njani, herë tjetri.

§.441. Si të vêjë kush kofnen a koshin, tjeterkush nuk mund t’i vêjë permbí ta, edhepsè në vend të vet.

§.442. Po muer guxim kush, tuj vû kofnen a koshin permbí tjetrin vetem prej mllefit, katundi ká tager me u hjekë kofnat të dyja lagjevet, e mos me i lânë me gjuejtë aspak.

§.443. Po pat kush per të lshue ndo’i landë (trenë) neper lum e i bâni me dije të zotët e kofnes a të koshit qi t’i hjekin mje qi të kalojë landa, po nuk i hoqen e i shgatrroi landa, dâmi âsht i të zot’t të kofnes e të koshit; i zoti i landës s’u ká ndo’i detyrë.

3. Gjoja e peshkut me rrjell.

§.444. Nder hurdha a nder vende t’ujit të ndêjun, qi gjinden mbrenda kufînit të huej, nuk mundet kush me lshue rrjell per me mbytë peshk.

§.445. Po i dha lêjen i zoti i hurdhës, gjojen e dajn pergjymës.

§.446. Në gjojë të peshkut me rrjell, mêrr pjesë vetun aj, qi bjen ngarkicen e rrjellit.

4. Gjoja e peshkut me bár.

§.447. Po u lshue bari neper hurdha, per të giatë të lumit, a neper prroje, peshku i mbytun âsht i atyne, qi lshuen barin.

§.448. Per njizetekater orë nuk mund të hullet kush me gjuejtë nder këto vende.

§.449. Peshkun e mbytun me bár, mund t’a mârrin mbrapa të zotët e barit per të giatë të lumit, pá muejtë kush me i ndalë, edhepsè shtŷhen per të giatë të katundeve të Flamurit të huej.

§.450. Krye 24 (njizetekater) orësh, tagri i atyne, qi lshuen bár, mbaron.

§.451. Si të jét lshue bari prej njânes lagje, lagja tjeter nuk mundet me lshue barin tjeter as mbí as nen ata, qi e lshuen perpara.


KRYE I PÊSËMBDHETËT

TREGTIJA




NYE I SHTATËDHETEGJASHTËT

Percaktimi i tregtís.



§.452. Kanuni i tregtís a blén e shet pá qyshke, d. m. th. me të kputun, a edhè me qyshke, faqe dishmitarve, a edhè me kapár.

§.453. Kapari âsht njaj grosh (të hollash), qi epet para se të mirret në dorë gjâja, qi blehet.

§.454. «Kapari t’a bân gjân t’anden, porsè do të lajshë shka të jesish pertej».

§.455. Po dhae nji a njiqind grosh kapár, ti jé i zoti i gjâs së kaparueme.

§.456. «Kapari i mârrun nji herë, nuk kthehet mâ».

§.457. Si t’epet kapari, njiqind blesë me dalë, shitsi nuk mund të luej mâ.

§.458. Po u pendue blesi, edhè njiqind grosh kapár me pasë dhânë, i hupin.

§.459. Me bâ me u rrêjtë shitsi, tuj i a shitë tjeterkuej gjân e kaparueme, pse i dha mâ teper aj tjetri, tregu âsht i paligjshem.

§.460. Po hîni pûna nder Pleq e pêgje, kanuni e bân shitsin qi t’a stermârrë gjânë e t’i a apë atij, qi e pat kaparue.

§.461. Me bâ me i rá moh shitsi, se nuk ká mârrë kapár, e dhânsi nuk ká dishmitár, kanuni e çon në bé: po bâni bé, kapari hupë.

§.462. Gjâja e bleme me qyshke, po duel e metë, i kthehet të zot’t.

§.463. Gjâja, qi blehet me frigë mos âsht e vjedhun, po i duel i zoti, mbasi u blé, blesi i çon te aj, qi i a shiti e çmimin, qi pat dhânë per at gjâ, do t’i a kthejë shitsi i gjâs së vjedhun. — Parimi i kanunit âsht: «Kûdo qi t’a gjêjë gjân e vet i zoti, e mêrr».


NYE SHTATËDHETESHTATËT

Tregu i tokës.



§.464. Para se të shitet ndo’i tokë, a rendi i vadës, a rendi i mullînit, do t’u çohet te dera kushrîjve, vllaznís e fisit.

§.465. «Kufîjari blén token e kufîjarit, po s’e bleu kushrinija, vllaznija e fisi.»

§.466. Po s’e blén të permendunt e as kufîjari, i zoti âsht i lír me i a shitë cillitdo në katund.

§.467. Po s’e bleu as katundi, atbotë jé i lír me i a shitë çdo blesit.

Oroe.

Gadi kurr nuk ká ndollë nder Malsí t’ona, qi âsht shitë ndo’i tokë a mullî a rendi i vadës jashta katundit. Po s’e xén kryet kushrinija, fisi e kufîjari per me blé at tokë a mullî a rendin e ujit, katundi do të shitet e të pershitet e nuk bán qi t’i blejë i largti e t’u hîjë nder hundë.

§.468. Po u çue kush edhè shiti token, mullînin a rendin e ujit, pá jau leçitë kushrîjve, vllaznís, fisit a kufîjarit, tregu âsht i paligjshem kah kanûja.

§.469. Të permendunt kan tager me bâ qi të shkmehet aj treg.

§.470. Blesi nuk mund të bâjë fjalë, tuj e dijtë se bleu jasht udhet, por do t’i mârrë të hollat e veta.

§.471. Po tha blesi, se i a ká vû ket oroe shitsit para se t’a blete token, e edhè e vertetoi ket pûnë me dorë në bé, shitsi permbas randsís së fajit do të giobitet, porsè tregu i tokës jet se jet i paligjshem e do të shkmehet.

§.472. Vllau i dám e kushrinija e ngiatë e blén token 100 grosh mâ lirë se vllaznija e fisi i largtë. (Dukagjini, Shala, Shoshi etj. 500 grosh mâ lirë i a ep t’afermit se të largtit.)

§.473. Toka e shitun me qyshke: Un po t’a shes ket tokë sot, por neser, t’u mbush mendja tý m’e stershitun, nuk mund t’i a epsh tjeterkuej, per pá m’a prû mue persrí te dera.

§.474. Ky qyshk e lidhë blesin e nuk mund t’i a shesë tjeterkuej, per pá i a çue te dera shitsit të parë.

§.475. Po u shit toka pá qyshke të permenduna, blesi âsht i lír me e shitë atëherë kúr t’i mbushet mendja.

§.476. Tokës së shitun e mullînit a rendit t’ujit kanû âsht m’u pí rakín.

§.477. Rakín do t’a qesë aj, qi blén.


NYE I SHTATËDHETETETËT

Tregu i armve e i kalit.



§.478. «Pushka e kali e kan kûj mbë kûj».

§.479. Po bleve armen, e të tha shitsi: «E bajshë me nderë!», e e vore në krrabë me dorë t’ande, të mbetë në derë, edhè n’i a gjetsh ndo’i gand mbrapa.

§.480. Arma blehet gjithherë e mbushun.

§.481. Po bleve kál, e lidhe në kûj me dorë t’ande, solle shpinen e e gjete cofët, dâmi âsht i yti, të zot’t do t’i epen të hollat.

§.482. Kali blehet gjithherë me kapister.

§.483. Po bleve nji ká a lopë etj. me qyshke: po duel kjo gjâ e kelbazët mjè diten e Shen Gjergjit, — e duel e kelbazët, i zoti do t’a mârrë e blesit do t’i a kthejë mje në të mbramin dýsh, qi muer per at gjâ.


NYE I SHTATËDHETENANDËT

Çmime në kanû.



§.484. Mbas kanunit:




	
	
	
	
	





	1.
	Plangu a trolli i shpís
	bân
	500
	grosh



	2.
	Nji copë tokë, qi qet 100 grosh dobí
	„
	500
	„



	
	„Njiqind grosh dobí pêsëqind grosh tokë“.
	
	
	



	3.
	Penda e dheut: per mbas toket; per detyrë xêhet në të randë.
	
	
	



	4.
	Shortja e zabelit, rendi i mullînit e i ujit: si të jetë vendi.
	
	
	



	5.
	Ullîni i mirë
	„
	100
	„



	6.
	Lisi per lândë a per trén
	bân deri
	23
	„



	7.
	Barra e drithit «grosh e okë»
	bân
	100
	„



	8.
	Rêmet xêhen në të randë: Kazâni
	„
	500
	„



	9.
	Kusîja 15 okshe
	„
	100
	„



	10.
	Tepsija e mirë
	bân
	50
	grosh



	11.
	Oka e leshit të palám
	„
	5
	„



	12.
	Oka e kmendës
	„
	3
	„



	13.
	Pashi i zhgûnit të shkelun
	„
	20
	„



	14.
	Zgjoni i bletës me mizë
	„
	50
	„



	15.
	Oka e mjaltës
	„
	5
	„



	16.
	Oka e dyllit
	„
	5
	„



	17.
	Oka e vênës
	„
	1
	„



	18.
	Oka e rakís së rrushit
	„
	5
	„



	19.
	Oka e djathit
	„
	5
	„



	20.
	Oka e tlyenit të pashkrîm
	„
	10
	„



	21.
	Oka e tlyenit të shkrîm
	„
	15
	„



	22.
	Oka e mishit
	„
	3
	„



	23.
	Oka e mishit të thiut të thatë
	„
	10
	„



	24.
	Oka e kafes
	„
	9
	„



	25.
	Oka e sânës
	bân
	10
	pare



	26.
	Nji parë opanga
	bâjn
	5
	grosh



	27.
	Delja a dhija
	bân
	50
	„



	28.
	Kingji a edhi
	„
	20
	„



	29.
	Dashi a skjapi per ogiç kumbone
	„
	100
	„



	30.
	Viçi sá të lejë
	„
	50
	„



	31.
	Mzati
	„
	200
	„



	32.
	Kau i hullís
	„
	400
	„



	33.
	Lopa barrës
	bân
	300
	grosh



	34.
	Kali i barrës
	„
	590
	„



	35.
	Mushku
	bân
	1000 mje në 1500
	„



	36.
	Gomari
	bân
	300
	„



	37.
	Thiu
	bân
	50 mje në 100
	„



	38.
	Thiu i mbajtun
	bân
	500
	„



	39.
	Huta (Martina)
	„
	500
	„



	40.
	Pistole të bardha (të ngrîme)
	bâjn
	1000
	„






NYE I TETËDHETËT

Udhtari i paguem.



§.485. «Bân rrugë, mêrr rrogë. — Kali me qirá ká lkuren mbë trá».

§.486. Udhtár thirret aj, i cilli bân rrugë per rrogë per nji pûnë të huejen.

§.487. Udhtari nuk shkon me ndore të derguesit, âsht ndorja e vetvedit.

§.488. Po e gjet gjâ në rrugë udhtarin, nuk i pritet mik derguesit.

§.489. Udhtari si edhè shkuesi bâjn rrugë per kpucë e me bukë të vet, prandej s’jânë ndorja e kuej.

§.490. Po duel udhtari fill prej shpís së vet, edhè e vrau kush, nuk i pritet mik as shpís, qi e dergoi per pûnë e as shpís, së cillës i dergohet.

§.491. Po duel udhtari prej shpís, qi e dergon a prej shpís, së cillës i kje dergue, e po e gjet gjâ me bukë të tyne, u pritet mik, si mbas Kanunit.


NYE I TETËDHETEPARË

„Gjâ çdo gjâ“.



§.492. Kanûja e hershme — si edhè e kohve të vona në shum rasë — nuk ká pasë njoftë çmime të hollash e detyrët laheshin me «gjâ çdo gjâ».

§.493. Kanuja nuk bán qi të ngushtohet kush me i lá me çmim të hollash:

a) dâmet,

b) gjoben,

c) gjaqet.

§.494. Po bâni dâm kush me gjâ n’arë, në kopshtë, në vêshtë a në livadh, i zoti i gjâs do t’a ndreqë të dâmtuemin me bimë per bimë të dâmtueme.

§.495. Po rá kush në giobë të katundit a të Flamurit, gioba lahet me bagtí: me lopë, qé e desh e jo me çmim të hollash.51

§.496. Po vrau kush kend, gjaku lahet me «gjâ çdo gjâ»: me bagtí, me tokë e me armë. — Sado qi në këto kohë të vona per gjak do të late dorërasi të holla, por edhè armë.

§.497. Gioba e vrasës lahet me „gjâ çdo gjâ“, si edhè gioba e fajeve të randa faqe katundit a Flamurit, si per trathtí, per mik të prém e tjera,

§.498. Mâ e ulta giobë mbrrîn mje në nji dash e mâ e nalta nuk mund të kalojë mbí njiqind desh.52




Libri i gjashtët - Të Dhanunat


NYE I TETËDHETEDYTË.

Uhaja.



§.499. Kanûja e malevet nuk njef uhá me shtojca fitimesh (Fajde).53

§.500. Kanûja njef uhá të fjeshtë: sá të dhaçë ké me më dhânë.

§.501. Per me shndoshë pûnen e uhás e per me largue çdo dyshim pabesije per uhá të dhânun, mund të mirret pengu.

§.502. Pengu perbâhet prej njij sendi, qi të két çmim a sá uhaja e dhânun, a edhè mâ teper.

§.503. Pengu, qi mirret per uhá të dhânun, mund të xêhet si «Peng hupës».

§.504. Pengu i hupun xêhet atëherë, kúr aj, qi mêrr uhá, i lidhet uhasit a me prû uhán në ditë të çaktueme, a me lânë pengun, qi të hupë.

§.505. Uhaja e prûme në ditë të caktueme e shperblen pengun.

§.506. Po s’u prû uhaja në ditë të caktueme e nuk erdh mârrsi me u pá me uhasin, ky ká tager me shitë pengun e me xjerrë uhán e vet.

§.507. Dita e caktueme vijon mje në prendim të diellit e uhasi do t’a presë detyrsin mje në prendim të diellit; po s’erdh, pengu i shitet.

§.508. Shka t’i dalë teper uhás së dhânsit prej pengut të shitun, do t’i a dorzojë të zot’t të pengut.

Oroe.

Mbas parimeve të permenduna e mbas kallximit të burrave të lashët, Shqyptarët e hershem të Malevet t’ona nuk kan pasë diejtë as me dhânë as me mârrë uhát me shtojca fitimesh; ky ves i mbrapshtë fort vonë do të két hî në két Shqypnín t’onë.


NYE TETËDHETETRETË.

Vadja.54



§.509. Vadja e uhave âsht nji kohë e caktueme, në të cillen detyrsi do t’i a çojë të zot’t uhán e mârrun.

§.510. Uhaja mund t’epet me besë e burrní, me dorzaní a edhè vetem tuj e shndrrue me peng. Mbí pêgje shif: Liber VI, Nye LXXXII, «Uhaja», f. 56.


KRYE I GJASHTËMBDHETËT

E FOLMJA, E FALMJA




NYE I TETËDHETEKATERT.

E Folmja.



„E folmja âsht në fund të kuletës“.

§.511. E folmja âsht prêmtimi i njij sendi, qi i bân kush kuej per nji múnd, qi do të hjekë.

§.512. E folmja prêmtohet: per nji pleqní, per nji udhtim a shtegtim, per pajtim të gjakut, per shkuesí a per mjek.

§.513. E folmja perbâhet prej njij çmimi, qi mund të mbrrîjë mje në 500 grosh.

§.514. E folmja prêmtohet edhè pá e permendë caktimin e çmimit me të holla, b. fj.: Ké nji parë opanga të holla, per në m’a marosh ket a at pûnë.

Opangat e holla kan çmim 10, 20 mje 25 grosh.

Opangat e trasha prej 50, 100 mje në 500 grosh.

Oka e kafes prej 50 mje në 500 grosh.

Oka e kafes kokerr xêhet e caktueme per 9 grosh.

§.515. Po s’e ndreqi pûnen plaku, udhtari, shkuesi etj., të folmet nuk epen, e as kanûja s’i a gjegjë vajin per pûnë të pakryeme.

§.516. Si t’a ndreqë pûnen, shka t’i két folë kush kuej, do t’i apë; sepsè «E folmja âsht në fund të kuletës».


NYE I TETËDHETEPÊSËT.

E Falmja.



„Fala, s’ta fala. Kanûja s’e kapë“.

§.517. Po i thae kuej, se don me i a falë ket a at send, e mbrapa e hangre fjalen t’ande, me «fala, s’t’a fala», kanûja nuk të nget me peng e me plak.

§.518. Jé i lír me mbajtë burrnín t’ande; jé i lír me u shburrnue.

§.519. Kanûja thotë: Ftyren e vrugnueme në daç laje, në daç zezoje edhè mâ.




Libri i shtatët - Fjala e gojës


NYE I TETËDHETEGJASHTËT.

Fjala.



„Fjala mort s’bân“. — „Shtriga në gjak nuk bjen“. — „Goja s’qet kend në gjak“.

§.520. Giûha âsht tulit e gjithshka bluen.

§.521. Fjala e gojës s’ême hîn në vesh të tjetrit, e i treti e perdoron per rrênim të kuej, un rrî e tallem.

§.522. Fjala e ême në shkaktofët vrasë të pergjegjme un rrî e zgerdhîhem; nuk mund të më kapë kush per pûnë të liga, qi shkaktoi goja e ême.

§.523. Aj, qi shkon tuj mjellë e tuj hapë fjalë të kqija e gergasa herë per njanin herë per tjetrin, me gojë të kanunit thirret «Argat i keq». — As e thrret kush në pûnë, as i nep kush rrogë.

§.524. A fola a s’fola, goja nuk vulosë gjâ. — Fjalët e sterkqive kanûja s’i mêrr para sŷsh.

Oroe: Shênjimin e fuqín e fjalës së folun në hov të vrasës e shka don me thânë «Fjala peng», me kohë do të zhvillohen.


NYE I TETËDHETESHTATËT.

Mohi.



§.525. Mohues thirret aj, i cilli nuk i vêhet zhgarkimit as shpifjes, kje per ndo’i dâm, per vjedhní a per ndo’i vrasë, etj.

§.526. Të germushunat e kercnimet prej njij hamendje kanûja s’i bán. — Mohuesit nuk mund t’i hypet në qafë qi të lajë, pasë e pá pasë, per çdo zhgarkim e shpifje.

§.527. Mohuesi vetem atbotë bjen në faj, kúr ky mos të duej me ardhë n’arsye.

§.528. Zhgarkuesi e shpifsi e bjen n’arsye mohuesin me Pleq e me peng.


NYE I TETËDHETETETËT.

Beja.



„Pertè bén nuk shtŷhet mllefi“.55

„Bé, e s’ká pertej“.

„Beja lán gjaqe“.

„Gjânë e djerrun e gjaqet e hupuna i vên per udhë beja“.

„A bén, a gjân“.56

§.529. Beja âsht nji sjellje besimtare, per mjet së cillës nieri, tuj dashtë me dalë së keq prej njij zhgarkimi të dhûnshem, do të perkasë me dorë nji shêj besimi, tuj e grishë êmnin e Perendís në dishmí të së vertetës.

§.530. Kjo dorë beje âsht e pelqyeme prej kanunit të Malevet të Shqypnís si per të dlirun prej zhgarkimesh, si edhè per të lidhun bese.

§.531. Bén nëgojësh kanûja as s’e pelqen, as s’e tumirë; e per të dlirun prej zhgarkimesh lypet doemòs qi të bâhet beja mbë nji shêj besimi e të perkitet me dorë.

§.532. Beja e Shqyptarit ká dý pûnë para sŷsh: a) thrret Perendín në dishmí të së vertetës; b) i nenshtrohet randimit të ndeshkimevet të perjetshme e giobës së kohshme kah kanûja.


NYE I TETËDHETENANDËT.

Beja mbë „Gúr“ e beja mbë Kryq e mb’Ungjill.



§.533. Beja e Malevet të Shqypnís âsht dý mndyrësh:

a) beja mbë «gúr», me Kanû57;

b) beja mbë Kryq a mb’Ungjíll.

§.534. Beja mbë «gúr» kah kanûja âsht nder mâ të randat e mâ të mndershmet bé, qi njef Shqyptari i Malevet.

§.535. Kanû âsht qi, po desht me u dlirë prej njij zhgarkimi mohuesi, do të bâjë bé a mbë «gúr», a mbë Kryq e Ungjíll.

§.536. Betarë a Poronikë njehen disá «dorë bejet», qi do të perkasín Ungjillin, e disá tjerë lêhen per me ndigiue bén në Kishë. (Dukagjini)

§.537. Bét mbë «gúr» bâhen:

a) per me u dlirë prej njij zhgarkimi;

b) per me u lidhë me besë kundra hjeksive e trathtive të vendit;

c) per me ndêjë gati me u bâ báll kercnimeve e rreziqeve të perbashkta.


NYE I NANDËDHETËT.

Kush do t’a bâjë bén.



§.538. «Bân e hup, thotë kunûja e jo bân e mêrr».

§.539. Bén do t’a bâjë aj, i cilli i bjen moh zhgarkimit.

§.540. «Mohi ká bén,» — «Mohuesit i bjen beja».

§.541. Zhgarkuesit s’i epet beja e nuk i bjen beja, edhepsè ndoshta e ká pá me sŷ bâkeqin a tuj vjedhë a tuj vrá.

§.542. Arsyeja e kanunit âsht të mos t’i epet beja atij, qi kjahet, pse, ke s’i a priton zhgarkimit, s’kishte me i a pritue as bés, veç t’i dalë me mârrë.

§.543. Të parit i lêhet të shofë bén e të dytit të bâjë bén.

§.544. Kanuni thotë: «Beja nuk mêrr» e «Mârrsit s’i bjen beja».

§.545. Porsè, tuj kênë se, mbas parimit të kanunit: «Cubi âsht me bé mbë krah», si per me i a shndoshë zêmren të zot’t të gjâs së hupun, si per me i a mbledhë pêjt të pandehunit, kanuja ká lânë qi t’i njifet beja me Poronikë.

§.546. S’i epet as s’i gjegjet beja atij, qi don me lá vedin pá Poronikë, sepsè «Uku e lpîn misht e vet, por të huejin e han».

§.547. Parimi i kanunit âsht: «Vedin me e lá me bé e s’i gjegjesh kuej». —


NYE I NANDËDHETEPARË.

„Beja mêrr gjân e vet“.



§.548. Pak rasë jânë, nder të cillat kanûja e ká pá me udhë me lânë qi të «mârrë beja».

§.549. Per gjâ në shêj të hupun prej atij, në dorë të cillit u gjet e qi mund të dishmojn edhè tjerët, se âsht e atij, qi e lypë.

§.550. Edhè n’i rafët moh aj, të cillit i u gjet në dorë gjâja me shêj, kanûja s’i a xên e beja s’i epet.

§.551. Po s’u gjegj me i a dhânë gjânë të zot’t, i zoti do të bâjë bén se âsht gjâja e tij e gjâja do t’i epet.

§.552. Po kjau kush ndo’i detyrë a uhá mbë të dekunin, per të cillat s’din a don me i hupë prindja e të dekunit, tuj i rá moh, parimi i kanunit âsht: «Mohin per të dekun kanuja s’e xên».

§.553. Edhè në ket rasë «Beja mêrr», d. m. th. se zhgarkuesi do të bâjë bé.

§.554. Per çdo ankesë, qi të bâhet mbí të dekun, beja do të bâhet mbí vorr të tij.

§.555. Në ditë të dame si zhgarkuesi si prindja e të dekunit do të gjinden te vorri i të dekunit, mbí të cillin kjahet uhaja a detyra.

§.556. Zhgarkuesi do të mârrë gurë e dhé prej vorrit të të dekunit, do t’i vêjë mbë cup të krahit e do të siellet trí heresh rreth vorrit të të dekunit, tuj folë këto fjalë të caktueme per këso bésh:

«Un . . . . kaq e kaq uhá a detyrë kjáj mbí ket të dekun e, në kjosha tuj i u zhgarkue, e bajsha në ket e n’at jetë me gúr edhè gjithkah kah ká shkelë kamba e tij sá kje gjallë.»

§.557. Si të bâjë ket bé zhgarkuesi, uhán a detyren, qi kján mbë të dekunin, do t’a lajn prindja e tij.


NYE I NANDËDHETEDYTË.

Beja per derë.



§.558. Kanûja e ká lânë shtegun të lír qi t’epet beja edhè per derë.

§.559. Në bé per derë do të betohet i zoti i shpís n’êmen të vet e n’êmen të gjindes së shpís.

§.560. Me bé per derë i zoti i gjâs së hupun nuk ká tager me vû në bé edhè gjinden shpís, ’si t’i bâjë bén i zoti i shpís n’êmen të tyne.

§.561. Prej çdo beje granija e fmija jânë të jashtuem prej kanunit.

§.562. Aj, qi ep bé per derë, ká tager me lânë per bé me Porotë at shpí, mbë të cillen i kján zêmra mâ fort.

§.563. Po e veçoi nji shpí i zoti i gjâs së hupun, per me i dhânë bé me Porotë, do të veçojë edhè sá shpí tjera në katund, qi kan me i u dashtë per Poronikë, se në dý bé nuk mund të çojë kend.

§.564. Edhè në bé, qi epet per derë, do të bâhet beja per vedi, per gjinden e shpís e per «Sedije».


NYE I NANDËDHETETRETË.

Beja në krye të djelmvet.



§.565. Beja, qi bâhet në krye të djelmvet, njehet nder bé të randa, edhè âsht e ligjshme kah kanûja.

§.566. Po i u lyp kuej beja në krye të djelmvet, do t’a bâjë e do t’i a shndoshë zêmren zhgarkuesit.

§.567. Si t’a dajn diten e bés, zhgarkuesi do të shkojë te shpija e të pandehunit, e ky, sá djelm mashkuj të két nen kulm, i mbledhë tubë, u afron krenat, i pshtetë duert mbí krenat e tyne e bân bén: «Pasha kryet e djelmvet, nuk t’a kam bâ at rreng, per të cillin më jé beditë e as nuk diej se kush t’a ká bâ!»

§.568. Pertè ksaj beje shgarkuesi nuk ká tager me rrekë të pandehunin me bé tjera.


NYE I NANDËDHETEKATERT.

Beja me „Sedije“.58



§.569. «Maja e bés âsht «sedija» (s’e dija).

§.570. «Beja t’a njef edhè «sedijen».

§.571. «Beja s’ká skâj, por s’bân perbishtnime».

§.572. Sedija âsht nji mjet, qi kanûja e ká vû per parim, per me i a rrudhë pêjt katundit, qi mos të bâhet kush hjekës i gjâs së shoqnís a të kuejdo.

§.573. Sedija lypet pá ndryshim në çdo bé.

§.574. Edhepsè s’vodh as vrau aj, qi bân bé, por ndoshta ká ndie a edhè din se vodh a vrau i vllaj a kushrîni a kush tjeter.

§.575. Kúr të bâhet beja, do të thohet: «as vetë, as kush i shpís s’ême e s’diej se kush të vodh a të vrau».

§.576. Prandej ká vû Poroten kanûja, qi, tuj shkue në bé gjith aj nieri, mos njani, tjetri e i treti mund të diej ndo’i send kû prej të ndiemit a prej të pamit të njij shêji, e se nuk do t’a shesin shpirtin, tuj e lá me bé të rrêjshme nji nieri.

§.577. Si të bâhet beja me «sedije», s’ká tager kush me i u beditë mâ per at vjedhní a gjak të hupun as të pandehunit e as Porotës. Do të shkojë njeti me bâ hetime per gjâ a gjak të hupun. «Bé mbí bé kanûja s’bán».

§.578. Po s’muejt kush me bâ bén me «sedije», s’do të shkojë në bé, tuj mendue se gjindet në peshim para Perendís e se beja e rrêjshme, posë qi ká rrfén kah shpirti, ajo ká ndeshkimin e faqen e zezë permbrapa, po u hetue.59

§.579. Do të flasë me ndonjanin prej Pleqsh, qi t’a ndalë Poroten, të mos shkojë në bé; do t’u kallxojë bâkeqin, qi t’a vêjë per udhë të zo’n e gjâs a të gjakut të hupun.

§.580. I zoti i gjâs a i gjakut, permbas hetimevet të pertejme, do t’u lypë arsye si mbas kanunit.

§.581. Po s’i u vû, i zoti gjâs a i gjakut ká tager me e vû në bé, a, po i duel Kapucari, do t’i pergjegjet detyrës edhè kapucarís.

§.582. «A bén me «sedije», a gjân, a cubin».

§.583. Dedejen në bé s’e bán kanûja; po s’u gjegj kush me bâ bé me «sedije», kanûja e mban per fajtuer; prá, a bén me «sedije», a me lá gjân, a me kallxue bâkeqin, në mos pasët ky gisht n’at vjedhní a vrasë.

§.584. Parimi i kanunit s’luen: «Maja e bés âsht sedija», e «Sedija xjerrë gjân».

§.585. «Shka të mirret me bé, i jet atij, qi e muer». — «Permbas bejet t’i vêjë kumbonë (berrit); permbas bejet t’a ngasë n’arë (kán)».

§.586. Jânë fjalët e kanunit, jo pse i pelqen, por pse s’ká si me i a njitë grrêmçin, ’si të lahet me bé.

§.587. Kanûja jet dalë në këto rasë e prandej ká mbetë fjala: «Mos të ndeshët Zoti në bérrêjshmin!»

§.588. Per të shmangun të çdo dyshimit të bés së rrêjshme Pleqt e gjygjit do të çilin sŷt, tuj zgiedhë njerz të ndershem per Poronikë të njehun, mbë të cillt varet beja e drejtë.


NYE I NANDËDHETEPÊSËT.

Gioba e bés së rrêjshme.



§.589. Po duel ndo’i burrë zêmrak, edhè i prîn të zot’t në gjâ të vet permbas bés së rrêjshme, aj do t’a lajë gjân të dyfishueme e gioben e bés së rrêjshme, e mbí këta kanûja i a njet vulen e shnjerzimit brêz mbas brêzit mje në shtatë faqe.

§.590. Po duel kapucari mbas bejet, Pleqt do t’a shqyrtojn mirë e do t’a rmojn pá të ngutun.

§.591. Si të dalë kapucari i mirë, i drejtë e me shêje të sigurta, cubit a gjaksit i brumbullakzohen në derë Pleqt, Katundi, Poronikët e Kapucari, edhè i zbatojn kanunin atij bérrêjshmit.

§.592. — Ndeshkime mbí bérrêjshmin jânë:

a) do t’i lajë të zot’t të gjâs dy per nji;60

b) do të lajë kpucët e Kapucarit;

c) „ „ „ 100 desh e nji ká, po kje beja më 24 Poronikë, e 500 grosh Derës së Gjomarkut. — Po kje beja nen 24 Poronikë, gioben e mêrr katundi.

d) do të shkojë te Kisha me u zgidhë prej bés së rrêjshme me gjith Poronikë;

e) do të lajë ka 500 grosh per krye Poroniku, pse u prîni në bé të rrêjshme, tuj dhûnue Kishen. — Këto të holla cubi do t’i lâjë mbí eltér per Kishë.




Libri i tetët - Ndera


KRYE I SHTATËMBDHETËT.

NDERA VEHTJAKE.



§.593. Kanuni i Malevet të Shqypnís nuk e veçon nierin prej nierit. «Shpírt per shpírt, se duken e falë Zoti».

§.594. I miri e i keqi kan nji çmim: Kanuni i mban per burra: «Del i miri prej të keqit e i keqi prej të mirit». «Në kandár të vet se i cilli peshon katerqind derhêm».

§.595. N’i prekët kush kuej në nderë, peng e plak per nderë të mârrun s’ká; Kanûja thotë: në daç, fale; po deshte, laje ballin e vrugnuem.

§.596. Nderen seicilli e ká per vedi e nuk mund t’i perzihet kush kuej as me e rrethue me pêgje e me pleq. Dy gisht nderë në lule të ballit na i njiti Zoti i Madh.

§.597. «Ndera e mârrun giobë nuk ká». — Ndera e mârrun s’falet kurr.

§.598. «Ndera e mârrun nuk shperblehet me gjâ, por a me të derdhun të gjakut, a me të falun fisnikisht (permbas ndermjetsís së dashamirve të mirë).

§.599. I korituni ká deren çilë perkah ndera: peng s’shtron, pleq s’mêrr, gjŷgj s’lypë; giobë s’mêrr. — Burri i fórt mêrr gioben vetë.

§.600. Aj, të cillit i u muer ndera, xêhet i dekun kah kanûja.

§.601. Ndera i mirret burrit:

a) Me i thânë kush se rrên faqe burrave të mbledhun në kuvend;

b) Me e pshtŷ, me i u matë, me e shtŷ a me i rá kush;61

c) Me i prishë ndermjetsín a besen;

d) Me i a dhûnue gruen a me i a hikun;

e) Me i a marrue armët e krahit a të brêzit;

f) Me i a dhûnue buken, tuj i a ngâ mikun a pûntorin;

g) Me i a thye shpín, vathin, kotecin a çerranikun n’oborr;

h) Me i a ndalë uhán a detyren;

i) Me i a luejtë rrasen e vegshit në voter;

j) Me njye kashaten parpara mikut — i mirret ndera mikut.

k) Me koritë trevezen nder sŷ të mikut, kúr i zoti i shpís e kruen fulteren a shîn e lpîn kupen.


KRYE I TETËMBDHETËT.

NDERA SHOQNORE.




NYE I NANDËDHETEGJASHTËT.

Miku.



§.602. «Shpija e Shqyptarit âsht e Zotit e e mikut».

§.603. Miku nuk mund të hîjë në shpí, pá bâ zâ n’oborr.

§.604. Si të bâjë zâ miku, i zoti i shpís a kush i shpís i pergjegjet e i del perpara.

§.605. Falet me mik, armen i a mêrr, e i prîn në shpí.

§.606. Armen i a varë në krrabë, edhè e çon në krye të vendit ke votra.

§.607. Perpushet zjarmi, lypen edhè drû. «Miku don drû».

§.608. Mikut do t’i bâhet nderë: «Bukë e krypë e zêmer».

§.609. Buka e krypa e zêmra, zjarmi e trungu e do firi per shtrojë do të gjindet gadi per mik në çdo kohë të natës e të ditës.

§.610. Mikut të lodhun do t’i vîhet rreth me të pritun me nderë. Mikut i lahen kambët.62

§.611. Per çdo mik duhet buka si han vetë.

§.612. Per mik të mirë duhet kafja, rakija e buka e shtrueme me ndo’i send mâ teper.

§.613. Per mik zêmret duhet duhâni, kafja e ambel, rakija e bukë e mish. — «Mikut të zêmres i lshohet shpija».

§.614. «Tuj hî në shpí, mikut do t’i mbajësh armen».

§.615. E mbajtmja e armës âsht:

a) shêj burrnije e nderje, edhè knaqesh se t’erdh miku;

b) âsht shêj roje, sepsè tuj i thânë: «Mirë se erdhe», aj do të rrîjë pá droje, e se gjindesh gadi me i dalë zot per çdo rrezik;

c) âsht shêj urtije per vedi, pse, ’si t’i mârrish armen, edhè në pasët ndo’i mende të keqe miku, nuk ká shka të bân, ’si t’a çarmatosish.

§.616. «Mikut i lshohet kryet e vendit».

§.617. Mikut i lshohet kryet e vendit, po kje në shpí si edhè po kje në kuvend burrash, porsè në kuvend nuk ká zâ.63

§.618. Mikut i lshohet kryet e vendit si per nderë, si edhè qi të jét mâ në të pám e në shêj, si edhè të mos të perzihet nder robët e shpís.

§.619. Si të hîjë miku në shpí, të ká lá detyren.

§.620. Po të hîni miku në shpí, gjak me të pasë, do t’i thuejsh: «Mirë se erdhe!» —

§.621. «Miku do të perciellet deri kû të lypë me e percjellë».

§.622. «Miku, edhepsè xên kryet e vendit në shpí a kûdo, kurr s’prîn, por do t’i prîjsh».

§.623. Miku perciellet edhè me nji fmí, po kje djalë a vajzë, gjithnji si nji burrë a grue.

§.624. Si t’a perciellish mikun deri kû desht vetë me shkue, e solle shpinen me shkue në pûnë t’ande, krisi pushka n’at hov e edhè e vrau, tý nuk të pritet mik.

§.625. Mbas mikut do të hupish pûntorët, e me bukë t’ande, të mos fikesh e të mos koritesh.

§.626. «Si t’i prîsh mikut, çdo dhûnë t’i bâjë kuej ky, lypet mbë tý».

§.627. Mikut mos i prîj; a, ’si t’i prijshë, do të hapish sŷt qi mos t’i bâjë kuej ndo’i dhûnë a pûnë të ligë.

§.628. Kanûja urdhnon qi të perciellet miku sá mos t’a gjêjë ndo’i pûnë e ligë, sá edhè mos t’i bâjë kuej ndo’i dâm me bukë t’ande.

§.629. Po bâni ndo’i pûnë të keqe miku në bukë t’ande, arsyeja lypet prej teje.

§.630. I dhûnuemi e i dâmtuemi s’âsht në detyrë me ndjekë atê, qi e dhûnoi e qi e dâmtoi, por i kerset në derë atij, qi e mbajti në shpí e i dha bukë.

§.631. «Buka e lán dâmin».

§.632. Kanû âsht prá, qi t’i prîhet mikut, sepsè xêhet se nuk din rrugë e nuk din a do të ndeshet në mik a n’anmik.

§.633. Do t’i prîjsh, pse jé rojsi i mikut, si me i a largue rrezikun, si edhè me e ndalë prej pûnet të keqe.

§.634. «Buka të nderon, porsè të qet edhè në pûnë». (Buka m’u gjet dreq pat thânë dikush.)

§.635. Po t’a dhûnoi buken miku, do t’epsh arsye në kanû per shpí e vath të thyem, per tufë të mârrun e pretime tjera.

§.636. Do të lajshë dâmet e bâme prej mikut t’and a tuj vû kumbonen e tufës s’ate në trá, a me të hjekun të kaut të hullís, a me të shitun të rendit t’ujit.

§.637. Nderen e dhûnen do t’a dajshë me mikun e të dâmtuemin do t’a ndreqish.

§.638. Ti do të lajshë e, po muejte me xjerrë gjâ te miku, e ké per vedi; perndryshej të pasët mbetë ngiat: Paç e dhaç thotë kanuni.

§.639. Sikursè jé në detyrë me lypë mikun e prém ashtû jé në detyrë me dhânë arsye, në prefët kend miku në bukë t’ande.


NYE I NANDËDHETESHTATËT.

Të prémt e mikut.



„Ndorja nuk lshohet“.64

§.640. «Miku mik; shoqi shoq».

§.641. «Veç nji gacë me t’a lypë kush te dera per me kallë çubukun, i a dhae, e e ngau kush, të pritet mik».

§.642. Po të rá ndore kush, edhè tuj t’a xânë vetem êmnin: «Jam miku i njatij» e edhè pá të pasë kênë kurr te dera, po e ngau kush, të jet mik në derë e ftyra t’u vrugnue.

§.643. Po t’a vûni kush mikun në lojë a t’a shau, ti do t’a mkâmbish nderen e mikut me rrezik të jetës s’ate.65

§.644. Po i u pré kuej miku, kanûja i ká lânë dý udhë: a të fiket, a të koritet.

§.645. Atij, qi i u pré miku, çdo send do t’i epet me dorë të mâjtë e per nen giû mje qi t’a paguej mikun.

§.646. Dora e mâjtë me kanû quhet e pandershme, e cilla mêrr e nuk ep; me miq nuk falet. Veç i pabesi me të pabesin falen me ’tê.

§.647. Me kanû të hershme gjygji e karmote më hû të pabesin, e s’e lîte në kuvend burrash.

§.648. I pabesi, qi pret kend vetë a shet kend në besë, grîhet katundisht e shkon gjak-hupës.

§.649. Me gojë të kanunit: baba, vllau e deri kushrinija e dalun fare falet, porsè miku nuk falet (posë me të hîm ndermjet të dashamirvet të zêmres).

§.650. Per mik të prém rrallë se epet besa; ndermjetsija epet sá të mârrin e t’apin, në hîfët pûna në të ndrequn.

§.651. Katundi shoqi-sho’it i presin mik:

a) kúr nji shoq shmanget te nji shoq e, tuj dalë prej shpije të këtij, e vret a shoqi tjeter a kushdo;

b) Edhepsè shoq a kushrî me të vramin mik-prém, detyrë âsht me lypë shoqin-mikun e vrám;

c) Po s’e lypi mikun e vrám, edhepsè shoq, s’ká pse del në kuvend burrash, pse jet i koritun e i marruem pergjithmonë e jetës.

§.652. Me ndeshë n’udhë të madhe dy shokë, e, ’si të bâjn do rrugë, kerset pushka edhè vritet njani sish, këtij tjetrit nuk i pritet mik.

Oroe:

Njimend, se s’i pritet mik, porsè jet i koritun mos me qitë mbë dorërasin. — Shqyptari edhepsè bjen në gjak pá gjak, tuj e pague me vrasë mikun e prém, aj s’e mêrr ndore at pûnë; fiket me lang e plang, porsè marre s’bán. —


NYE I NANDËDHETETETË.

Të sjellunt e të zot’t të shpís me miq në shpí.



§.653. Miku xên kryet e vendit në trevezë (sofer), mandej i hîn ndorja.

§.654. Framurtarit mik i tokon kryet e dashit e mikut shpatulla.

§.655. Po s’ndolli flamurtari, por Kreu i njij Flamuri, shpatulla i tokon këtij e mikut kryet e dashit.

§.656. Miku do të hjekë rakín e mâ i pari do t’u biej duerve në trevezë.

§.657. Me ndollë në trevezë kush i Gjomarkaj e nji mik i largët, Flamurtari e dán pergjymës me të Gjomarkain kryet e dashit e shpatulla i jet mikut.

§.658. Famurtari do t’a thejë me grusht kryet e dashit e mikut, ’si t’a két lpî shpatullen, do t’i a thejë sumbullen.

§.659. Me ardhë per mik i Ohërnjani (i Thkellas) a në Mirditë a në Malsí të Lezhes e me ndollë aty edhè kush i Gjomarkaj, kryet e vendit e xên i Ohërnjani, mandej i Gjomarkaj. (Ket pûnë s’e bân kush prej nderjet.)

Oroe: Këto sjellje duken si lojë, porsè kan shkaktue vrasë të pergjegjme shi në trevezë.

§.660. Kafen e mêrr miku, mandej i zoti i shpís.

§.661. Duert në trevezë i lán i zoti i shpís, mandej miku.

§.662. Goten e rakís e pin i zoti i shpís e të dyten miku.

§.663. Kashaten e njyen miku, mandej i zoti i shpís.

§.664. Aj zot shpije, qi e njyete kashaten perpara mikut, late 500 grosh giobë.

§.665. Aj zot shpije, qi koritte trevezen e vet nder sŷ të mikut, late 500 grosh giobë.

§.666. Pushka e shtîme per mik të prém nuk ká giobë.


NYE I NANDËDHETNANDTËT.

Ndermjetsija.



§.667. Ndermjetsi, si lajmtari, nuk bán faj as nuk xêhet.

§.668. Ndermjetës thirret aj, i cilli hîn per me dá fjalët e kqija, me shmangë rragen, prej të cillave mund të shkaktohet vrasa a ndo’i rrênim tjeter.

§.669. Ndermjetës mund të jét burrë a grue, djalë a vajzë a edhè Prifti.

§.670. Ndermjetës mund të hîjë per shpí me shpí, per katund me katund, per flamur me flamur.

§.671. Me i u pré ndermjetsija njij shpís së veçanët, vetë e kerkon mikun.

§.672. Me i u pré ndermjetsija njij kaktundi, katundisht u lypë mikun.

§.673. Me i u pré ndermjetsija njij flamuri, flamuri mbarë e lypë mikun.

§.674. Me i u pré ndermjetsija Priftit, mikun e lypë Famullija, në të cillen gjindet, a se flamuri e lypë, po hîni ndermjet n’êmen të flamurit.

§.675. Prifti, per me dá të keq, hìn ndermjet jo n’êmen të vet, por a n’êmen të Famullís a n’êmen të flamurit; por vetem atbotë, kúr mos t’i pûnojë fuqija e fjalës fetare.

§.676. Po s’u muer para sŷsh fuqija e fjalës fetare, atbotë Prifti hîn ndermjet si çdo qytetas, por, tuj mos bajtë zyrja e tij shpatë e litár, po i u bâ n’asgjâ ndermjetsija si e çdo qytetasit, katundi a flamuri do t’a mkambin nderen e tij, tuj e lypë mikun e prém.

§.677. Me kênë të vramë njiqind vetë në njanin krah e në tjetrin kurrnji, ’si të hîjë kush ndermjet, pushka do të prâjë, zjarmi do të shuhet.

§.678. Me bâ me u qitë poshtë fjala e ndermjetsit, ajo lagje, qi të fillojë pushken, i a pret mikun ndermjetsit. (Po s’prâni pushka e fjala e gergasa permbas ndermjetsis, perzihet lamshi per mnerë, kryqzohet pushka, e grihen aty per aty.)

§.679. Fjalët e dokshme të ndermjetsís jânë: «Lêni fjalët, or juni, jam ndermjet une! — Prâni pushken, burra, un jam ndermjet mje ke të mirremi vesht. — Prâni pushken, se katundi . . ., flamuri . . . âsht ndermjet!»

§.680. Ndermjetsi u mêrr pêgjet të dyja lagjeve, tuj u a dá diten se kúr e kû do të mblidhen në kuvend, per me u mârrë vesht.

§.681. Po nuk muejt me i ndreqë ndermjetsi, pêgjet e të dý lagjeve u lshon në dorë burrave t’urtë, e ky atbotë lirohet e del prej ndermjetsije.

§.682. Ndermjetsija mbaron gjithherë a me të rame diellit a me të mârrrun të diellit (me të lém a me prendim të diellit).


NYE I NJIQINDTËT.

Dorzanija.



§.683. Dorzânë thirret aj, i cilli i lidhet kuej per të pergjegjun të njij detyre, të cillen, po s’e lau në vade të caktueme detyrsi, ky bâhet dordhânës.

§.684. Uhasi, ’si të két dorzânë, s’ká nevojë me i shkue në derë dertyrsit; dorzâni do të pergjegjet per ’tê: «Dorzânë, dordhânë», thotë kanuni.

§.685. Edhè në dekët detyrsi, uhasit s’i prishet gjâ; per detyrë, qi aj i pat këtij, do të pergjegjet dorzâni: «N’dekët detyrsi, rrnofët dorëzâni,» thotë kanûni.

§.686. Me bâ me u pendue dorzâni e me dashtë me dalë dorzânije, kanûja nuk e lên, sepsè: «Dorzâni nuk hîn per me mbajtë në mend, por per me lá».

§.687. Dorzâni hîn me mirvet, e prandej nuk ká tager me lypë kpucë as te detyrsi as te uhasi: «Dorzânë e bestár nuk hîn kush me të holla».

§.688. Detyrsi, kúr lypë kend per dorzânë e, per n’i hífët ky, faqe burrave i thotë: Un po të hî dorzânë, por shikjo, se, po s’e pate nder mend me i bâ gadi të hollat në vade të caktueme, më kallxo qyshë tashti e të bâhem gadi me lá per tý. T’a dijshë, se shnjerzim nuk duroj!

§.689. Po nuk i u pergjegj detyrsi dorzânit, edhè e lên të lidhë qi të lajë ky prej vedit detyren e tij, dorzâni do t’i a apë pengun uhasit.

§.690. Uhasi ká tager me i a dorzue kuejdo at peng, per me xjerrë detyren e vet.

§.691. Dorzâni ká tager me bâ váj në katund kundra detyrsit të keq, e katundi do t’a ngushtojë detyrsin qi t’a shperblejë pengun e dorzânit e t’i a dorzojë të zot’t.

§.692. Po s’i bâni gadi të hollat detyrsi vetem prej dhûnet e kasnecijet, katundi e giobitë permbas randsís së fajit per presë të bâme.

§.693. Po i bâni gadi të hollat detyrsi në vade të caktueme, para se t’i a dorzojë të zot’t, do t’a bâjë me dije dorzânin.

§.694. Po kje se detyrsi nuk muejt me i bâ gadi të hollat në vade të caktueme vetem prej skamit, dorzâni do të rrîjë gadi me lá per ’tê, e këtê me e pritë, se «Dora e thatë s’ká uratë» e s’ká pse e qet në katund, pse vajin nuk i a veshtron: t’a kishte matë vedin para se t’i hîte dorzânë.


KRYE I NANDËMBDHETËT.

GJAKU E GJINIJA, VLLAZNIMI E KUMBARIJA NË KANU TË MALEVET.




NYE I NJIQINDEPARË.

Gjaku e gjinija e brêza Shqyptarësh.



§.695. Vargu i brêzavet të gjakut e të gjinís, shkon në të pasosun per Shqyptarin e malevet.

§.696. Mahet vllá e fis me të gjith ata, prej së cillësh të parët e tij jânë dá heret a vonë.

§.697. Katerqind zjarmesh me u dá Shqyptari, aj as mêrr as ep, d. m. th. nuk bân krushqí.


NYE I NJIQINDEDYTË.

Lisi i gjakut, lisi i tâmblit, nip trungut e nip bijet.



§.698. Brêzat rrjedhin a prej gjakut a prej gjinís.

§.699. Brêzat e gjakut rrjedhin prej ânet të babës; brêzat e gjinís rrjedhin prej ânet të nanës.

§.700. Rrjedhja e brêzavet prej ânet të babës thirret «Lisi i gjakut».

§.701. Rrjedhja e brêzavet prej ânet të nânës thirret «Lisi i tamblit».

§.702. «Nip trungu» a «mesë trungu» thirret aj varg mashkujsh a fêmnash, qi rrjedhin prej plangut të babës.

§.703. Nip a mesë bijash thirret aj varg mashkujsh a fêmnash, qi rrjedhin prej bijave të martueme.


NYE I NJIQINDETRETË.

Vllaznimi.



§.704. Vllaznimi, qi bâhet tuj pí gjak, e ndalon krushqín pergjithmonë ndermjet të vllaznuemve, shpís së tyne e zjarmit të tyne.


NYE I NJIQINDEKATERT.

Kumbarija (Shengjonija).



§.705. Shka âsht gjaku e gjinija per kah krushqija, ashtû âsht edhè kumbarija.

§.706. Kumbarija e Shqyptarit të malevet âsht trí nduersh:

a) kumbarija e Pagzimit;

b) kumbarija e Kunorës;

c) kumbarija e Flokvet.


NYE I NJIQINDEPÊSËT.

Kumbarija e Pagzimit.



§.707. Kumbarija e Pagzimit e ndalon krushqín brêz mbas brêzit jo veç nder të pagzuemin, prinden e të pagzuemit e nder ata, qi e peshojn në derë të Kishës, por edhè nder sá rob të két shpija e njanës e të tjetres lagje e të zjarmit të tyne mbarë.


NYE I NJIQINDEGJASHTËT.

Kumbarija e Kunorës.



§.708. Kumbarija e Konorës e ndalon krushqín nder robët e shpís së kumbarve e të shpís së dhandrrit e, qi të plangsohet kumbarija e Kunorës nder dý vllazní e të pershîjë edhè zjarmet e tyne, kjo pûnë shkon me kumbarí të Pagzimit.


NYE I NJIQINDESHTATËT.

Kumbarija e Flokvet.



§.709. Kumbarija e ndrikullija, qi bâhet në të rruem e në të mârrun të flokvet hîn në lidhje kanunore, qi s’e luen gjâ.

§.710. Kumbarija e flokvet e ndalon krushqín brêz mbas brêzit ndermjet shpís, vllaznís e zjarmit të kumbarës e të ndrikulls.

§.711. Ndrikullija âsht si nusija: si shkon nusja ke prindët në kohë të caktueme prej kanunit, ashtû shkon edhè ndrikulla në kohë të caktueme te kumbara.

§.712. Koha e ndrikullís e caktueme prej kanunit âsht nji muej para së Lidhunash.

§.713. Ndrikullija nuk mund të shtŷhet mbí pêsë ditë: Ditët e ndêjës së ndrikulls te kumbara do të jenë gjithherë cub e jo kurr parë, trí a pêsë.


NYE I NJIQINDETETËT.

Sjelljet kanunore në të mârrun të flokvet.



§.714. Nun a kumbarë thirret aj, qi mêrr flokët.

§.715. Ndrikull a nunë thirret e âma e djalit a e vajzës, të cillvet u mirren flokët.

§.716. Famull a famulleshë thirret djali a vajza, të cillvet u mirren flokët.

§.717. Nuni e ndrikulla jânë si vllá e moter e nuk veçohen prej gjindes së shpís.

§.718. Po e mbushi vjetin djali e vajza, nuk u mirren flokët.

§.719. Me dekë fmija pá i u mârrë flokët, nuk do të shtîhet në dhé; do të thirret kumbara i shênjuem; po kje larg kumbara, do t’i mârrë flokët nji tjeter, i cilli nuk do të jét prej vllaznijet e fisit të fmís.66

§.720. Per të mârrun të flokvet të djalit duhet të jét burrë, e grue per vajzë.

§.721. Prindja e djalit a të vajzës, të cillvet t’u mirren flokët, do të bâjn gadi buken sá mâ mirë qi të munden, per me nderue kumbaren.

§.722. Kumbara do të vîjë me nji prej dashamirësh të vet.

§.723. Thirren nja tre-kater shokë per me mârrë pjesë në gzim të shpís.

§.724. Si të kenë pí kafe, goditet vendi, kû do t’ulet Nuni e do të gjinden aty veglat per të mârrun të flokvet.

§.725. Lypet karriga, kû do t’ulet Nuni; kupa me ujë, në të cillen Nuni do të lshojë nji asper të rrgjanët; msalla, qi do të shtrohet per të pritun të flokvet; gershanë a brisk rrues per të qethun a per të rruem të famullit a të famulleshës.

§.726. Si t’ulet në karrigë Nuni, nji djalë i fisit i a pshtetë Nunit në prêhen famullin a famulleshen.

§.727. Nuni do t’i mârrë flokët me ket rend: a) nji çubë në báll; b) në tamza ká nji çubë; c) mbas kreje nji çubë.

§.728. Si të miren flokët, Nuni i bjen ballit të famullit a të famulleshës me gershanë trí herë, tuj thânë: «Me shndet e jetë të giatë!» E puthë famullin a famulleshen e, tuj e hjekë prêhnit i a ep s’amës — Ndrikulls, — e cilla edhè mêrr kupen me asper të rrgjanët.

§.729. Nuni i ep Ndrikulls 50-150 grosh e jo mâ teper.

§.730. Çubat e flokvet i mêrr e âma edhè i ruen n’arkë.

§.731. Ndrikulla do t’i apë Kumbarës: gjurdî, brekë e mangore, e gjindes së shpís së kumbarës — sá të jenë — do t’u çojë kuej msallë, kuj ride a kollçikë.

§.732. Pá i u mârrë flokët fmís, gershana nuk do t’i a perkasë kryet; po i u rriten teper flokët, i percullohen me flakë t’ûnës së pishës.

§.733. Si t’i mirren flokët fmís, Kumbara bûn at natë në shpí të famullit a të famulleshës; ne e nesret çohet e mêrr me vedi ndrikullen e famullin edhè i çon në shpí të vet, kû rrîn trí a pêsë ditë, si mbas kanunit.

§.734. As mort as darsem e as të kremet s’luten pá ndrikull e kumbarë, pá famull e famulleshë.




Libri i nandët - Damet


NYE I NJIQINDENANDËT.

Percaktimi i dâmevet.



§.735. «Dâmi ká çmim, por jo giobë».

§.736. Dâmi lahet permbas çmimit të pleqve a të dy shokve.

§.737. Po u gjet grueja tuj vjedhë drû në mal të huej, me dorë s’perkitet, porsè kmesa e terkuza (teja) i mirret; drût e bâme jesin aty.

§.738. Kmesa e teja e mârrun xêhen per shperblim të dâmit e tjeter detyrë s’ká.

§.739. «Dâmi ká çmim por jo pushkë».

§.740. Per çdo dâm i lahet dâmi të dâmtuemit, po kje per arë e livadh, per kopshtë a vêshtë.

§.741. S’ndeshkohet kush me giobë per dâm të gjâs.

§.742. Po u gjet në dâm kau a lopa, kali, mushku a gomari, delja a dhija, nuk mund të vriten, por do të çmohet dâmi i bâm prej ’tyne.67

§.743. Po vrau kush në dâm kán, lopen, kalin, mushkun, gomarin, dhín e delen, lán gjân.

§.744. Gjâja e gjetun në dâm, a kapet e i çohet të zot’t te dera, tuj i thânë se e gjete në dâm e të vîjë me e pá, ase e vên perpara edhè e çon te shpija e jote edhè e ndrŷn në burg e, si të pleqnohet dâmi, i a kthen gjân.

§.745. «Nji dhí thán nji vrrî». — Dhija âsht frymë e keqe; shka të perkasë me gojë, e thán.

§.746. Po u gjet dhija tuj bâ dâm në vêshtë, sá cûgj hardhije të ketë verbue, kanûja ká pré këto dâme:

a) Cungu i hardhís i verbuem prej dhije nuk bân rrush per trí vjetë;

b) nji cung hardhije bân rrush sá per dý okë vênë e per nji okë rakí në vjetë;

c) hardhija e verbueme prej dhije prá ká gjashtë okë vênë e trí okë rakí per dâm.

§.747. Sá per dâm t’arës, çmimi i kanunit âsht: «Njiqind kallzë kallamoqi: nji babûne drithë». (Per njiqind kallzë a bîmë të dâmtueme, do të lajë i zoti i bagtís nji babûne drithë.)


NYE I NJIQINDEDHETËT.

Thiu në dâm.



§.748. «Thiu në dâm ká pushkë. — Po e gjete thín në dâm, bjeri pushkë».

§.749. Po u gjet thiu në dâm pá verza (kulár-krrabza) në qafë, vritet.

§.750. Me nji të shtîme a me nji të sjellme, gjith sá thí të vriten, dâmi âsht i të zot’t të thive.

§.751. Pushka e dytë a edhè e sjellmja e dytë lán thín.

§.752. Porsá t’a vrasë kush thín në dâm, do t’i lshojë zâ të zot’t qi të shkojë me e mârrë, pse misht i a han aj.

§.753. Po e vrave thín në dâm e nuk e bâne me dije të zo’n n’at hov, qi të shkojë me e mârrë, e mbet thiu aty, sá të fillojë me u prishë do të lahet thiu.

§.754. Si të vritet thiu në dâm, dâmin e bâm e lán me krye e i dâmtuemi nuk ká shka lypë mâ, pse vaji nuk i gjegjet në kanû.

§.755. Po hîni në dâm thiu me verza, ká dâmin e jo pushken. Po e vrave, lán thín.


NYE I NJIQINDENJIMBDHETËT.

Kurtha e ngrefun a laku në kopshtë.



§.756. «Në kopshtë t’êm a ngrefa kurthen a lakun, nuk mund të më ndalë kush».

§.757. Në kopshtë të thurun mirë, po ngrefi kush kurthen a lakun, nuk âsht në detyrë me i u pergjegjë dâmit.

§.758. Po e ngrefi kush kurthen në kopshtë të shthurun e rá në ’tê berri, lán berrin.

§.759. Në katund e rreth ’tij, po e ngrefi kush kurthen, — mje kû kapen gjâja per kullosë — e rá në ’tê ndo’i kambë berri, i zoti i kurthës lán berrin.

§.760. Kurtha shtrohet (ngrifet) me të mârrme të diellit, e shkrefet a mblidhet a mblohet mirë me të rame të diellit.

§.761. Gjâja e dame e e mbetun në mal nâten, po rá në kurthë, rreziku âsht i të zot’t të gjâs; i zoti i kurthës nuk lán gjâ.

§.762. Po u la shtruet kurtha diten, çdo gjâ, qi të biej më ’tê, i zoti i kurthës do t’i pergjegjet dâmit.

§.763. Po rán në kurthë nâten qêni e mica, shkojn hupsë, sepsè kerkojn dhén.

§.764. Kurtha e ngrefun në mal, porsè neper shtigje kah kalon gjâja, në raftë ndo’i kambë berri në ’tê, bariu ká tager me coptue kurthen, e i zoti i saj nuk mund t’i lypë arsye.

§.765. Po e ngrefi kush kurthen në rrethinë të shpijave të hueja e rá në ’tê gjâja e të zot’t të vendit e mbet a me kâmbë të thyeme a edhè cofi në kurthë, i zoti i kurthës do të lajë dý per nji.




Libri i dhetët - Kanuni kundra mbrapshtivet


KRYE I NJIZETËT.

HJEKSIJA.



§.766. Hjekës thirret aj, i cilli me ndermjetsí të mbrapshtë e per nen dhé i ep ndimë tjetrit per me bâ ndo’i rrênim a ndo’i faqe të zezë tjeter në katund të vet.

§.767. Hjeksi i shokve:

a) per të hikun të grave bjen në gjak e 500 grosh do t’i apë katundit per giobë;

b) per vrasë bjen në gjak e 500 grosh giobë katundit;

c) per cubní e per çdo send, qi të vidhet në katund me bukë, me prîje e me msim të hjeksit, ’si të hetohet, do të lajë gjân mbas kanunit.


KRYE I NJIZETEPARË.

VJEDHNIJA.




NYE I NJIQINDEDYMBDHETËT.

Percaktimi i vjedhnis.



§.768. Në vjedhní pershîhen:

a) Cubi; e âsht aj, i cilli vjedhë me dorë të vet nji kafshë të huejen.

b) Simahorët, qi jânë ata, të cillt i bâhen ndimë e krah cubit në nji vjedhní a në çdo mbrapshtí; e diten e mbrame, po u hetue vjedhnija, do të lajn gjân e huej si mbas kanunit e mbas pjesës, qi kan mârrë.

c) Buka âsht njaj plang, kû cubat me gjâ të vjedhun hán bukë, ase marrin me vedi bukë, edhè perciellen me gjâ të vjedhun. — «Cubi e bukdhânsi jânë nji».68

d) Kjori; e âsht aj, i cilli e strofullon gjân e vjedhun. — «Paras cubi, paras kjori».

e) Edhè në mos mârrët pjesë në vjedhní kjori, aj bâhet fajtuer si vetë cubi, pse bâhet strofull cubash e vjedhnísh.69

f) Gjurma âsht ferkemi, qi bân gjâja, permbas së cillës udhton i zoti i gjâs së vjedhun, tuj e çue gjurmen: a mbrenda kufînit të njij katundi a të njij lagjje, a mbrenda rrethit të njij shpije, t’njij oborri a të njij vathi. — «Gjurma e vûme, gjâja e gjetun».

g) Fmí, brraca e biramela.

h) Grabitçori; e âsht aj, i cilli ballas e me perdhûni i a mêrr kuej nji gjâ per ndo’i detyrë.

§.769. Po i u duer gjurma në mal të zot’t të gjâs së vjedhun, nuk mund të kapë as katundin e aferm, as flamurin; porsè, n’i kjafët zêmra mb’at katund, t’a mundojë qi t’i lahet me bé.

§.770. Gjurma e prûme mbrenda katundit; po s’mund e hetoi cubin, i zoti i gjâs e lypë mbë katund, e katundi do t’i pergjegjet.

§.771. Gjurma e prûme mbrenda njij lagjje të katundit, po s’u hetue cubi, ajo lagje do t’i a lajë gjân të zot’t.

§.772. Gjurma e prûme mbrenda rrethit të shpís, t’oborrit, a të vathit, ajo shpí do t’i a lajë gjân të zot’t.

§.773. Gjurma e prûme mbrenda rrethit të shpís, t’oborrit, a të vathit, ajo shpí do t’i a lajë gjân të zot’t.

§.774. Çdo dâm, vjedhní e bracní të bâme prej fmísh, bracash e biramelash, po u hetuen, shpija, së cillës i perkasin, do t’a lajn.

§.775. Parimi i kanunit âsht: «Shka të bâjn të mêtujt (mêcat), burrnimi i shpís do t’a lajn».

§.776. Fmít, bracat e biramelat, edhè ne u gjêshin me bracní në dorë, dora e huej nuk mund t’i perkasë (nuk mund t’i rrafë), por do të bâhen me dije prindja, e këta do të pergjegjen per ’ta.


NYE I NJIQINDETREMBDHETËT.

Grabija.



§.777. «Udha e Zotit s’lán gjâ».

§.778. Kanûja s’bán qi të trazohet kush në shteg të vet. Udha e madhe s’i a ká ndo’i detyrë kuej.

§.779. Po i pat kush ndo’i detyrë kuej e nuk i ep arsye, vajin do t’a bâjë në katund uhasi, e ky do të biejë në mend detyrsin.

§.780. Po u çue kush edhè thei udhen e madhe, tui i a ndalë shtegtarit a kalin, a mushkun, magjarin a ndo’i kâmbë berri, — po s’u vrán aty-per-aty — grabitçari bjen në giobë të katundit mbas randsís së fajit e gjân e grabitun do t’i a kthejë të zot’t.

§.781. Po u çue kush, e vetem prej hamendjet, edhè i grabiti kuej a kál, a mushk, a magjár, e së mbrami i del i pá-detyrë i grabituni, grabitçari bjen në giobë të katundit per të thyem t’udhës së madhe e të zot’t do t’i a kthejë gjân e çmimin e ditve të hupuna.


NYE I NJIQINDEKATERMBDHETËT.

Preja (Pretimi).



§.782. «Preja mirret me pré».

§.783. Me rá pré, me pretue, me mârrë pré don me thânë me mârrë a me pershî nji tufë gjâje në mal, në vrrî a edhè në vath.

§.784. Preja të shumen e herës shkaktohet kúr mos të gjegjet me i ardhë n’arsye lagja lagjes.

§.785. Preja nuk shndrrohet ndryshej, por a me pré tjeter, a me pushkë.

§.786. Preja ndollë a katund me katund, a flamur me flamur, a edhè nder shpija të veçanta.

§.787. Preja shkaktohet a per kufîje mali a bjeshke, a per kullosë, a per ndonji dhûnë tjeter, me të cillen fyhet nji katund, nji flamur, a edhè nji shpí e veçantë.

§.788. Preja, qi bâhet në mal, ká gjân të zot’t, pá tjeter.

§.789. Preja, qi bâhet në vath, ká gjân të zot’t e 500 grosh giobë per nderë të vathit.

§.790. Preja e pá-rrugë ká gjân të zot’t e 500 grosh giobë. Permbas ndermjetsís së dashamirvet e të burravet të dheut gioba falet.

§.791. Po u pretue nji tufë e huej në rrugë, në mal e në bjeshkë per kufî, atbotë si katundi si flamuri i perkrahen pretarit.

§.792. Prés së pá-rrugë, bâni e i u perkrah katundi e flamuri, ndermjetsija u mârrin pêgje e do të peshohen prej Pleqsh si mbas kanunit.

§.793. Si mbas randsís së fajit do t’i lahet gioba e gjâja të zot’t.

§.794. Po i u perkrah pretarit katundi e flamuri, i pretuemi ká tager me i rá pré kuej të mundet n’at katund a flamur, per me mkâmbë nderen e vet e me shperblye gjân e vet.

§.795. I pretuemi nuk mund t’a pretojë as katundin as flamurin, ’si t’a leçisë pretarin e t’a lâjë shpí me shpí. — Kanuni thotë: «A gjân të zot’t, a rrugen të lirë».

§.796. Gjâja e pretueme në mal a në bjeshkë nuk ká dý-per-njahen, por gjân të zot’t.

§.797. «Kumbona e tufës nuk mund të mirret pré».

§.798. Po u muer pré kumbona e ogiçit në mal a në vath, kjo ká nderen sá tufa marë e sá vathi; pretari do të lajë 500 grosh giobë per nderë, edhepsè nuk muer kurrnji kambë berri.

§.799. Ogiçi, hanori e vergani e qêni i hekuravet, nuk mund të mirren pré as per detyrë.

§.800. «Preja per detyrë nuk mirret». Po ndolli kjo pûnë, katundi e flamuri e leçisin pretarin, po s’u gjegj me kthye gjânë.

§.801. Po e prishi gjânë e pretueme pretari, diten e lahes do t’i a kthejë të zot’t krye per krye edhè tuj e zgiedhë në tufë të tij.


NYE I NJIQINDEPÊSËMBDHETËT.

Faji i kobshem.



§.802. Kush vjedhë shpín e strajcen e mikut, kanûja i ká caktue per giobë «faqen e zezë» e âsht i hjedhun prej kuvendit e gjyqit.

§.803. Po e vodh mikun e njij shpís dora e tjeterkuej — i shpís tjeter — i lypet miku i prém e shpija e thyeme.


NYE I NJIQINDEGJASHTËMBDHETËT.

Dypernjahja.



§.804. Nder të gjitha vendet, kû mbahet kanûja, çdo gjâ e vjedhun ká dypernjahen: «Dý per nji, mjaft qi të hecin me kâmbë».70

§.805. Dypernjahja do t’epet jo veç per bagtí të trasha, por edhè per bagtí t’ima, e per send të vjedhun.

§.806. Dypernjahja do të shperblehet edhè per nji të djegun të dhûnshem të shpís, të ksollës, të tbanit, të mullarit të sânës a të kashtës, të gjethit edhè të gardhit.

§.807. Kopshti, vêshta e ara e vjedhun kan dypernjahen.

§.808. Gjeli (knduesi-kadoci) i vjedhun a i vrám, ká gjygjin e prém: 500 grosh të zot’t, per arsye qi: «Knduesi âsht herori (sahati) i të vorfnit».

§.809. Thiu i mbajtun, i vjedhun a i vrám (posë se n’u gjet në dâm) ká 500 grosh, per arsye qi: «Thiu i ushqyem âsht mbaja e njij shpís».

§.810. Dý kafshët e permenduna nuk e kan dypernjahen e as gjelin gjel, as thín thí, por 500 grosh pare të thata.

§.811. Per vegla bulkijet, bj. fj. per um të vjedhun e të hetuem cubi do t’i lajë të zot’t aq pûntorë sá ditë i shkuen hupës, e umìni umî.71


NYE I NJIQINDESHTATËMBDHETËT.

Tagri i të zot’t të gjâsë së vjedhun.



§.812. «Kû t’a gjêjë gjân e vet i zoti, e mêrr.»

§.813. Mbas këtij parimi i zoti i gjâs së vjedhun nuk âsht në detyrë të rrafgohet, sepsè, kûdo qi t’a hetojë e t’a gjêjë gjân e vet, aj ká tager me e mârrë.

§.814. Po u vodh gjâja nper mjet të bukës, buka do t’a lajë.

§.815. Po u vodh gjâja nper mjet të kjorit, kjori do të lajë.

§.816. Po u ndoq per gjurmë, aty kû të jesë gjurma, i zoti i gjâs ngulë e do t’i epet arsyeja më kâmbë e më dorë.

§.817. Po bleu kush nji gjâ të vjedhun, edhè pá diejtë se âsht e vjedhun, i zoti i gjâs ká tager me e mârrë e shitsi (cubi) do t’i a ktheje blesit deri në të mbramin dýsh të çmimit, qi muer per at gjâ të shitun, e të zot’t të gjâs dypernjahen.

§.818. Posë se per vjedhní të bâme në Kishë e në Qelë, cubi nuk ká giobë as faqe katundit as faqe flamurit.

§.819. Po u vodh gjâja në vath, cubi do të lajë dypernjahen e 500 grosh giobë per vath të thyem.

§.820. Po u vodh gjâja në mal, cubi do të lajë dypernjahen.

§.821. Po u vodh gjâja në shpí, cubi do të lajë dypernjahen e 500 grosh per shpí të thyeme.


KRYE I NJIZETEDYTË.

VRASA.




NYE I NJIQINDETETËMBDHETËT.

Prita.



§.822. Prita âsht nji sjellje, me të cillen malet e fushat e Shqypnís u vêjn pusijt gjaksorvet a kuejdo, qi të két menden me vrá. (Me dalë në pritë; me ndêjë në pritë, me vû priten, me rá në pritë.)

§.823. «Së keqes i pergjegjet aj, qi prîn ase rrethas».

§.824. Mbrenda flamurit të vet nuk mund të mârrë kush shokë, per me i dalë kuej në pritë; e, po duel kush, edhè vrán kend të flamurit, të gjith biejn në gjak.

§.825. Jashta flamurit të vet, po duel kush në pritë per me vrá kend të flamurit të huej, prîsi bjen në gjak e jo simahorët. «Aj, qi prìn, e mêrr gjakun mbí vedi».

§.826. «Kush e ep fishekun, gjakun e bân të ve’n».

§.827. U çue kush edhè mblodh shokë e dashamirë edhè i duel në pritë kuej, tuj u thânë: të gjithsá pushkë, qi të shprazen, jânë të mijat, po u vrá kush, gjakun e mêrr mbí vedi prîsi.

§.828. «Pushka e çon gjakun te shpija». — «Pushka të lshon në gjak».

§.829. Po e uhajti kush pushken e kuej e pá dieje të zot’t të pushkës shkoi ky e i duel në pritë kuej edhè vrau nierin, tëhjeksi bjen në gjak e jo i zoti i pushkës.

§.830. Po i muer kush pushken e kuej, tuj i kallxue të zot’t, se ká nder mend me dalë në pritë e me vrá nierin, edhè e vrau, i zoti i pushkës bjen në gjak, sepsè «Pushka e çon gjakun te shpija».

§.831. «Simahori i pá-gjak bjen në gjak».

§.832. Po duel nji edhè mblodh shokë e dashamirë e i duel në pritë kuej, pá i pasë ky as gjak as varrë, edhè e vrau, prîsi me gjith simahorë biejn në gjak.

§.833. Po duel kush në pritë per me vrá gjaksin e vet, me gjithsá shokë e dashamirë të jét, e mêrr gjakun e vet e nuk biejn në gjak.

§.834. Po duel në pritë nji tubë burrash, krisi pushka prej ânet të pritëtarvet, porsè nuk vrán kend; e n’at hov krisi pushka edhè prej ânet t’atyne, qi rán në pritë, n’at të perziem vritet nji prej atyne, qi rán në pritë, por nuk u vrá prej pushket të pritëtarvet, këta biejn në gjak mbas kununit, sepsè e filluen pushken.

§.835. Prita do të fillojë pushken mbë burra e jo mbë grá, fmí, mbë shpí e mbë bagtí.

§.836. Po qiti pushkë prita mbë grá, fmí, shpí a mbë bagtí, pûnon kundra kanunit e, po nuk e muer në kujdes ket dhûnë Flamuri i pritëtarvet, qi t’i ndeshkojë mbas kanunit, atbotë do të hîjë pushka shpí me shpí, mandej fis me fis, katund me katund e së mbramit flamur me flamur.

§.837. Aj, qi dán me dalë në pritë, do të mârrë bukë me vedi si edhè per simahorë.

§.838. Po hinë kund, pá xânë vend prite e pín kafe, a hangern bukë, a mueren me vedi buken në ndonji shpí të huej, shkuen në pritë edhè vrán nierin, shpija e të vramit e kerkon per gjak shpín, qi u dha bukë.

§.839. «Pushka e buka e dhânun me dieje të vrasës, i sjellin gjakun atij, qi e ep».

§.840. Po u çue kush me i dalë në pritë shoqit të vet e per simahorë mbledhë shoqnín, po vrán kend, si prîsi si shokët simahorë biejn në gjak me at shpí, po kje se duelen faqe.

§.841. Po u çue kush prej Mirdite me i a vû priten ndokuej në Thkellë a në Malsí të Lezhes a njeti e per simahorë mêrr shokë e dikend prej flamurve të permendun, aj, qi u prîni, bjen në gjak.

§.842. Po i tha kush kuej qi t’i dalë në pritë ndokuej e t’a vrasë, tuj i folun besen, se në ditë të pajtimit t’atij gjaku do të láj çmimin e gjakut, e aj permbas besës së dhânun, shkoi edhè vrau shi atê, qi i tha aj, e së mbramit e lên në qúll e nuk i u pergjegj me të holla, dorërasi jet në gjak, e atij, qi e shtîni, i digjet shpija per presë, qi i bâni e 100 desh e nji ká giobë.


NYE I NJIQINDENANDËMBDHETËT.

Dorërasi.



§.843. Dorërás thirret aj, i cilli vret kend me dorë të vet.

§.844. Dorërasi, porsá t’a vrasë nierin, do të çojë fjalë se e vrau aj e mos të hutojn mendsh prindja e të vramit.

§.845. Dorërasi do të çojë me lypë besë.

§.846. Dorërasi, po muejt vetë me e sjellë marë të vramin, mirë; perndryshej mbë kêdo, qi të ndeshet, do t’i thotë qi të shkojë me e sjellë marë e armen me i a pshtetë te kryet.

§.847. Dorërasi nuk guxon me mârrë armen e të vramit; po bâni ket faqe të zezë, aj bjen në dý gjaqe.

§.848. Dorërasi i prindës së vet grîhet prej fisit a katundisht.

§.849. Dorërasi e ká të luejtmen nâten e aty, kû t’a çilë drita, do të struket.


NYE I NJIQINDENJIZETËT.

Simahori.



§.850. Simahuer âsht aj, i cilli i ep dorë dorërasit, tuj i ndimue a në vrasë a në vjedhní a në të kryem të çdo mbrapshtije tjeter.


NYE I NJIQINDENJIZETEPARË.

Bestari.



§.851. Bestarë jânë ata, qi hîjn te prindja e kushrinija e të vramit, per me xjerrë besë per dorërasin e per shpí të tij; jânë mprojtarët e dorërasit e të shpís së tij, qi mos t’i gjêjë gjâ në vade të besës.

§.852. «Dorzânë e bestár nuk hîn kush me pare».

§.853. Tuj kênë nji nevojë uhazishte, kanuja nuk don qi të mârrin opanga ata, qi hîjn dorzânë e as ata, qi xjerrin besë per ndokend.


NYE I NJIQINDENJIZETEDYTË.

Besa.



§.854. Besa âsht nji vade lirije e sigurimi, qi shpija e të vramit i ep dorërasit e shpijarvet të tij, tuj mos i ndjekë per gjak perkohsisht e mje në vade të caktueme.

§.855. Me çue gjind per besë âsht kanû; me dhânë besë âsht detyrë e burrní.

§.856. Shpija e të vramit, po i dha besë dorërasit, ky edhepsè e vrau, do të shkojë në mort e në gjâmë me percjellë të vramin deri në vorrim e me ndêjë per drekë. — Kjo besë ngiatë 24 orë.

§.857. Po s’shkoi dorërasi në gjamë e në drekë permbas besës së dhânun, nuk i xêhet per shburrnim shpís së të vramit, edhè në mos i dhashtë besë, tuj kênë se dorërasi i a shtoi dhûnen mbí dhûnë.

§.858. Permbasi të hîjë i vrami në dhé, katundi ká tager, mbas kanunit, me i a xjerrë besen dorërasit e shpijarve të tij.

§.859. Besa e katundit âsht tridhetë ditshe.

§.860. Po ngurroi shpija e të vramit e s’u gjegj me i dhânë besë katundit, dorërasi me gjith shpijarë e kushriní të damë zjarmit do të rrîjë mshilë.

§.861. Kurrkush tjeter nuk mund të hîjë me i a xjerrë besen dorërasit e shpija e të vramit nuk mund t’i apë kuej besë, per pá ndreqë katundin e vet.

§.862. Si t’a ndreqë katundin e vet shpija e të vramit, atbotë u çilet udha miqvet e dashamirvet per me lypë besë per dorërasin.

§.863. Po e çili besen e fisit shpija e të vramit, gjith sá fiseve të jenë në katund të tij do t’u apë besë as mâ pak as mâ teper.

§.864. Po u çue nji mik edhè i shkoi shpís së të vramit per besë e kjo e percjellë me «Mos m’eja mâ» e nuk i dha besë, s’ká pse i shkon mâ.

§.865. Po u çue nji mik tjeter edhè i shkon per besë shpís së të vramit, e kjo e percjellë me «Per tash s’t’ap besë, ’se nuk e shof giasen»; mâ të paren besë, qi danë me dhânë, këtij do t’i a apë, tuj lânë m’ânesh miq e dashamirë zêmret.

§.866. Po pat besë shpija e dorërasit, të rrîjn me mend e me nierzí në pûnë të vet, të ruhen si burrnimi si edhè granija e mos t’i shkaktojn dâme as trazime, per në kjoshin ngiatas me shpí të të vramit e mos të shesin krení.

§.867. Po u prû keqas shpija e dorërasit ndaj shpín e të vramit, katundi bashkë me dorzânë t’a qortojë e, n’e lypët nevoja, të ndeshkohet me giobë e t’u kputet besa.

§.868. Kanû burrnijet por edhè detyret âsht të mos perbuzet kush në shpín e të vramit, edhepsè e mjerë e e thame krahësh.

§.869. Mos të trimnohet kush me i prî gjaksit e me luejtë me ’tê neper katund të shpís të të vramit; kanûja thotë: «Gjaksin rueje e mos e perciell faqe shoqit të shpís së të vramit». «Gjaksi e ká të luejtmen nâten, e aty, kû t’a çilë drita, të struket». — «Si të biej në gjak nieri, të hikmen e të mshefmen i ká per detyrë».

§.870. «I dami zjarmit jashta 24 orvet nuk i ruhet mâ gjaksit».

§.871. Kushrinija e dame me zjarm prej dorërasit mbrenda 24 orve të vrasës do të ruhen, sepsè, po i vrau shpija e të vramit, e mêrr gjakun e vet.

§.872. Po pshtuen pá u vrá mbas 24 orësh, do të dorzaniten me shpí të të vramit e do të jenë të lirë në pûnë të vet.

§.873. Po vrán kend prej kushrinís së dame shpija e të vramit mbasi të kalojn 24 orët, ajo nuk mêrr gjak, por bjen në gjak.


NYE I NJIQINDENJIZETETRETË.

Besa e gjâsë e e çobanit.



§.874. Besa e gjâs e e çobanit âsht ajo, qi dý a mâ flamure vêjn nder vedi me pelqim të njani tjetrit.

§.875. Tuj vû ket besë, flamurtarët me Krenë e djelmní, i caktojn udhen udhtarit, lajmtarit, si edhè bariut me gjâ.

§.876. Udhtari e lajmtari i njij flamuri, qi ká pûnë në flamur të huej, nuk mundet me i kalue caqet të kufizueme prej dy flamurve në të lidhun të besës së gjâs e të çobanit.

§.877. Udhtari e lajmtari, posë se nuk mund të shmangin udhen, ata as mund të hîjn në shpí tjeter, ’si të vêjn kamben në flamur të huej, por do të shkojn fíll e te shpija e Flamurtarit të vendit.

§.878. Po pat per të krye pûnen e vet udhtari, a pûnen e flamurit lajmtari, ata nuk mund të dalin neper flamur të huej vetem, por do të jenë të percjellun a prej Flamurtarit të vendit a prej ndonjij nierit, qi t’u apë vetë Flamurtari.

§.879. Si tuj shkue, si tuj dredhue urdhtari e lajmtari do t’udhtojn per udhë të madhe e pá shkapercye caqet e dame prej flamurve me besë të gjâs e të çobanit.

§.880. Po e gjet gjâ udhtarin, lajmtarin a barín, pá dalë prej flamurit të huej, a tuj kullotë gjân nder copë të dame, ata priten në besë të gjâsë e të çobanit.

§.881. Presa në besë të gjâsë e të çobanit ká këto ndeshkime e giobë:

a) dorërasi do t’i lajë shpís së të vramit 22 qese per gjak;

b) flamuri i dorërasit i djegë trí kulla dorërasit; po s’pat trí kulla të veta dorërasi, do të digjen: kulla e dorërasit e dý kulla tjera të kushrîjve të ngiatë të dorërasit; po s’pat kushrîj të ngiatë, edhè njiqind brêzash në kjoshin, do t’u digjen kullat.

§.882. Flamuri i dorërasit e sodumë pasunín e dorërasit me bìmë e me dhé, me gjâ e me gjithshka të két.

§.883. Po e shmangu udhen udhtari a lajmtari, a i kaloi caqet bariu me gjâ, ne i vrafët kush, s’i priten miq besës së gjâs e të çobanit, por atij, prej shpís së të cillit duelen, e me shpí të tyne bjen në gjak dorërasi si mbas kanunit.

§.884. Po preku kush tufen e gjâs në mal e nder caqet e shênjueme, cubi bjen në ndeshkime e giobë të permenduna, pse e preu në besë të gjâs e të çobanit.

§.885. Dorzânët e besës së gjâs e të çobanit, jânë Flamurtarët, Krenët e Djelmnija e Flamurve të lidhun në ket besë.

Oroe: Mbas tregimeve, qi diftohen prej popullit të Malevet të Shqypnís (mbí të cillat tash flasim në rreshtim të tregimeve të ndryshme), dán kjartas se «Besa e gjâs e e çobanit» âsht shum e vjeter, e se do të jét kênë mbajtë para se ká fillue me vjellë flakë grykëholla (pushka).

Vende-vende edhè sot mbahet besa e gjâs e e çobanit; si bj. fj. nder Malet e Gjakovës: Nikaj, Mertuer, Gash, Krasniqe e njeti. Nder Malet e Dukagjinit: Shalë, Shosh, Kír, Gjâj, Plan e Toplanë; nder Malet e Pukës, të Merditës, të Thkellës, të Malsís së Lezhes e kah Kurbini; edhepsè sot nuk mbahet mâ kjo dorë bese, permbas tregimevet, qi na kan diftue Pleqt e këtyne vendeve, heret edhè këto krahina i ká pasë pershî besa e gjâs e e çobanit.


NYE I NJIQINDENJIZETEKATERT.

Gjaku.72



§.886. Në kanû të Malevet të Shqypnís gjithsá djelm të lejn, njehen të mirë e nuk veçohen njani prej tjetrit.

§.887. Çmimi i jetës së nierit âsht nji, si per të mirin si edhè per të keqin.

§.888. Seicilli mbahet i mirë edhè i thotë vedit: «Jam burrë» e i thonë: «A jé burrë!»

§.889. Me kênë veçim gjaqesh, kanûja nuk kishte diejt me i a gjetë vangun pûnës prej pleqnísh e pêgjesh në peshim të të mirit e të keqit, tuj kênë se seicilli mbahet rrumbull katerqind derhêm n’okë të vet.

§.890. Me pasë lânë shtegun e veçimit të gjaqevet, të keqin per dukë e per fisnikí — firukun — kishin me e vrá edhè pá pûnë; ishin shtue vrasët, ’si mos të kishte dalë kush me lypë arsye per vrasë të të keqit e të firukut.

§.891. Prandej «Gjaqet i la Leka si nja-nja: del i miri prej të keqit e i keqi prej të mirit». — «Shpírt per shpírt, ’se duken e falë Zoti».73

§.892. Kush të vrasë nierin prá, kje burrë a grue, djalë a cucë a edhè ferishte djepi, i mirë a shemtim per dukë, krye, plak a sterplak, i pasë a i pá-pasë, fisnik a firuk, ndeshkimi âsht nji doret: per vrasë të mashkullit 6 qese, 100 desh e gjysë kau giobë.

§.893. Kush të shitojë nierin, çmimi i permendun nen § 892 pergjymsohet si per mashkull si per fêmen.

§.894. «E shituemja shkon mbas kerçikut, a si t’i a prejë mjeku» (Çmimin e mjekimit si t’a prejë mjeku).

§.895. Pajtimi i gjakut a i varrës, qi bâhet me krenë e djelm, nuk ká tjeter per posë 6 qese per gjak e 3 qese per varrë. — Pajtimi i gjakut a i varrës, qi bâhet me ndermjetsí të dashamirvet, permbí 6 a 3 qese lypin edhè të prishunat e mjekimevet.74

§.896. Të rámt në gjak, po u bâ vrasa në katund, dorërasi me mashkullim të shpís edhè ferishte djepi në kjofët do të bahen e do të dalin prej katundit e do të shkojn nder miq, per me i u shmangë rrezikut të vrasës.

§.897. Me graní të dorërasit s’ká pûnë shpija e të vramit, sepsè „Grueja e Prifti nuk biejn në gjak“.


NYE I NJIQINDENJIZETEPÊSËT.

„Gjaku shkon per gisht.“75



§.898. Në kanû të vjeter të Malevet të Shqypnís vetem dorërasi bijte në gjak, ase aj, i cilli tëhiqte, shkrepte e shprazte pushken a çdo armë kundra nierit.

§.899. Shpija e të vramit nuk mujtte me ndjekë as me vrá tjeterkend prej vllazensh, nipash a kushrîjsh të gjaksorit, posë gishtit — dorërasit —.

§.900. Kanûja e vonshme pershîn mashkullimin e shpís së dorërasit mje në ferishte djepi; kushrinín e nipat e ngiatë, edhepsè të damë, por per 24 orë, në valë të gjakut; e mbas 24 orësh do t’u qitte dorzânë shpija e të vramit.76


NYE I NJIQINDENJIZETEGJASHTËT.

„Gjak per gjak me mbetë.“.



§.901. Kúr të vrasë shoqi shoqin dy vetët, qi u fjalisen, e biejn të dy dekun, jesin krye per krye, ase gjak per gjak.

§.902. Shpijat e të vramvet nuk mund të shtŷhen në fjalë, as nuk mund të lypin shperblime lagjja lagjes. — Do të dorzaniten mbas kanunit.

§.903. Po mbet njani i vrám e tjetri i shituem, atbotë i shituemi do t’i a kthejë tepricen e çmimit të gjakut të vramit.

§.904. Po m’a vrau kush t’êm vllá un u çova edhè e gjuejta nji të shpís së dorërasit, tuj e shitue nji herë e mje në njizet herë; së mbramit drodha pushen edhè e vrava të vllán e këtij a mun dorërasin e t’êm vllá, të gjitha varrët do të pleqnohen e do të lahen, e i vrami jet krye per krye me t’êm vllá të vrám.

§.905. Po vrava atê, qi paçë shitue njizet herë, varrët hupin, e jesin gjak per gjak me të vramin.

§.906. Po qita mbë kend edhè vetem e gervishta në krye, i kam 3 qese per varrë.

§.907. Po i rashë kambës i kam 750 grosh.

§.908. E shituemja në brêz e perpjetë ká 3 qese; në brêz e teposhtë ká 750 grosh.


NYE I NJIQINDEJIZETESHTATËT.

„Gjaku per faj nuk jet.“77



§.909. Çdo faj, qi t’i bâjë Shqyptari Shqyptarit, tager ká me e mundue me pleq e me pêgje, porsè nuk mund t’a vrasë, ’se «Gjaku per faj nuk jet».

§.910. Po më shau kush, e un e vrava, i a kam gjakun.

§.911. Po erdh kush me m’i dhânë zjarrë shpís, a ksollës, a tbanit, un e prita edhè e vrava, i kam gjakun.

§.912. Po erdh kush me të vjedhë, edhè e shef tuj t’a zhberthye deren, e vrave, i ké gjakun.

§.913. Erdh kush me t’a dlirë vathin, e shef tuj t’a vû tufen e gjâsë perpara, rrâne me xjerrë gjânë t’ande e atij s’i lodhet mendja me t’a lshue, po e vrave, bjen në gjak.

§.914. T’u mbat kush a të rá, ti e vrave, bjen në gjak.

§.915. Të hypi kush në qafë, edhepsè jânë dý duer per nji krye, po e vrave, i ké gjakun.

Oroe: §§ 914 e 915 peshohen mbas randsís së fajit.


NYE I NJIQINDENJIZETETETËT.

„Gjaku s’bâhet giobë.“



§.916. «Gjaku gjak, gioba giobë, thotë kanûja».

§.917. Gjaku s’hupë kurr.

§.918. Në çdo faj me i rá shpís së dorërasit shpija e të vramit, do të gjygjohen e do të pleqnohen edhè me pêgje, ne e lypët nevoja; porsè faji jet gjithherë faj, e shpija e të vramit do t’a perligjë shpín e dorërasit, ’si t’a shofin me udhë pleqt.

§.919. Në çdo giobë me rá shpija e të vramit, gioben e lán giobë, porsè gjakun s’mund t’i a hupin e giobë s’mund t’i a bâjn edhepsè shpí e ligë edhè e lânun.


NYE I NJIQINDENJIZETENANDËT.

Gjaku per pûnë të ligë.



§.920. «Ata, qi kan shtat e dhûnë bashkë, po u vrán të dy në pûnë të keqe, shkojn gjak-hupës».78

§.921. Parimi «Gjaku per faj s’jet», në dhûnim të gravet e bjerrë fuqín e vet.

§.922. «Mikun e prém, armët e gruen e dhûnueme, kanûja s’i perket.»

§.923. I marruemi e e marruemja vetem atbotë shkojn gjak-hupës, kúr të vriten në pûnë e në mndyrë të keqe e me nji pushkë.

§.924. Prindja e të marruemve nuk mund t’i kerkojn per gjak por do t’i apin dorërasit fishekun e prishun me «Të lumët dora»!

§.925. Do të qesin dorzânë, se gjaqet e të marruemve nuk do t’i kerkojn per jetë.

§.926. Po i kjau zêmra prindes së të vramve, se dorërasi nuk i ká vrá në pûnë të dhûnshme, gjygji i shênjon bén mbas kanunit.

§.927. Po e la Porota mbrendë, dorërasi jet në dý gjaqe e në giobë mbas kanunit.

§.928. Po pshtoi njana lagje pá u vrá edhe hiku, dorërasi, qi i gjet në pûnë të keqe, nuk mund t’a vrasë mbrapa, ’se bjen në gjak, e lagjes së vrame gjakun do t’i a lajë.

§.929. Po duelen me marre grue e vajzë a cucë, e po pshtuen pá u vrá — hiken — në dhé të largët, ata i leçitë Flamuri per jetë.

§.930. Po u hetue aj, qi i koriti edhè i vûn rrethin si këtij si edhè të marruemeve, fisi, katundi e Flamuri i grîn të dy, tuj jau bâ gjakun giobë.

§.931. Grueja e vejë a cuca, qi delshin me marre, do të digjeshin per së gjalli në grumbull të plehit. — Ase i vêjshin ndermjet dý turrave drûsh të ndezuna e a i bâjshin me kallxue simahorin, a i lêjshin të shkrîhen per mnderë ndermjet dý zjarmesh. — Me kênë se mbrrîjshin me i a xjerrë fjalen se cilli e koriti, atbotë i vêjshin rrethin edhè simahorit, edhè i grîjshin bashkë.


NYE I NJIQINDETRIDHETËT.

Vrasa pà hiri.



§.932. Vrasa pá hiri nuk e ká të ndjekmen me pushkë. — Dorërasi lán gjakun e dorzanitet.79

§.933. N’at gjak të xét dorërasi do të largohet e të rrîjë mshefët mje qi të mirret vesht pûna mirë.

§.934. Hîn gjindja e urtë e, ’si të vertetohen se pernjimend kje pá hiri vrasa, qi u bâ, dorërasi lán çmimin e gjakut edhè dorzanitet.

§.935. Me vrá kush — edhè pá hiri — gruen me shtat xânë, posë 3 qesevet të gjakut të grues, i a presin edhè barrës 3 qese.

§.936. Po u perpush dorërasi per 3 qese të barrës, kanûja e ep me çilë të vramen, per me pá pale a pat djalë a vajzë.80

§.937. Po pat djalë, dorërasi do të lajë 3 qese per gjak të grues e 6 qese per gjak të djalit: po pat vajzë, posë 3 qesevet të grues së vrame, do të lajë edhè 3 qese të vajzës.

§.938. Vrasa pá hiri nuk ká giobë.

Oroe: Vrasë me ndore, Shif: l. VIII, k. XVIII, n. XCVII, f. 68, «Të prémt e mikut».

Vrasë me ndermjetsí, shif: l. VIII, k. XVIII, n. IC, f. 69, «Ndermjetsija».


NYE I NJIQINDETRIDHETEPARË.

Vrasë me dorzâni.



§.939. Me bâ me u ngatrrue nder vedi shpija e dorërasit e shpija e të vramit mbas gjakut të pajtuem, dorzânvet u duhet me hî në flakë e nuk do të bajn qi t’u dhûnohet êmni e dorzânija.

§.940. Po krisi pushka ndermjet tyne, dorzânët do të kerkojn mikun e prém prej lagjes, qi nisi pushken. — Tjera shif: l. X. k. XXII. n. CXXV, «Gjaku shkon per gjak».


NYE I NJIQINDETRIDHETEDYTË.

Pushka ndjekë gjaksin.



§.941. «Pushka e nisun ká giobë». — «Pushka e parë ká giobë».

§.942. «E shkrepmja ká giobë».

§.943. Po u fjalisen dy vetë e njâni e dredhë pushken mbë tjetrin e e shkrepë, por s’i ndezë, po s’u vrán n’at valë, i pari, qi shkrepi pushken, bjen në ndeshkim të giobës.

§.944. Po e shkrepi i pari pushken e nuk i ndezi, i dyti i ndêj gati edhè e vrau, ky bjen në gjak, por jo në ndeshkim të giobës, se «Pushka e mbrame nuk jet me të paren».

§.945. Me shkrepë pushka pá hiri, i zoti i pushkës bjen në gjak, po vrau a shitoi kend.

§.946. Po hîni kush në shpí të kuej e, porsá t’a vjerrë pushken në krrabë, i kputet rrypi, shkrepë pushka edhè vret ndonji të shpís a kêdo, i zoti i pushkës bjen në gjak.

§.947. Po e la miku pushken të ngrefët edhè shkrepi e vrau kend, i zoti i pushkës bjen në gjak.

§.948. Po e vuer miku pushken në krrabë e kjo u thye e rá pushka në tokë, shkrepi edhè vrau kend, i zoti i krrabës bjen në gjak.

§.949. Kûji e krraba jânë vû per të vjerrun të pushkvet, prá i zoti i krrabës a i kûjit do t’u vête menden e mos t’i lête t’u brejshin prej krîjet.

§.950. Po u vrá kush e mbet dekun në nji krah e në tjetrin u shituen dy vetë, jesin gjak per gjak; nji gjak, dy varrë.

§.951. Po vrau kush gruen me shtat xânë, kanuja e ep qi të çilet e, po pat djalë, dorërasi, posë gjakut të grues, do të lajë 6 qese per gjak të djalit; po pat cucë, do të lajë 3 qese per fmí e 3 qese per t’âmen.

§.952. Pushka e shtîme per mik të prém të lshon në gjak, por jo në giobë.

§.953. Pushka e shtîme per grue a cucë të dhûnueme s’ká as gjak as giobë.

§.954. Pushka e shtîme per armë të mârruna, bjen në gjak, por jo në giobë.

§.955. Pushka, qi vret pá hiri, ká gjakun gjak, por s’ká giobë as të ndjekmen.

§.956. Pushka e shkrepun mbë kêdo ká giobë.

§.957. Per çdo vrasë: 6 qese per gjak, 100 desh e 1 ká giobë Flamurit e 500 grosh derës së Gjomarkut t’Oroshit (per Mirditë).


NYE I NJIQINDETRIDHETETRETË.

Kush vret vedin, shkon gjak-hupës.



§.958. Po vrau kush vedin, gjaku i shkon hupës.

§.959. Shpija e vetvrasit bjen në giobë, ’se giobitë vedin me të bjerrun të njij njerit e me të prishunat e drekvet.

§.960. Po vrau i vllaj të vllán, gjak-hupës shkojn, porsè gioben e Flamurit do t’a bajn si mbas kanunit.

§.961. Po vrau i biri t’án, s’e ndjekë kush, porsè i biri, dorërasi, grîhet a prej fisit a edhè katundisht.

§.962. Me vrá i biri t’âmen, bjen në gjak me prindët e s’âmës.

§.963. Me vrá i shoqi të shoqen, bjen në gjak me prindt e grues.

§.964. Me vrá e shoqja të sho’in, prindja e kësaj biejn në gjak. (Ká ndollë qi prindja e ká grî të bín, qi bâte ket shemtim).


NYE I NJIQINDETRIDHETEKATERT.

Shkuesija e gjakut.



§.965. Shkues i gjakut thirret aj, i cilli perpiqet te shpija e të vramit, per me e pajtue dorërasin.

§.966. Shkuesi i gjakut, po i duel në krye pûnës, ká tager në kpucë.

§.967. Kpucët a opangat e shkuesit perbâhen prej 500 groshësh.

§.968. Kpucët e shkuesit të gjakut i lán shpija e dorërasit.


NYE I NJIQINDETRIDHETEPÊSËT.

Pajtimi i gjakut.



§.969. Pajtimi i gjakut bâhet dý mndyrësh:

a) me të hîmë të dashamirvet të shpís së të vramit e të Famullitarit;

b) me të dalun të Krenvet, të Derës së Gjomarkut e të djelmvet të Flamurit. — Në ket rasë per çdo vrasë Dera e Gjomarkut t’Oroshit mirrte 500 grosh.

§.970. Në të dyja këto rasë dorëzánët e kanunit jânë të domosdoshem.

§.971. I zoti i gjakut, posë çmimit të caktuem per gjak, ká tager me lypë nji hutë (martine) në krah të cillitdo, qi t’a ngulë sŷnin; e dorërasi âsht në detyrë me i a prû aty.

§.972. Pá u ndreqë pûna e gjakut, pá hî dorzânët e duhshem, pá u caktue vadet e të hollavet të gjakut, trevezat e bukës nuk shtrohen e buka nuk hahet.


NYE I NJIQINDETRIDHETEGJASHTËT.

Dorzânët e gjakut.



„Dorzânë e bestár nuk hîn kush me pare“.

§.973. Dorzânët e gjakut i zgjedhë shpija e dorërasit.

§.974. Dorzânët e gjakut jânë ata, qi hîjn per me mbajtë larg çdo të persritun mnijet e zjarmit, qi kishte me muejtë me u ndezë ndermjet shpís së të vramit e dorërasit.

§.975. Dorzânët e gjakut, ’si të hîjn nji herë, nuk dalin mâ.

§.976. Dorzânët e gjakut kan tager me i mbajtë në frê ata, per të cillt kan hî; e, po nuk vjeften kshillet e qortimet miqasore, kan tager me u a rrudhun pêjt edhè me kercnim, po luejten.


NYE I NJIQINDETRIDHETESHTATËT.

Dorzânët e të hollavet të gjakut.



§.977. Dorzânët e të hollavet të gjakut i zgiedhë shpija e të vramit.

§.978. Vadet e të hollavet të gjakut i caktojn Pleqt e burrat e urtë, qi ndollen aty.

§.979. Vadja e caktueme e të hollavet të gjakut as shtŷhet, as luhet.

§.980. Me bâ me dalë mendësh dorërasi e me nisë me luejt me dorzânët e të hollavet të gjakut e me i sjellë me sot-neser, do t’i a çojë të zot’t të gjakut të hollat në vade të caktueme e detyrsin e qesin në katund, i cilli do t’a ngushtojë lasin e keq me i u pergjegjë detyrës e, po e lypi arsyeja, mund t’a giobisin.

§.981. Të hollat e gjakut do t’i epen shpís së të vramit nper dorë të dorzânvet e jo kurr drejt-per-drejt prej dorërasit.


NYE I NJIQINDETRIDHETETETËT.

Buka e gjakut.



§.982. Buka e gjakut âsht ajo, kúr ndermjetsit e pajtimit të gjakut me disá prej gjinijet, shokësh e dashamirësh të zot’t të gjakut t’i shkojn në derë dorërasit per pajtim të gjakut e të hajn buken e gjakut të pajtuem.


NYE I NJIQINDETRIDHETENANDËT.

Kryqi në derë.



§.983. Kanû âsht, ’si të vêhet per fije pajtimi i gjakut e, ’si të bahet buka, të hîjn dorzânët si të gjakut si edhè të të hollavet e të bâhet kryqi në derë të dorërasit prej të zot’t të gjakut.

§.984. Kryqi në derë âsht shêji i gjakut të pajtuem.

§.985. Kryqi xieret në gúr të prakut t’eper të derës së shpís a nder pregjet e krahvet të derës.

§.986. Kryqin në derë do t’a xjerrin dora e të zot’t të gjakut.

§.987. Hekurin — sqeparin —, me të cillin u xuer kryqi, kanû âsht me e hjedhë mbí pullaz të shpís së dorërasit.


NYE I NJIQINDEKATERDHETËT.

Vllaznimi (Me pí gjak).



§.988. Si t’u pajtohen zêmrat shpijavet të dorërasit e shpís së të vramit, pijn gjakun e shoqi-shoqit.

§.989. Mârrin dý gota të vogla, i mbushin pergjymsash me ujë a me rakí; çohet ndonji prej dashamirësh e u lidhë dy gishta të vogjel, i shpojn me gjylpanë, tuj bâ me lshue ká nji pikë gjak veçmas nder dý gota.

§.990. Mbasi t’a perziejn gjakun ase, mbasi t’a tundin mirë, i shndrrojn gotat, e, me duer kryqzue, i a kojn shoqi-shoqit, tuj e pí gjakun e njâni-tjetrit. — Nder njimí pergzime qesin pushkë e bâhen si vllazen të rí njij nânet e babet.




Libri i njimbdhetët - Kanuni i pleqnis


NYE I NJIQINDEKATERDHETEPARË.

Tagri e detyra e Pleqvet.



§.991. Plaku i pengut nuk mund t’i lypë të falmet e të premet e kanûs, pá e ndreqë pûnen. —

§.992. Pleqt jânë a të parët e vllaznive a Krenët e fiseve, zyra e të cillvet âsht e pshtetun në themel të tagrit kanunár.

§.993. Pá këta nuk mund të bâhet ndo’i kanûn i rí e as kurrnji gjygj a pleqní, qi do të pershîjë a nji vllazní, a nji fis, a edhè nji katund e Flamur.

§.994. Pleq thirren edhè burrat më zâ per urtí e qi jânë regjë nder gjygje e pleqní.

§.995. Per pûnë të veçanta e per të kapme të posaçta, edhè të permendunt mund të mirren per pleq pêgjesh e gjygji i bâm prej ’tyne âsht i njoftun prej kanunit, mjaft qi të pleqnojn mbas këtij.

§.996. Pleqt e Kanûs kan tager me shmangë çdo rragë e kercnim dâmesh e vraset, kû me urtí, kû me fuqí bashkë me katund e nder kercnime të randa fort do të lypin krahin e Krenvet e të djelmvet të Flamurit, per të prûm në mend të dalunin mendësh.

§.997. Pleqt kan tager me mbledhë katundin, kúr mos të duej kush me i ndêjë gjygjit të folun mbas kanunit e pá krahambajtje.

§.998. Per pleqní të vogla do të mirren Pleqt në katund permbas vllaznijet e fisit.

§.999. Pleqt e mârrun per me bâ ndo’i pleqní, aty e n’at hov, qi t’u apin zâbuken të fjalisunt, tager kan me bâ gjygj e me e çue deri në mbarim.

§.1000. Jo veç Pleqt ase Krenët e Kanunit kan ket tager, por edhè Pleqt e çashtjevet të veçanta, si t’i ketë zgiedhë kush per pleq, kan tagrin e permendun.

§.1001. Si t’u epet Pleqvet në dorë pengu i pelqimit, edhè ne u pendojshin të fjalisunt, nuk mund t’u a stermârrin pengun, as nuk mund t’i ndrrojn ata Pleq.

§.1002. Parimi i kanunit âsht: «Plak mbí Plak, gjygj mbí gjygj e bé mbí bé kanûja nuk bán».

§.1003. Pûnët e randa, qi e vrugnojn nderen e katundit a të Flamurit, do të peshohen prej Pleqvet të katundit e prej Krenvet të Flamurit.

§.1004. Pleqt e Krenët e Flamurit nuk mund të kpusin kurrnji gjygj e nuk mund të giobisin kend në katund, pá i pasë me vedi Pleqt e Strapleqt e katundit, në të cillin gjindet fajtori.

§.1005. Po ndolli se duel mendsh nji katund marë me gjith Pleq e Vogjlí, atbotë ngrehen Krenët e Flamurit me Pleq e Strapleq vllaznísh e fisesh e me gjith Vogjlí edhè e biejn në mend katundin e dalun dore.

§.1006. Po u çue nji katund per me u ngrefë luftë Krenvet, Pleqvet, Strapleqvet e Vogjlís së Flamurit, nen të cillin gjindet, atbotë do të bâhet me dieje Dera e Gjomarkut, në zâ të së cillës do të çohen edhè Flamurt tjerë e nen prîje të kësaj Dere do të msŷhet katundi i dalun dore, edhè e biejn në mend me ndeshkime giobësh, me të xjerrun prej vendit, a edhè me të grîme katundisht, në pasët bâ kush ndo’i faj per të grim.

§.1007. Sjelljet e ndeshkimet e permenduna i veshen edhè njij Flamuri, kúr të dalë dore; me ndryshim qi Flamuri marë nuk mund të xieret prej vendit, porsè leçitet prej Flamursh tjerë mje qi të shtrojë pengun.

§.1008. Kanunet, qi vên nji katund me Pleq e Vogjlí per vedi, bj. fj. per hjeksí, pabesní, per vrasë a cubní, as Flamuri e as Dera e Gjomarkut nuk mund t’u a luej, mjaft qi mos të trillohen pûnë të reja, qi të jenë kundra vendimevet jetike të kanunit të Malevet.

§.1009. Nder gjygje e pleqní, qi i perkasin katundit marë a njij Flamuri, Pleq të veçanët nuk kan tager me mârrë neper dorë. — Këto do të peshohen prej Pleqvet e Krenvet të kanûs së Katundit e të Flamurit.

§.1010. Po rá në faj nji Plak katundi, do t’a lshojë pengun në dorë të Vogjlís.

§.1011. Po s’u gjegj me shtrue pengun, Vogjlija thrret Krenët e Flamurit e zbashkut e biejn n’arsye.

§.1012. Po rá në faj kush i derës së Gjomarkut, gjygjin do t’i a bâjn Krenët e Vogjlija e të gjith Flamurvet. —

§.1013. Po rá në faj ndonji prej Flamurtarësh, do të peshohet prej Krenvet e Vogjlís; e Kreu i Flamurit në faj do të peshohet prej Flamurtarit, Krenvet tjerë të Flamurit e prej Vogjlije.

§.1014. Edhepsè Plak, a Krye, a i Derës së Gjomarkut, pengun do t’a lshojë në dorë të Pleqvet e të Vogjlís, po bâni kush váj mbë ’tê.

§.1015. Pleqt do të bâjn gjygj pá krahambajtje e pá u thye prej nendoresh a të folmesh prej njânit a tjetrit.

§.1016. Po u hetue ndo’i Plak se e bâni gjygjin me krahambajtje e kundra kanunit, veç pse i thyem prej nendoreve t’ânës kundershtare, posë faqes së zezë, s’e mêrr kush mâ per Plak.81


NYE I NJIQINDEKATERDHETEDYTË.

Pêgjet.



§.1017. „Pengu i lshuem nuk mirret mâ“.

§.1018. Pengu âsht nji shêj i landët, qi epet në dorë të Pleqvet gjygjtarë me tager qi të bâjn gjygj mbí ankimet e dy kundershtarvet.

§.1019. Pengu thirret «Pengu i pelqimit a i zâbukës», qi don me thânë se, tuj e dhânë pengun në dorë të Pleqvet gjygjtarë, këta gjinden gati me i ndêjë gjygjit e pleqnís.

§.1020. Pleqnija e gjygji i bâm pá pêgje, faqe kanunit s’ká vjeftje.

§.1021. Para se të fillohet gjygji, pêgjet do të jenë në dorë të Pleqvet, e të kapunt në padí, posë qi nuk mund të luejn mâ, ata lidhen edhè me lá opangat, ase Pleqnín e preme prej kanunit.

§.1022. Per peng xêhet arma, fisheku, ortari a edhè kutija e duhânit, mje qi të biejn pêgjet, qi t’i parasohen vjeftjes, per të cillen kapen.

§.1023. Nder pleqní ankimesh, zhgarkimesh a shpifjesh fjala e gojës nuk pelqehet per peng; duhet shêji.82

§.1024. «Fjala peng» jet vetem atbotë, kúr t’i flasë kush kuej kaq e kaq, per n’i a ndreqët nji pûnë.

§.1025. Po i a ndreqi pûnen, të folmen i a ká detyrë burrit të huej.

§.1026. Po ngulen Pleqt e pêgjevet njani në mende të vet e tjetri në të ve’n, do t’u siellen Pleqve tjerë, porsè per të prishuna nuk mund t’u randohen të fjalisunvet (të zotvet të pêgjevet).

§.1027. Opangat e Pleqvet do t’i lajn të zotët e pêgjeve, sá njani aq tjetri.

§.1028. Opangat e Pleqvet lahen jo mbas andjes së Pleqvet, por mbas randsís së pleqnís: «Mbas pengut shkojn opangat». — «Mbas gjâjet shkojn opangat».

§.1029. Pleqnija e njij paradites ká pasë pêsë grosh. — (Heret nuk bâheshin pleqnít mbasdite.)

§.1030. Per pleqní të dame me «gúr», të kapunt do të lajshin ka 10 grosh per pleqní.

§.1031. Para se t’i a hîjn gjygjit Pleqt, do të bâjn ket bé: «Per ket të mirë të Perendís (mbí nji shêj Besimi) e si e bâjsha mue më ndimofët, gjygjin nuk do t’a bâj me dredhí e me krahambajtje e, mje ke të m’a mârrë mendja e shpirti, nuk do t’i bâj lak kanunit e gjygjit të drejtë!83

§.1032. Jashta katundit nuk ká tager kush me gjetë Pleq.

§.1033. Po duel kush me lypë Pleq në Flamur, nen të cillin gjindet, do të mârrë per Plak nji prej Krenësh e jo prej Vogjlijet.


NYE I NJIQINDEKATERDHETETRETË

Shtim Pleqsh.



§.1034. «Gjygj mbí gjygj e Plak mbí Plak kanûja nuk bán».

§.1035. «Në mos të pelqefët gjygji, tek â’ Sh. Pali». — «Në mos të pelqefët gjygji, tek â’ Gryka e Oroshit». — Dera e Gjomarkut themeli i kanûs».

§.1036. Po i a dorzove pengun Plakut, e ky t’a bâni gjygjin, s’ké pse lypë mâ Plak e gjygj.

§.1037. Po s’t’a mbushi menden gjygji i Pleqvet, qi ti i zgodhe e i pelqeve, tager s’ké me e stermârrun pengun t’and as me zgiedhë Pleq tjerë.

§.1038. Po u vojt mendja të zotve të pêgjeve, se u âsht bâ gjygji pá rrugë e me krahambajtje, kan tager mos me i ndêjë pleqnís.

§.1039. Pleqt e parë nuk i lshojn pêgjet, porsè këta jânë në detyrë me dlirë vedin, tuj jau lshue pêgjet e veta në dorë Pleqvet të dytë të zgiedhun prej sish; e mbasi të jau shtrojn gjygjin e bâm, do të peshohet prej Pleqvet të dytë.

§.1040. Po e bân të keq gjygjin e Pleqvet të parë, këta të dytët u mârrin pêgjet të fjalisunvet e, posë qi jesin pá opanga, këta do të lajn opangat e Pleqvet të dytë.

§.1041. Pleqt mund të shtohen mje në trí lagje: po s’e kputen gjygjin, atbotë do të hîjn nder krenë deri në Derë të Gjomarkut, qi âsht themeli i kanûs. Pertej kësaj Dere s’ká gjygj.

§.1042. Po duel i mirë gjygji i Pleqvet të parë, pêgjet e para do të lajn dý lagje opangash: Pleqvet të parë e të dytvet.

§.1043. Po ndollen gjygje a pleqní të randa, zhvillimi do të lypet në Derë të Gjomarkut.


NYE I NJIQINDEKATERDHETEKATERT.

Porota.



§.1044. Porotë a Poronikë me gojë të kanunit thirren ata nierz, të cillt shênjohen me gisht prej gjygjit, per me bâ bé e me xjerrë së keq ndokend.

§.1045. Poronikë do të jenë asish:

a) qi mos të jenë gjetë në bé të rrêjshme;

b) qi mos të kenë ndo’i mllef as kundra lagjes, qi bân bé, as kundra asaj, qi veshtron bén;

c) qi mos të jenë gjind lloftarë, qi vjerrin shpirtin në krrabë per nji mullë bukë;

d) qi, nemosè me hamende, mund të diejn ndo’i pûnë, a mund t’a hetojn mâ letas;

e) s’do të jenë grá, se kanûja s’i xên;

f) qi mos të jenë të betuem e mnisa.

§.1046. Pergjithsisht beja pá Porotë s’bâhet.

§.1047. Parimi i kanunit âsht: «Beja ká Poroten, Porota ká mundin nder hetime e të lidhmen».

§.1048. Prifti s’çohet në bé; por, me qillue se i lypet beja, si per me lá vedin, si edhè per Poronikë, ky xêhet per 24 vetë.

§.1049. Nji krye i Flamurit, po u thirr në nji bé 24 vetësh, 12 i a njef gjygji e per 12 të panjefun âsht vetë.

§.1050. Aj, qi u prîn Poronikvet në bé, nuk njifet per Poronik. Parimi i kanûs âsht: «Njiqind Poronikë por i zoti s’njifet».

§.1051. «Porota nuk shkon në bé, pá i u lidhë i zoti i bés».

§.1052. Aj, qi i prîn bés, do t’i lidhet Porotës, qi, po duel beja e rrêjshme, të lajë gioben e Kishës per dhûnim të bés së rrêjshme; gioben e Flamurit a të katundit, si mbas numrit të Poronikvet e dypernjahen të zot’t.

§.1053. Gjygji do të njefin per Poronikë gjind prej vllaznijet e prej katundit t’atij, qi do t’i prîjë bés.

§.1054. I zoti i bés do t’u shkojë Poronikvet të njefun per derë, per me i bâ me dieje se gjygji i ká njefë per betarë.

§.1055. Poronikët e panjehun, qi i gjên vetë i zoti i bés, në gjygj e para Pleqvet do t’i kallxojë êmen per êmen, si i u kallxuen atij të njefunt.

§.1056. Edhè Paronikvet të panjefun do t’u shkojë per derë i zoti i bés per me u kallxue, se i ká zgiedhë per betarë.

§.1057. Gjymsen e Poronikvet i njefë gjygji, e gjymsen tjeter i gjên i zoti i bés.

§.1058. Pleqt, mbasi t’a njefin Poroten, do t’i thonë të zot’t të bés qi, per në pasët dyshim prej ndonjanit nder Poronikë të njefun, se kishte me e lânë lidhë prej ndo’i reset a mllefit, të kallxojë aty.

§.1059. I zoti i bés, si të diftojë arsye të themelta per njanin a tjetrin nder Poronikë të njefun, Pleqt e gjygjit jânë në detyrë me i ndrrue.

§.1060. Ndrrim Poronikësh mund të bâhet mje në tre vetë, por jo mâ.

§.1061. Dita e bés i caktohet Porotës, e i zoti i bés âsht në detyrë me e mbledhë.

§.1062. Porota, para se të shkojë në bé, do të perpiqet me bâ hetime kû të mundet, e me shqyrtue të zo’n e bés, qi mos të shkojë në bé të rrêjshme.

§.1063. Porota ká tager me bâ hetimet e veta e, po kje çashtja e padís teper e ngatrrueshme, ká tager me e shtŷ bén mje në gjashtë muej, tuj vijue nder hetime.

§.1064. Per ngatrrime të randa fort e qi kapin hapët, Porota ká tager me e shtŷ bén, edhè me vjetë.

§.1065. Si të két bâ hetimet e veta Porota e, si t’i két hullë fjalët haj per me e lirue me bé të shpifunin, haj me e lânë lidhë, s’ká pse shtrydhet; a njânen a tjetren do t’i a kallxojë të zot’t të bés.

§.1066. Edhè nji nder Poronikë, si mos të ndigiojë me e bâ bén, i zoti i bés jet lidhë.

§.1067. Kanû âsht, qi nji Poronik a edhè mâ, qi nuk don me bâ bé, do t’i a shndoshë zêmren të zot’t të bés, edhè me bé, ne e lypët, se nuk e lâjn lidhë prej ndo’i mllefit a mnijet, por vetem prej drojet e dyshimit të mos shkojn në bé të rrêjshme.

§.1068. «Po hangri bukë Porota, bén e ká të bâme».

§.1069. Po u mblodh Porota, edhè hangri buken e bés, i zoti i bés del i pafaj; Porotës s’i jet tjeter veç me shkue në bé.

§.1070. Po e la buken pá hanger Porota, i zoti i bés jet në faj.

§.1071. Po s’u gjegj zhgarkuesi me ardhë në ditë të caktueme, per me pá bén, i shpifuni mundet me fjetë në qetsí, se me bukë të hangerme prej Porotet, aj duel i pafaj.

§.1072. Porota do t’i thotë zhgarkuesit a të vîjë me pá bén, a të qesë kapucarin.

§.1073. Zhgarkuesi, edhè ne u perpushët ndo’i ditë, së mbramit, a do të shkojë me pá bén, a do të qesë kapucarin.

§.1074. Porota, per ne u mbledhët me bâ bén jashta ditës së caktueme, s’ká tjeter bukë, por shkon në bé e derdhet në pûnë të vet seicilli.

§.1075. Në ditë, qi do të bâhet beja, do të pranojn edhè Pleqt e gjygjit të bâm.

§.1076. Beja do të bâhet me ket rend:

a) prîn në bé i zoti, per me i a shndoshë zêmren Porotës;

b) mbas këtij do të bâjn bé ata, qi e kan mâ afer me gjak;

c) mandej bâjn bé Paronikët e njefun prej gjygjit.

d) së mbramit Poronikët e panjefun.

§.1077. Fjalët e bés do të shqyptohen pá ndrrim e sikurse i ká njefë e rreshtue gjygji i Pleqvet.

§.1078. Të gjith sá Poronikë të jenë, do të bâjn bé, tuj e pshtetun doren mbë shêj të besimit, perposë në falët a në jashtofët kend per nderë vetë i zoti i gjâs.

Oroe: Dukagjini, Malsija e Gjakovës e sá krahina tjera Poroten e njefin disá per «dorë bejet» në Kishë, e disá tjera e lâjn per «me ndigiue bén». —


NYE I NJIQINDEKATERDHETEPÊSËT.

Kapucari.



§.1079. Kapucár thirret aj, i cilli difton fajin e ndokuej, si bj. fj. ndo’i vjedhní të mshefne, a ndo’i vrasë të hupne permbas hetimeve, qi bân.

§.1080. Kapucari pergjithsisht nuk del faqe, a ndollë se del edhè çiltas.

§.1081. Kapucari do të két kpucët e veta permbas të folmevet të zot’t të gjâs së vjedhun a të gjakut të hupun.

§.1082. I zoti i gjâs së vjedhun a i gjakut të hupun, para se t’i flasë kpucë kapucarit, do të shkojë në katund të pandehunit, do të mârrë dy shokë të tij e, bashkë me ’ta, do t’i shkojë te dera, per me lypë arsye prej ’tij.

§.1083. Si mos t’i vêhet kurrsesì i pandehuni, i zoti i gjâs do t’i kallxojë, se do të flasë kapucarin në shpînë të tij.

§.1084. Po i tha i pandehuni, se âsht i lirë të flasë kapucari sá të duej, po duel në faj, kpucët e foluna kapucarit do t’i lajë ky.

§.1085. Po i foli kush kpucët kapucarit pá e bâ me dieje të pandehunin, edhè në dalët fajtuer ky, kpucët e foluna prej të zot’t të gjâs pergjymsash do t’i lajn.

§.1086. Kpucët e kapucarit jânë me dorë në bé, qi mos të randohet i pandehuni me teprime të foluna, edhè në dalët në faj.

§.1087. Kanuni i pergjithët âsht, qi kpucët e kapucarit nuk mund të kalojn çmimin e gjâs së hupun.

§.1088. Gruen s’e xên kanûja per kapucár.

§.1089. Kapucarija e hershme me dorë në bé kishte 50 mje në 500 grosh.

§.1090. Kapucari i gjetun në rrênë do të late gjân e huej në vend të cubit. (Dukagjini)


NYE I NJIQINDEKATERDHETEGJASHTËT.

Pagesa e Kapucarit.



§.1091. Kapucarit i nepen kpucë:




	
	
	





	Per gjak të hupun
	1500
	grosh



	„ vath, shpí etj. të thyem
	500
	„



	„ mushk
	1000
	„



	„ kál
	500
	„



	„ ogiç
	500
	„



	„ ká hullijet
	400
	„



	„ thí të mbajtun
	500
	„



	„ lopë barrës
	150
	„



	„ gomár
	150
	„



	„ mzat
	100
	„



	„ dele e dhí
	25
	grosh



	„ viç të njomë
	25
	„



	„ thí
	23
	„



	„ edh e kingj
	10
	„





§.1092. «Kapucari hjekë bén». Po duel kapucár nji burrë i ndershem, beja nuk i epet të pandehunit; do t’apë arsye.

§.1093. «Kapucari xjerrë gjân e hupun». Si të tumiret kapucari prej Pritëtarvet, i pandehuni jet në faj, e do t’i a kthejë gjân të zot’t si mbas kanunit.


NYE I NJIQINDEKATERDHETESHTATËT.

Pritëtarët e Kapucarit.



§.1094. Pritëtarë jânë ata, zyra e të cillvet âsht me bâ hetimet e duhshme, tuj e rrethue kapucarin me të pvetuna të shpeshta, tuj i a vû menden, mos po bân lak nder diftime e mos t’i zhgarkohet kuej.

§.1095. Pritëtarët do të jenë nierz të ndershem, t’urtë e veshtakë, e të rregjun nder shqyrtime e hetime.

§.1096. Pritëtarët do të jenë prej asish, qi gjygji i ká njefë per Poronikë.

§.1097. Si s’â’ kanû, qi kapucari të dalë çiltas, ashtû ká tager kapucari me lypë me êmen disá prej Poronikësh, të cillvet u xên besë mâ fort se nuk e qesin.

§.1098. Parase të fillojn me bâ hetime, Pritëtarët do t’a vêjn në bé kapucarin, qi do të kallxojë drejt, pá krahambajtje e pá mllef.

§.1099. Mje në trí lagje Pritëtarësh mund t’a shqyrtojn kapucarin.

§.1100. Gjithsá herë të flasin Pritëtarët me kapucarin, msheftas do të flasin.

§.1101. Po tha kapucari, se ajo gjâ e vjedhun âsht shitun, Pritëtarët do të dergojn gjinden per hetime.

§.1102. Po tha kapucari, se gjâja e vjedhun âsht pré, Pritëtarët do të lypin nji shêj prej tij; bj. fj. nji copë lkurë, brynat, a ndonji gjymtyrë tjeter.

§.1103. Si të tumiren diftesat e kapucarit prej Pritëtarvet, mohimet e cubit a të gjaksit, edhepsè të rrêjshme, nuk mund t’i ndalin kush deri te beja: por Porota ká tager me i ndalë doren e mos me e lânë me shkue në bé të rrêjshme.

§.1104. Po duel kapucari i dyshueshem faqe Pritëtarvet, tuj kênë ky në të drejtë; e duel edhè e kapi per krahi cubin a gjaksorin, kpucët i ká të preme 500 grosh mje në 1500 grosh.

§.1105. Pritëtarët do të bâjn bé mos me qitë kapucarin per të gjallë, posë se në dashtë me dalë vetë.


NYE I NJIQINDEKATERDHETETETËT.

Burrat e Malevet të Shqypnis në kuvend.



§.1106. Kuvendi âsht nji bashkim fisit a fisesh me Krenë, Pleq, Sterpleq e Vogjlí a Djelmní të dheut, qi kan qellim me rrahë ndonji çâshtje a me lidhë ndonji besë.

§.1107. Kuvendet bâhen pjesnisht a edhè pergjithsisht.

§.1108. Kuvende të pjesshme jânë ato të katundeve, në të cillat mârrin pjesë Pleq, Sterpleq e Vogjlija e njij katundi.

§.1109. Të pjesshme thirren edhè ato kuvende, në të cillat bashkohen të gjith Pleqt e Sterpleqt e Vogjlija e Fiseve të ndryshme, qi sundohen prej njij Kreut.

§.1110. Kuvende të pergjithshme jânë ato, në të cillat bashkohen Pleq, Sterpleq, Vogjlí me Krenë e me Derë të Gjomarkut.

§.1111. Nder kuvende, gjygje e peshime mârrin pjesë:

a) Dera e Gjomarkut t’Oroshit;

b) Krenët e fisevet;

c) Pleqt e fisevet e të katundevet;

d) Sterpleqt e fisevet e të katundevet;

e) Djelmnija e Vogjlija e të gjitha fisevet;

f) Kasneca fisesh;

g) Giobtarë.


NYE I NJIQINDEKATERDHETENANDËT.

Vende kuvendesh.



§.1112. Bashkime kuvendesh mbahen a nder oborre Kishësh, a nder rrênime të vjetra faltoresh, a në zêmer të vendit.

1. Mirdita në Sh. Pál a në Grykë t’Oroshit.

2. Lura tu Kisha në katund të vjeter.

3. Thkella tu Kroni i Fikut në Perlataj.

4. Matja në Lis.

5. Malsija e Lezhes (Zhuba) në Molung, ke Dardha Kerbucë.

6. Dibra?

7. Malsija e Krues në Bendë.

8. Malsija e Tiranës në Martanesh.

9. Malsija e Elbasanit?

10. Labërija (Arbërija)?

11. Arbënija në Larushk.

12. Kurbini në Djerr të Selitës, në Laç-Sebaste.

13. Luma në Bicaj.

14. Hasi?

15. Malsija e Gjakovës tu Vorret e Shalës.

19. Dukagjini në Koder të Shen Gjergjit (Shosh).

17. Puka tu Qyteti i Pukës.

18. Postripa në Qytet tu Xhamija (Drishtë).

19. Mbishkodra tu Kisha e Brigjes-Rapshë.

20. Kelmendi në Qafë të Berdelecit.

21. Capa (Zadrima) në Dajç.

— Nikaj e Mertuer tu Kisha e Nikajvet.

Mertuer e Krasniqe tu Blîni i kuvendit (Selimaj).

§.1113. Burrat e bashkuem në kuvend rrîjn në gjymës rrethit: ashtû qi të mund të shofin shoqi shoqin e, po u thirr kush, të két shteg per me u dukë nder Krenë e Pleq.

§.1114. Burrat e dheut në kuvend rrîjn t’armatisun.84

§.1115. Sá të jenë në kuvend burrat e dheut, s’ká tager kush i huej me u perzie nder ’ta.

§.1116. Nder gjygje e peshime Krenët e Pleqt rrîjn në vedi e Vogjlija në vedi.

§.1117. Krenët e Pleqt rrîjn në kuvend mbas prîjet e tagrit.

§.1118. Në kuvend, sá të flasë njani, tjerët do të ndigiojn e të heshtin.

§.1119. Çâshtjet e vogla e të kapmet, qi ká katundi shoq me shoq, Pleqt e katundit bashkë me Sterpleq e Vogjlí kan tager me i zhgarkue.

§.1120. Çâshtjet e randa, qi i perkasin njij fisi mbarë, do të peshohen e do të pleqnohen prej Krenvet të fisit bashkë me Pleq, Sterpleq e Vogjlí.

§.1121. Çâshtjet, qi i perkasin njij krahine marë — ase shtetit, — do të peshohen nder kuvende të pergjithshme: «burrë per shpí».85

§.1122. Fjala e randë nuk bâhet në kuvend.

§.1123. Kanûja s’bán qi të shahet kush në kuvend; po bâni kush ket pûnë, do të giobitet mje në 5 desh.

§.1124. Po i tha kush kuej, se rrênë në kuvend, do të giobitet mje në 500 grosh.

§.1125. Po i a shkrepi kush kuej armen në kuvend, shpija i digjet e sjellsi i armës grîhet kuvendisht e shkon gjakhupës.


NYE I NJIQINDEPÊSËDHETËT.

Dera e Gjon Markut.86



§.1126. Dera e Gjomarkut âsht themeli i kanûs.

§.1127. Xên kryet e vendit në çdo vend e kuvend.

§.1128. Nuk mund të leçitet.

§.1129. Nuk mund të sodumet.

§.1130. Nuk mund të xieret prej vendit.

§.1131. Pertej kësaj Dere s’ká vazhdim çâshtjesh.

§.1132. Ká tager me mledhë krenë e Vogjlí në rasë të kuvendevet të pergjithshme.

§.1133. Sá herë t’a lypë nevoja ká tager me derdhë kasneca per të grishun të dheut «burrë per shpí» e me i mbledhë në Sh. Pál.

§.1134. Në çdo gjygj a pleqní ká tagrin e fjalës së kputne.

§.1135. Ká tager me sodumë e me xjerrë prej vendit.

§.1136. Ká tager me dnue per dekë: «kortarët jânë të fisevet, kryet âsht të Gjomarkut».

§.1137. Ká tager me i a hjekë prîjen a parín atij, qi të xêhet në hjeksí e trathtí të vendit. — Porsè nuk mund t’i epet kuej jashta vllaznijet, tuj kênë trashigim plangçuer-tagruer.

§.1138. Ká tager pjese në çdo giobë.

§.1139. Ká tager mbí 500 grosh per çdo vrasë.

§.1140. Para se të dalë me krenë e Vogjlí të fisevet, per zbatim të kanunevet ndeshkimore, do t’a shtrojë pengun; e po u gjet në ndonji faj, do të pergjegjet si mbas kanunit.

§.1141. Do t’i vêhet giobës si çdo nenshtetas.

§.1142. Kúr del per pajtim të dheut, ká tager mbë «Razogj» (dý hae bukë).

§.1143. Po u lyp per Poronik cillido i kësaj Dere, xêhet per 12 të panjehun.

§.1144. Kúr të dalë n’ushtrí, ká tager prîje e urdhnimi.

§.1145. Per faje, qi jânë per ûnë zjarmi, edhè ket Derë e perket lima (sá me bâ shêj).


NYE I NJIQINDEPÊSËDHETEPARË.

Krenët e fisevet.



§.1146. Krenët jânë të parët e fisevet

§.1147. Krenët jânë me plang.

§.1148. Se i cilli krye ká tager mbí fis të vet:

«Kortarët jânë të fisevet, kryet âsht të Gjomarkut».

§.1149. Nder gjygje e pleqní mbrenda rrethit të njij kreut, nuk mund t’i perzihen krenët e fisevet tjera.

§.1150. Kreu i fisit, bashkë me Pleq e Vogjlí të vllaznive ká tager me mbajtë kuvende, me lidhë besë, me bâ gjygje, me giobitë e me leçitë.

§.1151. Kreu i fisit nuk mund të paditet nder krenë të fisevet tjera e nuk mund t’a ngushtojë kush per gjygje e pleqní të bâme.

§.1152. Kreu i fisit nuk mund të bâjë vendime a pleqní mbí vendime të kanunit.

§.1153. Po bâni kush váj mbë krenë, këta do të peshohen prej Pleqvet e Vogjlís së vendit, a edhè prej Deret të Gjomarkut.

§.1154. Kreu i njij fisi s’ká tager me djegë, me sodumë, me grî, me xjerrë prej vendit. — Lypet Dera e Gjomarkut me krenë e Vogjlí të fisevet tjera. —

§.1155. Per të giobitun e të leçitun të njij kreu, mjaftojn Pleqt, Sterpleqt e Vogjlija e fisit.

§.1156. Me u çue kush prej Vogjlijet e me vrá ndonji prej krenësh a Gjomarkajsh, bjen në gjak si per vrasë të çdo njerit.

§.1157. Kreu i fisit, si çdo njeri prej Vogjlijet, mund të giobitet, mund të digjet, mund të leçitet, mund të sodumet, mund të grîhet e mund të xieret prej vendit.

§.1158. Kah pronet e pasunija, kje në fushë, në bjeshkë e në vrrî, do të shikjohet tagri plangçuer i se të cillit.

§.1159. As dera e Gjomarkut, as krenët e fisevet e as Pleqt e katundevet s’munden me pasë ndonji tager mbí gjâ e pasuní të tjervet.

§.1160. Vogjlija e fisevet s’i ká detyrë as kreut e as Derës së Gjomarkut të dhetë e telozen.

Oroe: Krenët (Flamurtarët) e Malsís së Gjakovës: Nikaj, Mertuer, Gash e Krasniqe, kan tager mbí nji rend t’ujit (vadë) prej kujrijet, posë atij, qi kan si çdo shpí.


NYE I NJIQINDEPÊSËDHETEDYTË.

Pleqt e katundevet.



§.1161. Se i cilli katund ká Pleqt e fisit.

§.1162. Pleqt e katundit kan tager me mbledhë katundin në kuvend.

§.1163. Pleqt e katundit nuk kan tager me giobitë as me leçitë kend, pá pelqim të Sterpleqvet e të Vogjlís.

§.1164. Pleqt e katundit nuk perjashtohen prej zyrevet të katundit, as prej angarijet e prej pûnve të perbashkta.

§.1165. Pleqt e katundit nuk perjashtohen prej ushtrijet.

§.1166. Me rá në faj Plaku i katundit, do t’u a shtrojë pêngun Sterpleqvet e Vogjlís.

§.1167. Po i u randue katundi me Pleq ndonjij fisi, Plaku i të randuemit ká tager me e mprojët edhè me krenë të fisevet tjera.


NYE I NJIQINDEPÊSËDHETETRETË.

Sterpleqt.



§.1168. Sterpleqt mbajn ânen e Vogjlís,

§.1169. Sterpleqt kan tager me çue zânin, kúr të shofin se po randohet Vogjlija me gjygje e pleqní kundra kanunit.

§.1170. Sterpleqt bashkë me Vogjlí a Djelmní fisesh jânë giobtarë.


NYE I NJIQINDEPÊSËDHETEKATERT.

Giobtarët.



§.1171. Giobtarë thirren ata, të cillt n’êmen të kuvendit mbarë reshten në vath të gjâs së të giobitunit, per të mârrë aq krenë desh a qé si mbas së premes së gjygjit të krenvet, të Pleqvet, e të Vogjlís.

§.1172. I zoti i vathit nuk guxon me i ndalë giobtarët qi mos t’i hîjn në vath.

§.1173. Po bâni ket pûnë, burrat e kuvendit dynden të gjith edhè i brumbullaksohen në derë.

§.1174. Po bâni se bâni fjalë i zoti i gjâs, kan tager me i a shtue gioben.

§.1175. Giobtarët zgiedhin vetë desh e qé per giobë e i zoti i gjâs nuk mund t’i ndalin.


NYE I NJIQINDEPÊSËDHETEPÊSËT.

Zâni i Vogjlis nder gjygje.



§.1176. Po s’i pelqej Vogjlija të damet e krenvet e të Pleqvet, kan tager mos me u ndêjë në ’to.

§.1177. Krenët e Pleqt do të vêhen rishtas në peshim të pûnvet.

§.1178. Po e tumiren gjygjin e krenvet e të Pleqvet Vogjlija, kanû âsht qi të bertasin njij zâni: «kamba e huej, kaptinat t’ona».


NYE I NJIQINDEPÊSËDHETEGJASHTËT.

Leçija.



§.1179. Me leçitë, me gojë të kanunit, don me thânë: me dá, me lânë mbas dore e me shkepë nji shpí, tuj i a hjekun çdo tager, hír e nderë, si kah katundi, si kah Flamuri.

§.1180. Katundi ká tager me leçitë, por jo me xjerrë prej vendit.

§.1081. Kapucari do të két kpucët e veta permbas të folmevet të zot’t të gjâs së vjedhun a të gjakut të hupun.

§.1182. Me djegë, me sodumë e me grî s’ká tager as katundi pá flamur e as flamuri pá katund.

§.1183. Rasët per me leçitë kend jânë:

a) Kúr mos të duej kush me u lidhë me besë me katund a flamur;

b) kúr të shesë kush katundin e vet me hjeksí e trathtí;

c) kúr t’i pervaret kush njij gjygjit a vendimit të folun kuvendisht prej katundit a flamurit;

d) kúr të bâjë kush ndo’i faj të dhûnshem në katund, në flamur a jashtë këtyne e mos t’i shtrohet gjygjit;

e) per dhûnë të bâme jashta katundit a flamurit; po s’u gjegj fajtori me shtrue pengun në katund e në flamur të vet, këta hjekin dorë prej ’tij, tuj u a lânë shtegun të lír gjithnjatyne, qi kjahen mbë ’tê e të bâjn shka të duen me ’tê.87

§.1184. Po nguli katundi edhè i a ndali doren flamurit në të djegun a në të sodumun të njij faqeziut, qi vrugnoi katundin a Flamurin me ndo’i dhûnë teper të shemtueme, flamuri ká tager, a me leçitë at katund, a me mbledhë flamurt tjerë, per me e prû në mend.

§.1185. Po e la veç me të leçitun, as mêrr e as nep me ’tê, mje qi t’i shtrohet gjygjit e giobës.

§.1186. Si t’i a shtrojë pengun flamurit katundi i pervarun, flamuri e giobitë mbas peshimit të fajit.

§.1187. Shpín e fajtorit e djegin, e sodumin me bîmë e me dhé e shkaktarin e fajit të dhûnshem e grîjn kuvendisht me gjak-hupës e robët i a xjerrin prej vendit.

§.1188. Po kje mbrapshtí teper e dhûnshme e e shemtueshme, posë të djegunit, të sodumunit, të grîmunit e të xjerrunit prej vendit, flamuri edhè shpín i a pret.

§.1189. E premja e shpís âsht, kúr t’i zhgulin gurët e kater skepeve të shpís per rrâzë themelit. — Kjo bâhet, mbasi të digjet shpija.

§.1190. E premja e shpís në kanû shênjon, se gjindja e asaj shpije jânë të xjerrun prej vendit me lang e plang e pergjithmonë, e perkah flamuri xêhen të dalun fare.

§.1191. Pasunija e tundshme u bâhet giobë e e patundshmja do të jesë zmojle (djerr), per kullosë të flamurit.

§.1192. Me të leçitun nuk mundet kush i katundit me mârrë e me dhânë; e, po muer e dha kush, jet i leçitun edhè aj e bjen n’ato ndeshkime si i leçituni.

§.1193. Trajta e të leçitunit âsht njikjo: «Me dá kend per mort e per gjellë». — «Me leçitë kend per mort e per darsem e per uhán e miellit».88


NYE I NJIQINDEPÊSËDHETESHTATËT.

Zjarmi, të sodumunt e të grîmunt.



§.1194. Digjet, sodumet, grîhet katundisht e xieret prej vendit me lang e plang:

a) aj, i cilli i shpifet në pûnë të randë a vên dorë a vret Priftin;

b) kush vret mikun në besë, grîhet, giobitet, digjet e xieret prej vendit;

c) kush vret per fis, digjet, giobitet e xieret prej vendit;

d) kush vret mbas pajtimit të gjakut, digjet, giobitet e xieret prej vendit;

e) kush vret «Vra e hup», digjet, giobitet e xieret prej vendit;

f) kush vret gjaksin në besë të vet, grîhet, digjet, giobitet e xieret vendit;

g) kush vret të kushrînin, per me u bâ i zoti i pasunís së tij, grîhet, digjet, giobitet e xieret prej vendit;

h) kush t’i lâjë mbrendë fajtorët e Flamurit, digjet, giobitet e xieret;

i) aj fis, qi nuk prîn mbë fajtorët, giobitet e leçitet.

§.1195. Po rá kush në ndonji këso fajesh, grîhet katundisht, giobitet, digjet, pêmët i prehen, kopshti e vêshta i sodumen e xieret prej vendit me lang e plang.

§.1196. Per Prift të vrám gjaksi xieret prej vendit per gjithherë e per faje tjera, qi i permendem, xieret per 5-15 vjetë.

§.1197. Ûnen e zjarmit e spaten nuk mund t’i qesë kush në pûnë (as katundi, as Flamuri e as Dera e Gjomarkut) per posë doret të zot’t të shpís, qi rá në faj.

§.1198. Dora e fajtorit do të bâjë shêj në të djegun e në të sodumun, tuj i shqyptue fjalët e dokshme: «I mârrsha të ligat katundit e Flamurit».

§.1199. Po s’u gjegj ky me bâ shêj me zjarm e askush tjeter i shpís së fajtorit, Plaku i fisit do t’i thotë ndokuej, qi e ká fajtorin mâ ngiat e detyra e këtij âsht me mârrë ûnen e spaten e me i prî katundit e Flamurit në rrênim, permbas të cillit katundi e Flamuri marë do të vêjë dorë n’at rrênim.

Oroe.

E djegmja e shpís per çdo vrasë nuk ká kênë: kjo pûnë ká hî në veprim vonë. — Qeverija tyrke e qiti në veprim e kasnecija e sá shpijave të forta me të zi qi e priti ket pûnë. — E kerkuemja e gjakut prej shpís së dorërasit marë nuk ká kênë; ket e dishmon edhè fjala e kanunit «Gjaku per gisht»: por, per me mârrë gjakun má letas, e pershînë mashkullimin e shpís marë deri të damët zjarmit n’ato 24 orë. — Vende-vende qiten në pûnë edhè «LEÇÍN» e gjakut, tuj pershî vllaznín marë. Per çdo vrasë shpija e dorërasit do të late giobë, do t’u epte bukë djelmve e Flamurit e në Mirditë do të late dorërasi 500 grosh Derës së Gjomarkut.

Lakmimi i pares i disá krenve e Djelmve të Flamurit në shoqní të Pleqvet i shtuen edhè i rriten disá pûnë, sá per me mbushë kuleten e mullen.


NYE I NJIQINDEPÊSËDHETETETËT.

Lajmtari.



§.1200. «Lajmtari nuk bán faj, nuk xêhet.»

§.1201. Lajmtár thirret aj, i cilli çon në vend porosín e derguesit.

§.1202. Lajmtari dergohet:

a) prej njij shpije të veçanët te tjetra;

b) prej njij katundi te tjetri;

c) prej njij flamuri te tjetri.

§.1203. Lajmtari bán fjalen e njij shpije, të njij katundi a të njij flamuri.

§.1204. Lajmtari nuk e mêrr pergjegjen mbí vedi as te lagja, qi e dargon, as te lagja, së cillës i dergohet; âsht bajsi i fjalvet të porosituna.

§.1205. Lajmtari do të jét i lír n’udhë të vet.

§.1206. Lajmtarit nuk i xêhet per faj fjala e folun, sepsè flet n’êmen t’atij, qi e dergon.

§.1207. Lajmtari âsht miku i derguesit e, po e gjet gjâ sá të jét në ket zyre, i pritet mik derguesit.

§.1208. Me u pré lajmtari i njij shpije, pretari bjen në gjak me shpí, qi e dergon.

§.1209. Me u pré lajmtari i njij katundi, pretari bjen në gjak me katund.

§.1210. Me u pré lajmtari i njij flamuri, pretari bjen në gjak me flamur, qi e dergon.

§.1211. Me u pré lajmtari permbas fjalës së njij flamurit tjeter, bjen në gjak flamuri me flamur.

§.1212. Me e pré lajmtarin nji i katundit të tij, pretari grîhet katundisht.


NYE I NJIQINDEPÊSËDHETENANDËT.

Kasneci.



§.1213. Kasnec a i lajm thirret aj, i cilli hapë e lajmon urdhnat e Kreut të fisit a per derë, a prej njij patalokut të caktuem prej Kreut, prej Pleqsís e prej Vogjlijet.

§.1214. Zyra e kasnecís âsht plangçore e trashiguese.

§.1215. Kasneci i fisit do t’i a derdhë zânin e ftimit marë fisit prej Patalokut të caktuem.

§.1216. Kasnecat e katundevet do të shkojn per derë, kúr të lypen «burrë per shpí».

§.1217. Në çdo rrezik a kercnim kasneci do të gjindet gati me i dhânë «kushtrim» fisit.

§.1218. Kasneci me gjith shpí âsht i perjashtuem prej ushtrijet.

§.1219. Kasneci nuk mund t’u mnjanohet pûnvet e zyrevet të perbashkta të katundit të vet.

§.1220. Edhè në ndollët Kasneci i xânun nder zyre të fisit a të katundit, gjindja e shpís së tij do të dalin në pûnë të katundit.




Libri i dymbdhetët - Shlirime e perjashtime


KRYE I NJIZETETRETË.

Pjestarët e perjashtimevet.



§.1221. Kanuni i Malevet të Shqypnís shliron e perjashton:

I. Kishen:

a) prej çdo teloznet;

b) prej dhetimit të tokvet e të gjâs së gjallë;

c) prej giobet e çdo ndeshkimit;

d) prej çdo angarije kah katundi e flamuri;

e) e bân pjestár në çdo giobë;

f) ndoren e ndermjetsín i a ruen.

§.1222. — II. Priftin, i cilli:

a) âsht i jashtuem prej ushtrije;

b) po u lyp në bé, vehtja e tij xêhet per 24 Poronikë;

c) po vrau kend, s’ndiqet per gjak; prindja e tij biejn në gjak;

e) s’ndjekë kend per gjak të prîndës.

§.1223. — III. Krenët e Flamurit:

Po u lyp per Poronik nji nder Pleq të mdhaj, vehtja e tij xêhet per 12 Poronikë të panjefun.

§.1224. — IV. Kasnecat:

Jashtohen prej ushtrije.

§.1225. — V. Farketarët:

Jashtohen prej ushtrije.

§.1226. — VI. Të vorfnin — djalë të vetem, qi i ká mbetë mbí krye shpija e e âma —: âsht i jashtuem prej ushtrije.

§.1227. — VII. Gruen: mos-pelqimi i saj kah kanûja:

a) per Plak;

b) per Kapucár;

c) per Poronik; as beja s’i gjegjet;

d) s’ká zâ as vend në kuvend;

e) s’ká trashigim as te prindja as te burri;

f) nuk ndiqet per gjak;

h) ndermjetsija s’i dhûnohet.

§.1228. — VIII. Virgjinat (fêmnat, qi veshen si burrë): S’veçohen prej grásh tjera, posë qi jânë të lira me ndêjë nder burra, porsè pá tager zânit e kuvendit.

§.1229. — IX. Deken:

Ata, qi kan deken në shpí, jashtohen prej çdo pûne si kah katundi si kah flamuri, si edhè kah të reshunt e ujit të mullîjvet. Ket tager e kan prej kanunit per nji javë ditë rresht. — Si të mbushet java, do t’u pergjegjen detyrvet si kah katundi si kah Flamuri, edhè në kjofët krye a Dera e Gjomarkut.


KRYE I NJIZETEKATERT.

Deka.



§.1230. Kanuni i Malevet nuk bán qi t’i shkaktohet kuej trazim mbí trazim.

§.1231. Kúr t’i desë kush njij shpije në katund, per nji javë ditë rresht — mbas deket — nuk mund t’i bzâjë kush te dera per kurrnji pûnë, qi t’a ketë vendi me e bâ katundisht.

§.1232. Jashtohet me gjith gjinden e shpís prej çdo angarije si kah katundi, si kah flamuri, si edhè prej vijash t’arve e të mullînit.

§.1233. Po desht kush me pritë per «krye shndosh» pertè javen, të presë; porsè krye tetë ditësh kanûja i a don pûntorin me kênë edhè i Derës së Gjomarkut.

§.1234. Si të desë kush, do të dergohen lajmtarët, per me thirrë në mort.

§.1235. Tuj bâ gjâmë burrnimi, grrishten edhè tundin krahnorin.89

§.1236. Grát vajtojn, por nuk grrishten.90

§.1237. Porsá të vêjn kamben në katund të të dekunit miqt, do të vêjn në krye jakzat e gjurdîjavet.

§.1238. Kanû âsht me bâ gjâmë mbë të dekunin trí herësh, tuj persritun fjalen «I mjeri un!» nandë herësh. (3)

§.1239. Burrnimi nuk bertasin mbë grá; por po i biri mbë t’amen e i vllaj mbë të motren.

§.1240. Kúr të niset kush per me shkue në mort, nuk thotë «Lamtumirë», as i thotë kush «Udha e marë».

§.1241. Tuj kalue rrâzë vorresh, pûntorvet, qi çilin vorrin, nuk u thohet «pûna e mbarë!»

§.1242. Në kjoshin miq, u shndoshin kryet; kjenë shokë, u thonë: «a u lodhët, or juni?»

§.1243. Si shokët e katundit të të dekunit, si miqsija, si të pijn kafen, kupzen e pshtesin në tokë, tuj thânë: «Zoti ju dhashët gajret!» — «Per të mirë» nuk thohet.

§.1244. Të treten ditë mbas deket, kushdò qi të vîjë per «Krye shndosh». si mbas kafjet, si edhè mbas buket thotë: «Zoti ju dhashët gajret! Per të mirë mbas sodit!» — Nuk thohet: «Ju shtrofët per të mirë!» —

§.1245. Gjâmatarët rreshtohen, tuj perbâ gjymës rrethit me ftyrë kah i dekuni.

§.1246. «Percjellsat me të dekmin nuk mund t’i kalojn kuej per derë, posë në kjofët udha e madhe a udhë katundi».

§.1247. Tuj dredhue prej vorresh, s’do të ndalet kush n’udhë, por do të shkojë fíll në shpí të të dekunit.

§.1248. Si të mbrrîjn n’oborr, u dalin perpara shokët e shpís së të dekunit, u mbajn armët, u qesin ujë duervet pá hî në shpí e u prîjn ke treveza, per me hanger Drekë.

§.1249. Pá krye së hangermit të gjith, nuk do të ngrehet kush prej buke.

§.1250. Si të çohen prej buke, do të dalin jashtë të gjith e lajn duert para derës së shpís në shekë, e cilla do të gjindet plot me ujë.

§.1251. Miqt, qi grrishten ftyre në dekë të mikut nuk do t’i lajn faqet e pergjakuna as në shpí, as në katund të të dekunit e as per udhë, por si të mbrrîjn në shpí të vet.

§.1252. Zija per të dekun të shpís (per burrnim, por jo per grá) do të mbahet nji vjetë.

§.1253. Per fmí nuk mbahet zija.

§.1254. Zija hiqet a per ndo’i të kreme, qi lutet me miq, a per ndo’i ditë të motmotit.

§.1255. Në drekë do të gatuej bukë grueja e vejë.

§.1256. Grueja me burrë nuk mund të gatuej në drekë, as me qitë ujë duervet, as me qitë rakí e as bukë me thye.

§.1257. Po ju desht grues me burrë të gjáll me gatue në drekë, në darsem nuk mund të gatuej.

§.1258. Grueja e vejë nuk mund të gatuej në darsem, as nuk mund të qesë ujë duervet, as rakí, as me thye bukë, as me veshë e me i u afrue nuses.

§.1259. Me ardhë në shpí të prindes në pasí bija e martueme e me dekë aty n’at kohë, drekët do t’i bâjë prindja. Të prishunat e drekvet do t’i bâjë shpija e prindës e jo e burrit.

§.1260. Po u dha ndo’i ndimë shpija e mikut, kjo xêhet nderë në kanû, por jo detyrë.

§.1261. Me u çue prindja e me bajtë trupin e dekun të së bís së vet në shpí të burrit, katundi e giobitë per at sjellje shnjerzimi.

§.1262. Në mos pasët me se me shtî në dhé të bín e vet prindja, vllaznija e fisi do t’i apin uhá.

§.1263. Të prishunat e uhát e drekvet do të lahen në krye të mojit, si të hîjë i dekuni në dhé, e nuk mund të shtŷhen pertej.




Shtojcë - Shembuj në Kanûn të Lekë Dukagjinit


Shembuj në Kanûn të Lekë Dukagjinit.




I.

KISHA.



„Kush të vjedhë në qelë a bânë të Famullitarit, do të lajë dý per nji gjânë e vjedhne, 1000 grosh Kishës per nderë të mârrun e 100 desh e 1 ká giobë Bajrakut“. (Lib. I, art. II, n. VIII, § 17, 4.)

Gjygji i bâm per nji qyp tlyen të vjedhun në Qelë t’Oroshit në Mirditë në kohë të Kolë Prengës së Madh Kapidanit perpara 60 e sá vjetësh.

Hîn në Qelë t’Oroshit nja dy djelm edhè vodhen nji qyp me tlyen. Françeskani — Famullitari — nuk pat ndollë te Qela kúr ndolli kjo dhûnë e rrogtarët habitë në pûnë. — Si kthei Famullitari, rrogtari, tuj pá se qypi i tlyenit nuk u gjet mâ në quer, i diftoi Zotnís, se qypin e tlyenit e kishte pasë vjedhë dikush. — Famullitari vojt te Bajraktari edhè i kallxoi ndollín. — Bajraktari mblodh Bajrakun e, permbasi nuk duel kush me kallxue, se kû mbaroi qypi i tlyenit, ky i kallxoi Kapidanit. — Kapidani i a la vedit hetimin e fajit. Kúr nji ditë dha urdhen Kapidani qi t’u mblidhte Bajraku në patalok të Kishës s’Oroshit; shka edhè Bajraku bâni, tuj u mbledhë si mbas kanunit „Burrë per shpí“ prej çdo bajrakut e fisit. Por, mbasi pveti rresht e rresht mbí at cubní të bâme e nuk duel kush me kallxue, Kapidani me Krenë foli gjygjin e dekës e të xjerrmen e fajtorit prej Bajrakut me lang e plang, tuj i a lânë token bár (djerr). Mbas këtij gjygjit s’ngiati e u hetuen cubat: ishin kênë dy djelm Oroshas; njanit i kishin pasë thânë Prengë Kolë Marku e êmnin e tjetrit nuk diejti me m’a kallxue Z. Prengë Llesh Gjoni Kapidani. — Permbas urdhnit të Kapidanit Kolë Prengës së Madh, u mblodh Bajraku burrë per shpí n’oborr të Kishës s’Oroshit, e edhè dy djelmt cuba erdhen në Kuvend. — Si u leçiti Kapidani gjygjin e folun, dy djelmt cuba i vûn në mjedis të njij pataloku me duer kryq në kambë e të çarmatosun e Bajraku burrë per shpí u çue në kambë e kush me pushkë të giata, me pistole, calina e gjarpnusha i ngrefen të drejtueme kah ata dy djelm, tuj pritë urdhnin e Kapidanit per me i grî. — Françeskani i thekun në zêmer në mjerim të tyne, i u lut Kapidanit, Krenvet e Vogjlís, qi t’u a falshin jeten. — Jeta u kje falë, nderen Kishës i a shperblyen, gjân e vjedhun i a kthyen dyfish, Bajraku muer gioben, qi i shkote, e dy djelmt kjenë xjerrë e qitë prej Bajrakut me rob e robí.

Aj, qi vret meshtarin, bâhet batare prej Bajrakut e gjaku i hupë. — Mâ teper i digjet shpija, toka i lêhet bár, pêmët, vêshtat e kopshtijet i prehen e i sodumen. — Toka e pronet e dorërasit jesin per Kishë: porsè vllaznija e dorërasit mund t’i shperblejn me të holla.


Meshtari i vrám në Dushman.



Kah vjeti 1700 kje vrá në Dushman Françeskani i asaj Famullije. — Dorërasët kjenë dy vetë prej dý vllaznísh të quejtuna Papaj e Ndregjokaj. — Këta, para se me vrá Françeskanin, i shkuekan te Qela nji mbramje edhè i thânkan: „Zotní, nji pûnë, qi sosë nieri me e bâ, a mâ mirë t’a bâjë heret a por vonë?“ — Françeskani, tuj mos diejtë se shka bluejshin nder mend ata dy, u pergjegji: „Mâ mirë âsht qi t’a bâjë heret se vonë“. — I Papaj xuer pistolen edhè vrau Françeskanin e i Ndregjokaj i shpupurishi petkat, tuj kerkue me gjetë ndo’i pare, se pse, si e dishmon gojdhâna e popullit të sotshem të Dushmanit, qellimi i kësaj vrase nuk kje tjeter, posë pse këta dy vetë deshten me plaçkitë Françeskanin. — Mbasi e vrán, kerkuen neper petka të holla, por s’i gjeten gjâ. — Dy dorërasët, per mbasi vrán Françeskanin, hiken pertè Drînin. Si e muer vesht Bajraku, gjân u a bâni giobë, robët u a xuer prej Bajrakut, token jau la djerr per se të jét jeta e shpijat u u dogjen. — Këto dý shpí paten hikë e shkue me ngulë në Mëzí në Bajrak të Thaçit, e mbas sá kohe duelen fare.


Famullitari i vrám në Kalivare të Mirditës kah vjeti 1883.



U çue shpija e Kodelit të Kimzës edhè vrau Famullitarin e vet, Dom Tomë Veljen. — Ngrehet Dera e Gjomarkut t’Oroshit me Krenë e Vogjlí të Bajrakut e u mblodhen në Kuvend në vend, kû u bâ shemtimi i permendun. — Dorërasin e grîn katundisht me gjak-hupës; gjân i a bân giobë; shpín i a dogjen; edhè e zhbîn me dhét e tokës, tuj e sodumun me t’eger e të butë e tuj e leçitë at shpí prej tokës së Mirditës pergjithmonë.


Famullitari i vrám në Berishë.



Gjon Pepë Vata e Nikë Milica, të dy të Marojës së Berishës, gjaksorë e cuba në zâ, vrán Priftin e Famullís prej dyshimit se ky u kishte qitë rrfimin. U çue fisi i Berishës edhè jau bâni giobë gjithshka paten e i qiten prej vendit njiherit e pergjithmonë. Qela e sotshme e Berishës gjindet në tokë të Gjon Pepë Vatës.


Kanune, qi i perkasin Kishës e Xhamis.



1) Kush të fjaliset a të shahet, a hjekë armen në rrethînë të Kishës a të Xhamís, ká per të lá 2000 grosh këtyne; Krenvet 1000 grosh e 10 desh.

2) Aj, qi të biej në faj të Kishës a të Fés e, i leçitun prej Kishet, bâni e hîni në Kishë kundra urdhnit të Meshtarit, do të lajë 500 grosh Kishës, 200 Krenvet të Flamurit e 5 desh.

3) Aj, qi të mbrrîj me randue Meshtarin me fjalë, ase me e shá, si edhè Hoxhen, do t’u lajë këtyne 500 grosh, 150 grosh Krenvet e 5 desh.

4) Kush mos të lajë të dheten (hakun e Kishës) deri Shen Kollit per Bajzë e deri Kshndellash per Kastrat, ká per të lá dý per nji, 150 grosh Krenvet e tre desh.

5) Kush të vjedhë në Kishë a n’oborr të Kishës, do të lajë 2000 grosh Kishës, e 1000 grosh Krenvet e 10 desh.

6) Kush të mârrë grue pá kunorë, a grabitë grue a vajzë, do të lajë 1000 grosh Kishës, 500 grosh Krenvet e 10 desh.


II.

MARTESA.



„Prien e krushqvet lype e pvete, ’se veç atij, qi i perket, se s’ká burrë qi mund të prijë“. — „Krushku i vendit t’i a lshojë udhen krushkut mik“. (Shif: L. III, k. IV, n. XXII, § 50 e n. XXIV.)

Âsht nji kanû detyret, e cilla shum të zezat e rrênimet i a ká pasë sjellë Shqyptarit të Malevet t’ona. — Me ngurrue prá dý lagje krushq e mos me i a lshue udhen lagja lagjes si mbas kanunit e mbas priet, ata do të vriten e do të turshêhen. — Qe sá tregime:

a) Në Korthpulë, në Flamur të Dibrrit në Mirditë, jânë vorret e Krushqvet në Qafërrasë;

b) Në Qafë Vorresë në Muriqe, në Flamur të Velës në Zhubë, jânë vorret e Krushqvet;

c) Vorret e Krushqvet jânë në nji katund (?) në rrethe të Pejës. —


III.

SHPÍ, GJÂ E PRONE.




Gioba e derës së gjueme.

(Shif: L. IV, k. X, n. 44.)

— Ndollí e vjetit 1920 —



Nikollë Gjokë Per Ndoka i Kaçinarit të Mirditës, i Flamurit të Dibrrit, per do keqasime, qi pat me shoq të ve’n Nikollë Markun, u çue edhè i a gjou pushkë deren e shpís, tuj bâ nja trí bira plumbi. — Hîni çashtja nder Pleq e, ’si mueren e dhanë, gjygjin e kputen kështû:

Me hjekë deren e vrame të shpís së Nikollë Markut e me e çue në shpí të Nikollë Gjokë Per Ndokës e deren e tij me e çue në shpí të Nikollë Markut. Deren e gjueme e të birueme prej plumbash e vûn në shpí t’atij, qi e gjou, me kercnim të giobve të randa, qi mos të guxote jo veç me e hjekë, por as birat e plumbave me i mshilë me kûja per pêsëmbdhetë vjetë. Posë kësaj i mueren edhè 500 grosh giobë.


IV.

FJALA E GOJËS.



„Fjala mort nuk bân.“ — „Goja s’qet kend në gjak, por gishti“. — (Shif. L. VII, n. LXXXVI.)

Kah vjeti 1860 kje ngrefë nji i Fregnaras i Flamurit të Dibrrit në Mirditë, edhè i pat thânë shoqit, qi të shkote me vrá nji nieri, se në ditë të pajtimit të gjakut do t’i ndimote me të holla, per me lá at gjak. — Permbas fjalës e besës së shoqit, rroki pushken ky, i duel në pritë atij tjetrit, edhè e la pykë në rrugë të madhe. — Duel Bibë Doda i Gjomarkaj per pajtim të dheut, e edhè kjo vrasë u muer para sŷsh. — Vojt dorërasi te gergasi edhè i lypi çmimin e gjakut, qi t’a ndreqte shpín e të vramit. — Veshi i gergasit nuk u kuq per at pûnë edhè e percuell me nji grusht miza. — Bibë Doda me Krenë e thirri gergasin edhè e pveti, a njimend se i kishte pasë thânë atij tjetrit qi t’a vritte nierin, se në ditë të pajtimit të gjaqeve do t’i epte të hollat, per me lá at gjak? Gergasi nuk muejt me i rá moh fjalës. — Bibë Doda me Krenë atbotë jau kallxoi kanunin, tuj thânë, se „Gjaku shkon per gisht,“ se „Goja s’qet kend në gjak“ e „Fjala mort nuk bân“. — Dorërasi do të lajë gjakun e burrit të huej; mos të kishte shkue me kambë të veta e me mend të hueja; porsè gergasit per besë të thyeme i u dogj shpija.


V.

NDERA.




Ndera vehtjake.

(Shif: L. VIII, k. VII, § 593 etj.)



Dikush pat mbrrîjtë me thânë, se binaku (dinaku) âsht gjymës nierit e, per ne e vrafët kush, bjen në gjymës gjaku. — Lekë Dukagjini i bâni báll këtij gjygjit e nuk u gjegj me i u vû kurr e per të gjáll, tuj lânë ket parim: „Shpírt per shpírt, se duken e falë Zoti“. — Prá edhè dinaku âsht nieri i plotsuem me shpírt e gjymtyrë, e, per ne e vrafët kush, bjen në gjak si per çdo nieri të vrám.


Ndera shoqnore.

Gioba e trevezës së koritun.



„Treveza koritet nder sŷ të mikut, kúr i zoti i shpís shin a lpîn kupen, a kruen fulteren. (Shif: L. VIII, k. XVII, § 601, k.)

Kah vjeti 1872 Ahmet Hasani i Urës së Shtrêjtë në Flamur të Drishtit (Postripë), qilloi në shpí të shoqit të vet Tahir Ysufit. Ky e ndali per mjesditë. — Mbasi hângern bukë, i zoti i shpís, Tahiri, krou fulteren në trevezë të vet. Ahmeti bâni váj në katund per nderë të mârrun trevezës së vet prej Tahirit; katundi e giobiti me 500 grosh.


Të prémt e mikut.

(Shif: L. VIII, k. XVIII, n. XCVII.)



„Kah vjeti 1884 Per Gjuk Deda i Gojanit të Mirditës, i fisit Buçaj, i xuer besë Prendit të Gjo’ Zefit të fisit Martinaj, edhè ky i Gojanas, e, permbasi e liroi prej gjaksit, e preu në shpí të vet.

Sjellja e shemtueshme e e dhûnshme e Per Gjukës e terboi marë flamurin e suell mbí vedi mnín e të gjithve. — U ngreh Kreu i madh i Gojanit, Per Dedë Ndoj i fisit Buçaj, mblodh, Flamurin burrë per shpí edhè qiten në zbatim kanunin jetik, tuj e grî katundisht të pabesin Per Gjukë. —


VI.

DÂMET.



„Dâmi ká çmim, por jo giobë“. — „Dami lahet permbas çmimit të Pleqvet a të dy shokve“. — (Shif: L. IX, n. CIX, §§ 735 e 736.)

Kah vjeti 1898 kje ngrehë Nikollë Gji’ Nikollë Rama i Rrâs, i Flamurit të Kushnênit në Mirditë, edhè shkoi nâten shi në Kushnê te shpija e Ndré Dodë Gjikës; hîni në vath, vodh dý dhí edhè hiku, tuj e lânë deren e vathit çilë. — Tufa e dhivet, qi mbeten në vath, u lshue me turr edhè hînë në vêshtë, tuj bâ rrênim mbë hardhija gjith nâten e lume. — Krye vjetit u hetue cubi, hîni qasa nder Pleq, të cillt, permbas peshimesh të bâme, e dán gjygjin kështû: Per dý dhí, kater — dý per nji —; vathi i thyem 500 grosh e dâmit të vêshtës i prén 500 grosh. —

„Çdo dâm, vjedhní a bracní e bâme prej fmísh…, po u hetuen, shpija, së cillës i perkasin, do t’a lajë.“ — Parimi i kanunit âsht: „Shka të bâjn të mêtujt (mêcat), burrnimi i shpís do t’a lajë“. —

Ndolli nji fmí barí lukursh, i cilli, në sá ishin tuj kullotë lukurt, i hullet njij kopshtit të huej e me nji nagaçe në dorë, vêhet me qokë nji trup hardhije mjè qi e rrumbulloj faret. — U beh i zoti i kopshtit, i cilli, permbasi e njofti fmín, vojt menjiherë hem me i kallxúe prindës së fmís, hem me lypë arsye. — Prindja e percuellen të zotin e hardhís me nji; „Pûnë fmísh!“ — Uli kryet i zoti i hardhís, edhè kthei në shpí. — S’ngiati edhè e qiti nder Pleq ket pûnë. Pleqt u mblodhen në ditë të caktueme e, mbasi mueren e dhanë, nuk muejten me rá në nji mende të gjith. Njani nder Pleq u tha: „Burra, t’i hullim mêt e mos të dahena pá e kputë ket gjŷgj“. — E shuma e Pleqvet mbeten me mende të ngulun, se gjygji i dâmit nuk e kapë fmín e deshten me u shperdá; Plaku i permendun nguli e nuk la qi të shperdahen Pleqt, perpara se t’i a bijshin fmín aty në kuvend. — E prûn fmín, qi pat pré hardhín; Plaku, i cilli nuk desht me u ndêjë, në gjŷgj Pleqvet tjerë, e muer fmín per dore edhè u tha Pleqvet qi t’a mirrshin mbrapa. — U çuen Pleqt e varg e vister i u vûn mbrapa Plakut, qi me fmí per dore u prîte. — Hîn në kopshtë të prindvet të fmís, edhè e afroi fmín njij hardhís, tuj i thânë: Hullu këtû, or mêc, e preje ket hardhí me at nagaçe. — Mêci i ndêjt gadi Plakut edhè i tha: „Jo, nuk guxoj me e pré hardhín, sepsè më bertasin gjindja e shpís? — Plaku atbotë u suell kah Pleqt tjerë edhè u tha: „A ndiet, or juni? Mbasi mrrîjtka mêci me e njoftë gjân e vet e mbasi diejtka, se, me bâ dâm, do t’i bertasin gjindja e shpís, hardhís së huej i don pré dâmi e i don lá të zot’t. — Leka e ká lânë: Shka të bâjn të mêtujt burrnimi i shpís do t’a lajë“. —


VII.

VRASA.




Besa.

(Shif: L. X, k. XXII, n. CXXII.)



Me ket mbledhje, qi po bâjm sot, kena dá me shkrue ket leter, per me e pasë para sŷsh.

Na Mnelas e Gomsiqas, qi bâhena zbashkut njiqind e pêsëdhetë shpí, kena lidhë besë nder vedi per me kênë gati e njij mendje per çdo nevojë, qi mund do të na ndollin.

Dishmitarët e kësaj bese jânë: Llesh Nikollë Prendi, Bajraktari, Per Nikolli, Per Dedë Ndoj, Gjo’ Lask Gjeçi, Gjergj Gjokë Jaku, Gjokë Per Nikolli, Nikollë Zef Leka, Pjeter Mar’ Brunga, Marka Gjokë Laloshi, Gjin Kolë Mirija, Ndue Pjeter Marka Ndoca, Mar’ Nikollë Bushi, Gjokë Pjeter Mar’ Ndreca, Gjokë Per Laska, Prenkë Llesh Gjegja.

Shkrue në ket ditë 13 të Frorit 1873.


Besa e gjâs e e çobânit.

(Shif: L. X. k. XXII, n. CXXIII).

Ndorja e skjapit të kumbonës.



Nji gjakës ndolli tuj kalue brî njij malit kalli vetem. — Tuj bâ rrugë, xû me i a kputë giûjt friga, kah drote mos i ká dalë kush në pritë. — Per me trimnue e me sigurue vedin, nemosè mos të mbarote pá shêj e pá dukë, ’si pau nji tubë dhísh tuj kullotë malit, i thirri bariut nja dý-trí herësh e, ’si nuk i pergjegji kush, i lshoi zâ skjapit të kumbonës, tuj i thânë: „O skjap i kumbonës, thuejmi t’and zot, se, po më gjet gjâ pá e kalue qafen e asaj kodre, t’a dijë se i jam pré mik“. — Mbas këtyne fjalve gjaksi vijoi rrugen e vet. — Ndrroi disá hapa e, pá e kalue kodren, krisen pushkët e miku rá per dhé i dekun në vend. — Mbas do ditësh, nji barí tjeter, qi kishte pasë ndodhë malit me tufë të vet, i cilli edhè e kishte pasë ndie porosín e gjaksit, i kallxoi bariut tjeter ndollín. — Tuj vezhgjue bariu tjeter pûnen, s’bâni as cing as ping me gojë. Suell veç tufen, shkoi në shpí, u armatis mirë e mirë, edhè u nis me pague mikun e vet. — Shi aj, qi i a pat pré mikun, i rá në pritë, edhè e vrau.

Hîni pûna nder Pleq; bariu u lshoi pengun edhè u lidh me lá trí gjaqe, mos i pasët thirrë trí heresh gjaksi e, mbasi nuk kishte pasë qillue tu tufa, i kishte pasë thirrë skjapit të kumbonës, se, me bâ me e gjetë gjâ pá e kalue kodren, do t’i jitte të zot’t mik i prém. — Pleqt e arsyetuen pûnen imë e hollë edhè e folen fjalen e mbrame, se bariut i ishte pré mik gjaksi e se, tuj e vrá shi dorërasin, e kishte pague mikun e prém prej atij. Ashtû mbet mik i prém e mik i mârrun.


Besa e gjâs e e çobanit me Nikaj e Shalë.

(Diten e Shna Prendes 1894.)



1) Per rrugë kan bâ kështû: Tu Kroni në Faqe deri tu Kryqi në Brazhdë âsht në besë kush shkon me rá në Nikaj e me rá në Shalë. — Njaj Shalnjanë, qi shkon per at rrugë e e vret Nikaj, ká pré mikun e gjith Shalës, ’si të dalë drita deri qi t’erret nâta. — Njaj i Nikaj, qi shkon per at rrugë e e vret Shala, ká pré mikun e gjith Nikajvet, ’si të dalë drita deri qi t’erret nâta. — Shêj në shêj per Shosh e Mertúr ajo rrugë âsht në besë e âsht në dorë të Nikajt e të Shalës: e vrau Shoshi, i a pret mikun Shalës: e vrau Merturi, i a pret mikun Nikajt. — Kush t’i bâjë djepin (hile) kësaj rruge, ká bén me 12 vetë dorë bejet e 12 vetë mbrapa. — (Dukagjini kishte në doke mos me çue në bé të gjith Poronikët [betarët], por gjymsen: po e xâm jânë 24 betarë, 12 shkojn e perkasin Ungjillin, e 12 tjerë rrîjn me duer kryq tuj ndigjue.) — Në shumë pjesë të Malevet t’ona, posë në falët kend i zoti i pûnës, se të gjith sá Poronikë të jenë, do të shkojn me prekë Ungjillin e me shqyptue fjalët e bés mbí Ungjíll. —

2) Gjân e Çobânin s’ká me i vrá kush; në besë e në dorzaní jânë. Kush t’i vrasë, ká me lá 20 qese, ndo me u vrá e me u vû per ’ta.

3) N’u ngatrrofët pûna e besës e, po vrau në besë e në dorzaní njani e tjetri jo, ká me bâ bén me 24 vetë Bajraku, qi të vritet, tuj thânë: „M’a vrave në besë“.

4) Rruga e Currajt krejt âsht në besë deri tu Kroni i Ftofët.

5) Kostari e drapni në bjeshkë e në vrrî jânë në besë. — Pishtari e landtari jânë në besë të gjithhershme. — Gjatari (gjuetari) âsht në besë prej Shen Kollit të verës deri Shen Kollit të dimnit. — Vadëtari nâten âsht në besë.

6) Ngujimi e shpija me zjarm e me magje në ’tê âsht pá besë. — Pojatat jânë në besë.

7) Në dalët kush prej ngujimit a prej shpijet, per me shkue tu pojata, qi âsht në besë, ká me thânë: „Kqyr, morè, se jemi tuj shkue te gjâja a në pojatë, qi âsht në besë“.

8) Per grá në Shkoder e në Gjakovë, kush don me hjekë vetë, a me bâ keq per hater, udha mbarë i vofët: kush e perket me dhûnë, në besë ká prekë, kush e koritë, a e ngushton (zoritë), në besë perket. — Shpija e Gjylikës e pabesë âsht: shpija e Ndue Likës në besë të gjâs e të çobanit âsht.

9) Kush perket gjân e Nikajt ndo të Shalës, ká me dhânë 500 grosh, ndo nji Martine, qi bân 500 grosh, e ká me lá dý per nji e 500 grosh të zot’t, qi vidhet:

10) Kapucari ká me mârrë 100 grosh per koj të berrit, e 20 grosh per lopët e kát.

11) Njaj Shalnjanë e njaj Nikaj, qi shkon në shpí per me vrá kend, shka të bâjn gishtat e dorës e gryka e pushkës, kan lêje me bâ: prá dalta, drûni e çfardo hekuri jânë të ndaluem. Kush perket në ket besë, ne u vrafët, a n’u varrofët, ká per të lá 20 qese, edhè deri t’i lajë 20 qeset, do të ruhet. N’u vrafët, ká per të mbetë krye per krye.

12) Njaj qi t’i shmânget (t’i bâjë hile) kësaj bese, tuj e pshtue a tuj e lânë mbrendë, ká me bâ bén me 24 vetë me sedije, si t’i a dajn Bajrakët tjerë: mos muejtët me e bâ ket bé, ká per të lá 20 qese si aj, qi vrau.

13) Uhasi (aj, qi qet kênd borxh) ká me shkue te Kreu i ligjës; mos i dhashët arsye, ká me shkue tu Bajraktari; mos i dhashët arsye Bajraktarit, âsht pá besë; mund të grabitet e mund të vritet deri qi të vîjë në rrugë të Bajraktarit.

14) Rruga e Shalës e e Nikajt per Shosh e per Mertúr âsht në dorë të Shalës e të Nikajt e, n’u pretofët, kan me u lá 20 qese.

15) Koniqet e Nikajt e të Shalës, kû nuk ndizet Qiri i Shë Njonit, i Shen Kollit e i Shë Mbastjanit, jânë në besë.

16) Padina në Shkoder e Gjakovë jânë hjekë.


Besa e gjâs e e çobânit me Nikaj e Curraj.

(Diten e Shë Gjonit 1895)



1) Aj njeri, qi vret çobânin, âsht i djegun, e 3 vjetë toka i jet ledinë.

2) Shokët nuk kan me u djegun, por kan me dhânë 5 qese; 1000 grosh i zoti i gjakut, e 3 qese dorzânija.

3) Gjaksin nuk mundet me e shtî kush në tokë para 3 vjetve, veç në dashtët i zoti i gjakut; por, kúr t’a shtîjë në tokë, të zot’t të gjakut do t’i epen 5 qese, a në pare a me gjâ çdo gjâ, si t’u pelqejë nder vedi.

4) Dorërasi nuk ká besë gjâjet e çobânit kurr, deri qi të mirret gjaku a të pajtohet gjaku.

5) Pishtari e drapni âsht në besë nâten e Shna Ndout deri nâten e Zojës s’Alshiqes.

6) Kostari âsht në besë.

7) Gjatari prej nâtës së Shna Ndout deri nâten e Zojës s’Alshiqes âsht në besë.

8) Rruga e Ndermajës, Livad të Madh nderi në Shalë, Koder Plak nderi në Shalë, âsht në besë gjâjet e çobânit.

9) Kush të vjedhë gjân e imë, ká per të lá 250 grosh e dý per nja; kush të vjedhë lopë a ká, ká per të lá 500 grosh e dý per nja.

10) Tagjinat kush t’i zblojë, ká per të dhânë 500 grosh.

11) Detyrsi, po s’u pergjegj, paditet te Kreu i lagjes; po s’u pergjegj, âsht pá besë e mund të grabitet e të vritet deri qi të vîjë në rrugë.

Dorzânë: Tre Bajrakë.


Besa e Nikajt e e Merturit me 10 në Gusht 1892.



1) Me 14 në Gusht deri ditorin e Zojës së Merturit;

2) Me 26 në Shen Ndré deri ditorin e Shë Mbastjanit kan besë nder vedi:

Dorzânët e gjâs e të çobânit, qi jânë Nikaj e Mertúr e Bajraktari i Krasniqes e i Gashit.


Gjaku.



Gjaqet i la Leka si njani-njanin; del i miri prej të keqit e i keqi prej të mirit. (Shif: L. X, k. XXII, n. CXXIV, § 891.)

Gjergj Kastrioti Skanderbegu i dergoi nji ditë fjalë me shndet Lekë Dukagjinit, tuj e grishë qi të vîte në Kuvend të Dheut, në të cillin do t’u peshojshin disá pûnë gjaqesh. — Leka i u gjegj zânit të Kastriotit edhè erdh kû e thirrte ky. — (Duhet diejtë se, mbas gojëdhânet të kombit t’onë, të gjitha Kuvendet e Dheut jânë mbajtë në gjytet të Lezhes, kû, posë Kastriotit e Lekë Dukagjinit, mirrshin pjesë gjith Parsija Shqyptare). — U mblodhen në kuvend prá, në të cillin gjygje e pleqní e shum pûnë bân e zhgatrruen. — Në të gjitha gjygjet e pleqnít e Lekës Kastrioti kje vû, perposë gjygjit të gjaqevet.

Fjalët e Lekës: „Shpírt per shpírt, se duken e falë Zoti“, „Del i keqi prej të mirit, e i miri prej të keqit“, tuj mos lânë veçim nder njerz, por të jetojn e të peshohen sá njani tjetri, Kastriotit nuk mbrrîjten me i a mbushë menden: „Gabim jé, or Lekë, ’se gjaku i të mirit nuk do bâ bludë, por duhet të veçohet prej gjakut të të keqit. — „Gjergj, — i a priti Leka, — del i miri prej të keqit e i keqi prej të mirit“! Kastriotit nuk i u tund se nuk i u tund mendja; deri qi Leka, i merzitun, i a perplasi nder sŷ të të gjithvet: „Gjergj, shko e pvet t’âmë, e ajo ká me të diftue se çë farë tatet ké pasë, pse prej atij ké dalë ti! — Porsè, perpara se t’a pvesish, bâne qi të bâjë bé n’Ungjíll të Shen Markut, se do të kallzojë drejt“. — Këtû kuvendi u dá, e ky gjŷgj mbet varë mje qi t’u vertetote Kastrioti mbí duken e t’et. — Porsá vojt në shpí, Gjergji e pveti t’âmen: „Nânë, due të më kallxojsh me të drejtë, a ká kênë i mirë a i keq per dukë êm át? A mos ké pasë shtat e dhûnë me kend para se të lejshe un?“ — „Bír, un shtat e dhûnë me kend pasë nuk kam ’se leva; porsè yt át ká kênë i keq per dukë, e prej atij të keqit ké dalë ti i mirë“. — Gjergji nuk u vûni besë fjalvet të s’âmës, por e bâni qi t’i u perbete n’Ungjíll të Shë Markut per vertetim të fjalvet të saja e si e pat porositë Leka. — E âma me dorë n’Ungjíll të Shë Markut i bâni bén në ket mndyrë: „Per ket Ungjíll të Shë Markut, yt át ká kênë i keq per dukë, e prej atij të keqit ké dalë ti i mirë, e se shtat e dhûnë nuk pata me kend mje në ditë të sodit“. —

Beja e s’âmës i a mbushi menden Kastriotit; e, në rasë tjeter të bashkimit të Dheut në kuvend, Kastrioti faqe Lekës e burravet të Dheut rá në fjalë e gjŷgj të Lekës, tuj thânë: „Pasët mbetë si tha Leka!“ —


„Gjaku thithë gjakun“.

(Shif: L. X, k. XXII, n. CXXIV.)



Jânë [f]jalët e Gjergj Kastriotit, qi i a tha Lekë Dukagjinit në nji rasë të Kuvendit të Dheut. — Lekë Dukagjini nuk desht me i u vû këtij gjygji. — Qi të mbrrîjtte Kastrioti me i a mbushë menden Lekës, se „Gjaku thithë gjakun“, dau me shndrrue dý foshnje, porsá të lejshin e qi t’ishin prej dý dyersh e fisesh; njânen prej deret të mirë e pasanike e tjetren prej deret të parode e skamnore. — Ferishten fisnike i a dhanë s’âmës së parode e at të së parodes s’âmës fisnike, edhè i lán ashtû mje qi mbrrîjten në vjetët e arsyes.

Permbasi u mkamben fmija, filluen me dalë nder pataloqe per t’u argtue me fmí tjerë. — Fmija i skamnorit, i rritun në derë të pasanikut, shkrryhej në baltë e rrîte fare i ndŷt me të gjitha ndrrimet e pastrimet, me të cillat i vîjshin rreth shpijarët; e fmija i pasunikut, rritë në derë të skamnorit, rrîte i dlirët e i paster e, kúr luete, mirrte nji shkop, edhè i hypte kaluer e ngitte me ’tê. — Kastrioti e Leka rrîjshin tuj soditë sjelljet e dy fmivet. — E — „Lekë, i tha Kastrioti, a të mbushet mendja tash, se gjaku thithë gjakun?“ — Leka ishte tuj e pá mirë ndollín, porsè menden nuk e vritte edhè pûnen e fmivet e muer si nji lojë.

„Lekë, i tha Kastrioti, çou e më mêrr mbrapa, se due me të prî dikû“. — E me dy fmí per dore u vûn në shteg edhè hîn nder vorre. — Bâni Kastrioti qi të çilshin vorret e të parvet të dy fmive, prej së cillash xuer dy kocîj. Tashtì u ngreh Kastrioti edhè u shpoi gishtat dy fmivet mje qi u xuer disá pika gjaku. Muer ashtin e të parvet të foshnjes së skamnorit edhè i a afroi gishtit të pergjakun të fmís së pasanikut, por ky nuk e thithi gjakun: ashtû muer ashtin e të parvet të djalit të pasanikut edhè i a afroi gishtit të pergjakun të djalit të skamnorit, e as ky nuk e tëhoq as e thithi. — „Shka thue tash, Lekë?“ i tha Kastrioti; „a të mbushet mendja, se gjaku thithë gjakun“? Leka, si Leka, s’e lodhi menden e vet, per të vetmen arsye qi mos të mirrte teper hapët pûna e vrasës e e gjaqevet, ashtû qi u dá prishas me Kastriotin e mbet qi në rreth të sundimit të Gjergj Kastriotit të ndiqej vllaznija e fisi e nipnija per gjak: „Me ndjekë fisin per gjak“, „Me qitë pushkë per fis“. — E në rreth të sundimit të Lekë Dukagjinit mbet „Gjaku per gisht“ e „I dami zjarmit jashta njizetekater orvet mos me i u ruejtë gjaksit“. —


Vrasa e grues me shtat xânë.

(Shif: L. X, k. XXII, n. CXXX.)

„Grueja me shtat xânë âsht si mâza e tamblit“.



Dy vetë ishin kênë tuj u fjalisë e, permbasi i trashen fjalët, u shkuen edhè duert m’armë. — Nji grue me shtat xânë ndolli aty n’at valë të gjakut, e cilla — permbas dokjet të vendit — me të shpejtë u hîni ndermjet. Këta dy vetë të terbuem e të verbuem sŷsh s’e mueren ndore ndermjetsín e grues; u dhanë zjarm pushkvet, u gjuejten, porsè kurrnjana lagje s’u bâ dam. I a kthyen shpinen shoqi shoqit edhè hiken; grueja edhè ajo shkoi në shpí të vet. — S’ngjati, e grueja e bâni fmín të dekun. Grueja u kallxoi gjindes së shpís, se pse i shkoi dâm fmija, d. m. th. se vetem prej krizmes së pushkvet t’atyne dyve, qi u gjuejten. — Tashtì ngrehen gjindja e shpís së grues e u lypin arsye atyne dyve. — E, ’si nuk deshten me u ardhë n’arsye, ashtû hîni pûna në Pleq.

Mueren e dhanë Pleqt, porsè kurrkund mbë ’tê s’i bijshin gjygjit e nuk dijshin me i dhânë fund pûnës. — Nji nder asi Pleqsh nder mâ të regjunt nder gjygje e pleqní u tha Pleqvet tjerë, qi t’a mirrshin mbrapa. Pleqt i u gjegjen zânit. Ky u prîni e i çoi ke çerraniku i tamblit të ndêm neper ênë e me mâzë të ngrîme e të paplasaritun kund. — Permbasi e pán Pleqt mâzen e paplasaritun e të lmueme nder ênë, e mbylli çerranikun Plaku, edhè u shmang sá me thânë prej çerranikut edhè shprazi dý pistole flakë per flakë. Ngán te çerraniku, e çilen, edhè e gjeten mâzen e tamblit krejt të plasaritun nder ênë. Atbotë foli Plaku, qi u prîni Pleqvet tjerë te çerraniku: „Grueja me shtat të xânë âsht si mâza e tamblit. — Hovi i krizmes së pushkvet e ká trandë gruen si tamblin e çerranikut, e ká trishtue e, prej atij trishtimi, ká dekë fmija në bark të s’âmës. — Shkaktarët e dekës së fmís kjenë ata dy vetë“. — Të gjith Pleqt tjerë e hangern ket arsye, edhè i mblodhen mendimet më nji, tuj i lânë në gjak ata dy vetë, qi u gjuejten msá rrekej grueja me dá zjarmin.


Kush vret vedin shkon gjak-hupës.



„Me vrá e shoqja të sho’in, prindja e kësaj biejn në gjak. — Ká ndollë qi prindja e ká grî të bín, qi bâte ket shemtim“. (Shif. L. X, k. XXII, n. CXXXIII.)

Prenda e Lazer Ndue Ndrecës prej Dushit të Pukës, martue me Marka Lekë Ndrecen në Doç-Gomsiqe në vjetë 1919, vrau të sho’in. — U çuen kushrinija e burrit e deshten t’a vrasin Prenden; porsè shokët e katundit të të vramit e mueren me ndore Prenden e, shndosh e mirë, i a dorzuen të vllaut. Ky, porsá muer vesht pûnen, e grini të motren per shemtim të bâm, kinsè per me i a prû nderen në vend mikut. — Shemtim mbí shemtim! —

„Ata, qi kan shtat e dhûnë bashkë, po u vrán në pûnë të keqe, shkojn gjak-hupës“. (Shif: L. X, k. XXII, n. CXXIX, § 920.)

Nikolla i Sutit të Nikollë Ndrecës i Jakaj në Gomsiqe vrau Prendin e Ndòcit të Frrok Dodës prej Gomsiqjet e Prenden e Marka Ndrecës prej Kashnjetit — të shoqen e të kushrînit — pse i gjet bashkë në pûnë të ligë. — Të dy të vramët vojten gjak-hupës.


VIII.

KANUNI I PLEQNIS.




Krenët e fisevet.

(Shif: L. XI, n. CLI.)



Në vjetë 1907 Flamuri i Kryezezit i giobiti Krenët e Flamurtarin per do pleqní të paudhta e të bâme me krahambajtje. Mbasi u rá në hetim Vogjlija e Flamurit këtynve pleqnive të shtrêmta, u mblodhen burrë per shpí si mbas dokjet, edhè u mueren giobë njiqind desh e nji ká.

Pleqt, qi bâjn gjygjin me krah e të thyem prej nendoresh, të hetuem prej Pleqvet të dytë, posë faqes së zezë, ata rrallë se i mêrr kush mâ per Pleq, edhè giobiten permbas peshimit të gjâs së pleqnueme.


Zjarmi, të grîmunt, të sodumunt.

(Shif: L. XI. n. LVII, § 1195, g.)



Në muej të Vjeshtëtretit 1913 dymbdhetë vetë dymbdhetë Flamuresh (5 të Mirditës, 4 të Malsís së Lezhes, e 3 të Thkellës) grîn Gjinin e Prengë Gjinit prej Kimëzet në Flamur të Spaçit, pse ky pat vrá kushrîjt e vet, qi t’i dilte me u bâ zot i pasunís e i gjâs së tyne. Kjo e grîme ndolli në Kulm të Kreshtës, qi âsht permbí Kallmet.

Gjoni i Marka Gjokë Per Ndojt i Rshêjas (Thkellë) vrau tre kushrîjt e vet (Pjetrin e Prengë Kolë Bibës vetë të tretin vllá), pse këta i a vrán të kushrînin, per me i a pushtue pasunín, edhè shkuen gjak-hupës me „Të lumët gishti i shllinës“! Kjo ndolli në vjetë 1900.


IX.

SHLIRIME.




Deka.

(Shif: L. XII, k. XXIV, n. § 1261.)



Kah vjeti 1903 Dila, e motra e Pjeter Lukë Ndrecës në Gomsiqe, në Flamur të Spaçit në Mirditë, e martueme në Dush në shpí të Prend Llesh Gjinit, erdh në pasi në shpí të prindes së vet në Gomsiqe. Mbas do ditësh u smue Dila edhè diq. Si ndrroi jetë kjo, u çue Pjeter Luka, i vllaj i Dilës, me nja disá shokë mende-letë, e ngarkoi mbë vigj motren e dekun, edhè e çoi në shpí të burrit në Dush. — Si e muer vesht katundi, u mblodh në kuvend e, mbas pleqnís së peshueme mirë per shnjerzim, qi jau suell Pjetri, e giobiten tuj i mârrë nji lopë, të cillen e dán në log të kuvendit pesëdhetë kortarësh nder pêsëdhetë shpít e Gomsiqes.


X.

SHTESË E VJETIT 1894.



1) Kush të mârrë grue pá kunorë, a grabitë grue a vajzë, do të lajë 1000 grosh Kishës, 500 grosh Krenvet e 10 desh.

2) Kush të gerrishtet në váj a gjâmë të dekunsh, do të lajë 1000 grosh Kishës, 1000 Krenvet e 10 desh.

3) Kush mos t’i lâjë Krenët e Giobarët me zbatue ligjen e Flamurit, ká per të lá 500 grosh e 5 desh.

4) Kush të vrasë në besë a mbas gjakut të pajtuem, do të lajë 6 qese e 10 desh giobë.

5) Kush të qesë pushkë në shpí, kû bâhet darsma, kje mik a i zoti shpís, do të lajë 500 grosh e 5 desh, gjith ashtû do lajë edhè aj, i cilli randon kend me të shame në trevezë si në drekë si në darsem.

Kushdo, qi t’u biej ndesh këtyne kanuneve, kje Krye, Giobarë a Vogjlí do të lajë 3000 grosh.

Perpara se të cillit êmen ká ka ’i vulë turqisht. — Brahim Bej Serxherdja — Kasem Bej Bylikbash — Dodë Prênçi, Bajraktár — Zenel Shebani — Gjokë Doda — Keq Prêla — Zef Gjeka — Prêlë Toma — Gjelosh Nika — Vuksa’ Leka — Brahim Vuksani.


XI.

KANUNE TË VEÇANTA.




Kanune të bâme prej njizetekater Pleqsh me pranim të Krenvet etj.

(Shkrue në katund të Kastratit me 2 të Vjeshtëtretit 1891.)



1) Kroni i Rí, qi âsht i gjith Kastratit, e në Shé të Gurit; te Vorri Gjolaj e në Breg të Gurrës, kufî me Gjelosh Lucen; Shkamb Gropë Mollë e në Brigje — prej Gjekë Petroviqit e në Cuk të Gurrës, kush të bâjë fjalë me kend e t’a hjekë armen, ká per të lá 3000 grosh giobë e 24 desh.

2) Kush mos të lâjë ndonji grue me mbushë ujë nder kroje e gurra, tuj i thânë se nuk ká pjesë, ká per të lá 250 grosh giobë e tre desh.

3) Kush të shajë kend nder vende të permenduna, a i shau kush kuej nânë e babë, ká per të lá 250 grosh giobë e tre desh, po i pat mbushë 15 vjetë.

4) Kush të shkojë me bâ ndonji dâm nder mullîj, e po pat mbushë 12 vjetë, do të lajë 250 grosh të zot’t të mullînit e 600 grosh e tre desh Krenvet.

5) Kush të shgulë kufîjt e vjeter e të vêjë të rí në vend të tyne, ká per të lá 3000 grosh e gjashtë desh.

6) Mos të guxojë kush me trembë gjânë nder mrize të xânuna perpara; kush t’a bâjë ket pûnë, ká per të lá 250 grosh e tre desh.

7) Çâshtja e mullîjve jet e paluejtun si gjithherë e nuk mund të ndezë degâmë as i Vukpalaj, as i Gjolaj: e aj, qi të mârrë ujem mâ teper se 5 okë në njiqind, ká per të lá 500 grosh e 6 desh.

8) Aj, qi të presë ndonji landë kû mrizojn gjâja, ase pret rrêma, ká per të lá 500 grosh e 6 desh.

9) Krojet e gurrat tjera lêhen në Kanû të vjeter, d. m. th. qi kush t’a prishë ndonji krue a gurrë, a mos të lâjë kend me mbushë ujë, ká per të lá 500 grosh.

10) Mullîjt jânë me rend; kush t’i bluej atij, qi erdh mbas shoqit e t’a prishë rendin, a per hater a i prishun prej nendoreve, ká per të lá 150 grosh e tre desh.

11) Aj, qi të qasin të huejin nder tbâna (në bjeshkë), do të lajë 500 grosh e 6 desh.


Kanune të bâme në vjetin e Krishtit 1892 me nji të vjeshtëtretit në Kastrat e Bajzë.



Kuvendi i mbajtun nen kryesí të ZZ. Brahim Beg Serxherdes, të Kasêm Beg Bylikbashit e të njizet e kater Krenvet (Pleqvet) të Kastratit, në të cillin u bân këto kanûne;

1) Kush të vrasë ndonji të Kastratas a kêdo prej Malesh tjera, ká per të lá 3000 grosh e 24 desh.

2) Varra ká 1500 grosh e dymbdhetë desh.

3) Kush të giobisë kend pá e bâ kuvendisht e njij zâni, ká per të lá 1000 grosh e dhetë desh.

4) Kush të bâjë fjalë a të shajë kend a t’i a drejtojë armen kuej nder këto vende: te Bregu i Shpellës, në Viri, te Kroni i Rí, ká per të lá 1000 grosh e dhetë desh.

5) Kush t’i a thejë gardhin shoqit, per me bâ shteg, të zot’t të gardhit do t’i lajë 150 grosh (tre desh).

6) Kush të vrasë kend n’udhë të madhe, ká per të lá 3000 grosh e 24 desh.

7) Kush t’i vjedhë kuej në shpí a në vath, ká per të lá 500 grosh e 5 desh.

8) Kush të korisë grue a vajzë, dhânë zânin, ká per të lá 3000 grosh e 10 desh.

9) Kush nuk don me mârrë Pleq e dahet me „Mos Ju kjosha falë“, ká per të lá 500 grosh e 5 desh.

10) Kush të lshojë bagtín ne e huejen, ká per të lá 250 grosh e 3 desh.

11) Aj, qi mos të ndigiojë me thuer pjesen e vet per gjymës me kufîtarin, ká per të lá 250 grosh e 3 desh.

12) Aj, qi mos t’i pergjegjet detyrës në vade të dame, ká per të lá 23 grosh.

13) Kush të vjedhë në katund të vet ká, lopë a kál, do të lajë 500 grosh e 5 desh.

14) Aj, qi mos t’i pergjegjet së thirrmes së katundit per me dalë në Kuvend a per çdo nevojë të katundit, ká per të lá 250 grosh.

15) Aj, qi të xâjë nji shteg të kênë gjithmonë, ká per të lá 150 grosh.

16) Krenët do të mblidhen në Kuvend ka nji herë në vjetë — nji javë mbas Shen Gjonit —; kush të shkojë kundra këtij vendimi, ká per të lá 500 grosh.

17) Pleqt e pêgjeve nuk do të mârrin per kpucë (pleqní) mbí 10 grosh e Vogjlija 5 grosh per pleqní të bâme.

18) Kush të vrasë kend mbas gjakut të pajtuem me urdhen të Sundit, do të lajë 12 qese, do të xieret prej katundit e do të bâhet faní.

19) Qêni, qi hîn në vêshtë me gjith krrabzë në qafë, nuk mund të vritet; qêni, qi hîn në vêshtë a n’arë pá krrabzë, vritet.

20) Kush të biej qên hekurash me vedi në Kishë a te Shpella, ká per të lá 50 grosh. — Kush bjen thí e bagtí ke Shpella, ká per të lá 50 grosh. Kush lán petka te Shpella, do të lajë 50 grosh.

(Oroe: Shpella âsht vendi, kû mbushin ujë Bajza me rrethînë.)

21) Aj, qi i lên lidhë dorzânët e detyrës, do t’i lajë 225 grosh uhasit e 150 grosh Krenvet e pêsë desh.


Vendime të bâme me 30 Prill 1905 prej Djelmnis së Shalës.



Perqindtat, qi mirren per fajde, kan me u lá mbas sodit me ka nji koshiq drithë deri të Merkuerren e Perhîme; mos i lafët deri at ditë, t’a grabisin a t’i mârrin 30 okë drithë per ’i qind. Perqindtat kan me u mârrë a 100 grosh a 100 okë drithë, n’i lypët i zoti; a, në thashët se e mârr koshiqin, të mârrë 100 grosh, n’i pasët bâ; ase t’apin 100 okë drithë.

Drithë kurr i Shalnjani s’ká me i dhânë kuej, por n’e dhashët per gjâmë a në dashët me falë deri 20 okë.

Rakín kurr i Shaljani s’ká m’e qitë në gjâmë, posë 7 javët e Krezhemvet.

Kurr i Shalnjani s’ká me falë mbí 100 grosh as mbrendë as jashtë. Xhamadan të kuq ndrikulla s’ká me falë; kumbara në pêsë vetë e perpjetë s’ká me shkue, edhè jashta njâj shpije s’kan me kerkue.

Kush të nisë mâ të paren pushkë në log të Kishës e mbrenda kufînit të saj, ka shpín e djegun e 20 qese në besë të gjâs e të çobânit e në besë të Djelmnís së Shalës.

Kush perzien Meshen e Fratit e të thotë Frati me Kryq, se filani më ka ngucë, ka shpín e djegun e 2 kjé fisit.

Kush të perkasë pasunín e Kishës, ka 2 kjé fisit.

Kush t’a ngucë rrogtarin e Kishës, ka 2 kjé fisit.

Kafen e sheqerin, qi mêrr kush per gjâmë te Frati, po s’e kthei krye kater javësh, edhè bâni váj Frati, ka per t’i la nji ka fisit.

Kush t’i mârrë delmen, dhín e lopen Shalnjanit e kush t’i bâjë shoqit gjâ, qi t’i sjellë korín, tagjija do t’i digjet, arët do t’i zhgulen, koshi do t’i thehet. Djelmnís do t’i apë nji ka giobë e qeveritarit dy desh.

Njekëta sunde, qi i bân Djelmnija e Shalës bashkë me Bajraktar, jânë pa vade, si sundi i zjarmit e si tjera sunde. — Kush t’a prishë ket sund, ka me i dhânë fisit nji ka e 300 grosh e nji dash qeveritarit, jase âsht i djegun.

Djelmnija e Shalës.

Shalë, me 30 të Prillit 1905.


Shalë, me 12 të Majit 1907.



Falë me shndet po u çon Bajraktari i Shalës me Parí e Djelmní Krenvet e Djelmnís së Thethit edhè qi bâjn me diejtë qi këta sunde fisi i Shalës së poshter i ká vû e po ju lajmojm edhè jú, a po rrîni në këta sunde. Na sundin e vûm edhè bén e bâm me i ndêjë e mos me e çartë. Sundi âsht njeky:

Pecnikaj e vndoi sundin, qi kush të vrasë nierin, trashiguesi (mirazçija) permbas dorërasit ká per të qitë edhè vrastarët (katilat), e deri të treten ditë ka besë e dorzânë; ka per të shkue me të parin e asaj lagje e ka me i dhânë gjaksi nji javë dit besë e vllaznija e dorërasit ka me i paraqitë dy vrastarë (katila); po briti gjaksi, atëherë do të lêhet gjaksi të shênjojë njanin, e tjetrin e shênjon vllaznija. — Kush të vrasë kand në ket bé e në ket sund, kan besë e dorzânë deri të treten ditë. Aj, qi vret, e vret në dorë të vet e në besë të vet e në ndore të Pecnikajt e në gjak ka me i ra e per at gjak s’ka me u vû kurr, e, ne e vrafët, e vret me urdhen të gjith Bajrakut të Shalës.

Per si e vûni ket sund i Pecnikaj, në ’tê jânë edhè Lotaj, Abati e Bobi.

Xêvêsë per të pa bén e Thethit, Shala marë ka bâ Tahir Delín, i cilli kje në Kuvend në ket bashkim.

Kush të vrasë njeri në Shalë — jashta dorërasit — shpín e tjetrit s’ka per t’i a djegë.

Në kjofët se i a djegë shpín tjetrit, kater huta i a ka Djelmnís së Shalës giobë e shpín sa të viej (mbas çmimit) e dâmin, qi të bâhet, dy per nji të zot’t.

Vllaznís së dorërasit — ’si të hîjë nder shpija të veta — po shkoi kush a me jau thye shpín, a me jau djegë a me jau vra mashkujt, ka per t’i la të zot’t e Djelmnís 20 qese e gjakun gjak.

Mushqit jânë në sund të Djelmnís e, kushdo qi t’i mârrë, i mêrr në sund.

Qikëto fjalë, qi u shtîn në ket leter, jânë në besë të Bajraktarit e të Djelmnís së Shalës e të Qeveritarit.

Prej Prekë Ndout të Mashit e deri në Ndue Ulen e Bobit, kush t’a ndukin tagjín e shoqit të pazblueme, i ka nji ka Djelmnís së Fisit e nji dash Qeveritarit.


Vendime të bâme në Kashnjet (Mirditë) me 17 Gusht 1904.



Na Bajraku i Dibrrit u mblodhem në Kuvend per do pûnë në Kashnjet, e kimi pa me udhë sikúr Zoti e Kanûja e Mirditës.

1) Kush të vrasë per fis, per pêsëmbdhetë vjetë âsht i xjerrun prej Bajrakut e bashtêna t’i jesë djerr, njiqind desh e nji ka giobë e shpín të djegne.

2) Kush t’a lâjë mbrendë, bâhet fajtuer, sikúr aj, qi vret per fis.

3) Aj fis, qi s’prîn mbë fajtuert, bje në faj të gjith Bajrakut.

Frrok Deda, Bajraktari — Frrok Dodë Paluca, Krye, — Frrok Çupi — Marka Per Laska — Lazer Marku — Prênç Doda — Per Gjokë Doda — Gjoni i Prengë Dodës — Marka Deda — Ndue Marka Prenga — Ndue Kolë Mcuku — Zef Prenga — Ndue Zef Ndreca — Zef Doda — Nikollë Gjokë Brunga — Zef Gjergji — Prengë Ndoc Gji’ Ndreca — Gjini i Ndue Markut — Ndue Jaku — Gji’ Pjetri — Ndrecë Gjoni — Frrok Ndreka — Nikollë Gjokë Per Deda — Llesh Dedë Marku — Frrok Gjokë Ndoj — Pjeter Frroku — Dodë Prengë Gji’ Nikollë Marku.

Çdo pûnë, qi t’i ndollë Bajrakut, këta gjind do t’i prîjn Bajrakut marë.

Dishmues:

Dom Ndue Melguzhi — Pepaj, Famullitari i Kashnjetit.


Disá Kanûne të miratueme prej Prefekturës së Shkodres.



Merqjeri nuk luhet, por, si kje da tash shtatë vjetë, ashtû edhè tash ka at fuqí; merqjeri pra âsht gjashtëqind grosh, nen të cillen sasí pershîhen të gjitha. Kush t’i biej ndesh këtij urdhni, ka per të la nji giobë 1000 groshësh.

Varzat do të fejohen prej t’et; po nuk pat babë, prej vllaut e në mungesë të këtij, prej kushrinit të ngiatë. Grat s’do të perzihen nder fejesa.

Çdo fejesë do të bâhet çiltas e jo tinzë e me shkues dishmitarë. Si të kryhet fejesa e të kenë shprazë pushkët perpara shpís së së fêjuemes, ata, qi kan tager me fejue, do të duken perpara Famullitarit, per me shkrue êmnat e të fejuemvet, të shkruesit e të dishmitarvet me të gjitha rrethânat — Kush mos t’i rrîjë këtij vendimi, do të lajë 1000 grosh giobë.

Kush mos të ndigiojë me vû kunorë, kúr Prifti të vîjë per at qellim, do të lajë 1000 grosh giobë.

Kush të bâhet hjekës i të hikunit të njij gruje të lidhun me kunorë, do të lajë 8 qese giobë.

Aj, qi i ep gruen atij, qi dan gruen e vet — grue kunoret — ka per të la 1000 grosh giobë.

Kush të mârrë guxim me lshue gruen e vet, qi e ka me kunorë, per me mârrë tjetren pa kënorë, ka per të la 1000 grosh giobë.

Kush të shesë a bí a moter a ndonji fêmen prej gjakut e gjinís së vet, sikursè edhè aj, qi blén, kan per të la 1000 grosh giobë.

Tuj u pshtetun dokevet të lashta e qi edhè sot mbahen nder Malsí të Shkodres — nder të Krishtênë — e qi jânë ata, qi i perkasin fejesavet, martesavet, si per të hjeksuemt si edhè per të hikun të grave të hueja e per këso ngatrrimesh tjera u vûn sa kanune per ndalim të këtyne pûnve të liga, me pelqim si të Shkelqesës së Tij Kryeipeshkvit të Shkodres Êmzot Luigj Çurçís, si edhè të Krenvet të Malevet, të cillat kanune, permbas peshimit prej ânet të Kshillit Qeveritar, kjenë pelqye e urdhnue të vêhen në zbatim.

Fuqija Qeveritare prá me ket Bujurulldí urdhnon qi dhetë pikat e permenduna të mbahen e të qiten në zbatim pá të shmangun e mos t’u bâhet báll.

Dhânë prej Fuqís Qeveritare të Shkodres.

Shkoder — Shqypní — me 9 të Majit 1864.

L. S. Mareshali, Qeveritár Civil e Ushtarak i Prefekt. së Shkodres.

Ismail Pasha.


Kanune të bâme prej Flamurit të Kurbinit me 5, 6 e 7 të Gushtit 1906.



1) Kush të njitet zaptí, shpín e ká të djegun e âsht i dâm per mort e gjellë.

2) Aj, qi të shkojë me kjá në qeverí të Tyrkut kundra të Krishtênit, ká 1000 grosh giobë.

3) Aj, qi të vjedhë shoqin, a then shpín, po kje në mohim, ká 12 poronikë: po duel cub, ká 1000 grosh giobë e të zot’t të gjâs dý per nji.

4) Në vjedhët nji ká, në kjofët në mohim, ká 6 poronikë; u hetue e duel cub, ká 500 grosh giobë e të zot’t të gjâs dý per nja. Ky gjŷgj âsht edhè per kál e per mushk. — Lopa e vjedhun me mohim ká 3 poronikë; po duel cub, dý per njâ të zot’t e 250 grosh giobë; ashtû edhè gomari. — Po u vodh skjapi i kumbonës a dashi (ogiçi), të zot’t të gjâs dý per nja e tre desh giobë; po kje në mohim, ká bén me të gjith mashkujt e shpís. — Per çdo gjâ t’imë dý per nja të zot’t të gjâs e dy desh giobë; me kênë në mohim, ká bén me gjinden e shpís.

5) Zjarmi per shpí ká 2500 grosh giobë; ksolla e gjâs, mullari i barit e gardhoret kan 1500 grosh giobë e të zot’t dý per nja.

6) Aj, qi s’del në kuvend mbas së thirrmes së Plakut të katundit, ká nji dash giobë.

7) Po u vojt fjala Pleqvet me u mbledhë në Kuvend, aj Plak, qi s’del, ká per të lá 5 desh giobë. — Po pat arsye, do të peshohet prej Pleqvet tjerë.

8) Pûna e Porotës per gjithshka të bâhet në Kurbî — posë gjakut — Porota ká per të bâ bén: „se t’âsht mârrë, s’e diej.“ (d. m. th. me „sedije“).

9) E folmja e Kapucarit âsht me dorë në bé si â’ kênë.

10) Po u ngatrrue kush me të mendueme me kêdo e pá e bâ me dije Plakun e katundit, ká 500 grosh giobë. Po e bâni me dije Plakun e ky i a lypi pengun atij, qi i mbet në qafë shoqit, edhè nuk u gjegj me i a dhânë pêngun, ká 500 grosh giobë. — Po nuk muejt me i ndreqë Plaku i vet, u vên nji muej vade edhè bân me dije Pleqt tjerë e këta kan per t’i zhgatrrue mbas kanunit të vendit.

11) Çaf â’ zaptí në sherbim të Sulltanit a kje i Krishtênë a Musulman, aj, qi t’u apë bukë e t’i lâjë mbrendë, ká me pasë 1500 grosh giobë.

12) Aj, qi të prishë besen e dhânun e të lidhun me Pleq e me Vogjlí të Kurbînit, Pleqt e Vogjlija jânë në detyrë me e djegë e me e qitë prej Bajrakut.

Shkrue në Delbinisht të Kurbînit te Gurra nen mand afer Pallatit të Kryeipeshkvís, me 5, 6 e 7 të Gushtit 1906.

Gjin Pjeter Mark Pervizi i Skurajt të Kurbînit, Plak i parë nder 45 Pleq të semtit të Krues n’êmen të Pleqvet e të Vogjlís.

Ndollen në ket Kuvend edhè i shkruen kanunet e permenduna:

Êmzot Nikollë Kaçorri, dishmoj;

Át Shtjefen K. Gjeçov, Françeskan, dishmoj.




Shënime


	
Fiskaja: çurril ujit, it. zampillo d’acqua. ↩︎



	
Tusha: farktár në zá armësh. — Nji parë kubure të ngrîjta zakonisht paguheshin gjashtë qese: kuburet e punueme prej Tushet, dymdhetë qese. Tagani, dore së Tushës, rrite qiri m’kamë, pa e pshtetë më kurrgjâ. Prandej „kalêmi i Tushës“ ktû mirret per harmoní e symetri vizash. — Shembulltyrë mâ fisnike e homerike s’e ká leteratyrë në botë! ↩︎



	
Shqyp: „Kemi nji Zot mbrenda nesh; xehemi neper livizje të tij, — Ky shpírt dirgjet prej vendeve t’epra“. ↩︎



	
Shqyp: … Deri prej atij qi mbyti të vllán, ase prej atij qi mbyti të birin, pranoi ndonjani shperblimin, e prap banon aj atŷ në vend të vet … ↩︎



	
Mârrë fjalë per fjalë prej fletores „Dielli“ 18 Marc 1930, nr. 5156, fq. 2.

E perdorem ket artikull me të cillin Ekscelenca e Tij Ministri i Shqypnís në Washington Z. Faik Konitza na e paraqet aq gjáll Françeskanin Shqyptár A. Shtjefnin Gjeçov e me nji stil aq të rrjedhshem, sa, tuj na u dukë ky artikull si nji kunorë e çmueshme letratyre, qi Z. Konitza desht të vête mbî bûca të njoma të vorrit të të pervajtueshmit A. Shtjefen, na u duk si detyrë t’a biejshim edhè në ket kryevepren e tij. ↩︎



	
Flamimi Diali non licebat jurare… Sacerdotem Vestalem et Flaminen Dialem in omni mea jurisdictione jurare non cogam. — Gellius. Noct. Atti, X. 15. ↩︎



	
Ceterum neque animadvertere, neque vincire, ne verberare quidem nisi Sacerdotibus permissum; non quasi in poenam, nec ducis jussu, sed velut Deo imperante quem adesse bellantibus credunt (C. Tacit., Germania VII.) ↩︎



	
Këto ndeshkime jânë xjerrë sidomos prej Kanunit të perdoruem në Mirditë e në 7 Bajrakët e Pukës. ↩︎



	
Si adorat furto quod nec manifestum escit, nec manifesti furti poena per legem XII. Tabularum dupli irrogatur. (Tabula VIII. — Festus, V. Nec Gajus, III. §. 190.) „Olim apud Romanos fures condemnabantur in duplum…“ Ch. Cato, apud Cic. lib. 3 de offic. ↩︎



	
„Se un’uomo della classe bassa si compiace nel molestar Bramini, il re lo punisca con vari castighi corporali, atti ad inspirare il terrore. — Manava Dharmasastre. Codice di Manu Leggi civili e criminali Nr. 248. — Cantù, Documentali. ↩︎



	
Filosofia del Diritto, Abate Felice, N. 2762. ↩︎



	
Ibidem N. 2363. ↩︎



	
Nuptiae contrahebantur tribus modis, Usu nempe, Confarreatione, et Coëmptione. — Usu vel usurpatione, contrahebantur nuptiae, cum mulier matrimonii causa anno integro et continuo cum viro fuisset. (Ovid. 395.; Gell. 2.) — Confarreatione, cum certis verbis adhibitis, testibus decem præsentibus, solemnique sacrificio (in quo farre utebantur) coram Pontifice peracto, mulier in manum viri conveniebat… Servius. D. in Virg. Georg. I. 3. I.; Tacit. Ann. IV. 16. — Coëmptione, hoc est imaginaria emptione et venditione fiebant nuptiae, quando nummis dicis causa adhibitis, mulier in potestatem viri transibat. Ser. d. l., Cic. pro Mur. 10. ↩︎



	
„Quando per forca si toglie alla paterna case una fanciulla che grida soccorso e piange dopo ucciso o ferito chi si oppone, e rotte le mura, dicesi il matrimonio dei gioganti“. Manava dharmasastra. Codice di Manû. Libro III Matrimonio, ecc. Nr. 33.

V. O. Nder doke darsmash kan m’u shtjellue mâ çiltas e mâ gjatë edhè mndyrët e martesave. ↩︎



	
Uxorem habebat Faunus, quae dicebatur Fatna vel Fanna, eadem de causa qua maritus eam appellationem sortita.“ Justin. XLIII. 1. — Rit. Romana. ↩︎



	
Me gabue kush kundra këtŷne ndalimeve, fisi i vet e giobitë, e qillon qi edhè shpín i a djegë. ↩︎



	
„Tum sponsus annulum pronubum quasi arhae, (L. 38. pr. ff. de ritu nupt. t. 3, Coa. de Sponsal.) sive pignoris loco (Juven. VI-V-27.) sponsae dabat; qui Plinii aetate ferreus, postea aureus fuit“, (ipse Plinius, H. N. XXXIII. — Rit. Rom. De Nuptiis, c. IV. 1. De Sponsalibus). ↩︎



	
„Placuit despondi, hic nuptiis dictus est dies“. (P. Terentii Comoediae, „Anadri“ Actus I, Scena I.). ↩︎



	
„Dotes filiabus suis non dant.“ (Prisc. I. 7). „Dotem non uxor marito, sed uxori maritus offert. (Tacit. Germania). „Anticamente alle figlie non davasi veruna dote“. (Plutarc. Apofteg. lacon. t. III. p. 149). ↩︎



	
Oroshi e ká: Nji ditë e mjè më nji vjetë po e kaloi nusja në derë të dhandrrit e diq ky, prindja e dajn të bín me gjith petka e rrgjânë, e nuk u jet farë detyret me i kthye gjâ prej çmimit shpís së dhandrrit të dekun. ↩︎



	
Thekat jânë skâjet e tufve, qi kan të njeshme grát e maleve — të Mirditës —. ↩︎



	
„Acrisis crinibus nudatam coram propinquis expellit domo maritus ac per omnem vicum verbere agit.“ C. C. Tacitus, Germania. 19. ↩︎



	
„Divortium lege Romuli viris non vero mulieribus permissum fuit: a) si mulier veneficio circa prolem usa fuisset; b) si alienam pro sua supposuisset; c) si adulterium fecisset (Plutarc. Romul. p. m. 31.; d) si inscio marito vinum bibisset.“ Gellius, X. 23; Plin. H. N. XIV. 13. — Rit. Rom. §. IV. c. IV. De Divort. et Repud. — ↩︎



	
„Hoc casu dos a marito reddebatur et tabulae sponsalitiae frangebantur. Juvenal, IX, 75. Divortii formula erat: Res tuas tibi habeto“ L. 2. §. I. ff. de divortio. Item: „Collige sarcinulas: exi, vade foras“. Vid. Brisson form. L. III. — Rit. Rom. §. IV. c. De Divort. et Repud. — Burri tuj e lshue gruen thotë: „Del shpijet, se nuk më duhesh gjâ. Udha e mbrapësht të voftë!“ ↩︎



	
Shif „Hyllin e Dritës“, N. 3, 1913. Tagri të zot’t të shpís. ↩︎



	
At Romanorum legislator (Romulus) omnem, ut ita dicam, potestatem in filium patri concessit idque toto vitae tempore, sive eum in carcerem conjicere, sive ad rusticum opus detinere, sive occidere vellet“… (Pars antiqua XII Tabular. Potestas patria et coniugalis.) ↩︎



	
Pater in filium habebat jus vitae et necis, ita ut, si eum occidisset, non teneretur lege Pompeia de parracidis, nec lege Cornelia de sicariis“. (G. H. Nieupoort, Rit. Rom. De potestate patria apud Romanos). ↩︎



	
„Si pater ter venumduit, filius a pater liber esto“. (XII. Tabul.) ↩︎



	
„Quidquid liberi ex operis suis, vel aliunde acquirebant, illud eo ipso momento patri acquirebatur, ideoque etiam non bona filii dicebantur sed Peculium“. (G. H. Nieupoort, de patria potestate; Dion. Halic. VIII. 79). ↩︎



	
„Paterfamilias uti legassit super pecunia tutelave sua, ita jus esto“. (XII. Tabul.) — „Pater poterat filium exheredare nulla causa adjecta“. (G. H. Nieupoort, de patr. potestate) ↩︎



	
„Mater enim liberos in potestate non habebat (G. H. Nieupoort, De familiis Romanor.) ↩︎



	
«Si quis non furiosus patrem vel matrem avum aviamve pulsare aut ferire audebit, verberibus mulctetur, et perpetuo exilio extra Imperii fines deportetur, et sacris arceatur». (Plato, Lib. 6 de Legibus.) ↩︎



	
Shif: «Hylli i Dritës», Nr. 3. 1913. — §. 3. N. 2.) ↩︎



	
Et ejecit a facie eorum Gentes; et sorte divisit eis terram in funiculo distributionis. (Psalmi LXXVII.) ↩︎



	
„Dotes filiabus suis non dant“. (Prisc. 1. 7. — C. C. Sallust. Frag. Histor.) „Non da la dote la moglie al marito, ma il marito alla moglie…“ (C. Cor. Tacitus, Germania.) — „Lycurgum quodam percontante cur virgines indotatas nubere praecipisset? Ut, inquit, neque propter egestatem aliquae relinquerentur innuptae, neque aliae propter divitias expetantur, sed juvenum quisque mores puellae spectans et virtutes eligat“. (Plut. Apoph. Aub. C. 22). ↩︎



	
Si intestato moritur, cui suus heres nec sit, agnatus proximus familiam habeto. (Ulpianus, Frag. II. § 14. — XII Tab., Tabula V.) Lex ex ea familia inquit, in eam familiam. (Idem, XXIX, § 1.) ↩︎



	
Quibus testamento tutor datus non sit, ex lege XII. Tabular. agnati sunt tutores, qui vocantur legitimi. (Gajus Just. comm. I. 155). ↩︎



	
Per shpí të thyeme mirret kúr çohet nji nieri bàkeq tinëz e pá e pá kush, shkon e çilë deren e shpís së huej me mende të keqe, a bân ndo’i birë në múr sá me mujtë e me hî mbrendë per me pruejtë a me vjedhë gjâsend. ↩︎



	
Po u vodh shtâsa, bariu do t’a bâjë me dije të zo’n, kû e kúr u vodh, e tjeter detyrë s’i ká (Kanuni i Manu-it, Li. 8. Zyre gjygjtarësh). ↩︎



	
„Adversus hostem aeterna auctoritas“. Peregrinus (hostis) nihil quod est civis Romani acquirere et usucapere potest. (Lex. XII. Tabular.) ↩︎



	

	„Questi uomini, mettendosi della terra sul capo, portando ghirlande di fiori rossi, giurato sulla futura ricompensa delle loro opere buone, fissono esattamente il confine.“ (Codice di Manu).



Oroe: Kanuni „Manava Dharmasastra“ ká shum pika mbí kufîje, qi thue se i kan perbashknisht me Shqyptarë t’onë. ↩︎



	
„Maledictus qui transfert terminos proximi, et dicet omnis populus: Amen“. (Deuter. XXVII. 17). ↩︎



	
„Viae latitudo ex lege XII Tabularum in porrectum 10 pedes habet. . . . ↩︎



	
„Kmesa e kanunit nuk mundet me e pasë bishtin mâ se trí pllambë e gjymës të giatë.

„Quod ait Praetor, et lex XII. Tabularum efficere voluit, ut quindecim pedes altius rami arboris circumcidantur, et hoc idcirco effectum est, ne umbra arboris vicino praedio noceret.“ (Termini est spatium legitimum). ↩︎



	
Sciendum est in actione finium regendorum illud observandum esse, quod ad exemplum quodammodo ejus legis scriptum est, quam Athenis Solone dicunt tulisse; nam illic ita est:

Si quis sepem ad alienum praedium fixerit infoderitque, terminum ne excedito; si maceriam, pedem relinquito; si vero domum, pedes duos;… si puteum, passus latitudinem, si vero oleam aut ficum, ab alieno ad novem pedes plantato, caeteras arbores ad pedes quinque“. (Termini et spatium legitimum). ↩︎



	
Fuit et arborum cura legibus priscis: cautumque est XII Tabulis, ut qui injuria cecidisset alienas lueret in singulas aeris XXV. ↩︎



	
„Lege XII Tabularum constitutum est, ut inter viciniorum praedia constitutis finibus, quinque pedum spatium relinqueretur, qua ire, agere uterque dominus posset, itemque ut circumverti aratrum posset“. (Cicero, de Leg. lib. I. XXI.) ↩︎



	
„Si via sit immunita, jubet Lex qua velit agere jumentum.“ (Tabula VII. — Cicero, pro Coecina C. XIX.) ↩︎



	
„Fr. 61. In via publica itinereve publico facere, immittere quid quo ea via, idve iter deterius sit, fiat, veto. (Fr. 2. § 20 eod. LXVIII).

„Fr. 62. Quod in via publica itinereve publico factum, immissum habes, quo ea via, idve iter deterius sit, fiat, restituas. (Fr. 2. § 45. eod. LXVIII). ↩︎



	
„Fr. 19. Nautae, caupones, stabularii quod cujusque salvum fore receperint, nisi restituant, in eos judicium dabo“. Fr. I. pr. de naut. comp. stab. (XIV.) ↩︎



	
Damnum alio nomine mulcta est dicta: et antiquissimis temporibus in ovibus et bubus dumtaxat constitit. (Rit. Rom. p. 257, A. Gellius, XI. I.)

Kanûni i Lekë Dukagjinit i ndertuar, por jo i trajtuar në shekull të XV, defton se bagëtija ish monedha e stergjysherve t’egjer t’anë. (Z. F. Konica, „Albania“, 1907, XI. Nr. 3. faqe 58.) ↩︎



	
Minima autem mulcta est ovis unius … suprema duarum ovium, triginta boum, pro copia scilicet boum, proque ovium penuria. (A. Gellius, Noct. Attic. XI, 1. ↩︎



	
Nemini mutuum dare ad foenus liceat. (Plato, tom. II. Lib. IV. de Leg.) Olim apud Romanos fures condemnabantur in duplum, foeneratores vero in quadruplum restituendum. (Cato, apud Ciceronem. Lib. III. de Off.)

Foenus agitare et in usuras extendere, ignotum. (Tacitus, Germania. XXXVI). ↩︎



	
Me lypë vade; me dhânë vade; me shtŷ vaden — me ardhë vadja: Vades petere; vadimonium promittere; vadimonium deserere. — Labitur interea res, et vadimonia fiunt. (Rituum Romanor. succincta explicatio, G. H. Nieupoort, Sectio III. cap. I. De Judiciis. — Lucretius.) — ↩︎



	
Omnis controversiae finis est juramentum. (Shë Pali Hebrejve. VI.) ↩︎



	
Eum, a quo jusjurandum petetur, solvere aut jurare cogam. (A. Gell. Noct. Att. X. 15.) ↩︎



	
Beja „në gúr“ ká mbetë qyshë motit. Per „gúr“ këtû mirret vesht njaj gúr trekindsh me trí bira, qi mbate nji terezí, me të cillen peshojshin dyllin e qirave, qi kishin menden me çue te Kisha. Kështû ishte njinji si me bâ bé në gúr, si në nji gjâ shêjte e të drejtë. ↩︎



	
Non fur solum, sed et ille reus tenetur, qui furti conscius, quaerente possessore non indicat. (Glos. ord. c. 29. col. 17). ↩︎



	
Perjurii poena divina exitium; humana dedecus. (Cicero, de Legib. c. IX) ↩︎



	
Per gjak s’ká dypernjâhe, por çmim gjaku si mbas Kanunit. ↩︎



	
I Greci condannano a pagare tre mila scudi ed i Sassoni castigavano simil delitto anche colla morte. (Dr. Lodov. Schoenleben, Trat. II.). — Tash vonë nder né lahen gjashtë qese të rrafunit, e 500 grosh katundit, e të keqsuemt dorzaniten. ↩︎



	
Al presentarsi d’un ospite il padrone di casa colle forme prescritte gli offre una sedia, acqua da lavarsi i piedi, ed alimento nel miglior modo. — Erba, terra per riposarsi, dolci parole… (Codice di Manú, Lib. III. Nr. 99, 101.)

Aquam manibus pedibusque dato, polubrum sinistra manu teneto, dextera vasum cum aqua. (Ex. C. C. Salustio, Pontificii Juris, Liber XVI.) ↩︎



	
Massurius autem Sabinus (in libr. Jur. civ. III.) antiquiorem locum hospiti tribuit quam clienti. (Aul. Gellius, lib. V. c. XIII. Noct. Attic.) ↩︎



	
Urbes refugii: Numeri, c. 45. 10-15 Deuteronomii, XIX. 2-7; Josue. XX. 2-6 — Populus Romanus e parva origine ad tantae amplitudinis instar emicuit: sed omnium maxime atque praecipue fidem coluit… Sic clientem in fidem acceptum chariorem haberi, quam propinquos, tuendumque esse contra cognatos censuit. (Gellius, Noct. Attic. lib. XX. c. I. pag. 482.) ↩︎



	
Neque peius ullum facinus aestimatum est, quam si quis cui probaretur clientem derisui habuisse. (Idem, ibidem). ↩︎



	
Nondum illi flavum Proserpina vertice crinem abstulerat… (Virg. Aeneidis Lib. IV. 698-699). — Credebant Graeci Romanique mori neminem posse nisi Proserpina morientis crinem abstulisset, quasi sacras sibi inferisque primitias.

— PROTOGOMO, cosi dicevasi presso gli antichi Greci un giovanetto, che conservava la prima chioma per offrirla, come aveva fatto voto Achille Omerico, quali primizie agli dei. (Dizionario Mitologico, Villarosa, Napoli 1841). — ↩︎



	
„Si laeserit quispiam agrum vel vineam, et dimiserit jumentum suum ut depascatur aliena, quidquid optimum habuerit in agro suo, vel in vinea, pro damni aestimatione restituet.“ (Exodus, XXII., 5.)

„241. Per altri campi il padrone del bestiame deve pagar… il prezzo del grano guastato… al proprietario… (Codice di Manú).

„Si quadrupes pauperiem fecisse dicatur, actio ex lege XII Tabularum descendit, quae lex voluit aut dari id quod nocuit, id est animal quod noxiam commisit, aut aestimationem noxie offerre. (Tab. VIII. Fr. I. pr. D. si quadr. paup.) ↩︎



	
Quelli che porgono ai ladri fuoco od alimento, armi o ricovero, o nascondono gli oggetti involati, devono esser puniti come ladri. (Codice di Manú, libr. IX. N. 278). ↩︎



	
Si quis rem furto sublatam, volens, sciens reciperit, eandem poenam, quam ille qui furatus est, subeat. (Plato, de Legib. Libr. 12) ↩︎



	
Draco legislator in fures mortis poena, Solon legislator dupli poena vindicandum existimavit. (A. Gellius, Noct. Attic. libr. XI. c. XVIII.) ↩︎



	
Per furto di stromenti d’agricoltura… il re punisca secondo il tempo e l’utilità degli aggetti. (Codice di Manú, lib. IX. Leggi civili e criminali, Nr. 293.) ↩︎



	
Shif: l. VIII, k. XVII, § 593 e 594. ↩︎



	
— „Animam pro anima…“, Levitiku, k. XXIV. vv. 18-20. „È legge, che goccie (di sangue), sparse per omicidio, altro sangue domandino…“ (Aesch. Coëph.)— ↩︎



	
„Si rixati fuerint viri, et percusserit alter proximum suum lapide, vel pugno et ille mortuus non fuerit, sed jacuerit in lectulo… innocens erit, qui percusserit, ita tamen ut opera ejus et impensas in medicos restituat“. (Exodus, XXI. 18. 19.).

„Quando fù ferito un membro, da cui derivò piaga od emorragia, l’autore del male deve pagar le spese della cura, e — se rifiuta, deve la spesa ed — una multa“. (Codice di Manù, Nr. 287. Libro VIII). ↩︎



	
„Non occidentur patres pro filiis, nec filii pro patribus, sed unusquisque pro peccato suo morietur“. (Deuteronomii, k. XXIV. 16.) ↩︎



	
Nder Malcí të Mdhá të gjith ata, qi vêjn ruben e zezë në shêj të zís, biejn në gjak ase kerkohen per gjak. — Ky kanû âsht edhè në Dukagjin: Shalë, Shosh etj. ↩︎



	
Parimi: „Gjaku per faj nuk jet“ u bân báll këtyne parimeve:

„Si effringens fur domum, sive suffodiens fuerit inventus, et accepto vulnere mortuus fuerit: percussor non erit reus sanguinis“. (Eksodi, k. XXII. 2.)

„L’uccidere chi ha tentato assassinio in privato od in pubblico; e il furore alle mani col furore, non rende colpevole per verun modo l’omicida.“ — (Codice di Manú, Nr. 351. Libro VIII.)

„Non era colpevole chi uccidesse per difendere la vita, l’onore e la libertà…“ (Stato politico di Atene. — Leggi civili e criminali.)

„Furem nocturnum, sed non diurnum, nisi telo se defendat, licet occidere.“ — In decreto Gratian. Glossa Decret.) ↩︎



	
„Si dormierit vir cum uxore alterius, uterque moriatur, id est, adulter et adultera, et auferes malum de Israël“. (Deuteronomi, XXII, 22. — Levit. XX. 21.) „Si quid perverse tetreque factum est a muliere, mulctatur; si vinum bibit, si cum alieno viro probri quid fecit, condemnatur. — De jure autem occidendi ita scriptum est: In adulterio uxorem tuam si deprehendisses, sine judicio impune necares“. Aulus Gellius, Noct. Attic. Liber X. c. XXIII.)

„Incestum Pontifices sopremo supplicio sanciunto“. (Cicero, De legib. IX.). ↩︎



	
…„Qui percusserit proximum suum nesciens, et qui heri et nudiustertius nullum contra eum odium habuisse comprobatur…, hic ad unam supradictarum urbium confugiet, et vivet; (Urbes refugii, shif L. VIII, k. XVIII, n. XCVII, f. 68, or. 1) ne forsitan proximus ejus, cujus effusus est sanguis, dolore stimulatus, persequatur… percutiat animam ejus, qui non est reus mortis…“ (Deuteroromi, XIX, 4, 6. 6.)

„…L’omicidio involontario ebbe tribunale apposito, e chi l’avesse commesso non poteva esser tenuto reo, ma doveva allontanarsi da’ luogi testimoni di tale sventura: la religione doveva purificare il versato sangue e riconciliarlo cogli Dei“. (Stato politico di Atene. Leggi civili e criminali)

„Ictus quippe fortuitus et consultus, non cadunt sub eiusdem talionis similitudinem.“ (A. Gell. Lib. XX. c. I.) ↩︎



	
I nipi i Herkulit, Aristodemi, mbreti i Mesanasve (742 para Krishtit) e mbyti të bín edhè e çili, per me diftue se ishte i rrèjshem zhgarkimi i dhûnshem, qi u fol prej njij Mesanasit kundra fjeshtsís së vajznís së saj. (La Grecia, M. Pouqueville, Venezia 1836. — Assedio d’Itome, pag. 42) ↩︎



	
Maledictus qui accipit numera, ut percutiat animam sanguinis innocentis, et dicet omnis populus: Amen. (Deuter. XXVII. 26.) ↩︎



	
„Oppositus est prignori“. — Publ. Terentius, Phormio, alt. IV. Scena III. — Opponere interdum significat deponere, hoc est contra alium provocantem pignus ponere. — ↩︎



	
„Judices citati jurabant se ex lege judicaturos“. (Rit. Rom. c. II. De judiciis publ. fr. 150.) ↩︎



	
…Quando vi son tutti, seggono armati…. (Tacit., Germania XI) — Nè pubblica nè privata cosa fanno, se non armati. (Idem, ibid. XII.) ↩︎



	
I. Kúr, me 17.III.1903, Esad Toptani, Kurt Beg Çela me ushtarë e gjendarmerí e Ndoc Ndreca me Mirditas e msŷn Pëshkashin e Thkellës per me rrethue e me prû në mend Marka Kulin e Kurbinit, i cilli i pat dalë doret qeverís tyrke, Kurt Begu i pat thânë Ndocit: „Prîj Mirditë, e t’i biejm Markut!“ — Ndoci i pergjegjka: „Të presim Esadin qi të na prîjë.“ — Kurti i a pritka „Prîj Mirditë, sikurse i ké pasë prî gjithherë Shqypnís, se tý të perket prîja, e mbas tejet do të vîjë Toptani a kushdo kjofët“.

II. Në vjetë 1911, në nji rasë të kuvendit me Dedë Gjolulin e Traboinës i permenduni Deda pat thânë: Që se mbahet në mend, Shqypnís i ká pasë prî Dera e Gjomarkut me Mirditë, e, me nji herë mbas Mirditet, ká pasë shkue Hoti“. ↩︎



	
Le cose importanti deliberano tutti; le piccole il principale. — (Idem, ibid. XI.) ↩︎



	
Ad uomo o donna citati dalla città come ingiusti, nessuno rechi ajuto o conversi con essi; se lo farà, rimanga vituperato per esser simile a quelli con cui pratica. (Leggi di Caronda) ↩︎



	
Atque in ipsa formula condemnationis, poena plerumque etiam exprimebatur hoc modo, egr. Videtur vim fecisse, eoque nomine aqua, igni — et tecto — ei interdico. (Dyon Halic. IV. 11.) ↩︎



	
Et feries pavida pectora fida manu… Parce tamen lacerare genas, nec scinde capillos. — In luctu enim veteres nec capillum nec barbam tondebant. — (Joan Minellius, in III. Eleg. lib. I. Ovid. Nason. Tristium.)

…I Colti… tosto che son fatti uomini di lasciarsi crescere barba e capelli, se abbiano ammazzato un nemico, allora sopra quel sangue e quelle spoglie si tonton e scopron la fronte; e tengonsi d’aver soddisfatto all obbligo dell’esser nati e degni della patria e de’ genitori. (Tacit., Germania XXXI)

Mulieres genas ne radunto… Mulier faciem ne carpito. (Cicero, de Legibus; — ne radunto i. e. ne lanianto, ne laceranto.)

Shqyptarët e Malevet, kúr të kenë per të lypë mikun e prém, a ndo’i vrasë të pergjegjme, mjekrren s’e rruejn, mje qi të paguejn mikun a të mârrin gjakun. — Atbotë e rruejn mjekrren, bâjn gostë e bâjn gzim me miq e shokë gjithnji si në darsem. ↩︎



	
Tum ter vel quater per intervalla mortuum inclamabant. (Ovid., Trist. III. 43.) ↩︎

